**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**ΕΙΔΙΚΗ ΔΙΑΡΚΗΣ ΕΠΙΤΡΟΠΗ ΕΥΡΩΠΑΪΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 6 Απριλίου 2021, ημέρα Τρίτη και ώρα 12.10΄, στην Αίθουσα Συνεδριάσεων της Ολομέλειας της Βουλής,συνήλθαν σε κοινή συνεδρίαση η Διαρκής Επιτροπή Οικονομικών Υποθέσεων, η Διαρκής Επιτροπή Κοινωνικών Υποθέσεων, η Διαρκής Επιτροπή Παραγωγής και Εμπορίου και η Ειδική Διαρκής Επιτροπή Ευρωπαϊκών Υποθέσεων, υπό την προεδρία του Προέδρου της Διαρκούς Επιτροπής Οικονομικών Υποθέσεων, κ. Σταύρου Καλογιάννη, με θέμα ημερήσιας διάταξης την ενημέρωση από τον Αναπληρωτή Υπουργό Οικονομικών, κ. Θεόδωρο Σκυλακάκη, σύμφωνα με το άρθρο 36 παρ. 5 του Κανονισμού της Βουλής, σχετικά με το Εθνικό Σχέδιο Ανάκαμψης και Ανθεκτικότητας «Ελλάδα 2.0», πριν αυτό υποβληθεί προς έγκριση στην Ευρωπαϊκή Επιτροπή».

Στη συνεδρίαση παρέστησαν ο Υπουργός Οικονομικών, κ. Χρήστος Σταϊκούρας, o Αναπληρωτής Υπουργός Οικονομικών, κ. Θεόδωρος Σκυλακάκης, ο Υφυπουργός Οικονομικών, κ. Απόστολος Βεσυρόπουλος, ο Διοικητής της Ειδικής Υπηρεσίας του Ταμείου Ανάκαμψης, κ. Νικόλαος Μαντζούφας, καθώς και αρμόδιοι υπηρεσιακοί παράγοντες.

Ο Προεδρεύων των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από τη Διαρκή Επιτροπή Οικονομικών Υποθέσεων παρόντες ήταν οι Βουλευτές κ.κ. Αμανατίδης Γεώργιος, Αναστασιάδης Σάββας, Αλεξοπούλου Χριστίνα, Διγαλάκης Βασίλειος, Ιατρίδη Τσαμπίκα (Μίκα), Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Κωτσός Γεώργιος, Κελέτσης Σταύρος, Κοντογεώργος Κωνσταντίνος, Μπαραλιάκος Ξενοφών (Φώντας), Μπαρτζώκας Αναστάσιος, Στυλιανίδης Ευριπίδης, Πασχαλίδης Ιωάννης, Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Ταραντίλης Χρήστος, Καππάτος Παναγής, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κουρουμπλής Παναγιώτης, Μάλαμα Κυριακή, Παπανάτσιου Αικατερίνη, Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αρβανιτίδης Γεώργιος, Κατρίνης Μιχαήλ, Λοβέρδος Ανδρέας, Καραθανασόπουλος Νικόλαος, Μανωλάκου Διαμάντω, Συντυχάκης Εμμανουήλ, Χήτας Κωνσταντίνος, Αρσένης Κρίτων – Ηλίας και Λογιάδης Γεώργιος.

 Από τη Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ.: Ακτύπης Διονύσιος, Δημοσχάκης Αναστάσιος, Βρυζίδου Παρασκευή, Καλλιάνος Ιωάννης, Ευθυμίου Άννα, Ιατρίδη Τσαμπίκα (Μίκα), Κεφαλά Μαρία – Αλεξάνδρα, Κρητικός Νεοκλής, Λεονταρίδης Θεόφιλος, Λιάκος Ευάγγελος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Μπίζιου Στεργιανή (Στέλλα), Μπλούχος Κωνσταντίνος, Οικονόμου Βασίλειος, Πνευματικός Σπυρίδων, Σαλμάς Μάριος, Σκόνδρα Ασημίνα, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσονας, Χρυσομάλλης Μιλτιάδης (Μίλτος), Αβραμάκης Ελευθέριος, Αυγέρη Θεοδώρα (Δώρα), Βαρδάκης Σωκράτης, Βαρεμένος Γεώργιος, Γεροβασίλη Όλγα, Θραψανιώτης Εμμανουήλ, , Κασιμάτη Ειρήνη (Νίνα), Μεϊκόπουλος Αλέξανδρος, Μπαλάφας Ιωάννης, Μπάρκας Κωνσταντίνος, Ξανθός Ανδρέας, Ξενογιαννακοπούλου Μαρία – Ελίζα (Μαριλίζα), Σκουρλέτης Παναγιώτης (Πάνος), Τριανταφυλλίδης Αλέξανδρος (Αλέκος), Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Λαμπρούλης Γεώργιος, Στολτίδης Λεωνίδας, Αθανασίου Μαρία, Ασημακοπούλου Σοφία-Χάιδω, Απατζίδη Μαρία και Γρηγοριάδης Κλέων.

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βασιλειάδης Βασίλειος, Βλάχος Γεώργιος, Γιόγιακας Βασίλειος, Γκίκας Στέφανος, Καραμανλή Άννα, Καρασμάνης Γεώργιος, Κέλλας Χρήστος, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Κάτσης Μάριος, Φάμελλος Σωκράτης, Χαρίτσης Αλέξανδρος (Αλέξης), Μπιάγκης Δημήτριος, Γκόκας Χρήστος, Ιλχάν Αχμέτ, Κεγκέρογλου Βασίλειος, Παπαναστάσης Νικόλαος, Κομνηνάκα Μαρία, Δελής Ιωάννης και Αβδελάς Απόστολος.

Από τη Ειδική Διαρκή Επιτροπή Ευρωπαϊκών Υποθέσεων παρόντες ήταν οι Βουλευτές κ.κ.: Ανδριανός Ιωάννης, Βαρτζόπουλος Δημήτριος, Βολουδάκης Μανούσος - Κωνσταντίνος, Καιρίδης Δημήτριος, Κατσανιώτης Ανδρέας, Κεδίκογλου Συμεών (Σίμος), Κεφαλογιάννη Όλγα, Λοβέρδος Ιωάννης – Μιχαήλ, Παπαδημητρίου Χαράλαμπος (Μπάμπης), Αβραμάκη Ελευθέριος, Κασιμάτη Ειρήνη (Νίνα), Φίλης Νικόλαος, Μουζάλας Ιωάννης, Μπουρνούς Ιωάννης, Μωραΐτης Αθανάσιος (Θάνος), Παπαδόπουλος Αθανάσιος, Σκουφά Ελισσάβετ (Μπέττυ), Φωτίου Θεανώ, Κεφαλίδου Χαρά, Πάνας Απόστολος, Παφίλης Αθανάσιος, Γκιόκας Ιωάννης, Βιλιάρδος Βασίλειος και Σακοράφα Σοφία.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών)**: Κυρίες και κύριοι συνάδελφοι, αρχίζει η κοινή συνεδρίαση των Διαρκών Επιτροπών Οικονομικών, Κοινωνικών Υποθέσεων και Παραγωγής και Εμπορίου και της Ειδικής Διαρκούς Επιτροπής Ευρωπαϊκών Υποθέσεων, με προσκεκλημένους και τους Ευρωβουλευτές μας, με θέμα ημερήσιας διάταξης την ενημέρωση από τον Αναπληρωτή Υπουργό Οικονομικών, κ. Θεόδωρο Σκυλακάκη, σύμφωνα με το άρθρο 36 παρ. 5 του Κανονισμού της Βουλής, σχετικά με το Εθνικό Σχέδιο Ανάκαμψης και Ανθεκτικότητας «Ελλάδα 2.0», πριν αυτό υποβληθεί προς έγκριση στην Ευρωπαϊκή Επιτροπή.

Σε ότι αφορά στα διαδικαστικά θέματα, όπως έχουμε, ήδη, ενημερώσει τα Κόμματα, θα ξεκινήσουμε με έναν Εισηγητή από κάθε παράταξη, ο οποίος θα πάρει τον λόγο για δέκα λεπτά, ενώ στη συνέχεια, μπορούν να εγγραφούν όσες και όσοι συνάδελφοι Βουλευτές θέλουν να μιλήσουν.

Θα ξεκινήσουμε τη συνεδρίαση με μία γενική παρουσίαση του θέματος από τον Αναπληρωτή Υπουργό, τον κ. Σκυλακάκη. Βεβαίως, είναι μαζί μας και ο Υπουργός Οικονομικών, ο κ. Σταϊκούρας, ο οποίος μπορεί να παρέμβει, όταν εκείνος το ζητήσει. Συνεπώς, οι Εισηγητές των Κομμάτων θα έχουν στη διάθεσή τους δέκα λεπτά -και παρακαλώ πολύ να κρατήσουμε τον χρόνο-, ενώ στη συνέχεια, θα έχει πέντε λεπτά κάθε συνάδελφος και κάθε συναδέλφισσα.

Τον λόγο έχει η κυρία Γεροβασίλη.

**ΟΛΓΑ ΓΕΡΟΒΑΣΙΛΗ**: Κύριε Πρόεδρε, για τους πρώτους βασικούς ομιλητές, η συνεννόηση ήταν για, περίπου, δεκαπέντε λεπτά και να είναι οι χρόνοι μειωμένοι στους υπόλοιπους ομιλητές.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών)**: Θα σας απαντήσω, κυρία Γεροβασίλη.

Τον λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ**: Κύριε Πρόεδρε, είναι μία σημαντικότατη κοινή συνεδρίαση των τεσσάρων Επιτροπών, του Κοινοβουλίου ουσιαστικά, και θα ήθελα να σας διατυπώσω μία πρόταση. Είναι γνωστό, ότι το Ταμείο Ανάκαμψης, δηλαδή, το αντικείμενο που θα συζητήσουμε, αφορά, περίπου, ενάμιση πακέτο ΕΣΠΑ, όπως το έχουμε υλοποιήσει τα τελευταία χρόνια, αλλά και το τρέχον. Σε αντίθεση με ό,τι γίνεται κάθε φορά με το ΕΣΠΑ και λόγω των συνθηκών, δεν έχει υπάρξει η απαιτούμενη διαβούλευση. Είναι γνωστό, ότι τον Δεκέμβριο έγινε διαβούλευση για τις στρατηγικές κατευθύνσεις.

Επειδή, λοιπόν, μπαίνουμε στη συζήτηση για συγκεκριμένες παρεμβάσεις, θα πρότεινα, αφού η κοινοβουλευτική διαδικασία το επιτρέπει, να δούμε μέχρι το τέλος της συνεδρίασης έναν κατάλογο φορέων που μπορεί να καλέσει η Βουλή, η Επιτροπή, σε επόμενη συνεδρίαση, προκειμένου να μας εκφράσουν τις απόψεις τους. Θα ήταν μία συμβολή της Βουλής για τη διαβούλευση και τον εμπλουτισμό των απόψεων, σχετικά με την πρόταση της Ελλάδας για το Ταμείο Ανάκαμψης. Θεωρώ ότι θα κάλυπτε απόλυτα το κενό που υπάρχει και λόγω της κατάστασης της πανδημίας, αλλά και λόγω της ταχύτητας με την οποία η Κυβέρνηση κινήθηκε σε επιτελικό μόνο επίπεδο και όχι σε επίπεδο φορέων.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών)**: Τον λόγο έχει ο κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ**: Κύριε Πρόεδρε, καταλαβαίνουμε τη σημασία της σημερινής συζήτησης και από αυτή την άποψη, πιστεύουμε, ότι πρέπει τα Κόμματα να έχουν ευχέρεια τοποθέτησης. Θεωρούμε ότι τα δέκα λεπτά δεν είναι ο απαραίτητος χρόνος, για να μπορεί συνολικά το κάθε Κόμμα να εκφράσει το σύνολο των απόψεών του. Άρα, χρειάζεται μία καλύτερη διευθέτηση του χρόνου, τουλάχιστον, σε ότι αφορά στους Εισηγητές, να μπορούμε να τοποθετηθούμε για δεκαπέντε λεπτά, ώστε να μπορέσουμε με πληρότητα να παρουσιάσουμε την αντίληψη του κάθε Κόμματος, σε σχέση με το Σχέδιο Ανάπτυξης και Ανθεκτικότητας. Διαφορετικά, θα υπάρχει θέμα ολόπλευρης τοποθέτησης.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών)**: Τον λόγο έχει ο κ. Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ:** Kύριε Πρόεδρε, δεν μας έχει ταράξει στη διαβούλευση η Κυβέρνηση. Άρα, έχετε εσείς την ευκαιρία να το διορθώσετε αυτό. Εμείς συμφωνούμε και με το Κ.Κ.Ε. για τους χρόνους και με τον κ. Κεγκέρογλου για τους φορείς. Εγώ θα πρότεινα, κύριε Κεγκέρογλου, -μου φαίνεται ότι δεν το είπατε- να γίνει σήμερα η συζήτηση, να έρθουν οι φορείς και μετά να γίνει μία πιο μικρή σε χρόνο συνεδρίαση, ίσως, ως σύνοψη της όλης συζήτησης. Δεν είναι δυνατόν αυτό που λέει η Κυβέρνηση, ότι η απάντηση σε όλα τα προβλήματα είναι το Ταμείο Ανάκαμψης. Δηλαδή, ό,τι πρόβλημα και να υπάρχει το Ταμείο Ανάκαμψης θα είναι η απάντηση; Και αυτό πρέπει να το συζητήσουμε και να το αποφασίσουμε και σε μία ημέρα. Υπάρχει πολύ μεγάλο πρόβλημα Δημοκρατίας με τον τρόπο που έρχεται αυτή η πρόταση από την Κυβέρνηση και επειδή ο δικός μας ρόλος δεν είναι μόνο πολιτικός, αλλά είναι και θεσμικός, πρέπει να προστατέψετε το Σώμα, άρα, και την κοινωνία. Πρέπει να ακουστεί η φωνή και της κοινωνίας και της πολιτικής.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Απλώς, θα συμφωνήσω με τους συναδέλφους, σε ότι αφορά στον χρόνο της εισήγησης. Προφανώς, λιγότερο από δεκαπέντε λεπτά δεν μπορεί να είναι, γιατί δεν μπορεί κανείς να τοποθετηθεί για ένα τόσο σοβαρό θέμα σε τόσο λίγο χρόνο.

Σε σχέση με το δεύτερο θέμα που τέθηκε, θεωρούμε, ότι δεν φτάνει μία συνεδρίαση, για να αναλυθεί όλο αυτό το Σχέδιο που είναι πάνω από διακόσιες σελίδες. Θα ήταν καλό να γίνει μία κανονική διαδικασία με φορείς, ούτως ώστε να μπορέσει να αναλυθεί με όλες τις λεπτομέρειες.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Ακούσαμε όλες τις πτέρυγες. Σήμερα, έχουμε μία συζήτηση, η οποία γίνεται στο πλαίσιο του άρθρο 36 παρ. 5 του Κανονισμού της Βουλής. Είναι μία συζήτηση ενημερωτικής φύσεως από πλευράς του Υπουργείου Οικονομικών και ιδιαίτερα του Αναπληρωτή Υπουργού, ο οποίος χειρίζεται το θέμα. Άκουσα με προσοχή αυτά που λέτε και για τους φορείς και για μεγαλύτερη συζήτηση. Αυτή η συζήτηση θα γίνει, κυρίες και κύριοι συνάδελφοι, όταν έρθει το σχετικό σχέδιο νόμου προς συζήτηση στη Βουλή. Σήμερα, είναι, αποκλειστικά, ενημερωτική η συζήτηση. Έχουμε ενημερώσει, εγκαίρως, τις παρατάξεις, ότι οι κεντρικοί εισηγητές θα ξεκινήσουν με δέκα λεπτά τοποθέτησης -προφανώς, θα υπάρχει μία άνεση χρόνου- έτσι ώστε να μπορέσουν να μιλήσουν, όσο το δυνατόν περισσότεροι συνάδελφοι, αλλά και η πολιτική ηγεσία του Υπουργείου, ο Υπουργός, ο Αναπληρωτής Υπουργός, ο Υφυπουργός, ο κ. Βεσυρόπουλος, ο Ειδικός Γραμματέας, ο κ. Μαντζούφας, ο Διοικητής, όπως είναι ο νέος τίτλος της Ειδικής Υπηρεσίας του Ταμείου Ανάκαμψης, για να μας διαφωτίσουν, επί των θεμάτων που θα θέσουμε.

Κατόπιν αυτών, παρακαλώ πολύ να ξεκινήσουμε τη συζήτηση.

Τον λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, εκφράσατε την άποψη του Προεδρείου.Θα σας πω, ότι δεν απαγορεύει ο Κανονισμός, με βάση και το άρθρο που είπατε, να γίνει αυτή η διαδικασία. Θα επιμείνω να διαβουλευτείτε με την Κυβέρνηση, όσο διαρκεί η σημερινή συζήτηση και να έχουμε την άποψη της Κυβερνήσεως, η οποία δεν εκφράστηκε και ενδέχεται να θέλει αυτή τη συμβολή της κοινωνίας και των κοινωνικών φορέων στη διαβούλευση. Οπότε, αφήστε το «ανοιχτό» αυτό το θέμα, προκειμένου να το δούμε μέχρι το τέλος της συνεδρίασης. Θα ήταν καλό να μπορούσε να μας πει και η Κυβέρνηση την άποψή της.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει ο Αναπληρωτής Υπουργός Οικονομικών, ο κ. Σκυλακάκης.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Κυρίες και κύριοι Βουλευτές, ευχαριστώ το Προεδρείο για την ευκαιρία που έχουμε για τη σημερινή ενημέρωση.

Η γνώμη μου είναι, για να πάμε κατευθείαν στο θέμα που ετέθη, ότι η συμμετοχή των φορέων θα είναι, εξαιρετικά, χρήσιμη στην, κυρίως, συζήτηση, όταν θα έχουμε όλη την εικόνα του σχεδίου. Αυτή τη στιγμή, το σύνολο του Σχεδίου δεν είναι διαθέσιμο, διότι είναι, ακόμη, υπό διαπραγμάτευση. Υπάρχουν πάρα πολύ σημαντικά κομμάτια του Σχεδίου, όπως είναι η κοστολόγηση, οι στόχοι και τα ορόσημα, που είναι και το «κλειδί» για την πληρωμή των πόρων, που δεν είναι διαθέσιμα, όπως, επίσης, δεν είναι διαθέσιμη, ακριβώς επειδή δεν έχουν τελειώσει αυτά τα κομμάτια, και η αναλυτική παρουσίαση των έργων και δράσεων.

Συνεπώς, αναγκαστικά, η γνώμη μας είναι, ότι αυτή η εκτεταμένη συζήτηση του Σχεδίου θα πρέπει να γίνει στο πλαίσιο της συζήτησης του τελικού Σχεδίου, όπως έχει εγκριθεί, ελπίζουμε από την Επιτροπή και το Συμβούλιο. Εκείνη τη στιγμή, θα υπάρχουν πολλά θέματα «ανοιχτά» που θα αφορούν στον τρόπο που θα υλοποιήσουμε το Σχέδιο, αλλά και τα επιμέρους έργα που θα μπουν στα προγράμματα που είναι ανοιχτά. Το Σχέδιο χωρίζεται σε «ανοιχτά» και «κλειστά» προγράμματα. Τα «κλειστά» προγράμματα, λίγο-πολύ, έχουν ξεκαθαρίσει από την Κυβέρνηση, βάσει επιλεξιμότητας, ενώ τα «ανοιχτά» είναι προς συζήτηση.

Θα μου επιτρέψετε να μπω, λοιπόν, στην ουσία της παρουσίασης. Θα προσπαθήσω να είμαι σύντομος. Αντιλαμβάνεστε, όπως και εσείς έχετε δυσκολία στα δεκαπέντε ή στα δέκα λεπτά χρόνου ομιλίας, ότι έτσι και εγώ στα είκοσι λεπτά χρόνου ομιλίας έχω δυσκολία να παρουσιάσω το Εθνικό Σχέδιο Ανάκαμψης και Ανθεκτικότητας «Ελλάδα 2.0» .

Θα ξεκινήσω λέγοντας, ότι, επί δεκαετίες, αυτή η χώρα έχει απόκλιση, αντί για σύγκλιση με την Ευρώπη. Από το 1981, στην ουσία, η μέση αύξηση του πραγματικού, κατά κεφαλήν, εισοδήματος, ΑΕΠ, είναι, μόλις, 0,6%. Στα πολλά χρόνια που μεσολάβησαν και σε όρους, πάλι του πραγματικού, κατά κεφαλήν, ΑΕΠ, η Ελλάδα υπολειπόταν του μέσου όρου της ευρωζώνης, κατά 43% το 2019. Ο κύριος λόγος της απόκλισης είναι το επενδυτικό κενό, το έλλειμμα επενδύσεων. Αυτό το επενδυτικό κενό δεν το έχουμε συζητήσει, επαρκώς, στη Βουλή ή γενικότερα στην κοινωνία. Αν δεν λυθεί αυτό, τίποτα άλλο δεν λύνεται. Για να έχουμε μία αίσθηση, είμαστε, περίπου στο μισό του ευρωπαϊκού μέσου όρου, επί μία δεκαετία και με τεράστια διαφορά από τους υπολοίπους. Το 2019, ήμασταν εννέα μονάδες του ΑΕΠ κάτω από τον ευρωπαϊκό μέσο όρο και έχουμε μείνει πίσω αθροιστικά από πλευράς επενδυτικού κενού, κατά 162 δισεκατομμύρια από το 2010 έως το 2019. Είναι τρομακτικό και «εφιαλτικό» αυτό το ποσό, ενώ το έλλειμμα επενδύσεων παραμένει το μεγαλύτερο πρόβλημά μας. Αν δεν το λύσουμε, κανένα άλλο πρόβλημα, όπως ανεργία, μισθοί, εισοδήματα, ανάπτυξη, δημόσιο και ιδιωτικό χρέος δεν μπορεί να λυθεί ικανοποιητικά. Δεν υπάρχει λύση.

Ενδεικτικά, σας δείχνω μία εικόνα. Ο δεύτερος πίνακας που είναι με το πορτοκαλί χρώμα έχει τις χώρες. Με το γκρι χρώμα στο τέλος του πίνακα απεικονίζεται η Ελλάδα και είναι κυριολεκτικά «εφιαλτικό», αν το σκεφτείτε. Είναι η Ελλάδα του 2019, αφού είχαμε βγει και από τα μνημόνια. Δυστυχώς, αυτή η εικόνα είναι η ίδια, εδώ και δέκα χρόνια. Στον πίνακα αποτυπώνεται, δηλαδή, η εικόνα της χώρας μας διαχρονικά από το 2000 και μετά. Το επενδυτικό κενό υπήρχε στον ιδιωτικό τομέα, στις ιδιωτικές επενδύσεις, σε όλη τη διάρκεια αυτής της περιόδου. Στις δημόσιες επενδύσεις και στις επενδύσεις των νοικοκυριών, κυρίως στις κατοικίες, εμφανίστηκε μετά το 2010. Συνεπώς, υπάρχει ένα πραγματικό αδιέξοδο για την οικονομία.

Πού οφείλεται, καταρχήν, το επενδυτικό κενό; Κατά βάση, έχουμε τρεις λόγους. Ο ένας είναι η φορολόγηση εργασίας και κεφαλαίου. Ήδη, οι παρεμβάσεις της Κυβέρνησης στις ασφαλιστικές εισφορές και στη φορολογία είναι πολύ μεγάλες.

 Ο δεύτερος λόγος, ειδικά την τελευταία δεκαετία, είναι το σημαντικά υψηλότερο κόστος δανεισμού, κατά μέσο όρο 190 μονάδες βάσης, των ελληνικών επιχειρήσεων σε σχέση με την Ευρώπη και την ευρωζώνη. Αυτό θέτει κάθε ελληνική επιχείρηση σε δυσμενή θέση στον διεθνή ανταγωνισμό.

Ο τρίτος λόγος, που τον ξέρουμε όλοι, είναι τα έμμεσα εμπόδια στις επενδύσεις, χωροταξικά, πολεοδομικά, αδειοδοτήσεις, καθυστέρηση δικαιοσύνης, πολεοδομία, μη ψηφιακό κράτος, γραφειοκρατία, κ.λπ.. Σε πολύ μεγάλο βαθμό, αυτό το Σχέδιο Ανάκαμψης, με τις πάρα πολλές μεταρρυθμίσεις και επενδύσεις θα λύσει αυτά τα εμπόδια. Να πω μόνο, ότι τα πολεοδομικά σχέδια θα καλύψουν ολόκληρη τη χώρα.

Επιπλέον, για να έχουμε μία αίσθηση που ήμασταν, το 2019 βρισκόμασταν στον αριθμό 79 στην κατάταξη της Παγκόσμιας Τράπεζας, για την προσέλκυση επενδύσεων στο Ease of Doing Business. Δηλαδή, αν δεν το αλλάξουμε αυτό, δεν πάμε πουθενά.

Τι σημαίνει το επενδυτικό κενό και το έλλειμμα επενδύσεων; Αναφέρομαι τόσο πολύ σε αυτό το θέμα, γιατί αυτός είναι ο κύριος στόχος της οικονομικής παρέμβασης του Ταμείου. Το Ταμείο έχει μία οικονομική, μία κοινωνική, μία «πράσινη» και μία ψηφιακή παρέμβαση. Στην οικονομική παρέμβαση ο κύριος στόχος είναι το επενδυτικό κενό.

Σημαίνει, καταρχήν, λιγότερες θέσεις και υψηλή ανεργία. Δεν είναι τυχαίο, ότι η Ελλάδα έχει τη μεγαλύτερη ανεργία στην Ευρώπη, εδώ και πολλά χρόνια. Δεν είναι τυχαίο, ότι έχουμε τόσο φοβερή ανεργία στις γυναίκες και στους νέους.

Σημαίνει, επίσης, χαμηλούς μισθούς και «ασθενικές» επιχειρήσεις, γιατί επιχειρήσεις που δεν έχουν κάνει επενδύσεις, δεν μπορούν να ανταγωνιστούν, δεν μπορούν να δώσουν μισθούς, δεν μπορούν να δώσουν θέσεις εργασίας. Δεν το έχουμε προσέξει αρκετά αυτό το κομμάτι, αλλά έχουμε και παλιές τεχνολογίες. Οι επενδύσεις είναι ο τρόπος, με τον οποίο εισάγονται, σε πολύ μεγάλο βαθμό, οι νέες τεχνολογίες σε μία οικονομία. Όταν έχεις παλιές τεχνολογίες και όταν όλος ο υπόλοιπος κόσμος είναι σε μία φάση πολύ γρήγορης τεχνολογικής αλλαγής, τότε, στην πράξη, μένεις πολύ περισσότερο πίσω, από ό,τι αν είχες έναν στατικό κόσμο.

 Τι σημαίνει η συνέχιση του επενδυτικού κενού; Σημαίνει με μαθηματική βεβαιότητα φτωχοποίηση. Μία οικονομία που δεν έχει επενδυμένο κεφάλαιο, δεν μπορεί να απασχολήσει ανθρώπους, άρα, οδηγούμαστε στη φτώχεια. Αυτό συνέβη τα τελευταία χρόνια, πραγματική φτωχοποίηση. Αν το αντιστρέψουμε αυτό, το μέλλον της χώρας είναι λαμπρό. Όμως, πρέπει να το κάνουμε και αυτός είναι ο στόχος του Ταμείου.

Πώς θα το κάνουμε; Καταρχήν, κινητοποιούμε μεγάλες ιδιωτικές επενδύσεις. Στις επιδοτήσεις, ενώ το άθροισμα που βάζουμε είναι 18 δισεκατομμύρια -περίπου τόσα θα πάρουμε από το Ταμείο- σκοπεύουμε με αυτές να κινητοποιήσουμε 25 - 26 δισεκατομμύρια επενδυτικούς πόρους. Στα δε δάνεια, σκοπεύουμε να πάρουμε το σύνολο των δανείων και να πάμε στα 32 δισεκατομμύρια. Άθροισμα από τα 31 δισεκατομμύρια που έχει το «Ελλάδα 2.0» τα 57 δισεκατομμύρια είναι ο στόχος κινητοποίησης επενδυτικών πόρων.

Σχετικά με το «εργαλείο» των δανείων και γιατί το χρησιμοποιούμε. Υπάρχει κριτική, «γιατί δίνετε δάνεια και όχι άλλα εργαλεία;» Τα δάνεια είναι μία δυνατότητα, που με βάση το δημόσιο χρέος και το ύψος του ελλείμματος που έχουμε, δεν μπορεί να χρησιμοποιηθεί αλλιώς, παρά μόνο έτσι. Δηλαδή, δεν έχουμε τη δυνατότητα να κάνουμε 13 δισεκατομμύρια, επιπλέον, χρέος και έλλειμμα αγύριστο. Πρέπει να μπορούν τα λεφτά να επιστρέψουν και να μπουν στην οικονομία. Ο μόνος τρόπος για να γίνει αυτό είναι να μπουν σε ιδιωτικές επενδύσεις και να έχουμε τον δημοσιονομικό χώρο από πλευράς δημοσιονομικών στόχων, για να βάλουμε άλλα 13 δισεκατομμύρια, μετά από αυτή τη φοβερή κρίση, την οποία περάσαμε και περνάμε λίγο ακόμη στα δημόσια ελλείμματα. Ο μόνος τρόπος είναι να χρησιμοποιήσουμε τα δάνεια για επενδύσεις και για ανθρώπους που είναι φερέγγυοι. Μικροί, μεσαίοι, μεγάλοι, φτάνει να είναι φερέγγυοι και να θέλουν να βάλουν λεφτά.

Ζήσαμε πολλά χρόνια την υπόθεση εκείνου που έπαιρνε λεφτά από ένα ταμείο, από κάποια χρηματοδότηση, τα πήγαινε σε ένα ωραίο εξοχικό, το ονόμαζε «ξενώνα» και «από δω ήρθαν κι’ άλλοι». Το έχουμε ζήσει, το ξέρουμε, αυτή είναι η πραγματικότητα.

Το Ταμείο έχει έναν βασικό κανόνα. Αν θέλεις να επενδύσεις, όλοι είναι ευπρόσδεκτοι, αρκεί να βάζουν δικά τους λεφτά και δικό τους ρίσκο. Δεν μπορείς να κάνεις τον επενδυτή με χρήματα του Κράτους και να μην βάζεις και εσύ δικά σου.

Δεν αφήνουμε, όμως, τις μικρές και μεσαίες επιχειρήσεις εκτός, ακόμη κι’ αυτές που δεν είναι φερέγγυες, καθώς θα έχουμε «ανοιχτό» ένα πολύ μεγάλο πρόγραμμα επιδοτήσεων, μικρών και μεσαίων επιχειρήσεων, που αθροιστικά φτάνει το 1,5 δισεκατομμύριο ευρώ. Οι επιδοτήσεις μόνο, κάτι που σημαίνει πολύ μεγαλύτερη δυνατότητα επενδύσεων. Μακάρι, να μπορέσουν να αξιοποιηθούν αυτές τις επενδύσεις, με τις προϋποθέσεις, βέβαια, τις ψηφιακές και τις «πράσινες», που περιλαμβάνει το Ταμείο και που είναι αναπόφευκτες. Και να θέλαμε δεν μπορούμε να κάνουμε κάτι άλλο.

Θα σας πω πολύ ενδεικτικά και γρήγορα τα προγράμματα επιδοτήσεων. Το «Εξοικονομώ Επιχειρώντας» είναι, αποκλειστικά, για μικρές και μεσαίες επιχειρήσεις και «αγγίζει» τα 450 εκατομμύρια ευρώ. Στην ηλεκτροκίνηση, οι φορτιστές και τα ηλεκτρικά ταξί, προφανώς, είναι, κατά κύριο λόγο, για μικρές και μεσαίες επιχειρήσεις, ιδίως τα ηλεκτρικά ταξί. Στο «Εξοικονομώ για το νερό», έχουμε και το «Εξοικονομώ για νερό για νοικοκυριά» και «Εξοικονομώ νερό για μικρομεσαίες επιχειρήσεις». Στον ψηφιακό μετασχηματισμό των μικρομεσαίων επιχειρήσεων είναι μόνο μικρομεσαίες επιχειρήσεις και το ποσό είναι 375 εκατομμύρια ευρώ.

Στην τουριστική ανάπτυξη έχουμε σειρά κατηγοριών, όπως είναι ο Ορεινός Τουρισμός, ο Τουρισμός Υγείας, ο Αγροτουρισμός, ο Καταδυτικός Τουρισμός, που από τη φύση τους είναι, σχεδόν αποκλειστικά, για μικρές και μεσαίες επιχειρήσεις. Η «Έξυπνη Μεταποίηση», επίσης, είναι αποκλειστικά για μικρές και μεσαίες επιχειρήσεις και το ποσό είναι 75 εκατομμύρια. Στον γεωργικό τομέα, στον αγροδιατροφικό, το μεγάλο «κομμάτι» θα πάει στις μικρές και μεσαίες επιχειρήσεις. Ούτως η άλλως, στη χώρα μας αυτός τομέας δεν έχει μεγάλες επιχειρήσεις. Σχεδόν, στο σύνολό τους οι επιχειρήσεις του αγροδιατροφικού τομέα είναι μικρές και μεσαίες. Αυτά σε ότι αφορά στις επιδοτήσεις μικρών και μεσαίων. Είναι πολύ σημαντικά τα χρήματα, μακάρι να «απορροφηθούν».

Επόμενο θέμα, στο οποίο έχει υπάρξει πολλή κριτική, είναι ποιοι ωφελούνται τελικά από αυτό το πρόγραμμα. Θα σας κάνω μία πολύ σύντομη παρουσίαση των ωφελούμενων από αυτό το πρόγραμμα για να έχουμε μία αίσθηση. Είναι προφανές, ποιοι θα ωφεληθούν έμμεσα από την οικονομική ανάπτυξη, τις θέσεις εργασίας και τα υπόλοιπα. Όμως, υπάρχουν και οι άμεσοι ωφελούμενοι. Το πρόγραμμα περιλαμβάνει ανακαινίσεις και εκσυγχρονισμό όλων των νοσοκομείων μας, σε εξοπλισμό και σε υποδομές. Είναι ένα πολύ μεγάλο ποσό, το οποίο μπορεί να πολλαπλασιαστεί, αν χρησιμοποιήσουμε και το «εργαλείο» των ΣΔΙΤ για τον εξοπλισμό, ενώ καλύπτει και τα νοσοκομεία και τα κέντρα υγείας με τη μεταρρύθμιση του συστήματος πρωτοβάθμιας υγειονομικής περίθαλψης.

Ξέρετε πόσοι είναι οι χρόνια πάσχοντες στη χώρα που έχουν ανάγκη από το σύστημα υγείας κάθε χρόνο; Είναι 4,5 εκατομμύρια. Δεν είναι λίγοι, προφανώς, τα 4,5 εκατομμύρια, είναι πολλοί. Έχουμε ένα τεράστιο πρόγραμμα πρόληψης που φθάνει τα 254 εκατομμύρια. Είναι το μεγαλύτερο πρόγραμμα πρόληψης που έχει υπάρξει ποτέ στη χώρα με τεράστια διαφορά από οτιδήποτε άλλο. Αυτό, προφανώς, αφορά στην πρόληψη του συνόλου του πληθυσμού με πολύ μεγάλα προγράμματα για τον καρκίνο του μαστού, για τα νεογνά, για διατροφικά και πολλά άλλα προγράμματα. Προφανώς, και αυτό αφορά τους πολλούς. Το ίδιο και ο «φάκελος ασθενή», όταν θα έχουμε, δηλαδή, ηλεκτρονικό φάκελο ασθενή για κάθε ασθενή στη χώρα, για καθέναν από εμάς. Κανένας δεν είναι απρόσβλητος, σε ότι αφορά στα θέματα υγείας.

Υπάρχει, επίσης, μία μικρότερη ομάδα που είναι οι ψυχικά ασθενείς. Δεν είναι μικρή ομάδα και το ποσό είναι 53 εκατομμύρια. Σας διαβεβαιώ, ότι είναι πολύ μεγάλη ομάδα. Ποτέ δεν είχαμε τέτοιου είδους και μεγέθους πρόγραμμα για την ψυχική υγεία.

Σε ότι αφορά στον ψηφιακό μετασχηματισμό της εκπαίδευσης. Θα αλλάξει κάθε τάξη. Κάθε τάξη θα γίνει ένα ψηφιακό εργαστήρι. Θα υπάρχει ένα «παράθυρο» στον ψηφιακό κόσμο και η δυνατότητα του δασκάλου και του καθηγητή, τόσο με υλικό, όσο και με τον εξοπλισμό που χρειάζεται, ώστε να δουλεύει ψηφιακά στις τάξεις. Το ποσό γι’ αυτή την υπόθεση είναι 1,3 εκατομμύρια ευρώ. Οι γονείς, επίσης, είναι πάρα πολλοί. Το ίδιο γίνεται και για την κατάρτιση των εκπαιδευτικών και για τις ψηφιακές υπηρεσίες στα πανεπιστήμια.

Σε ότι αφορά στην ψηφιοποίηση των αρχείων του Κράτους, των πολεοδομιών, του Κτηματολογίου, του ΕΦΚΑ και της Δικαιοσύνης. Φαντάζεστε να υπάρχει Έλληνας που να μην υποχρεούται κάποια στιγμή να μπλεχτεί με την πολεοδομία; Ξέρουμε πώς ήταν οι πολεοδομίες και πώς παραμένουν, εφόσον δεν είναι ψηφιακά τα αρχεία τους. Είναι τεράστια η αλλαγή που θα έρθει. Το ίδιο ισχύει για το Κτηματολόγιο. Το 75%-80% των Ελλήνων έχουν κάποιου είδους ιδιοκτησία. Το ίδιο ισχύει για τον ΕΦΚΑ. Όλοι μας κάποια στιγμή πρέπει να πάρουμε μία σύνταξη.

Αφορά, λοιπόν, τεράστιες ομάδες ανθρώπων, όχι μόνο η ψηφιοποίηση των αρχείων, αλλά και όλα τα άλλα προγράμματα που είναι δεκάδες, καθώς οδηγούν στην πραγματική χρήση αυτών των αρχείων, έτσι ώστε να βελτιωθεί δραματικά ο τρόπος που λειτουργεί το Κράτος και έναντι του πολίτη και έναντι των επιχειρήσεων. Ένα ενδεικτικό πρόγραμμα είναι το Πρόγραμμα Διαχείρισης Σχέσεων με πολίτες και επιχειρήσεις, το CRM (Citizen Relationship Management) που λένε οι Αγγλοσάξονες και βέβαια, ο ψηφιακός μετασχηματισμός των ΚΕΠ, που δεν αφορούν τους λίγους. Δεν ξέρω κανέναν από τους λίγους να πηγαίνει στα ΚΕΠ. Ο μέσος άνθρωπος πάει στα ΚΕΠ, προκειμένου να εξυπηρετηθεί. Και ειδικά οι πιο ηλικιωμένοι άνθρωποι που δεν έχουν και ψηφιακή πρόσβαση.

Σε σχέση με την κατάρτιση, θα έχουμε εκατοντάδες χιλιάδες ανθρώπους που θα καταρτιστούν, με βάση μία καινούργια στρατηγική που θα εξασφαλίζει, ότι δεν θα έχουμε τα προβλήματα και τα θέματα του παρελθόντος. Ποια είναι η βασική αρχή αυτής της στρατηγικής; Η βασική αρχή είναι η διαρκής αξιολόγηση των παρόχων και η σύνδεση της αμοιβής τους και της αμοιβής των καταρτιζόμενων με πιστοποιημένη απόκτηση δεξιοτήτων από τρίτους. Δηλαδή, για να πάρεις τα χρήματα εσύ, ως πάροχος της κατάρτισης, πρέπει ένας τρίτος να πιστοποιήσει, ότι έκανες καλά τη δουλειά σου, είτε από πλευράς δεξιοτήτων, είτε από πλευράς αποτελεσμάτων, σε μακροχρόνιο επίπεδο, στην αγορά εργασίας.

Αυτή η στρατηγική για την κατάρτιση δεν αφορά μόνο αυτό το τεράστιο πρόγραμμα κατάρτισης που, προφανώς, οι άνθρωποι που θα το πάρουν, θα αποκτήσουν δεξιότητες. Αφορά και τη μεταρρύθμιση των ενεργητικών πολιτικών απασχόλησης, που επιτρέπει σε μακροχρόνια ανέργους, κυρίως, να μπαίνουν σε επιχειρήσεις και να βγαίνουν από την ανεργία, με δοκιμασία μέσα στις επιχειρήσεις. Αφορά, επίσης, στη μεταρρύθμιση του συστήματος μαθητείας του ΟΑΕΔ, που και αυτό κάνει περίπου το ίδιο πράγμα. Έχουμε, ταυτόχρονα, τον εκσυγχρονισμό της επαγγελματικής κατάρτισης του ΟΑΕΔ και τη μεταρρύθμιση στα ΙΕΚ και στα ΕΠΑΛ και τον εξοπλισμό τους. Εκεί είναι τα παιδιά των πολλών που πηγαίνουν, όπως είναι και τα παιδιά των πολλών που πηγαίνουν στο στράτευμα και αποκτούν δεξιότητες, με το καινούριο πρόγραμμα που θα έχει το Ταμείο Ανάκαμψης, έτσι ώστε κατά τη διάρκεια της θητείας, να αποκτάς ψηφιακές δεξιότητες ή να τις βελτιώνεις. Το ίδιο ισχύει και για τον τουρισμό.

Σε ότι αφορά στους αγρότες. Ανέφερα το πρόγραμμα για τον γεωργικό τομέα, αλλά δεν ανέφερα το μεγάλο πρόγραμμα αρδευτικών έργων που είναι 750 εκατομμύρια ευρώ, προ Φ.Π.Α.. Είναι το ΣΔΙΤ αρδευτικών έργων, το οποίο θα έχουμε την ευκαιρία να συζητήσουμε και στη Βουλή λεπτομερώς, όταν θα καταθέσουμε το τελικό πρόγραμμα και το οποίο, προφανώς, αφορά πολύ μεγάλο αριθμό αγροτών. Είναι πολύ μεγάλο το πρόγραμμα.

Σημαντικά, επίσης, είναι τα δίκτυα ύδρευσης που αφορούν τους πολλούς, προφανώς. Επίσης, είναι τα δίκτυα επεξεργασίας αστικών λυμάτων που, επιτέλους, πηγαίνουν και στους οικισμούς κάτω των 2.000 κατοίκων, σε συγκεκριμένες περιοχές, όπου ξέρουμε ότι υπάρχει πρόβλημα, όπως στην Κορινθία, στον Βόλο, στα Γιάννενα, στην Κέρκυρα και σε πολλά άλλα μέρη. Προφανώς, το περιβάλλον αφορά όλους μας. Δεν αφορά καν τους πολλούς. Είναι μεγάλη η παρέμβαση στα θέματα βιοποικιλότητας.

Ακόμη, έχουμε πολύ μεγάλες παρεμβάσεις για την πολιτική προστασία. Οι πλημμύρες και οι πυρκαγιές, δυστυχώς, στα επόμενα χρόνια, θα μας αφορούν όλους. Χρειαζόμαστε και αντιπλημμυρικά έργα και νέο εξοπλισμό. Εδώ και δεκαετίες, έχουμε τον ίδιο εξοπλισμό στην Πολιτική Προστασία για τα εναέρια μέσα. Χρειαζόμαστε και πυροσβεστικά και μεταφερόμενες γέφυρες για τις περιπτώσεις πλημμυρών και πολλά άλλα πράγματα που έχει η Πολιτική Προστασία.

Βεβαίως, υπάρχει και ένα ισχυρό κομμάτι κοινωνικών προγραμμάτων. Ενδεικτικά, σας παρουσιάζω, για την ενίσχυση της παιδικής προστασίας, την υποστήριξη των ατόμων με αναπηρία, την ενίσχυση της διαφορετικότητας και την καταπολέμηση των διακρίσεων, διότι και αυτοί που υποφέρουν από διακρίσεις δεν είναι λίγοι. Στην πραγματικότητα, αν τους αθροίσετε, είναι πάρα πολλοί.

Τέλος, θα κάνω μία σύντομη αναφορά στα έργα που αφορούν μεγάλες περιοχές της χώρας. Δεν μπορούσαμε να βάλουμε πολλά έργα υποδομής στο Σχέδιο, γιατί η Ευρωπαϊκή Επιτροπή, σε όλη την Ευρώπη, είναι όχι θετική σε θέματα μεγάλων οδικών έργων. Καταφέραμε όμως και βάλαμε τρία συμβολικά. Το ένα είναι ο βόρειος άξονας της Κρήτης, το δεύτερο είναι η ολοκλήρωση του Ε65 και το τρίτο μεγάλο πρόγραμμα είναι η βελτίωση της οδικής ασφάλειας, το οποίο θα αφορά σε επιτόπου παρεμβάσεις, με κριτήριο την οδική ασφάλεια σε ολόκληρο το οδικό δίκτυο.

Έχουμε, επίσης, δύο σημαντικά σιδηροδρομικά έργα, αν και είναι, εξαιρετικά, δύσκολα, γιατί κρατούν πολύ χρόνο και το Ταμείο έχει «ασφυκτικούς» χρόνους. Το ένα που είναι «ώριμο» από το 2007 είναι ο Προαστιακός Σιδηρόδρομος στη Δυτική Αττική. Προφανώς, αυτό το έργο αφορά τους πολλούς και τους «αδύναμους», αφού θα αλλάξει, τελείως τη ζωή στη Δυτική Αττική, γιατί θα τη φέρει πολύ πιο κοντά σε όλη την υπόλοιπη Αττική και σε όλη την παραγωγική δραστηριότητα της Αττικής. Υπάρχει, βεβαίως, και το μεγάλο έργο ΣΔΙΤ, το οποίο θα αναβαθμίσει τον βασικό μας σιδηροδρομικό «κορμό».

Τέλος, έχουμε την προώθηση της ηλεκτρικής διασύνδεσης των νησιών, που προφανώς, αφορά όλους τους κατοίκους των νησιών. Θα εγκατασταθούν υποθαλάσσια καλώδια, για να έχουμε σύγχρονο ίντερνετ και στα νησιά, ενώ θα γίνουν και παρεμβάσεις αναβάθμισης των περιφερειακών λιμένων. Πρόκειται για δημοτικά, πολύ μικρότερα λιμάνια, κάποια από τα οποία θα αναβαθμίσουμε.

Υπάρχει, επίσης, ένα μεγάλο πρόγραμμα για τον πολιτισμό. Αθροιστικά, ξεπερνά τα 450 εκατομμύρια ευρώ μαζί με τον Φ.Π.Α. Ουσιαστικά, φθάνει πάνω από 500 εκατομμύρια ευρώ, γιατί θέλει τον πολιτισμό ως έναν κινητήριο «μοχλό» ανάπτυξης που θα έχει μία ποικιλία έργων. Δεν θα αναφερθώ σε λεπτομέρειες, γιατί έχω ξεπεράσει τον χρόνο μου.

Θα ολοκληρώσω την αρχική μου τοποθέτηση, λέγοντας, ότι αυτό το πρόγραμμα φέρνει 180.000 - 200.000 μόνιμες θέσεις εργασίας. Προσέξτε τη διαφορά μεταξύ των προσωρινών και των μόνιμων θέσεων εργασίας. Η Ελλάδα έχει σήμερα ένα παραγωγικό κενό, μεγάλο παραγωγικό κενό. Όταν το καλύψει, θα επανέλθει σε αυτό που λέμε φυσική ανεργία, με βάση τη δομή της οικονομίας. Δηλαδή, θα καλύψει τρεις, τέσσερις, πέντε μονάδες ανεργίας. Αυτές οι θέσεις εργασίας που κουβεντιάζουμε, είναι πέραν αυτών των τριών - τεσσάρων μονάδων που θα καλύψουμε, για να έρθουμε σε αυτό που λέμε φυσική ανεργία. Είναι μία δομική αλλαγή στην οικονομία και αυτό τις κάνει τόσο σημαντικές.

Όπως και η αύξηση του ΑΕΠ κατά 7% είναι μόνιμη και προέρχεται, κατά κύριο λόγο, όχι τόσο από τις καλές δημόσιες επενδύσεις που περιέχει το σχέδιο, αλλά από τις ιδιωτικές επενδύσεις των δανείων και τις μεταρρυθμίσεις. Εκεί έρχεται η μόνιμη αλλαγή, γιατί η ιδιωτική επένδυση όταν τελειώσει, αφήνει έναν επενδυτή, αν δεν είναι σαν αυτόν που περιγράψαμε πριν, με θέσεις εργασίας που παράγουν με σύγχρονο τρόπο, εξάγουν και δημιουργούν ένα ολόκληρο οικοσύστημα. Γι' αυτό προβλέπει η Τράπεζα της Ελλάδος τόσο σημαντικά μακροχρόνια αποτελέσματα.

Τέλος, κλείνοντας, θα αναφερθώ στα επόμενα βήματα. Έχουμε την κατάθεση του «Ελλάδα 2000» στην Ευρωπαϊκή Επιτροπή, την οποία υπολογίζω, ότι θα την κάνουμε μέσα στο επόμενο δεκαήμερο - δεκαπενθήμερο, πάντως πριν τις 30. Σημειώνω, ότι καμία χώρα δεν έχει καταθέσει αντίστοιχο πρόγραμμα μέχρι τώρα στην Ευρωπαϊκή Επιτροπή, ενώ την ίδια ώρα, η Ευρωπαϊκή Επιτροπή μάς λέει τα καλύτερα για το πρόγραμμά μας. Όχι σε εμάς, προφανώς, αλλά θα σας διαβάσω τι έγραψε προχθές ο Economist, το πιο έγκυρο περιοδικό στον κόσμο. Λέει, ότι, «όταν ζητείται στους αξιωματούχους της Ευρωπαϊκής Επιτροπής να ξεχωρίσουν για έπαινο κάποιο πρόγραμμα, τυπικά, αναφέρονται στο ελληνικό ή το ισπανικό». Αυτό λέει ο Economist. Όμως, το λένε και πολλοί άλλοι, αλλά δεν θα σας κουράσω με το ποιοι το λένε. Αυτό δεν έχει τόσο σημασία για εμένα, γιατί αυτό είναι το πρώτο μίλι ενός μαραθωνίου και μόνο άφρονες θεωρούν, ότι επειδή «έτρεξαν» καλά στο πρώτο μίλι ή γρήγορα, έχουν καταφέρει κάτι. Δεν θεωρώ, ότι έχουμε καταφέρει κάτι ακόμη. Θεωρώ, ότι έχουμε ένα καλό σχέδιο, που θα το συζητήσουμε και θα το ψηφίσουμε. Όμως, το «κλειδί» είναι πώς θα εφαρμοστεί, επειδή η εφαρμογή αυτού του σχεδίου έχει τεράστιες δυσκολίες.

Ποιες είναι οι δυσκολίες; Πρώτον, καλούμεθα να «απορροφήσουμε» ως χώρα διπλάσια λεφτά, απ’ όσα «απορροφούσαμε» μέχρι τώρα. Αυτό σημαίνει μία δραματική αλλαγή που πρέπει να πετύχουμε στον τρόπο που «απορροφούμε» τα χρήματα, στα κίνητρα που έχουν οι άνθρωποι που εμπλέκονται εκεί, στα πληροφοριακά συστήματα που χρησιμοποιούμε, ενώ πρέπει να κάνουμε, ταυτόχρονα, και τις μεταρρυθμίσεις που θα επιτρέπουν στους επενδυτές να έρθουν, μιας και θέλουμε τόσο μεγάλες ιδιωτικές επενδύσεις.

Όλα αυτά πρέπει να τα κάνουμε ταυτόχρονα, διασφαλίζοντας, όμως, και τη διαφάνεια όλων αυτών των έργων. Βάζουμε την πιο αυστηρή αρχή που υπάρχει στην Ελλάδα για τον έλεγχο. Η Αντιπολίτευση και ειδικά όσοι πέρασαν από τα έδρανα της διακυβέρνησης, γνωρίζουν, ότι η ΕΔΕΛ είναι ο καλύτερος μηχανισμός ελέγχου που έχουμε. Αυτόν εφαρμόζουμε, ενισχύοντάς τον ως ανεξάρτητο ελεγκτικό μηχανισμό και ο στόχος είναι η έγκρισή του από την Επιτροπή και από το Συμβούλιο, ελπίζω κάποια στιγμή τον Ιούνιο ή στις αρχές Ιουλίου το πολύ, ώστε αμέσως μετά να γίνει η τεχνική συμφωνία με την Επιτροπή, ώστε να πάρουμε την προκαταβολή που είναι κοντά 4 δις μέσα στο καλοκαίρι. Μόλις εγκριθεί, λοιπόν, από το Συμβούλιο και γίνει η τεχνική συμφωνία, θα έρθουμε στη Βουλή να κάνουμε εξαντλητική συζήτηση και να ξεκινήσουμε να υλοποιούμε. Ήδη, η προ υλοποίηση έχει ξεκινήσει, με βάση τα άρθρα του Κανονισμού. Δεν νομίζω, ότι θα έχει κανένα πρόβλημα αυτό. Ολοκληρώνουμε την ειδική υπηρεσία, ολοκληρώνουμε το πληροφοριακό σύστημα και θα μπορούμε να αρχίσουμε την προσπάθεια.

Το έργο, όπως σας είπα, αρχίζει την επόμενη μέρα της έγκρισης. Είναι ένα έργο τεράστιας δυσκολίας, αλλά και μία μοναδική ευκαιρία για τη χώρα. Θα ήταν ευχής έργον -δεν ξέρω πόσο μπορεί να υλοποιηθεί αυτό - να υπάρχει ηρεμία, μέτρο και αυτοσυγκράτηση, από την πλευρά της Αντιπολίτευσης, ως προς τον τρόπο που θα το παρακολουθήσει στα επόμενα χρόνια και να υπάρχει και από τη δική μας πλευρά, -μπορώ να δεσμευτώ γι’ αυτό- πάρα πολύ προσεκτική διαχείριση αυτών των πόρων. Αυτοί οι πόροι είναι ένα κέρδος, που μας έφερε στην ατυχία της η πανδημία. Είναι μία ευκαιρία μοναδική, δεν πρέπει να τη χάσουμε. Δεν δικαιούμαστε να τη χάσουμε. Δεν πρόκειται να τη χάσουμε.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Περνάμε στους πρώτους ομιλητές των Κομμάτων.

Τον λόγο είχε ο κ. Σταμενίτης από τη Νέα Δημοκρατία.

**ΔΙΟΝΥΣΙΟΣ ΣΤΑΜΕΝΙΤΗΣ:** Ευχαριστώ πολύ, κύριε Πρόεδρε, αγαπητές και αγαπητοί συνάδελφοι. Η σημερινή κοινή συνεδρίαση των Επιτροπών θα μπορούσε να χαρακτηριστεί «ιστορική», καθώς έχει ως αντικείμενο της την ενημέρωση του ελληνικού Κοινοβουλίου, αναφορικά με το Σχέδιο Ανάκαμψης και Ανθεκτικότητας, με τίτλο «Ελλάδα 2.0», ονομασία που σηματοδοτεί το τεράστιο εγχείρημα για την Ελλάδα στη νέα εποχή.

Στην πραγματικότητα, είναι η συζήτηση και η ανάλυση των λεπτομερειών και των σταθμών της νέας και μακράς εθνικής διαδρομής, που προσπερνάει το παρελθόν και έχει μοναδικό και τελικό της προορισμό το μέλλον. Η ελληνική Κυβέρνηση, αποφασισμένη να αξιοποιήσει τη μεγάλη και ιστορική ευκαιρία που λέγεται Ταμείο Ανάκαμψης, κατάρτισε ένα ολοκληρωμένο, συνεκτικό, αναπτυξιακό και ρεαλιστικό σχέδιο, που θα οδηγήσει τη χώρα στη νέα εποχή και φιλοδοξεί να την παραδώσει στις επόμενες γενιές στη νέα και καλύτερή της εκδοχή.

Ένα εμβληματικό σχέδιο, το οποίο στοχεύει να «θεραπεύσει» τις χρόνιες «πληγές» της ελληνικής οικονομίας, καθιστώντας την πιο εξωστρεφή και περισσότερο ανταγωνιστική, φιλική στις επενδύσεις, που είναι και το μεγάλο της πρόβλημα. Να επιλύσει και να ξεπεράσει τα διαρθρωτικά προβλήματα του Κράτους και του δημόσιου τομέα, κυρίως, μέσα από τον ψηφιακό μετασχηματισμό. Να μεταλλάξει την παραγωγική βάση της χώρας με «εργαλεία» την καινοτομία και την «πράσινη» ανάπτυξη και τέλος, να συμβάλλει σε μία δικαιότερη ανακατανομή του εθνικού πλούτου και κεφαλαίου.

Όμως, πριν προχωρήσουμε σε οποιαδήποτε ανάλυση και κρίση για την πρόταση που έχουμε μπροστά μας, είναι σημαντικό να μην ξεχνάμε, ότι για να φτάσουμε σήμερα να συζητάμε τη διαχείριση των πόρων, που θα εισρεύσουν από το Ταμείο Ανάκαμψης, προηγήθηκε η πρωτοβουλία εννέα ηγετών της Ευρωπαϊκής Ένωσης, συμπεριλαμβανομένου και του Έλληνα Πρωθυπουργού Κυριάκου Μητσοτάκη, οι οποίοι πρώτοι μίλησαν για την ανάγκη κοινού ευρωπαϊκού δανεισμού, προκειμένου να καταστεί δυνατή η αντιμετώπιση των σφοδρών συνεπειών, που δημιουργούσε τότε και δημιουργεί, ακόμη και σήμερα, στις οικονομίες, η εμφάνιση και η εξάπλωση της νόσου Covid-19.

Λαμβάνοντας υπόψη όλα αυτά τα δεδομένα, η ελληνική πλευρά κατέθεσε μία πρόταση, η οποία μαζί με αυτή της Ισπανίας, όπως αναφέρουν τα δημοσιεύματα του ξένου τύπου, είναι, σύμφωνα με την Ευρωπαϊκή Επιτροπή, οι δύο καλύτερες και πληρέστερες προτάσεις που ανταποκρίνονται στις απαιτήσεις και στους όρους που θέτει η Ευρωπαϊκή Ένωση. Μία πρόταση που στοχεύει στη δημιουργία 200.000 νέων μόνιμων και καλοπληρωμένων θέσεων εργασίας, ενώ περιλαμβάνει 170 συγκεκριμένα έργα, επενδύσεις και μεταρρυθμίσεις που κατανέμονται σε τέσσερις βασικούς «πυλώνες», τους οποίους θα παρουσιάσω, όσο το δυνατόν πιο σύντομα.

Ο πρώτος πυλώνας είναι η «πράσινη» μετάβαση, όπου και θα επενδυθεί κάτι περισσότερο από το 37% των πόρων του Εθνικού Σχεδίου Ανάκαμψης. Συνοπτικά, περιλαμβάνει τις δράσεις για τη μετάβαση, ένα νέο ενεργειακό μοντέλο, φιλικό στο περιβάλλον, στην ενεργειακή αναβάθμιση του κτιριακού αποθέματος της χώρας και την υλοποίηση της χωροταξικής μεταρρύθμισης. Αφορά, επίσης, στο πέρασμα σε ένα «πράσινο» βιώσιμο σύστημα μεταφορών, αλλά και την αειφόρο χρήση των πόρων, την ανθεκτικότητα στην κλιματική αλλαγή και τη διατήρηση της βιοποικιλότητας.

Θα αναφέρω δύο ενδεικτικές εμβληματικές μεταρρυθμίσεις, επενδύσεις, δράσεις, σε αυτόν τον τομέα. Πρώτον, είναι το Πρόγραμμα «Εξοικονομώ» για την ενεργειακή αναβάθμιση των κτιρίων που αφορά νοικοκυριά, επιχειρήσεις, δημόσια κτίρια. Δεύτερον, είναι η υλοποίηση της μεγάλης μεταρρύθμισης πολεοδομικού και χωροταξικού σχεδιασμού, μέσα από επενδύσεις για την εκπόνηση πολεοδομικών σχεδίων, που θα παρέχουν έγκυρη πληροφόρηση για τις δυνατότητες χρήσεων γης, στο υπόλοιπο των 4/5 της χώρας που μέχρι σήμερα δεν έχει. Έτσι, λοιπόν, επιχειρήσεις και ιδιώτες, θα γνωρίζουν πού και τι μπορούν να χτίσουν. Πρόκειται για μία από τις μεγαλύτερες παρεμβάσεις που θα συμβάλει καθοριστικά στην εθνική προσπάθεια για ανάπτυξη και επενδύσεις. Επαναλαμβάνω, ότι αυτό είναι το μεγάλο πρόβλημα της χώρας και πρέπει να το λύσουμε.

Ο δεύτερος πυλώνας είναι η ψηφιακή μετάβαση που αφορά στη συνδεσιμότητα των πολιτών, των επιχειρήσεων και του Κράτους, καθώς, επίσης, και τον ψηφιακό μετασχηματισμό των δύο τελευταίων. Στο κομμάτι αυτό περιλαμβάνονται ρυθμίσεις που θα διευκολύνουν νοικοκυριά και επιχειρήσεις να μεταβούν στην εποχή της χρήσης δικτύου οπτικών ινών, ενώ περιλαμβάνεται και το μεγάλο εγχείρημα της ψηφιοποίησης των αρχείων σε δημόσιους τομείς, όπως η Υγεία, η Πολεοδομία, η Δικαιοσύνη, ο ΕΦΚΑ και το Κτηματολόγιο. Μία, πραγματικά, μεγάλη, ουσιαστικά και πρωτίστως, αναγκαία, μεταρρύθμιση, που θα εκσυγχρονίσει τα συστήματα των υπηρεσιών, θα τα συνδέσει μεταξύ τους και το αποτέλεσμα θα είναι να γλιτώσει τους πολίτες και τις επιχειρήσεις από χρόνο, ταλαιπωρία και χρήμα. Πρόκειται για έναν τομέα, στον οποίο πρέπει να σημειώσουμε, ότι η χώρα μας έχει κάνει σημαντικά βήματα από τον Ιούλιο του 2019 ως σήμερα. Χαρακτηριστική περίπτωση είναι οι εμβολιασμοί κατά του Covid. Είμαστε το καλό παράδειγμα για όλη την Ευρώπη, για τον τρόπο, την ταχύτητα, αλλά και την εξυπηρέτηση των πολιτών.

Ο τρίτος πυλώνας είναι η απασχόληση, οι δεξιότητες, η κοινωνική συνοχή, με επίκεντρο την Υγεία, την Παιδεία και την Κοινωνική Προστασία. Βασικές στοχεύσεις είναι η αύξηση των θέσεων εργασίας και η προώθηση της συμμετοχής στην αγορά εργασίας. Επίσης, η ενίσχυση των ψηφιακών δυνατοτήτων της εκπαίδευσης και ο εκσυγχρονισμός της επαγγελματικής εκπαίδευσης και κατάρτισης. Επιπροσθέτως, η ενίσχυση της προσβασιμότητας, της αποτελεσματικότητας και της ποιότητας του συστήματος υγείας, κυρίως, της πρόληψης. Τέλος, η αύξηση της πρόσβασης σε αποτελεσματικές, χωρίς αποκλεισμούς, κοινωνικές πολιτικές. Συνδέεται με τις μεγάλες επενδύσεις στην κατάρτιση και στην επανακατάρτιση του εργατικού δυναμικού, με ιδιαίτερη έμφαση στην ανάπτυξη των ψηφιακών δεξιοτήτων. Όπως, επίσης, και με επενδύσεις στην υγεία, την παιδεία και την κοινωνική ενσωμάτωση ευάλωτων ομάδων.

Ο τέταρτος και τελευταίος πυλώνας είναι οι ιδιωτικές επενδύσεις και ο μετασχηματισμός της οικονομίας. Και εδώ περιλαμβάνονται επενδύσεις σε πολύ σημαντικά έργα υποδομής, οδικά δίκτυα, αρδευτικά δίκτυα και σιδηροδρόμους, μέσα από συμπράξεις δημοσίου και ιδιωτικού τομέα.

Θα μου επιτρέψετε να κάνω και μία παρένθεση, σημειώνοντας, ότι, παράλληλα, με την υλοποίηση του τέταρτου πυλώνα, μάς δίνεται η δυνατότητα να σχεδιάσουμε και άλλα έργα, τα οποία δεν έχουν ενταχθεί, αλλά έχουν «ωριμότητα» και μπορούμε να τα εντάξουμε στο Πρόγραμμα Δημοσίων Επενδύσεων, υλοποιώντας τα μέσα από σχήματα ΣΔΙΤ. Δημιουργείται, δηλαδή, χώρος. Μία τέτοια περίπτωση μπορεί να είναι και το έργο κατασκευής του δρόμου Θεσσαλονίκη - Γιαννιτσά - Έδεσσα, ένα σημαντικό έργο για την Κεντρική Μακεδονία αλλά και για τον Νομό Πέλλας.

Επανέρχομαι, σημειώνοντας, ότι ο τέταρτος πυλώνας περιλαμβάνει σημαντικές επενδύσεις σε τομείς, όπως πολιτισμός και τουρισμός, αλλά και αγροδιατροφικός τομέας, με βασικό στόχο να καταστούν κινητήριοι «μοχλοί» ανάπτυξης και ανταγωνιστικότητας της ελληνικής οικονομίας. Στο σημείο αυτό, να σταθώ και να πω, ότι ως Βουλευτής προερχόμενος από μία, κατά βάση, αγροτική περιοχή, ξεχωρίζω το κομμάτι της αναδιάρθρωσης των καλλιεργειών, γιατί θα δώσει ώθηση στην ανάπτυξη του πρωτογενούς τομέα και θα παρέχει πραγματικό διέξοδο στους Έλληνες παραγωγούς που είναι «εγκλωβισμένοι» σε καλλιέργειες, οι οποίες παρουσιάζουν προβλήματα, είτε λόγω της κλιματικής αλλαγής, είτε λόγω θεμάτων ζήτησης και τιμών. Διαπιστώνεται, λοιπόν, μέσα από την ανάλυση, ότι πρόκειται για δραστηριότητες που καλύπτουν ένα ευρύ φάσμα παρεμβάσεων σε πτυχές της οικονομίας. Παρεμβάσεις που έχουν ως κύριο συστατικό το συνολικό μετασχηματισμό της χώρας και την καλυτέρευση της ζωής των πολιτών, δύο στοιχεία που συγκροτούν τον «πυρήνα» του εθνικού σχεδιασμού, όπως αυτός «ξετυλίγεται» σε επιμέρους δράσεις του Σχεδίου «Ελλάδα 2.0».

 Κυρίες και κύριοι συνάδελφοι, η χώρα μας θα λάβει 31 δισεκατομμύρια ευρώ από το Ταμείο Ανάκαμψης, εκ των οποίων 17,8 δισεκατομμύρια είναι επιχορηγήσεις, 12,7 δισεκατομμύρια δάνεια, τα οποία μαζί με την κινητοποίηση των κεφαλαίων από ιδιωτικές επενδύσεις θα φτάσουν, συνολικά, τα 57 δισεκατομμύρια ευρώ. Όπως τόνισε και ο Πρωθυπουργός Κυριάκος Μητσοτάκης, στον οποίο πιστώνεται, απόλυτα, όλη αυτή η επιτυχία του Ταμείου, γιατί ήταν από τους πρώτους ηγέτες που ζήτησαν τη δημιουργία του, αλλά και για τον εξαιρετικό σχεδιασμό, πρόκειται για ένα πακέτο που αποτελεί κάτι πολύ μεγαλύτερο από ένα δεύτερο ΕΣΠΑ.

Στο πλαίσιο της σημερινής συζήτησης, αξίζει να σημειωθεί, ότι η χώρα μας είναι από τις περισσότερο ευνοημένες χώρες αυτής της συμφωνίας, καθώς οι εισροές που θα λάβει, θα είναι από τις υψηλότερες στην Ευρωπαϊκή Ένωση ως ποσοστό του ΑΕΠ. Σε ορίζοντα εξαετίας το Εθνικό Σχέδιο Ανάκαμψης μπορεί να προσθέσει επτά μονάδες στο ΑΕΠ της χώρας, κάτι που θα μας καταστήσει ανάμεσα στις τρεις πρώτες χώρες που θα λάβουν τη μεγαλύτερη χρηματοδότηση σε αυτό το ποσοστό. Στέκομαι ιδιαίτερα σε αυτό το σημείο και ως απάντηση στην κριτική που δέχτηκε και δέχεται η ελληνική Κυβέρνηση από την Αξιωματική Αντιπολίτευση, ο Αρχηγός της οποίας, τις ημέρες των τελικών αποφάσεων για το Ταμείο Ανάκαμψης τον περασμένο Ιούλιο, είχε δυσκολία να αντιληφθεί σε ποια μεριά του τραπεζιού καθόταν η ελληνική Κυβέρνηση, κατά τη διάρκεια των διαπραγματεύσεων. Νομίζω, όμως, ότι αντιλαμβανόμαστε όλοι και, κυρίως, το σύνολο της ελληνικής κοινωνίας, ότι η μόνη πλευρά που υπηρετεί, διαχρονικά, το Κόμμα της Νέας Δημοκρατίας, αλλά και η σημερινή Κυβέρνηση και ο σημερινός Πρωθυπουργός, είναι αυτή των Ελληνίδων και των Ελλήνων και την υπηρετούμε στην πρώτη γραμμή των πρωτοβουλιών και των αποφάσεων της Ευρωπαϊκής Ένωσης.

Κυρίες και κύριοι συνάδελφοι, η ορθή και αποτελεσματική διαχείριση της υγειονομικής κρίσης, η οποία μας κατατάσσει στις καλύτερες θέσεις ανάμεσα στις ευρωπαϊκές χώρες σε αυτόν τον δείκτη, σε συνδυασμό με τις θετικές και ενθαρρυντικές κριτικές που δεχόμαστε για την προετοιμασία του Σχεδίου, μάς κάνει αισιόδοξους, ότι η Ελλάδα στο τέλος της διαδρομής της υλοποίησης του σχεδίου, θα είναι, επίσης, στις καλύτερες θέσεις των χωρών της ευρωζώνης. Νομίζω ότι έχει καταστεί σαφές και από τις ανακοινώσεις, αλλά και από τις πράξεις, ότι η ελληνική Κυβέρνηση σκοπεύει να απαντήσει στις προκλήσεις και να μετατρέψει αυτή την, εξαιρετικά, δύσκολη συγκυρία του κορονοϊού και την πανδημία, σε ευκαιρία αλλαγής.

Είναι γεγονός, κυρίες και κύριοι συνάδελφοι, ότι οι επιλογές για τη διαχείριση και την επένδυση των πόρων που θα αντλήσει η χώρα μας, θα καθορίσουν τη χώρα μας, όχι μόνο για τη μετά κορονοϊού εποχή, αλλά και στην τρίτη δεκαετία του 21ου αιώνα. Πρέπει να κάνουμε την Ελλάδα πιο φιλική σε επενδύσεις και εγγυητές του δύσκολου αυτού εγχειρήματος είναι ο Πρωθυπουργός Κυριάκος Μητσοτάκης, η ελληνική Κυβέρνηση, αλλά και το έργο που έχει παραχθεί μέχρι σήμερα.

Κλείνω, κύριε Πρόεδρε, λέγοντας, ότι σήμερα μάς δίνεται η δυνατότητα, σε όλους τους Βουλευτές και τις πολιτικές δυνάμεις του ελληνικού Κοινοβουλίου να συνταχθούμε με τη σωστή πλευρά της ιστορίας, να στηρίξουμε με τη στάση μας τη μεγάλη ευκαιρία που παρουσιάζεται στη χώρα μας, μέσα από το Εθνικό Σχέδιο Ανάκαμψης και Ανθεκτικότητας «Ελλάδα 2.0», το οποίο αφορά ολόκληρη τη χώρα και φιλοδοξεί να της δώσει την ώθηση που χρειάζεται για το μεγάλο «άλμα» στο μέλλον.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει ο κ. Τσακαλώτος από τον ΣΥΡΙΖΑ.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κύριε Πρόεδρε.

Μία από τις πιο γελοίες προτάσεις που έχω ακούσει ποτέ στη ζωή μου, ήταν αυτή που έλεγε, ότι οι κανόνες της οικονομικής επιστήμης είναι σαν τους κανόνες της μηχανικής. Μία σειρά κανόνων ισχύουν παντού και πάντοτε. Αυτή την πρόταση την είπε ο Lawrence Summers, Καθηγητής Οικονομικών, Πρόεδρος του Harvard παλιότερα, σύμβουλος του Κλίντον. Ήταν την εποχή που η κεντροαριστερά και η κεντροδεξιά συμφωνούσε σε αυτούς τους ίδιους κανόνες.

Έχουμε μπροστά μας μία Κυβέρνηση που φαίνεται να το πιστεύει αυτό. Δηλαδή, ό,τι λέγαμε το 1995, θα το λέμε το 2005, το 2015, το 2025, σαν να μην έχει αλλάξει τίποτα στις κοινωνίες μας, σαν να μην έγινε η χρηματοπιστωτική κρίση, σαν μην έχουμε πανδημία και όλη αυτή η επαναξιολόγηση της οικονομικής επιστήμης, που άρχισε μετά. Είναι σαν να έχω μπροστά μου μία έκθεση από τον McKinsey, το copy-paste. Ξέρουμε ποια είναι η απάντηση, χαμηλότεροι μισθοί, θα τους δώσουμε και λίγο κατάρτιση, μήπως μπορούν να «ανέβουν», περισσότερες ιδιωτικές επενδύσεις, αυτό θα αυξήσει την ανάπτυξη και θα έχουμε το trickle down, δηλαδή, οι πλούσιοι θα γίνουν πλουσιότεροι και κάποτε αυτό θα «πέσει κάτω». Τα λέγαμε το 1995 και το 2015 και θα λέμε τα ίδια και το 2025, γιατί να αλλάξουμε τώρα;

Μακάρι, ο κ. Σκυλακάκης, να φτάσει κάποτε στην καριέρα του να λέει σε μία ομιλία τη λέξη «ανισότητες», όσες φορές λέει τη λέξη ΣΔΙΤ. Δεκαπέντε φορές είπε τη λέξη ΣΔΙΤ, τη λέξη «ανισότητες» δεν ακούσαμε. Κι’ όμως το μοντέλο αυτό του Λόρενς Σάμερς απέτυχε. Απέτυχε σε όλους τους στόχους, στην ανάπτυξη, στο ποσοστό των επενδύσεων, στις επενδύσεις ιδιωτικές και δημόσιες, ως ποσοστό του ΑΕΠ, έφερε τις ανισότητες και το πρεκαριάτο, δηλαδή, δουλειές χωρίς προοπτική και ανασφάλεια.

Θα καταθέσω στα Πρακτικά δύο διαγράμματα που δείχνουν τι έχει γίνει τον τελευταίο καιρό, σε σχέση με την αύξηση της παραγωγικότητας και την αύξηση των πραγματικών μισθών. Νομίζω, ότι βλέπουν οι Υπουργοί το πόσο έχει μειωθεί το μερίδιο της εργασίας. Όλος ο κόσμος το συζητάει αυτό. Όλος ο κόσμος παγκοσμίως πια συζητά, γιατί έχουμε φτάσει σε αυτό το επίπεδο των ανισοτήτων, γιατί «πέφτει», συνεχώς, το μερίδιο της εργασίας στο εθνικό εισόδημα και εσείς μας φέρνετε μία έκθεση που δεν λέει τίποτα γι’ αυτά τα θέματα. Μα, τίποτα. Εκτός απ’ αυτό που λέγατε και πριν, που το θυμάμαι από την εποχή της διαδικασίας της Κοπεγχάγης και της Λισαβόνας για την εργασία, ότι μέσα από την απασχολησιμότητα, μέσα από την επιχειρηματικότητα και την ευελιξία όλα θα γίνουν καλά και θα έχουμε τη στρατηγική.

Πριν προχωρήσω σε περισσότερο «βάθος» γι’ αυτά τα θέματα, η άποψη του Summers που φαίνεται να την «υιοθετείτε», έχει και ένα άλλο αποτέλεσμα, γιατί αν ισχύει ότι οι κανόνες της οικονομικής επιστήμης είναι πάντα οι ίδιοι, παντού και πάντοτε, τότε σε τι χρειαζόμαστε τη Δημοκρατία; Δεν τη χρειαζόμαστε να τη συζητήσουμε εδώ, αφού είναι σαν τη μηχανική, όπου δεν θα βάζαμε στη διαβούλευση, να κουράζουμε την κοινωνία και τους Βουλευτές, πώς θα χτίσουμε ένα σπίτι.

Τουλάχιστον, αν ίσχυε η άποψη του Σάμερς, γιατί να το συζητήσουμε; Οι τεχνοκράτες, η McKinsey, οι άνθρωποι που σας συμβουλεύουν κάνουν μία πρόταση που ξέρουμε όλοι, ότι είναι επιστημονική και γι’ αυτό δεν κάνατε τη διαβούλευση. Γι’ αυτό κάνετε αυτή την Επιτροπή και έχετε το θράσος να μας πείτε, ότι σε δύο μήνες θα μας φέρετε μία Κύρωση και τότε εμείς θα κάνουμε τη συζήτηση για όλα αυτά τα θέματα; Στο τέλος και θα έρθουν οι φορείς τότε; Ακόμη δεν έχετε μάθει ποιο είναι το βασικό πρόβλημα της Ελλάδας τα τελευταία είκοσι χρόνια; Δηλαδή, ότι ποτέ δεν υπήρχε η σοφή διαχείριση της γνώσης;

Μετά το 2000, ασχέτως, αν ήμασταν μερικοί υπέρ ή κατά του ενιαίου νομίσματος, όλοι βλέπαμε μέχρι το 2005, ότι η ελληνική οικονομία χάνει ανταγωνιστικότητα και πάμε προς τον «βράχο». Πού ήταν τότε η δυνατότητα της κοινωνίας να συζητήσει, να διαβουλευτεί και να δει πώς αντιμετωπίζουμε το έλλειμμα στο ισοζύγιο πληρωμών και πώς κινητοποιούμε μία ολόκληρη κοινωνία, φορείς, συνδικάτα, Τοπική Αυτοδιοίκηση; Δεν το κάναμε. Δεν το κάνετε τώρα και εσείς. Πού είναι η διαβούλευση με την Τοπική Αυτοδιοίκηση, με τους φορείς, με τα συνδικάτα, με τα κινήματα, με ανθρώπους που ξέρουν τη γνώση; Μόνο το Επιτελικό Κράτος έχει αυτή τη γνώση;

Κάνετε, όμως, και κάτι άλλο. Λέτε ότι θα είναι κατά 6% υψηλότερο το ΑΕΠ, από ό,τι θα ήταν αν δεν υπήρχε αυτή η παρέμβαση, ένας αριθμός, όμως, που δεν βγαίνει από κάποιο μακροοικονομικό μοντέλο ή, τουλάχιστον, από ένα μακροοικονομικό μοντέλο που είχατε την καλοσύνη να το μοιραστείτε με εμάς. Σας θυμίζω όλες τις υποσχέσεις, από τότε της ενιαίας αγοράς, όπου θα υπάρχει bonus ανάπτυξης, ενώ κάθε αναφορά - έκθεση της Κομισιόν με μία καινούργια παρέμβαση μας λέει, ότι θα υπάρχει φοβερή ανάπτυξη και ότι η μισή ή λίγο λιγότερο, αν δεν κάνω λάθος, θα έρθει από τις μεταρρυθμίσεις. Δεσμεύετε και εμάς στις μεταρρυθμίσεις των εργασιακών σχέσεων που κάνετε; Είναι μνημόνιο, χωρίς μνημόνιο; Αυτό θεωρείτε, ότι θα μας δεσμεύσετε;

 Με αυτούς τους πίνακες που θα καταθέσω και αυτή την τάση που φέρνετε για τα εργασιακά, σε σχέση με τα δικαιώματα και τις υπερωρίες των εργαζομένων, για να «χτυπήσετε» τη συνδικαλιστική δράση, θα είμαστε εμείς δεσμευμένοι με αυτό; Γιατί τα κάνετε αυτά; Τα κάνετε, γιατί θέλετε να αυξήσετε τους μισθούς; Γι’ αυτό φέρνετε τα εργασιακά που είναι η βασική σας μεταρρύθμιση, για να φέρει το 6%, όπως το έφερε και η διαδικασία της Λισαβόνας και της Κοπεγχάγης; Γι’ αυτό κάνετε τις εργασιακές αλλαγές; Μάθατε από την Κοπεγχάγη και τη Λισαβόνα, ότι αυτό αυξάνει τους μισθούς και κάνει καλύτερες τις θέσεις εργασίας; Γι’ αυτό το κάνετε ή για να «συμπυκνώσετε», ακόμη περισσότερο, τους μισθούς; Ανισότητες παντού.

 Στο αντίπαλο δέος, υπάρχει αυτό που έκανε στο αναπτυξιακό σχέδιο ο ΣΥΡΙΖΑ, που ήταν καινοτόμο. Δεν είχαμε ένα αναπτυξιακό μοντέλο και μετά είπαμε να κάνουμε και κάτι κοινωνικό για την παιδεία και την υγεία, για να διορθώσει το αναπτυξιακό μοντέλο. Όπως λέει ο Μαρξ τότε, θα ήμασταν σαν το Louis Napoleon Bona Park που κάνει μέτρα που αυξάνουν τις ανισότητες και μετά έρχεται να τις διορθώσει. Το δικό μας αναπτυξιακό μοντέλο είχε τους μισθούς και την αύξηση των μισθών και τις καλύτερες θέσεις εργασίας ως μέρος του αναπτυξιακού μοντέλου. Αυτή είναι η διαφορά μας.

Από πού προκύπτει, ότι θα υπάρχει η μείωση των ανισοτήτων; Καταρχάς, δεν την έχετε ως κατηγορία την κοινωνική και τη μισθολογική ανισότητα. Φαντάζομαι, ότι η απάντηση θα είναι μέσα από την κατάρτιση, όπως ήταν στην Ευρωπαϊκή Ένωση, εδώ και είκοσι-τριάντα χρόνια που ισχύουν οι ίδιοι κανόνες. Θέλετε να μας πείσετε, προφανώς, επειδή θα γίνει μέσα από τον ιδιωτικό τομέα η κατάρτιση. Δεν σκεφτήκατε ποτέ, όμως, να γίνει μέσα από τα πανεπιστήμια, ώστε να υπάρχει μία θεσμική «θωράκιση» ή εάν όχι από τα πανεπιστήμια από κάποιον άλλο δημόσιο τομέα. Όπως και σε όλα τα νομοσχέδια, ο ιδιωτικός τομέας θα κάνει την κατάρτιση, ο ιδιωτικός τομέας θα ελέγχει.

Άρα, δεν θα γυρίσουμε στη «χρυσή» εποχή της κατάρτισης στην Ελλάδα, τη δεκαετία του ΄80 και του ΄90 -νομίζω ότι θυμάστε τα προγράμματα- και τι θα κάνετε για να το διορθώσετε, γιατί δεν έχετε μόνο την ανισότητα των μισθών ως λύση, έχετε και την ανισότητα των θεσμών. Δεν θέλετε να κινητοποιήσετε, εκτός από τον ιδιωτικό τομέα, και τον δημόσιο τομέα. Γι’ αυτό δεν λέτε τίποτα για το Ταμείο Ανάκαμψης και πώς μπορεί να συμμετέχει και ο δημόσιος τομέας σε αυτό το πρόγραμμα με joint ventureς και με άλλες στρατηγικές. Γι’ αυτό δεν κάνετε τίποτα για τον κοινωνικό τομέα και γι’ αυτό δεν τον έχετε και ως «πυλώνα» στην αντιμετώπιση.

Υπάρχει ανισότητα και ανάμεσα στις επιχειρήσεις. Προσπάθησε, ο κ. Σκυλακάκης, να μας πείσει, ότι είναι, σχεδόν, η μερίδα του «λέοντος» οι μικρομεσαίες επιχειρήσεις, ότι, δηλαδή, «θα τρώνε με χρυσά κουτάλια». Αλήθεια, το πιστεύετε αυτό; Δηλαδή, ότι αυτό θα το δουν οι μικρομεσαίες επιχειρήσεις; Ξέχασα, όμως. Δεν τους καλέσαμε, οπότε δεν ξέρουμε τι θα πουν οι μικρομεσαίες επιχειρήσεις, γιατί δεν είναι εδώ για να το ακούσουν. Θα ακούσουν το τελικό κείμενο, όταν θα έρθουν εδώ, για να μπορούν να σας χειροκροτήσουν.

Μπορούμε να αναφέρουμε και άλλες ανισότητες, όπως τις περιφερειακές. Συζητήσατε με τους Δήμους και τις Περιφέρειες; Λέει ο κ. Σκυλακάκης, ότι αυτό είναι ένα γιγάντιο έργο, ένα έργο που θα είναι πολύ δύσκολο. Γι’ αυτό τους εμπλέκετε από την αρχή, για να βοηθήσουν στην εκτέλεση; Θεωρείτε ότι αυτό που κάνατε, δηλαδή, η έλλειψη διαβούλευσης θα βοηθήσει στην εφαρμογή;

Ξέρετε ότι, όταν κάναμε το δικό μας αναπτυξιακό σχέδιο, κάναμε περιφερειακά συνέδρια, ακριβώς, για να αντιμετωπίσουμε αυτό το θέμα; Για να ξέρουμε, για να ακούσουμε και αυτό να βοηθήσει και στην εκτέλεση μετά. Υπάρχει κάποια κατανομή των πόρων για την ενέργεια που δεν είδα εγώ; Τι πάει στην Τοπική Αυτοδιοίκηση, τι δεν πάει, σε ποιες Περιφέρειες και ποια ποσά; Η αγορά θα λύσει το θέμα των περιφερειακών ανισοτήτων; Αυτό πιστεύετε; Αυτό βλέπετε στην Ε.Ε.; Βλέπετε, ότι στην Ε.Ε., τα κράτη μέλη συγκλίνουν και οι περιφέρειες εντός των κρατών μελών, επίσης, συγκλίνουν; Αυτό βλέπετε; Έτσι έρχεστε και κάνετε αυτό που κάνετε, χωρίς να ξέρουμε πώς θα υπάρχει η περιφερειακή υπόσταση;

 Σε σχέση με την κλιματική αλλαγή και τις ανισότητες. Έχετε παρακολουθήσει καθόλου τη σύγχρονη βιβλιογραφία για την αντιμετώπιση της κλιματικής αλλαγής; Σχεδόν όλοι οι σοβαροί επιστήμονες, είτε είναι οικονομολόγοι, είτε είναι κοινωνιολόγοι, είτε είναι πολιτικοί επιστήμονες, λένε, ότι αν θέλουμε σοβαρά να αντιμετωπίσουμε την κλιματική αλλαγή, πρέπει να λύσουμε το θέμα των ανισοτήτων. Με μεγάλες ανισότητες, δεν αντιμετωπίζεται η κλιματική αλλαγή. Δηλαδή, αν υπάρχουν άνθρωποι που δεν έχουν πρόσβαση στην ενέργεια ή έχουν με πολύ δυσμενείς όρους, αν υπάρχει ενεργειακή φτώχεια, αν δεν μοιραστεί η «πίτα» της ενέργειας και σε άλλους φορείς, για να μπορούν να συμμετέχουν και στο έργο της ενέργειας, αλλά και της αντιμετώπισης της κλιματικής αλλαγής. Γι’ αυτό εμείς βάλαμε τις Ενεργειακές Κοινότητες και τώρα λέμε στο πρόγραμμά μας ποιο θα είναι το ποσοστό της ενέργειας που πρέπει να είναι σε τοπικό επίπεδο ή με άλλους φορείς από τα μεγάλα ιδιωτικά έργα.

Υπάρχουν ανισότητες παντού. Όλοι μιλάνε για ανισότητες, αλλά έχουμε ένα κείμενο που δεν λέει τίποτα για τις ανισότητες. Αν κάνετε και ένα global search, πολύ λίγες φορές θα δείτε τη λέξη. Προφανώς, υπάρχουν και καλά πράγματα μέσα στο σχέδιο σας, που τα κάναμε και εμείς, όπως η ψηφιακή αναβάθμιση και η εξοικονόμηση των δημόσιων κτιρίων. Όμως, υπάρχει μία σημαντικότατη διαφορά στην προσέγγιση. Από πουθενά δεν προκύπτει, ότι έχετε «σκύψει το κεφάλι» πάνω στα πραγματικά προβλήματα που έχουν αλλάξει από το 2009 και το 2010 και ειδικά μετά το 2020 από την πανδημία. Έχουμε, για άλλη μία φορά, τους ίδιους όρους, τις ίδιες πολιτικές, τις ίδιες παρεμβάσεις, που αυτή τη φορά περιμένουν να έχουν άλλα αποτελέσματα. Το αποτέλεσμα που θα έχουμε από αυτή την παρέμβαση, είναι ότι θα συνεχίσουμε να έχουμε κακές δουλειές, με κακή ποιότητα, με πρεκαριάτο, με τα καλύτερα από τα νέα παιδιά της νεολαίας μας να φεύγουν. Εγώ δεν βρίσκω πολλά πράγματα που κάποιοι νέοι και νέες θα διάβαζαν σε αυτό το κείμενο για να πουν, ότι βλέπουν το πρόσωπό τους σε αυτό.

Ο κ. Σκυλακάκης, παρ’ όλο που δεν είχε την καλοσύνη να κάνει σοβαρή διαβούλευση πριν από σήμερα, μάς ζήτησε να αντιμετωπίσουμε με μετριοπάθεια και με σοβαρότητα το δικό του σχέδιο, όσο είμαστε Αντιπολίτευση. Δεν χρειάζεται να το πει αυτό, γιατί πάντα ο ΣΥΡΙΖΑ έχει σοβαρή στάση και σοβαρές προτάσεις. Δεν χρειάζεται να μας το πείτε, γιατί πολύ σύντομα θα υπάρξει μία άλλη κυβέρνηση, που έχει καταλάβει τι γίνεται σε αυτή τη χώρα. Άρα, θα χρειαστεί σοβαρότητα από τη δική σας πλευρά, όπως τη δείξατε στις Πρέσπες, όπως τη δείξατε τότε που είχαμε να αντιμετωπίσουμε μία απλή πανδημία γρίπης και πώς κάνατε εσείς ως Αντιπολίτευση. Εμείς συνεχίζουμε με μία προγραμματική αντιπολίτευση που εντοπίζει τα προβλήματα και εντοπίζει, ακόμη περισσότερο, τις λύσεις.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών)**: Τον λόγο έχει ο κ. Κατρίνης από το Κίνημα Αλλαγής.

**ΜΙΧΑΗΛ ΚΑΤΡΙΝΗΣ**: Κυρίες και κύριοι συνάδελφοι, οι πόροι του Ταμείου Ανάκαμψης αποτελούν την τελευταία, ίσως, ευκαιρία για την οικονομική ανάπτυξη και την παραγωγική ανασυγκρότηση της χώρας. Μιλάμε σήμερα για ένα σχέδιο που δεν αποτελεί προϊόν εθνικής συναίνεσης, ενώ θα έπρεπε η πρόταση να προέλθει μέσα από διαβούλευση και από συνεργασία. Με ευθύνη, όμως, της Κυβέρνησης, δεν έγινε καμία διαβούλευση και δεν υπήρξε καμία συνεργασία, ούτε καν με τους ανθρώπους της εργασίας και της επιχειρηματικότητας, παρά μόνο με τους δύο συμβούλους που προσέλαβε. Ακόμη και η προσχηματική διαβούλευση αγνοήθηκε, στην πράξη, ως «ανώριμη». Υποβαθμίστηκε ο ρόλος του Κοινοβουλίου σε μία συνεδρίαση-εξπρές διεκπεραιωτικού χαρακτήρα, όπως είναι η σημερινή.

Η πρόταση περιέχει ιδέες σε κάποιους άξονες και έργα σε άλλους, χωρίς να διευκρινίζονται τα κριτήρια επιλογής κάποιων συγκεκριμένων έργων. Δεν καταγράφονται οι πραγματικές συνέργειες σε επίπεδο «ώριμων» μεταρρυθμίσεων, τόσο με το ΕΣΠΑ, όσο και με τη νέα ΚΑΠ και τελικά το πρόγραμμα, όχι μόνο δεν αφορά μία κυβέρνηση, γιατί είναι πολύ μεγάλο για να χωρέσει σε ένα Κόμμα, όπως είπε πρόσφατα ο Πρωθυπουργός, αλλά το χειρότερο είναι, ότι μετατράπηκε σε υπόθεση που αφορά μόνο στο λεγόμενο Επιτελικό Κράτος, δηλαδή, έναν στενό κύκλο συνεργατών του κ. Μητσοτάκη, όπως φάνηκε και στην παρουσίαση, από την οποία απουσίαζαν, τόσο ο Υπουργός Οικονομικών, όσο και ο Υπουργός Ανάπτυξης.

Προκύπτουν, λοιπόν, εύλογα κάποια ερωτήματα. Πρώτον, είναι αυτό ένα σχέδιο που καλύπτει όλη την Ελλάδα; Αφορά κάθε Έλληνα και κάθε Ελληνίδα, όπως είπε ο Πρωθυπουργός; Πολύ φοβάμαι, ότι η πρόταση που κατέθεσε η Κυβέρνηση δεν αποτελεί ένα Εθνικό Αναπτυξιακό Σχέδιο, αλλά μία πρόταση που διαμορφώθηκε στο εξωτερικό, με κυρίαρχο, για να μην πω μοναδικό, μέλημα τη γρήγορη «απορρόφηση» των πόρων, χωρίς να λαμβάνεται υπόψη η δυνατότητα παραγωγής στη χώρα και η εθνική προστιθέμενη αξία. Είναι χαρακτηριστικό, ότι στον Προϋπολογισμό του 2021 προβλέφθηκε αύξηση εισαγωγών αγαθών για το τρέχον έτος, λόγω, όπως αναφέρει χαρακτηριστικά το Σχέδιο, κατασκευαστικού και τεχνολογικού εξοπλισμού από το εξωτερικό, που απαιτείται για την υλοποίηση των έργων του Ταμείου Ανάκαμψης. Άρα, όλα θα έρθουν έτοιμα από ξένες εταιρείες. Δεν υπάρχει καμία προοπτική για την παραγωγή στη χώρα μας. Οι μεγάλες και μόνο ελληνικές επιχειρήσεις, απλά, θα συμμετάσχουν ως partners σε συμπράξεις έργων με ξένες εταιρείες, στοιχείο που, ίσως, εγγυηθεί την τεχνολογική αναβάθμισή τους και τη λειτουργία των έργων, όταν αποχωρήσουν οι ξένοι. Κυρίως, όμως, αυτό δείχνει τον μεταπρατικό και όχι τον αναπτυξιακό χαρακτήρα που θα έπρεπε να έχει αυτό το Σχέδιο.

Δεύτερον, αναγνωρίζει η πρόταση τη συνεισφορά του δημοσίου τομέα στην αντιμετώπιση της πανδημίας, αναβαθμίζοντας την παρουσία του; Θα περίμενε κανείς να υπάρχει αναγνώριση της αξίας των δημοσίων υποδομών υγείας, εκπαίδευσης και μεταφορών, τόσο με την προτεραιοποίηση σε άξονες του ευρωπαϊκού πλαισίου, όσο και με το περιεχόμενο του Εθνικού Σχεδίου. Δυστυχώς, τόσο στο δικό μας, αλλά για να είμαστε δίκαιοι, όσο και στα αντίστοιχα σχέδια άλλων χωρών, η αναφορά, τουλάχιστον, στον τομέα της υγείας κρίνεται ελλειμματική, παρά τις σημειακές παρεμβάσεις που αναφέρθηκαν πριν από τον κ. Σκυλακάκη, σωστές για την ψυχική υγεία, το πρόγραμμα πρόληψης και τον όποιο εκσυγχρονισμό των δομών υγείας.

Τρίτον, θα εκτιναχθεί, άραγε, η ανάπτυξη στη χώρα; Αναφέρεστε με βεβαιότητα σε συσσωρευτική αύξηση, ίση με το 1/3 του σημερινού ΑΕΠ, μέχρι το 2026, με τη μέση ετήσια αύξηση να είναι 1,15 μόνο λόγω του Σχεδίου, όταν όλες οι σχετικές προβλέψεις σας έχουν «πέσει έξω» μέχρι σήμερα. Μιλάτε για αύξηση ιδιωτικών επενδύσεων κατά 20%, όταν επί δική σας διακυβέρνηση, υπήρχε μείωση των άμεσων ξένων επενδύσεων στο πρώτο τρίμηνο του 2020, σε σχέση με το, αμέσως, προηγούμενο τρίμηνο. Βάζετε τα δεκάδες δις των επενδύσεων στη «μόχλευση» των τραπεζών και βασίζεστε σε αυτά, μόνο που είναι, εξαιρετικά, αβέβαιο, αν θα επιτευχθεί αυτός ο στόχος, λόγω και της αστάθειας στην παγκόσμια οικονομία, αλλά και των υπαρκτών προβλημάτων στη διοχέτευση ρευστότητας από το ελληνικό τραπεζικό σύστημα που έχουν παρατηρηθεί μέχρι σήμερα.

Τέταρτον, συμβάλλει αυτή η πρόταση στην κοινωνική συνοχή; Μιλάτε για 200.000 θέσεις απασχόλησης -το είπε πριν ο κ. Σκυλακάκης- που θα δημιουργηθούν, χωρίς να υπάρχουν ασφαλή εχέγγυα γι’ αυτό. Την ίδια στιγμή, βέβαια, δεν λέτε, ότι θα χαθούν χιλιάδες θέσεις εργασίας από τις ατομικές και μικρές επιχειρήσεις που δεν θα καταφέρουν να ξεπεράσουν την κρίση και κάποιοι προσδιορίζουν, ότι αυτές θα είναι κοντά στις 200.000. Όταν δούμε το πραγματικό ισοζύγιο, θα μπορούμε να βγάλουμε ασφαλή συμπεράσματα για το αν διασφαλίζεται η κοινωνική συνοχή, όπως λέτε, ή θα προκληθούν κοινωνικές αναταράξεις απ’ όλες αυτές τις απώλειες των επιχειρήσεων.

«Βαφτίζετε» μεταρρυθμίσεις τις αλλαγές στις εργασιακές σχέσεις και περιγράφετε ενεργητικές πολιτικές απασχόλησης και νέο μοντέλο κατάρτισης. Ποιοι εσείς, που η τελευταία σας απόδειξη ήταν το σκάνδαλο από το «σκόιλ ελικίκου», ενώ είναι άγνωστος ο αριθμός των νέων ανέργων, ως συνέπεια της κρίσης. Κύριε Σκυλακάκη, ξέρετε για τους εκατομμύρια Έλληνες που κινδυνεύουν να χάσουν τις θέσεις εργασίας τους. Δεν τους περιμένουν έτοιμες θέσεις εργασίας, λόγω των προσωπικών γνωριμιών. Δεν κάνετε καμία πρόβλεψη για χιλιάδες επαγγελματίες, που βρίσκονται λίγα χρόνια πριν από τη σύνταξη και οι οποίοι θα αναγκαστούν, μετά από αρκετές δεκαετίες, να κλείσουν τα μαγαζιά τους, ενώ δεν μπορούν να είναι και, τεχνολογικά, ανταγωνιστικοί στην αγορά εργασίας. Γι’ αυτούς δεν πρέπει να προβλεφθεί μία ασφαλιστική «γέφυρα», μέχρι τη συνταξιοδότησή τους, παραδείγματος χάριν, μέσω κοινωφελούς εργασίας;

Το χαρακτηρίζετε, ακριβώς, όπως το λέω, ως αποτελεσματικό σύστημα δικαιοσύνης, αυτό που οδηγεί σε γρήγορες πτωχεύσεις και πλειστηριασμούς, το οποίο, σίγουρα, δεν συμβάλλει στην κοινωνική συνοχή. Προκρίνετε την επιτάχυνση εκκαθαρίσεων των μη βιώσιμων επιχειρήσεων. Αλήθεια, με ποια κριτήρια; Με τα κριτήρια των τραπεζών; Υποστηρίζετε, επίσης, ότι η κοινωνική συνοχή επιτυγχάνεται με τις μικροπιστώσεις, για τις οποίες μέχρι σήμερα, δέκα μήνες μετά την ψήφιση, δεν υπάρχει ούτε μία αίτηση στην Τράπεζα της Ελλάδος και τον νέο Πτωχευτικό Κώδικα που ξεκινά από την 1η Ιουνίου.

Πέμπτον, αφορά η πρότασή σας τις μικρές και μεσαίες επιχειρήσεις, οι οποίες αποτελούν τη «ραχοκοκαλιά» της ελληνικής οικονομίας; Η κατεύθυνση των προγραμμάτων, αλλά, κυρίως, οι όροι χρηματοδότησης, αποτελούν ευκαιρία για τις μεγάλες επιχειρήσεις αλλά και αμφίβολο στοίχημα για τις μικρότερες. Και μπορεί ο κ. Πατέλης, ο οικονομικός σύμβουλος του Πρωθυπουργού να επαίρεται για την πανηγυρική υποδοχή του Προγράμματος «Ελλάδα 2.0» από τέσσερις οίκους αξιολόγησης, αγνοεί, όμως, την ελληνική πραγματικότητα της πρόσβασης στο τραπεζικό σύστημα, μόλις, 30.000 επιχειρήσεων από το σύνολο των 830.000 ενεργών επιχειρηματικών Α.Φ.Μ.. Επιπλέον, 800.000 επιχειρήσεις και αυτοαπασχολούμενοι δεν έχουν πρόσβαση στον τραπεζικό δανεισμό, άρα, και στα δισεκατομμύρια που και σήμερα διαφημίζετε από το Πρόγραμμα.

Οι συγχρηματοδοτούμενες από το Κράτος ιδιωτικές επενδύσεις δανειοδοτούνται αποκλειστικά, με βάση τα αυστηρά τραπεζικά κριτήρια, αποκλείοντας έτσι, πάνω από το 90% του επιχειρείν στη χώρα, το οποίο, όχι μόνο δεν έχει πρόσβαση στον τραπεζικό δανεισμό, αλλά, προφανώς, δεν διαθέτει ούτε ρευστότητα, ούτε κεφαλαιακή επάρκεια μετά από αυτή την κρίση. Για την Αναπτυξιακή Τράπεζα διατίθενται, μόλις, 500 εκατομμύρια ευρώ μέσω του νέου Ταμείου Επιχειρηματικών Συμμετοχών που και αυτό θα επενδύσει σε μεγάλες επιχειρήσεις.

Τι έχετε κάνει, σχετικά με την αδυναμία πρόσβασης στη ρευστότητα, δηλαδή, με το Παρατηρητήριο Ρευστότητας, στο οποίο προεδρεύει ο Υπουργός Οικονομικών; Απολύτως τίποτα. Το ίδιο ακριβώς θα γίνει και με τη λειτουργία του Γραφείου Δημοσίων Πιστώσεων ή Κεντρικού Μητρώου Πιστώσεων που δημιουργείτε. Αντίθετα, ενώ λέτε, ότι δίνετε φορολογικά κίνητρα για συνέργειες, στην πράξη, προκρίνετε «επιθετικές» εξαγορές και συγχωνεύσεις, λαμβάνοντας πάντα υπόψιν σας σε αυτή την Αίθουσα, ότι πάνω από το 70% των πολύ μικρών επιχειρήσεων στη χώρα έχει «κόκκινο» δάνειο και κινδυνεύει ή, νομοτελειακά, οδηγείται σε πτώχευση. Το λέω αυτό, γιατί είπε πριν ο Αναπληρωτής Υπουργός Οικονομικών, ότι πρέπει να είναι φερέγγυοι αυτοί που θα μπουν στα δάνεια του Ταμείου Ανάκαμψης. Το 70% των πολύ μικρών επιχειρήσεων έχει «κόκκινο» δάνειο και, σίγουρα, δεν θα μπορέσει να βελτιώσει τη θέση του.

Έκτον, περιλαμβάνει, όντως, καινοτόμες δράσεις το Σχέδιο ή απλά καλύπτει κενά της Κυβέρνησης; Το λέω αυτό, γιατί στην παρουσίαση, αρέσκεστε να φέρνετε ως χρονικό σημείο σύγκρισης των όποιων μεγεθών το 2019. Ας δούμε, λοιπόν, τι έχετε κάνει ή δεν έχετε κάνει εδώ και είκοσι έναν μήνες και θα αναφερθώ ενδεικτικά σε κάποια παραδείγματα.

 Οι στόχοι για τον ψηφιακό μετασχηματισμό και την «πράσινη» συμφωνία έχουν, ήδη, εγκριθεί από το 2019, χωρίς να έχουν υλοποιηθεί. Η υποχρέωση της ΔΕΗ για αποκατάσταση λιγνιτωρυχείων μετατρέπεται σε στόχο. Δίνετε 107 εκατομμύρια για τον εκσυγχρονισμό των περιφερειακών αεροδρομίων που τα διαχειρίζεται η FRAPORT. Μιλάτε για ψηφιακό εκσυγχρονισμό, ενώ εκκρεμούν πάνω από εκατό αποφάσεις του Κώδικα Ψηφιακής Διακυβέρνησης που εσείς ψηφίσατε πριν από έξι μήνες και η Ελλάδα βρίσκεται πολύ χαμηλά στην ψηφιακή «ωριμότητα» της Δημόσιας Διοίκησης, των επιχειρήσεων, αλλά και στη χρήση λύσεων τεχνητής νοημοσύνης.

Αναφέρεστε σε επιτυχή δημοπρασία του φάσματος συχνοτήτων, το 5G, όταν τα έσοδα από τις προσφορές όλων των εταιρειών, μετά βίας, ξεπέρασαν τα πέντε εκατομμύρια από το ελάχιστο συνολικό τίμημα, αντί να δημιουργείτε συνθήκες γνήσιου ανταγωνισμού που θα φέρει πραγματικές νέες επενδύσεις, καλύτερες υπηρεσίες και προσιτές τιμές για τους πολίτες. Επιπλέον, επιδοτείτε τους παρόχους μιας αντικειμενικά «ανθηρής» αγοράς, για να φτιάξουν ενσύρματα και ασύρματα δίκτυα νέας γενιάς.

Μιλάτε για ανάπτυξη επιχειρηματικών πάρκων, όταν ενάμιση χρόνο μετά την ψήφιση του σχετικού νομοσχεδίου «Επενδύω στην Ελλάδα και άλλες διατάξεις», δεν έχετε κάνει σχεδόν τίποτα. Μιλάτε για βελτίωση του επιχειρηματικού περιβάλλοντος και για απλοποίηση του ρυθμιστικού πλαισίου, όταν η Ελλάδα βρίσκεται στην 156η σειρά, ανάμεσα σε 190 χώρες, στη σχετική ετήσια έκθεση της Παγκόσμιας Τράπεζας για την αγοραπωλησία ενός ακινήτου.

 Μιλάτε για σύγχρονο θεσμικό πλαίσιο, για διορισμό στελεχών στις κρατικές επιχειρήσεις, όταν δεν έχετε αφήσει οργανισμό για οργανισμό, χωρίς στελέχωση από δικούς σας ανθρώπους. Χαρακτηριστικά αναφέρω επιτυχημένες περιπτώσεις, όπως η Επιτροπή Εποπτείας και Ελέγχου Παιγνίων και η Ειδική Γραμματεία ΣΔΙΤ.

Τι προτείνει, τελικά, το Κίνημα Αλλαγής; Εμείς προτείνουμε πρόσθετα άμεσα μέτρα για να μείνει «ζωντανή» η οικονομία και «όρθια» η κοινωνία με απορρόφηση 20% των πόρων. Θεσμοθέτηση κινήτρων για επανεκκίνηση της οικονομίας μέσα στην επόμενη διετία με απορρόφηση του 10% των πόρων, ολοκλήρωση των υποδομών υγείας, δημοσίων υποδομών και συστημάτων κοινωνικής προστασίας μέσα σε μία τριετία, με απορρόφηση του 20% των πόρων και βεβαίως, στροφή στην παραγωγή, την αγροτική οικονομία, τη μεταποίηση, τον ενεργειακό τομέα και ανθεκτικές μορφές τουρισμού με στοχευμένες κλαδικές πολιτικές, με επενδύσεις που, όντως, θα ενώσουν δυνάμεις στον τομέα της μικρομεσαίας επιχειρηματικότητας, δημιουργώντας ποιοτικές θέσεις εργασίας με απορρόφηση, συνολικά, του 50% των πόρων του Προγράμματος.

Εσείς, για τον πρωτογενή τομέα, βασικό «πυλώνα» της παραγωγικής ανασυγκρότησης της χώρας, κάνετε μόνο γενικόλογες αναφορές, χωρίς πρόβλεψη για αναδιάρθρωση καλλιεργειών, χωρίς πρόβλεψη για μονάδες τυποποίησης, χωρίς πρόβλεψη για επιχειρηματικά σχήματα νέων αγροτών και με κίνδυνο μετακύλισης του κόστους στον αγρότη, όπως στα έργα ΣΔΙΤ για την άρδευση. Λείπει από το Σχέδιο η λογική της Ενεργειακής Δημοκρατίας και ο ρόλος που θα μπορούσαν να παίξουν οι Ενεργειακές Κοινότητες.

Σε ότι αφορά στη νησιωτική πολιτική, δεν υπάρχει κανένα στρατηγικό σχέδιο που να στοχεύει στην απεξάρτηση από τη μονοκαλλιέργεια του τουρισμού και την ανάπτυξη παράλληλων οικονομικών δραστηριοτήτων. Όμως, οφείλουμε να αναγνωρίσουμε, ότι είναι θετικό σημείο της πρότασης, η πολιτική πρώιμης διάγνωσης αναπτυξιακών διαταραχών, επέκτασης βρεφονηπιακών σταθμών, καθώς και ενσωμάτωσης ατόμων με αναπηρία και αυτισμό στο κοινωνικό και επιχειρηματικό γίγνεσθαι, μέσα από ενίσχυση σε δεξιότητες, αλλά μέσα και από την παροχή κινήτρων για προσλήψεις από τις επιχειρήσεις.

Κυρίες και κύριοι συνάδελφοι, το Ταμείο Ανάκαμψης, δεν πρέπει να χρησιμοποιηθεί ως «μοχλός» ενός «βίαιου» μετασχηματισμού της ελληνικής οικονομίας και κοινωνίας, με την εξαφάνιση, στην κυριολεξία, των μικρών και μεσαίων επιχειρήσεων. Ούτε, βεβαίως, θα πρέπει να συνοδευτεί με «μεταρρυθμίσεις» και προαπαιτούμενα που απορυθμίζουν, ακόμη περισσότερο, τις εργασιακές σχέσεις ή επιταχύνουν το κλείσιμο των επιχειρήσεων αυξάνοντας την ανεργία, πάντα υπό την απειλή της μη εκταμίευσης μιας δόσης.

Το Ταμείο Ανάκαμψης πρέπει να συνδεθεί θετικά και δημιουργικά με τον αναγκαίο στόχο ανασυγκρότησης της ελληνικής οικονομίας, να μετατρέψει τη χώρα σε πόλο καινοτομίας με πολλαπλασιαστική αξία για την οικονομία, μέσα και από τη ριζική αναμόρφωση του εκπαιδευτικού συστήματος. Κυρίως, να προσελκύσει παραγωγικές και όχι μεταπρατικές επενδύσεις. Πρέπει να είναι μία πρόταση που αφορά τους πολλούς και όχι τους λίγους.

Κύριε Σκυλακάκη, δεν μας πείσατε, παρά την μάταιη προσπάθεια σας. Πρέπει να είναι μία πρόταση που έχει ως ωφελούμενους τους Έλληνες και την Ελλάδα. Μία πρόταση που να ανήκει στους Έλληνες. Δυστυχώς, η πρόταση της Κυβέρνησης, ελάχιστα, ανταποκρίνεται σε αυτούς τους στόχους.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει ο κ. Καραθανασόπουλος από το Κ.Κ.Ε..

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Σας ευχαριστώ, κύριε Πρόεδρε.

Εμείς, βεβαίως, δεν θα κάνουμε κριτική στην Κυβέρνηση, για το αν έκανε ή όχι διαβούλευση. Είναι μία πολιτική κριτική για σας. Εμείς θα τοποθετηθούμε, επί της ουσίας, θέτοντας, συνολικά, την εικόνα και όχι βλέποντας μόνο το δέντρο.

Η συνολική εικόνα λέει τα εξής. Πρώτον, η δημιουργία του Ταμείου, σε επίπεδο Ευρωπαϊκής Ένωσης, ήρθε ως αποτέλεσμα της διαχείριση μιας πολύ βαθιάς καπιταλιστικής κρίσης στο σύνολο της Ευρωπαϊκής Ένωσης. Η πιο βαθιά κρίση από τον Β΄ Παγκόσμιο Πόλεμο και μετά.

Δεύτερον, το Ταμείο δημιουργεί συνθήκες σφοδρότατου ανταγωνισμού, ανάμεσα στις ευρωπαϊκές πολυεθνικές και τις πολυεθνικές των Ηνωμένων Πολιτειών, της Κίνας και άλλων ιμπεριαλιστικών κρατών. Για παράδειγμα, οι Ηνωμένες Πολιτείες έχουν διαθέσει τεράστια πακέτα τρισεκατομμύριων, για να στηρίξουν τις αμερικανικές πολυεθνικές και να βγουν από την κρίση.

Επί της ουσίας, το Ταμείο Ανάπτυξης και Ανθεκτικότητας δεν είναι τίποτα άλλο, παρά ένα «εργαλείο» για τη «θωράκιση» των ευρωενωσιακών πολυεθνικών, ενώ οι όποιοι συμβιβασμοί έγιναν ανάμεσα στα κράτη-μέλη της Ευρωπαϊκής Ένωσης αφορούσαν στο ποιοι από τους ευρωπαϊκούς επιχειρηματικούς ομίλους θα βγουν, περισσότερο ή λιγότερο, ωφελημένοι από αυτό το Ταμείο. Άλλωστε, από όλες τις κυβερνήσεις της Ευρωπαϊκής Ένωσης υπήρξε μία απόλυτη συμφωνία για το περιεχόμενο του αντιλαϊκού πακέτου των μεταρρυθμίσεων που συνοδεύει το Ταμείο Ανάκαμψης. Έτσι, λοιπόν, πρόκειται για μία μεγάλη κρατική παρέμβαση, η οποία εφαρμόζεται στην Ευρωπαϊκή Ένωση συνολικά, σε συνθήκες δημοσιονομικής επεκτατικής πολιτικής και νομισματικής χαλάρωσης.

Βεβαίως, αυτό το νέο «μείγμα» διαχείρισης της καπιταλιστικής κρίσης δεν είναι μία προοδευτική «στροφή» στην Ευρωπαϊκή Ένωση. Απλώς, αποτελεί μία νέα έκδοση διαχειριστικής μορφής, η οποία θα οδηγεί στην αναπαραγωγή του ίδιου φαύλου κύκλου της καπιταλιστικής οικονομίας. Δηλαδή, θα διαμορφώσει τις προϋποθέσεις για την εκδήλωση μιας νέας καπιταλιστικής κρίσης, ακόμη πιο βαθιάς. Έτσι κι’ αλλιώς, οι δυνατότητες αυτής της κρατικής παρέμβασης είναι περιορισμένες, ακριβώς, γιατί είναι περιορισμένη η δυνατότητα συνεχόμενης κρατικής παρέμβασης. Άλλωστε, η όξυνση των ανταγωνισμών θέτει αντικειμενικούς περιορισμούς στην επεκτατική δημοσιονομική πολιτική. Η μεγάλη απόκλιση από τους δημοσιονομικούς στόχους του Συμφώνου Σταθερότητας, ακόμη και αν αυτό αναθεωρηθεί, θα οδηγήσει την επόμενη μέρα σε νέα ακόμη πιο σκληρά μέτρα, για να αντιμετωπιστούν τα ελλείμματα, για να μπορέσει να διαχειριστεί το κρατικό χρέος που θα αυξηθεί, ακόμη περισσότερο, με βάση και αυτά τα μέτρα.

Βεβαίως, δεν θα αυξηθεί μόνο το κρατικό χρέος, θα αυξηθούν και οι δαπάνες για την εξυπηρέτησή του. Ποιος θα κληθεί να τις πληρώσει; Οι εργαζόμενοι, τα φτωχά λαϊκά στρώματα της πόλης και της υπαίθρου. Αυτό το Ταμείο, μαζί και με τα διάφορα πολυετή προγράμματα, τα διάφορα ΕΣΠΑ, δεν πρόκειται να απαντήσει στην ανισόμετρη εκδήλωση της ανάπτυξης στο επίπεδο της Ευρωπαϊκής Ένωσης. Η ανισομετρία δεν είναι γνώρισμα μόνο της Ελλάδας. λόγω του επενδυτικού κενού. Η ανισομετρία καταγράφεται συνολικά σε επίπεδο Ευρωπαϊκής Ένωσης ανάμεσα στα κράτη-μέλη. Άλλωστε, οι φυγόκεντρες τάσεις αποτελούν εκδήλωση αυτής της ανισομετρίας. Ήδη, για παράδειγμα, ισχυρές οικονομίες, βλέπουμε να χάνουν έδαφος, όπως είναι της Ιταλίας ή και της Γαλλίας, σε σχέση με τα προηγούμενα χρόνια. Η Βρετανία εξωθήθηκε στο Brexit, ακριβώς λόγω αυτής της ανισομετρίας, αλλά και για άλλους λόγους βεβαίως. Επίσης, δεν πρόκειται να αντιμετωπίσει και τις περιφερειακές ανισότητες, οι οποίες αυξάνονται, όχι μόνο στη χώρα μας, αλλά συνολικά σε κάθε κράτος-μέλος της Ευρωπαϊκής Ένωσης. Άλλωστε, είναι στο ίδιο το DNA του καπιταλιστικού συστήματος η ανισόμετρη ανάπτυξη.

Απ’ αυτή την άποψη, επί της ουσίας, επιδιώκεται μέσα από αυτό να χρηματοδοτήσει την «πράσινη» και ψηφιακή μετάβαση, συνολικά σε επίπεδο Ευρωπαϊκής Ένωσης, -αυτός είναι ο στρατηγικός στόχος της Ευρωπαϊκής Ένωσης- αναδεικνύοντας, ότι το πρόβλημα της αναπαραγωγής του κεφαλαίου σε επίπεδο Ευρωπαϊκής Ένωσης είναι πολύ βαθύτερο από τις όποιες επιπτώσεις της πανδημίας του κορονοϊού.

Έτσι, λοιπόν, το Κυβερνητικό Σχέδιο για την Ανάπτυξη και την Ανθεκτικότητα «Ελλάδα 2.0» δεν είναι τίποτα άλλο, παρά η συγκεκριμενοποίηση για τη χώρα μας των προτεραιοτήτων της Ευρωπαϊκής Ένωσης, αλλά και των σχεδιασμών της άρχουσας τάξης. Έτσι, λοιπόν, έχουμε προώθηση ψηφιακών και «πράσινων» υποδομών για τη διευκόλυνση των επενδύσεων, δημιουργία ενός ευνοϊκότερου πλαισίου για την προσέλκυση επενδύσεων και σε αυτό εντάσσονται οι πολεοδομικοί σχεδιασμοί, η αλλαγή της χρήσης της γης, η συγκέντρωση γης, οι αστικές αναπλάσεις, για να προσελκύσουν, μεγάλης κλίμακας, επενδύσεις, η στήριξη μέσα από τη χρηματοδότηση αυτών των επενδύσεων, οι συμπράξεις δημόσιου και ιδιωτικού τομέα που επιταχύνουν τις επενδύσεις, αλλά, ταυτόχρονα, και την εμπορευματοποίηση και ένα φορολογικό πλαίσιο, ακόμη πιο ευνοϊκό, όπως καταγράφονται όλα αυτά τα ζητήματα στο ίδιο το Σχέδιο σας.

Τι σημαίνει πιο ευνοϊκό φορολογικό πλαίσιο για τις επιχειρήσεις; Ότι η όξυνση του φορολογικού ανταγωνισμού, το πιο ευνοϊκό πλαίσιο για τις επιχειρήσεις, σημαίνει σε συνθήκες δημοσιονομικής πειθαρχίας, που θα έρθουν το επόμενο διάστημα, ότι δεν μπορεί να είναι ελλειμματικοί οι προϋπολογισμοί και σε συνθήκες των μεταμνημονιακών δεσμεύσεων, που υπέγραψε η Κυβέρνηση του ΣΥΡΙΖΑ, ότι τα φορολογικά βάρη θα μετατοπίζονται, όλο και περισσότερο, στις «πλάτες» των εργαζομένων, των αυτοαπασχολούμενων, των επαγγελματιών και των συνταξιούχων. Αυτό σημαίνει και εκεί θα οδηγήσει.

Από αυτή την άποψη, η προσέλκυση επενδύσεων, αξιοποιώντας τα συγκριτικά πλεονεκτήματα, «πατώντας» σε ένα μοντέλο που βασίζεται στην εξωστρέφεια που τα «πήλινα ποδάρια» του εξωστρεφούς μοντέλου φάνηκαν στη συγκεκριμένη εκδήλωση της κρίσης της χώρας μας και στην καταστροφή, βεβαίως, των παραγωγικών πηγών, θα μείνουν αναξιοποίητες, γιατί δεν εξυπηρετούν τις επενδύσεις των επιχειρηματικών ομίλων, οι όποιες επενδύσεις αποσκοπούν όχι στην ικανοποίηση αναγκών, αλλά στη διασφάλιση της κερδοφορίας των επιχειρηματικών ομίλων και των επενδυτών. Οι επενδυτές επενδύουν για να έχουν κέρδη.

Ο βασικός παράγοντας, αν θέλουμε να δούμε ποιος είναι αυτός που διασφαλίζει τα κέρδη στις επιχείρησης, είναι ένας και μοναδικός. Είναι η αύξηση του βαθμού εκμετάλλευσης της εργατικής τάξης. Ακριβώς, γι’ αυτόν τον λόγο, μέχρι τώρα, έχουν φροντίσει για την αύξηση του βαθμού εκμετάλλευσης όλοι οι μνημονιακοί νόμοι που σχετίζονταν με την αγορά εργασίας. Μνημονιακοί νόμοι του ΠΑ.ΣΟ.Κ.- ΚΙΝ.ΑΛ., της Νέας Δημοκρατίας και του ΣΥΡΙΖΑ, οι οποίοι είχαν διαμορφώσει ένα πλαίσιο αναπαραγωγής μιας πολύ φθηνής εργατικής δύναμης.

Έχουμε, λοιπόν, εργάσιμο χρόνο «λάστιχο», ευελιξία των μορφών απασχόλησης, κατάργηση των συλλογικών συμβάσεων, καθορισμό του κατώτατου μισθού με υπουργική απόφαση, στα πλαίσια της «ανθεκτικότητας» της οικονομίας -είναι ο γνωστός νόμος Βρούτση-Αχτσιόγλου, για να μην ξεχνιόμαστε- και αντεργατικές ανατροπές στο ασφαλιστικό σύστημα, στο όνομα της μείωσης του λεγόμενου μη μισθολογικού κόστους. Σε αυτά προχώρησαν όλα τα προηγούμενα κόμματα, συντεταγμένα και συνολικά. Και σε αυτά τα μνημονιακά μέτρα, τα οποία παραμένουν, έρχονται να προστεθούν τα έκτακτα -υποτίθεται, αλλά μόνιμα μέτρα για τη διαχείριση της κρίσης, όπως είναι η εκ περιτροπής εργασία, η τηλεργασία.

Βεβαίως, για το κεφάλαιο δεν φτάνουν μόνο αυτά. Θέλουν και άλλα. Θέλουν αυτά τα μέτρα, τα οποία θα έρθουν με το νέο νομοσχέδιο για τα εργασιακά, όπου, επί της ουσίας, καθορίζεται η διευθέτηση του χρόνου εργασίας, με βάση τις ανάγκες των επιχειρηματικών ομίλων και μιλάει για δεκάωρη εργασία σε ημερήσια βάση. Δηλαδή, γυρίζουμε πίσω στο 1919, που καταργήθηκε με νόμο στη χώρα μας η δεκάωρη εργασία. Έναν αιώνα και. Εκατό δώδεκα χρόνια πίσω μάς γυρίζετε, με το συγκεκριμένο εργασιακό νομοσχέδιο. Γίνεται λόγος στο νομοσχέδιο και για απελευθέρωση των υπερωριών μέχρι 150 ώρες. Προσθέτετε, επί της ουσίας, έναν ακόμη μήνα εργασίας στις «πλάτες» του εργαζόμενου. Επίσης, προβλέπει γενίκευση της τηλεργασίας, η οποία «τσακίζει» τα όποια όρια ανάμεσα στην εργασιακή ζωή, στην οικογενειακή και στην κοινωνική ζωή του καθενός.

Την ίδια στιγμή, βεβαίως, εσείς οι ίδιοι μιλάτε για εκτόξευση της παραγωγικότητας της εργασίας που επιτείνεται, λόγω της ψηφιοποίησης της οικονομίας, αντί να βελτιωθούν οι συνθήκες εργασίας. Αυτά και άλλα πολλά περιλαμβάνονται στο εργασιακό νομοσχέδιο, που αποτελεί προαπαιτούμενο για την έναρξη της χρηματοδότησης από το Ταμείο Ανάπτυξης και Ανθεκτικότητας, γατί εντάσσεται στο πλαίσιο των αντιλαϊκών αντεργατικών μεταρρυθμίσεων.

Επί της ουσίας, έχει μία ασφαλιστική δικλείδα η Ευρωπαϊκή Ένωση. Δηλαδή, μέσω της αυξημένης εποπτείας, η όποια εκταμίευση των δόσεων συνδέεται άμεσα με την υλοποίηση των νέων αντεργατικών και αντιλαϊκών προαπαιτούμενων. Βεβαίως, αυτά πάνε «πακέτο» με τα νέα αντεργατικά μέτρα και τον έλεγχο από το Κράτος και την εργοδοσία των εργατικών σωματείων και του συνδικαλιστικού κινήματος, μέσα από την απροκάλυπτη παρέμβασή του στη λειτουργία των συνδικάτων. Στο στόχαστρο μπαίνει ο ταξικός προσανατολισμός του εργατικού κινήματος και η μετατροπή του σε εργοδοτικό μηχανισμό. Στο στόχαστρο μπαίνει η απεργία. Και σε αυτό ο ΣΥΡΙΖΑ, όταν ήταν Κυβέρνηση, έδωσε με πολύ μεγάλη επιτυχία τα διαπιστευτήριά του στην παρεμπόδιση των εκδηλώσεων της απεργίας.

Επί της ουσίας, διαμορφώνονται συνθήκες εργασίας «λάστιχο», με φθηνή εργατική δύναμη, με προσφορά φθηνής και δωρεάν εργατικής δύναμης, μέσα από τα διάφορα προγράμματα κατάρτισης, επανακατάρτισης και ενεργητικών μορφών απασχόλησης, στις διάφορες επιχειρήσεις. Άλλωστε, η ρήση του Πρωθυπουργού για ποιοτικές θέσεις εργασίας είναι ένα σύντομο ανέκδοτο. Αυτή την προοπτική τη βλέπουμε μπροστά μας, στο τι συμβαίνει στις τηλεπικοινωνίες, τι εργασιακό καθεστώς υπάρχει, όταν θα είναι ο κλάδος που θα είναι περισσότερο ωφελημένος από την κρατική και την ευρωπαϊκή χρηματοδότηση στα πλαίσια της ψηφιακής μετάβασης. Απολύσεις εργαζομένων, εθελούσιες εξόδους, εργολαβικούς εργαζόμενους, μπλοκάκια, τηλεργασία, εκ περιτροπής εργασία, ενεργητικός χρόνος εργασίας. Όλα αυτά τα αντεργατικά μέτρα εφαρμόζονται. Ήδη, μπαίνουν μπροστά και υλοποιούνται στις επιχειρήσεις τηλεπικοινωνιών που θα είναι από τις περισσότερο ωφελημένες του πακέτου σας.

Απέναντι σε αυτά που ετοιμάζει η Κυβέρνηση, βρίσκεται η πραγματικότητα. Η πραγματικότητα λέει, ότι σήμερα, λόγω ακριβώς και της αύξησης παραγωγικότητας της εργασίας και των εξελίξεων στην επιστήμη και την τεχνολογία, ο εργαζόμενος μπορεί να δουλεύει λιγότερες ώρες, να αμείβεται περισσότερο και να έχει πολύ καλύτερες συνθήκες εργασίας, υγιεινής και ασφάλειας. Οι τρεις νεκροί στην Εύβοια, των εργολαβικών εργαζομένων του ΔΕΔΔΗΕ, αναδεικνύουν του λόγου το αληθές.

Έτσι, λοιπόν, αυτό το πακέτο είναι σε βάρος των εργαζόμενων. Πρόκειται για ένα πανευρωπαϊκό μνημόνιο και αντί για «Ελλάδα 2.0», πρέπει να μιλάμε για «Μνημόνιο 5.0». όμως, και αυτό το σχέδιο δεν θα καλύψει τις λαϊκές ανάγκες. Η «πράσινη» μετάβαση στα χέρια των επιχειρηματικών ομίλων οδηγεί στην ενεργειακή φτώχεια και στην υποβάθμιση του περιβάλλοντος. Ο ψηφιακός μετασχηματισμός στα χέρια των επιχειρηματικών ομίλων οδηγεί σε ψηφιακό χάσμα. Ακόμη και οι υποδομές, οι οποίες πρόκειται να γίνουν για τον ψηφιακό μετασχηματισμό, θα είναι με χρήματα άμεσα της Ε.Ε.. Άλλωστε, είναι και το μοναδικό κομμάτι που δεν υπάρχει ιδιωτική συμμετοχή, καθώς τα βάζει όλα η Ε.Ε. και το Κράτος, για να δημιουργήσει τις απαραίτητες υποδομές για την ψηφιακή μετάβαση. Οι ιδιώτες, όπως φαίνεται, δεν θα βάλουν «δεκάρα τσακιστή».

Οι υποδομές που είναι αναγκαίες και απαραίτητες για την βελτίωση των συνθηκών της λαϊκής οικογένειας μεταφέρονται στις «καλένδες», όπως για παράδειγμα, η αντισεισμική θωράκιση, ενώ θα υπάρχει μεγαλύτερη εμπορευματοποίηση των αναγκών των λαϊκών στρωμάτων μέσω της αξιοποίησης των ΣΔΙΤ.

Ακόμη και στην υγεία που λέτε, ότι δίνετε χρήματα, είναι κάποια «πακέτα» που θα πάνε, απευθείας, στις κερδοσκοπικές και μη κερδοσκοπικές εταιρίες, όπως είναι, για παράδειγμα, τα μέτρα πρόληψης, για τη διατροφή, για τον καρκίνο του μαστού, κ.λπ.. Αυτά τα χρήματα θα τα «μασήσουν» διάφοροι και αντί για «θωράκιση» των τεράστιων ζητημάτων που έχει ο δημόσιος τομέας της υγείας, δηλαδή, το δημόσιο σύστημα υγείας, τα νοσοκομεία και η πρωτοβάθμια φροντίδα υγείας, εσείς κάνετε κάποια «μπαλώματα». Δίνετε, δηλαδή, 629 εκατομμύρια ευρώ, σε σύνολο 57, 5 δισεκατομμύρια ευρώ, 279 εκατομμύρια ευρώ για την πρωτοβάθμια και 350 εκατομμύρια ευρώ για τα νοσοκομεία. Φοβερά ποσά.

Συμπερασματικά, πρόκειται για μία ανάπτυξη, η οποία θα είναι σε βάρος των λαϊκών αναγκών και του περιβάλλοντος. Άλλωστε, η ανάκαμψη και η «θωράκιση» των κερδών βρίσκεται στον αντίποδα της ικανοποίησης των σύγχρονων λαϊκών και κοινωνικών αναγκών. Είναι ενταγμένο στους συνολικούς στόχους της άρχουσας τάξης για γεωστρατηγική αναβάθμιση και προώθηση των επενδύσεων. Άλλωστε, αυτή η γεωστρατηγική αναβάθμιση μας εμπλέκει, όλο και πιο έντονα, στους ιμπεριαλιστικούς σχεδιασμούς και δεν είναι τυχαίο, ότι γίνεται για τους επιχειρηματικούς ομίλους. Στείλαμε μία μονάδα Patriot, στα πλαίσια των νατοϊκών μας υποχρεώσεων στη Σαουδική Αραβία. Ταυτόχρονα, προχθές, μία εφημερίδα έγραφε «μεγάλα έργα στη Σαουδική Αραβία «χτυπούν» οι εγχώριες τεχνικές εταιρείες, στα πλαίσια Project Vision 2030». Να, λοιπόν, γιατί εμπλεκόμαστε, όλο και περισσότερο, στους ιμπεριαλιστικούς σχεδιασμούς για την γεωστρατηγική αναβάθμιση.

 Δεν μπορεί να υπάρξει δίκαιη ανάπτυξη στα πλαίσια του καπιταλισμού, ούτε και αναδιανομή του πλούτου. Αυτές είναι αστειότητες, για να ισχυρίζονται τέτοια πράγματα σοβαρά πολιτικά κόμματα. Προσπαθούν να συγκαλύψουν, ότι έχουν συμμαχήσει με την αστική τάξη πλέρια και υλοποιούν τα σχέδια της αστικής τάξης, γιατί η αγορά εργασίας βρίσκεται στα χέρια των επιχειρηματικών ομίλων και καθορίζουν οι επιχειρήσεις το πώς θα διαμορφωθεί αυτή. Η φορολογία, εφόσον την εντάσσει μέσα στα πλαίσια του φορολογικού ανταγωνισμού, μεταφέρει τα φορολογικά βάρη στα λαϊκά στρώματα και δεν μπορεί να φορολογήσει τον πλούτο, στα πλαίσια της απελευθέρωσης κίνησης κεφαλαίων. Βεβαίως, στα «ερείπια» του κοινωνικού κράτους, που τα μετέτρεψαν όλες οι κυβερνήσεις, απλά και μόνο, για την προστασία των πιο ευάλωτων, δεν μπορεί να υπάρξει καμία είδους αναδιανομή.

Ένα τρίτο ζήτημα που θέλουμε να θέσουμε, είναι ποιος θα πληρώσει αυτό το «πακέτο». Είναι φανερό, ότι το «πακέτο» θα το πληρώσουν οι λαοί της Ευρώπης και ο ελληνικός λαός μέσα από την αύξηση της φορολογίας τους, γιατί «λεφτόδεντρα» και «τζάμπα χρήματα» δεν υπάρχουν.

Κύριε Πρόεδρε, η ικανοποίηση των σύγχρονων αναγκών του λαού και της νεολαίας απαιτούν, πραγματικά, ρήξη. Και απαιτούν ρήξη με τη στρατηγική της Ε.Ε., με τη στρατηγική της αστικής τάξης και με τα κόμματα που την υπηρετούν. Αυτός ο δρόμος βρίσκεται στην πάλη για έναν άλλο δρόμο ανάπτυξης -του σοσιαλισμού λέμε εμείς, με επίκεντρο τις δικές του ανάγκες για μία ζωή, όπως πρέπει, με όλα τα σύγχρονα δικαιώματα που του αξίζουν.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει ο κ. Βιλιάρδος από την Ελληνική Λύση.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κύριε Σκυλακάκη, η μείωση των επενδύσεων και το επενδυτικό κενό δεν οφείλονται στα μνημόνια; Εσείς δεν ανήκετε σε αυτούς που τα υποστήριζαν; Το ίδιο δεν ισχύει και για την ανεργία; Πώς θα επενδύσει κανείς και θα δημιουργήσει θέσεις εργασίας, όταν μειώνεται η ζήτηση και υπάρχει, επιπλέον, πλεονάζον παραγωγικό δυναμικό; Η ανάπτυξη δεν προϋποθέτει τον δανεισμό; Δανείζουν οι τράπεζες; Ακόμη και να ήθελαν, πώς θα δανείσουν έναν υπερχρεωμένο ιδιωτικό τομέα; Δεν είναι, επίσης, πρόβλημα η μειωμένη ανταγωνιστικότητα της οικονομίας μας, παρά την εσωτερική υποτίμηση, που οδήγησε στην κατάρρευση του ΑΕΠ μας; Θα το λύσουμε με το σημερινό πρόγραμμα;

Ακόμη κι αν τα καταφέρναμε να τη βελτιώσουμε, πώς θα ανταγωνιστούμε ποτέ τη Γερμανία, που το δικό της ευρώ είναι πάνω από 20%, υποτιμημένο σε όρους κόστους εργασίας, ανά μονάδα παραγόμενου προϊόντος; Πόσο μάλλον, όταν εμείς, κατά τη διάρκεια της πανδημίας, στηρίξαμε την οικονομία μας με 24 δισεκατομμύρια το 2020, ενώ η Γερμανία με, σχεδόν, 1,3 τρις ευρώ; Με τα 24 δις δε δανεικά, καθιστώντας ακόμη πιο βιώσιμο, το, ήδη, μη βιώσιμο χρέος μας στο 210%, περίπου, του ΑΕΠ μας; Ρητορικά τα ερωτήματα, βέβαια, υπάρχουν δεκάδες άλλα. Ανάπτυξη, πάντως, θα έχουμε μόνο, όταν αλλάξει το ιδιοκτησιακό καθεστώς της Ελλάδας. Ανάπτυξη για τους νέους ιδιοκτήτες της, όπως έχει αποδειχτεί σε πάρα πολλές χώρες.

Στο θέμα μας, τώρα, αυτό που κατατέθηκε ως Σχέδιο Ανάπτυξης «Ελλάδα 2.0», δεν είναι παρά μία νέα έκδοση του πακέτου ανάκαμψης των 32 δισεκατομμυρίων, που είχε παρουσιαστεί στις 25 Νοεμβρίου του 2020. Τότε, εμφανιζόταν μαζί με τις άλλες επαναλαμβανόμενες χρηματοδοτήσεις του προϋπολογισμού της Ευρωπαϊκής Ένωσης 2021-2027 που, κατά σύμπτωση, συνέπιπταν. Δηλαδή, του ΕΣΠΑ και της ΚΑΠ που αύξαναν το ποσό στο φαντασμαγορικό νούμερο των 72 δισεκατομμυρίων. Ένα ποσό, που είναι μεν υψηλό, αλλά κατά πολύ χαμηλότερο από τις ζημίες, που μας προκάλεσαν και μας προκαλούν τα μνημόνια.

Το Σχέδιο Ανάκαμψης, τότε, τέθηκε σε δημόσια διαβούλευση, λαμβάνοντας, μόλις, σαράντα πέντε σχόλια. Οπότε, καταλαβαίνει κανείς, πόσο λίγο ενδιαφέρει τους Έλληνες, τονίζοντας, ακόμη μία φορά, πως τα 12,7 δισεκατομμύρια είναι δάνεια που δεν γνωρίζουμε καν τους όρους τους, όπως το επιτόκιο και τις δόσεις αποπληρωμής τους που θα έπρεπε να μας κοινοποιηθούν.

Περαιτέρω, κατά την αρχική παρουσίαση του Σχεδίου τον Νοέμβριο, δημοσιοποιήθηκε και η Έκθεση Πισσαρίδη, στην οποία αναφέρεται το «Ελλάδα 2.0». Ονομάστηκε έτσι, πιθανότατα, για να υπονοήσει μία νέα βελτιωμένη έκθεση, δανειζόμενο όρους από τον χώρο του λογισμικού, προφανώς, για επικοινωνιακούς λόγους.

Τα 32 δισεκατομμύρια της αρχικής παρουσίασης, έγιναν στην τελευταία έκδοση 30,9 δισεκατομμύρια και «μοχλεύτηκαν» στα 57,5 δις, συνολικά. Οπότε, προστέθηκαν από το πουθενά 26,6 δισεκατομμύρια. Επομένως, η «μόχλευση» διαμορφώθηκε στο 1,86, οπότε ο τίτλος θα ήταν πιο σωστός ως «NGU 1.86» και όχι ως «Ελλάδα 2.0».

Αλήθεια, υπάρχουν δεσμεύσεις, σχετικά με το ότι θα δοθούν κεφάλαια για «μόχλευση;» Η προσέγγιση, πάντως, θυμίζει τη δημιουργική λογιστική της Κυβέρνησης, κατά την αρχή της πανδημίας, όπου εμφάνιζε μέτρα 20 δις, με πάνω από 8 δις «μόχλευση», όπως φαίνεται στην 6η αξιολόγηση από τον Μάιο του 2020 σε αυτή. Γενικά, βέβαια, έχει πρόβλημα με τα νούμερα η Κυβέρνηση. Είμαι εμφανέστατο, για όποιον τα αναλύει.

Όπως έχουμε αναφέρει, στα 30,9 δις της τελευταίας έκδοσης, η επιχορήγηση της Ευρωπαϊκής Ένωσης εμφανίζεται στα 18,2 δις, αντί στα 19,4 του Νοεμβρίου, όπου, όμως, τα 3 δις, προέρχονταν από άλλα προγράμματα, όπως από το REACT U, δηλαδή, από τα έκτακτα μέτρα της πανδημίας.

Τα δάνεια από οργανισμούς και πιστωτικά ιδρύματα της Ευρωπαϊκής Ένωσης, ανέρχονται στα 12,7 δις από τα 12,6 δις του Νοεμβρίου -όλο διαφορετικά νούμερα- ενώ δεν γνωρίζουμε το κόστος και τις προϋποθέσεις. Στην ουσία, δεν γνωρίζουμε ούτε τις προϋποθέσεις των επιχορηγήσεων, αφού γίνονται συζητήσεις περί συμμόρφωσης με το κράτος δικαίου. Ούτε βέβαια, εάν δοθούν και πότε, αφού υπάρχουν αντιρρήσεις από τα συνταγματικά δικαστήρια ευρωπαϊκών χωρών, όπως της Πολωνίας και της Γερμανίας.

Περαιτέρω, στην ευρωπαϊκή «μόχλευση» προστίθεται, πλέον, στο «Ελλάδα 2.0» και η εγχώρια «μόχλευση, η οποία θα προέλθει, σύμφωνα με την παρουσίαση από τις εξής πηγές. Πρώτον, από διεθνή χρηματοπιστωτικά ιδρύματα. Δεύτερον, από εμπορικές τράπεζες και τρίτον, από την Ελληνική Αναπτυξιακή Τράπεζα Επενδύσεων, που, όμως, δεν έχει κεφάλαια, οπότε πρόκειται για ευχολόγιο, αλλά λειτουργεί ως equity plafond instrument, δηλαδή, ως δημιουργός fund of funds για τη χρηματοδότηση μετοχικού κεφαλαίου ή κατά κάποιον τρόπο, μετοχικού κεφαλαίου, στοχεύοντας στις πιο δυναμικές και ταχέως αναπτυσσόμενες επιχειρήσεις και τομείς της χώρας μας!

Κατά τον Πρωθυπουργό, θα μπορούν να συμμετάσχουν και ιδιώτες, με την προϋπόθεση, ότι θα συμμετέχουν στα επενδυμένα κεφάλαια και στο ρίσκο, κάτι που θα είναι καινούργιο για την «παρασιτική» εγχώρια ελίτ, που συμμετέχει, συνήθως, χωρίς ρίσκο και με ξένα κεφάλαια στα έργα, με κριτήριο τους επιδοτούμενους αυτοκινητόδρομους, τις επιδοτούμενες ΑΠΕ και ούτω καθεξής.

Στο «Ελλάδα 2.0», όπως και στο αρχικό πακέτο NGU, το 38% θα διατεθεί για την «πράσινη» μετάβαση, ενώ το 22% για την ψηφιοποίηση, όταν το ελάχιστο ποσοστό που έθεσε η Ευρωπαϊκή Ένωση είναι 37% και 20% αντίστοιχα, οπότε εμείς το περνάμε ελάχιστα. Τα ποσά αυτά, σε μεγάλο βαθμό, θα επιστρέψουν στις χώρες του Βορρά της Ευρωπαϊκής Ένωσης, σε εταιρείες του συγκεκριμένου χώρου, μέσω της εισαγωγής τεχνολογίας, ενώ, ακόμη χειρότερα, θα αυξηθεί η εξάρτηση της διοικητικής και της ενεργειακής υποδομής της χώρας μας.

Αν και δεν μπορέσαμε να επαληθεύσουμε ακριβώς τα νούμερα, φαίνεται ότι τα ποσοστά αυτά, θα επιτευχθούν μαζί με τη «μόχλευση». Οπότε, στην περίπτωση που δεν βρεθεί η «μόχλευση», θα πρέπει να αφαιρεθούν από αλλού ποσά, όπως από το κοινωνικό του μέρος που δεν «μοχλεύεται», για να ικανοποιηθούν οι προϋποθέσεις, σε ότι αφορά στο ψηφιακό και το «πράσινο» σκέλος του.

Εκτός από τα παραπάνω, υπάρχουν τα ΕΣΠΑ και η απολιγνιτοποίηση, που σε κάποιο βαθμό έχουν την ίδια λογική, αφού επικεντρώνονται σε ψηφιακά και «πράσινα» έργα. Οπότε, έχει ενδιαφέρον να δει κανείς όλα αυτά τα ποσά συνδυαστικά.

Ειδικότερα, τα κεφάλαια των ΕΣΠΑ για την περίοδο 2021- 2027, ανέρχονται σε 21 δις, όσο, περίπου, την περίοδο 2014-2020 και την περίοδο 2007-2014, που ήταν περί τα 20 δις. Σε αντίθεση με το παρελθόν, η φιλοσοφία των ΕΣΠΑ αλλάζει προς τις κοινωνικές πολιτικές, ενώ αλλάζουν, επίσης, οι βασικές προτεραιότητες της Ευρωπαϊκής Ένωσης, όχι αναγκαία των κρατών-μελών, με επίκεντρο την ψηφιοποίηση και την «πράσινη» ατζέντα. Θα διατεθούν δε, κατά δεύτερο λόγο, στην εκπαίδευση, στις τηλεπικοινωνίες και στις στατιστικές παρεμβάσεις.

Θα καταθέσουμε την προτεινόμενη κατανομή των ΕΣΠΑ, με κριτήριο την ανάλυση του Υπουργείου Ανάπτυξης στα τέλη του 2020, σύμφωνα με την οποία τα κατασκευαστικά έργα στο νέο ΕΣΠΑ, δεν πρέπει να υπερβαίνουν τα 2,2 δις του ΣΠ3, σε ότι αφορά στις μεταφορές. Θα φανεί δε, εάν θα μπορούν να κατασκευαστούν κάποια άλλα έργα με τα ποσά της ενέργειας του ΣΠ2, ύψους πέντε δισεκατομμυρίων, όπως η «πράσινη» μετάβαση και της αστικής ανάπτυξης του ΣΠ5, ύψους 1,1 δισεκατομμυρίων, όπως έργα για τον υπόγειο ηλεκτρικό σιδηρόδρομο. Συνολικά, πάντως, δεν θα είναι περισσότερα από οκτώ δισεκατομμύρια, σε ότι αφορά στις επενδύσεις παγίων.

Έχει ενδιαφέρον, λοιπόν, να δούμε, πόσα θα είναι τα κεφάλαια που θα διατεθούν σε κατασκευαστικά έργα και υποδομές από το ΕΣΠΑ και από το Ταμείο Ανάκαμψης, πόσα σε πολιτικές της Ευρωπαϊκής Ένωσης και πόσα για την κοινωνική πολιτική. Εμείς, πάντως, πιστεύουμε, πως τα νέα κεφάλαια ΕΣΠΑ, πρέπει να δοθούν λελογισμένα και στοχευμένα, για να χρηματοδοτηθεί η παραγωγή, με στόχο τη δημιουργία πλούτου. Να χρηματοδοτηθούν, δηλαδή, οι μικρομεσαίες επιχειρήσεις και οι παραγωγικές δραστηριότητες στη βιομηχανία, που θα δημιουργήσουν μία ενδογενή βιώσιμη ανάπτυξη, καθώς, επίσης, να αποφευχθούν τα ακριβά έργα χαμηλής χρησιμότητας και τα επιδοτούμενα του παρελθόντος.

Άλλωστε, τα ποσά για τα «πράσινα» έργα μπορούν να επενδυθούν παραγωγικά, για παράδειγμα, στην ηλεκτροκίνηση, όπως είναι η παραγωγή -όχι η αγορά, όχι η εισαγωγή- ηλεκτρικών οχημάτων και τρακτέρ, σε ότι αφορά στα ψηφιακά στον πρωτογενή τομέα, στη γεωργία ακριβείας και στη ρομποτική.

Όπως αναφέρεται το Πρόγραμμα «Ελλάδα 2.0» θα έχει ως αποτέλεσμα τη δημιουργία 180.000 νέων θέσεων εργασίας, όχι 200.000 που αναφέρθηκε και σε καμία περίπτωση 600.000 που είχε υποσχεθεί ο Πρωθυπουργός προεκλογικά. Θα αυξήσει δε το πραγματικό ΑΕΠ, κατά 7% έως το 2026, σύμφωνα με μελέτη της Τράπεζας της Ελλάδος, που τα αποτελέσματα παρατίθενται στη σελίδα 145. Οπότε, κατά 1,4% ετήσια. Οι μεταρρυθμίσεις του που θα δρομολογηθούν θα συνεισφέρουν, επιπλέον, στην άνοδο του ΑΕΠ τα επόμενα πέντε χρόνια, μέσα από διάφορους κλάδους, όπως είναι οι εξαγωγές. Το τελευταίο μάς θυμίζει τη συμβολή των μεταρρυθμίσεων που επικαλούταν το ΔΝΤ και αργότερα η τρόικα σε ότι αφορά στα μνημόνια, με τις οποίες, όχι μόνο δεν αυξήθηκε το ΑΕΠ, αλλά, στην κυριολεξία, «κατέρρευσε».

Στις μεταρρυθμίσεις βρίσκουμε την καταπολέμηση του λαθρεμπορίου και τη διεύρυνση της φορολογικής βάσης, κάτι που αναφερόταν από τις αρχές των μνημονίων και συνεχίζει να αναφέρεται. Σε ότι αφορά στην καταπολέμηση του λαθρεμπορίου, δεν έχει επιτευχθεί, απολύτως, τίποτα έως τώρα, οπότε εύλογα αναρωτιόμαστε, γιατί επαναλαμβάνεται ξανά και ξανά. Σε σχέση δε με τη διεύρυνση της φορολογικής βάσης, υποθέτουμε πώς αφορά μόνο τα χρήματα στην Ελλάδα και όχι αυτά σε offshore, αφού δεν έχει συμβεί σχεδόν τίποτα με τις λίστες Λαγκάρντ, Μπόργιανς, Panama Papers, κ.λπ.

Μεγάλο ενδιαφέρον έχει ο κατάλογος των δράσεων, στον οποίο υπάρχουν μερικά «διαμάντια», όπως οι «έξυπνες πόλεις» και η «έξυπνη μεταποίηση», αν και η Κυβέρνηση έχει εμμονή με τη λέξη «έξυπνο» που χρησιμοποιεί παντού, θυμίζοντάς της, όμως, ότι τα «έξυπνα» μέτρα της πανδημίας, τελικά, αποδείχθηκαν καταστροφικά.

Εντύπωση προξενούν τα 32 εκατομμύρια για την ένταξη των προσφύγων στην αγορά εργασίας, στη σελίδα 45. Ειδικά για μία χώρα, όπως η Ελλάδα, με την ανεργία στα ύψη, ιδιαίτερα σε ότι αφορά στους νέους, καθώς επίσης με τις αναστολές του SURE πάνω από το 25%. Υπό αυτές τις συνθήκες, δεν είναι αλήθεια υπερβολή να επιδοτείται η είσοδος στην αγορά εργασίας πολιτών τρίτων χωρών; Έλληνες δεν έχουμε;

Αναφορικά με 46 εκατομμύρια, στη σελίδα 45, για την ενίσχυση της διαφορετικότητας και για την καταπολέμηση των διακρίσεων, τι μπορεί να πει κανείς;

Κλείνοντας με τα θετικά του σχεδίου, υπάρχουν κάποια ενδιαφέροντα έργα, όπως για την ψηφιοποίηση του αγροδιατροφικού τομέα, αν και αφορά μόνο το precision farming, ενώ πρόκειται για, μόλις, 47 εκατομμύρια. Επίσης, για το «Εξοικονομώ κατ’ οίκον» το ποσό των 1,08 δισεκατομμυρίων που έχουμε προτείνει και εμείς, αντί για έργα ΑΠΕ, τα 110 εκατομμύρια για αντιπλημμυρικά, τα 50 εκατομμύρια στην Άμυνα για το σύστημα ΤΗ2-Οrax, όπου, ασφαλώς, θα χρειάζονταν περισσότερα και τα ποσά για την έρευνα, αρκεί, φυσικά, να μην οδηγηθούν στο ΕΛΙΑΜΕΠ που επιδοτείται από το Υπουργείο Ανάπτυξης.

Σε ότι αφορά στα κατασκευαστικά έργα που έχουν «μόχλευση» 1,7, δηλαδή συμμετοχή των ιδιωτών κατά 40%, βλέπουμε τον πανάκριβο και αχρείαστο για εμάς Ε65 που έχει εγκριθεί, ήδη, με 452 εκατομμύρια στη σελίδα 55, καθώς, επίσης, τον ΒΟΑΚ με 427 εκατομμύρια που, προφανώς, δεν αρκούν για να ολοκληρωθεί.

Σε γενικές γραμμές, πρόκειται για ένα ακόμη επικοινωνιακό «πυροτέχνημα», με ένα μικρό και αβέβαιο, ως προς τη μόχλευση, «πακέτο» που δεν αρκεί, σε καμία περίπτωση, για να αντισταθμίσει τις απώλειες της πανδημίας -πάνω από 20 δισεκατομμύρια έλλειμμα το 2020- πόσο μάλλον των μνημονίων, ενώ έχει προϋποθέσεις και κόστος. Σίγουρα, δεν είναι η απάντηση που χρειάζεται στο πρόβλημα παραγωγή, ανάπτυξη και δημιουργία πλούτου για τη χώρα, κάτι που θα ενέπνεε τους νέους μας και θα βοηθούσε να επιστρέψουν τα υπόλοιπα παιδιά μας από το εξωτερικό.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών)**: Τον λόγο έχει ο κ. Αρσένης από το ΜέΡΑ25.

**ΚΡΙΤΩΝ-ΗΛΙΑΣ ΑΡΣΕΝΗΣ:** Ευχαριστώ, κύριε Πρόεδρε. Κυρίες και κύριοι Βουλευτές, κύριε Υπουργέ, καταλαβαίνουμε, ότι, όπως προκύπτει από το Σχέδιό σας για το Ταμείο Ανάκαμψης, η Ελλάδα για σας δεν έχει πρόβλημα φτωχοποίησης, δεν έχει πρόβλημα ανάπτυξης και απασχόλησης, δεν έχει πρόβλημα που είναι η πρόσβαση των πολιτών σε αξιόπιστο κοινωνικό κράτος, όπως αυτό, δηλαδή, που προσφέρουν τόσα άλλα κράτη στην Ευρωπαϊκή Ένωση. Το πρόβλημα, που υπάρχει για εσάς και καλείστε να λύσετε, είναι οι μικρές και μεσαίες επιχειρήσεις και οι αυτοαπασχολούμενοι, που παράγουν στην Ελλάδα το 90% της απασχόλησης και το 90% των δημοσίων εσόδων. Αυτό το ελληνικό «θαύμα» για εσάς είναι το πρόβλημα. Αυτό που θέλετε να λύσετε είναι την εξαίρεση της Ελλάδας στο ότι δεν έχει τη συγκέντρωση των οικονομικών δραστηριοτήτων σε λίγους, αλλά υπάρχουν ακόμη οι μικρές και μεσαίες επιχειρήσεις. Είναι η συνέχεια του μοντέλου που ξεκίνησε στην Ελλάδα με τους εμπόρους, εδώ και πάρα πολλές εκατοντάδες χρόνια. Αυτό θέλετε να λύσετε, μια και δια παντός, γιατί τολμούν αυτοί οι άνθρωποι να παράγουν το μεγαλύτερο ποσοστό του ΑΕΠ, κόντρα σε κάθε οικονομική θεωρία, τολμούν και παράγουν το μεγαλύτερο ποσοστό των δημοσίων εσόδων, κόντρα σε κάθε οικονομική θεωρία.

Θέλετε να λύσετε αυτό το θέμα, εν μέσω υγειονομικής κρίσης και με το σκληρότερο lockdown, τη σκληρότερη καραντίνα που έχετε επιβάλει παγκοσμίως, -μέχρι πρότινος μάς ξεπερνούσε μόνο η Μογγολία-, ενώ αυτό γίνεται με μεγάλο κόστος στην οικονομία και τις μικρές και μεσαίες επιχειρήσεις.

Δεν φτάνει αυτό, όμως, για εσάς. Κάνετε επιστρεπτέες τις ενισχύσεις, και, απλώς, κάνετε αναστολή πληρωμών, φορολογικών και ασφαλιστικών «βαρών», λες κι αυτές οι επιχειρήσεις θα έχουν έσοδα ξαφνικά για να μπορέσουν να τα αποπληρώσουν την επόμενη μέρα της κρίσης. Και βέβαια, φέρατε τον Νοέμβριο -και τον βάζετε τώρα μπρος- τον Πτωχευτικό Κώδικα, ώστε να νομοθετήσετε την πτώχευση, τη χρεοκοπία όλων μας, όλων των μικρών και μεσαίων επιχειρηματιών, όλων των οικογενειών, οποιουδήποτε χρωστάει, άνω των 30.000 ευρώ, έχει εγγυηθεί δάνειο, άνω των 30.000 ευρώ ή χρέος και κληρονομεί ή έχει κληρονομήσει άνθρωπο που χρωστάει, άνω των 30.000 ευρώ, με την απειλή δήμευσης της περιουσίας του. Δηλαδή, όταν βρεθεί κάποιος σε αυτή την οικονομική κατάσταση για τρίτη φορά, θα γίνεται πλειστηριασμός και αν ο πλειστηριασμός είναι «άκαρπος», θα δημεύεται η περιουσία του και δεν θα πηγαίνει ούτε ένα ευρώ στην τσέπη του πολίτη, ούτε ένα ευρώ στην απομείωση του χρέους του. Όλα αυτά τα κάνετε, για να τους στείλετε στις «αγκαλιές» των δανειστών, οι οποίοι θα μπορούν, με βάση αυτά που νομοθετήσατε, να ξεκινήσουν την χρεοκοπία των πολιτών, χωρίς οι πολίτες να μπορούν να αντιδράσουν, χωρίς οι πολίτες να κάνουν την παραμικρή ένσταση και θα το μαθαίνουν, όταν έχει ξεκινήσει η διαδικασία.

 Τώρα φέρνετε το Ταμείο Ανάκαμψης. Τι μας είπε ο κ. Σκυλακάκης στην αρχή; Σε μία σειρά από υποδομές και για την ενίσχυση των δημόσιων υποδομών, σχεδόν, σε κάποιες από αυτές θα μπορούσαμε να συμφωνήσουμε, αν δεν υπήρχε μία μικρή λεπτομέρεια. Τα χρήματα του Ταμείου Ανάκαμψης τα χρησιμοποιείτε, για να πάνε μέσω ΣΔΙΤ αυτές οι δημόσιες υποδομές στα χέρια πέντε εταιριών. Αυτές οι δημόσιες υποδομές θα είναι ιδιωτικό κεφάλαιο από δω και μπρος και θα τα δίνετε ξανά και ξανά, όσες φορές χρειαστεί, για πάντα σε αυτές τις λίγες επιχειρήσεις.

Τα ΣΔΙΤ, κύριε Σκυλακάκη, κυρίες και κύριοι της Κυβέρνησης, δεν είναι τρόπος διαχείρισης, είναι έμμεση φορολογία στον Έλληνα πολίτη. Είναι τρόπος φορολόγησης. Δίνετε σε μία επιχείρηση μία υποδομή, της δίνετε χρήματα και για τα λίγα που θα βάλει θα πληρώνουν οι πολίτες αυτή την υποδομή για πάντα. Οπότε, είναι ένας φόρος στα νοικοκυριά.

Βλέπουμε, ότι αυτό το φέρνετε στα ΣΔΙΤ άρδευσης και αποχέτευσης. Θέλω να δω αυτές οι κοινότητες, κάτω των 2.000 κατοίκων, τι θα πληρώνουν στους ιδιώτες, κύριε Σκυλακάκη, κυρίες και κύριοι της Κυβέρνησης;

Σχετικά με την καύση απορριμμάτων, το ΣΔΙΤ απορριμμάτων που είχε συντάξει ο ΣΥΡΙΖΑ, το κάνετε εσείς «σημαία», αλλά μας το επέστρεψε πίσω η Επιτροπή ως υπερδιαστασιολογημένο, υπερκοστολογημένο. Αυτά φέρατε, τις εγγυημένες ποσότητες, τις υποχρεώσεις για τους δημότες που, συνεχώς, θα οδηγούν σε ρήτρες, τις οποίες είδαμε και στη Σύμβαση για τις Σκουριές, σε ρήτρες που, συνεχώς, θα οδηγούν σε αύξηση του κόστους για το Δημόσιο. Με τα ΣΔΙΤ αυξάνετε τα πάγια κόστη του Δημοσίου, το καταλαβαίνετε αυτό; Καταλαβαίνετε, ότι αυξάνετε, στην ουσία, το χρέος και αυξάνετε μακροχρόνια τα ελλείμματα; Το καταλαβαίνετε αυτό;

Σε σχέση με τη διασύνδεση των νησιών, μάς λέτε ότι θα ωφεληθούν οι πολίτες; Αλήθεια, σοβαρά μιλάτε; Μιλάτε σοβαρά για διασύνδεση νησιών, ενώ την κάνετε για να βάλετε ανεμογεννήτριες σε κάθε κορυφογραμμή και αυτό μας λέτε, ότι θα το κάνετε για τους πολίτες; Την ίδια στιγμή, που τα περισσότερα αιολικά που βάζετε μπαίνουν σε περιοχές NATURA; Όταν καταδικαστήκαμε στις 18 Δεκεμβρίου του 2020 για τη μη προστασία των περιοχών ΝΑTURA; Όταν φέρατε, μετά την καταδίκη της χώρας μας, το άρθρο 219 που δίνει στο Υπουργείο Ανάπτυξης το δικαίωμα να χωροθετηθεί νέα έργα από ΑΠΕ ως ξενοδοχειακές μονάδες μέσα στις προστατευόμενες περιοχές, πριν βγουν τα σχέδια διαχείρισης και πριν βγουν οι ζώνες απόλυτης προστασίας; Όταν έχει, ήδη, γίνει καταγγελία από τις περιβαλλοντικές οργανώσεις γι’ αυτό το θέμα στην Ευρωπαϊκή Επιτροπή και το πρόστιμο που αναμένουμε, πλέον, να έρθει, θα φθάνει στο μισό δις τουλάχιστον; Όταν είμαστε στον προθάλαμο του Ευρωπαϊκού Δικαστηρίου για τη χωροθέτηση αιολικών, κατά παράβαση των ευρωπαϊκών νομοθεσιών για την περιβαλλοντική αδειοδότηση; Έχουμε, ήδη, αιτιολογημένη γνώμη απέναντι σε αυτό.

Η ψηφιακή μετάβαση, αλήθεια, θα γίνει με όρους Κεραμέως; Με όρους CISCO; H κυρία Κεραμέως, δεν είχε το θάρρος να έρθει να υπερασπιστεί τη Σύμβαση χθες στη Βουλή και έστειλε την κυρία Μακρή. Δεν ήταν μόνο αυτή η Σύμβαση δωρεάν. Φαντάζομαι ότι κι’ αυτές δωρεάν θα είναι μετά την αποπληρωμή τους από το Ταμείο Ανάκαμψης. Δωρεάν είδαμε, ότι σήμαινε δύο εκατομμύρια ευρώ. Δωρεάν είδαμε, ότι σήμαινε ενάμιση εκατομμύριο -όχι ευρώ-, αλλά πολίτες που έχουν δώσει, χωρίς τη συναίνεσή τους, κατά παράβαση ακόμη και του GDPR, τα δεδομένα τους σε πολιτικές που μπορούν να τα κάνουν ό,τι αυτές θέλουν. Αυτή θα είναι η ψηφιακή μετάβαση;

Αφού μάς λέτε τι θα έπρεπε να κάνετε, γιατί δεν κάνετε ένα «Εξοικονομώ κατ’ οίκον», όχι πενιχρό, όπως αυτό που παρουσιάζετε, αλλά ένα «Εξοικονομώ κατ’ οίκον» για όλα τα νοικοκυριά, για όσους, δηλαδή, δεν έχουν μπει μέχρι τώρα στο «Εξοικονομώ κατ’ οίκον», για να μειώσουμε την κατανάλωση ενέργειας και ταυτόχρονα να κάνουμε αυτό που λέει η Ευρωπαϊκή Επιτροπή στην Έκθεσή της το 2019; Δηλαδή, ότι είμαστε η χώρα που έχει το μεγαλύτερο όφελος από την εγκατάσταση αιολικών στις ταράτσες και ότι μπορούμε να ξεπεράσουμε το 30%, να φτάσουμε ως και στο 33% της παραγωγής ενέργειας που καταναλώνουμε πριν την εξοικονόμηση. Σκεφτείτε ότι θα είναι πολύ μεγαλύτερο το ποσοστό της ενέργειας που θα παράξουμε από τα φωτοβολταϊκά στις ταράτσες.

Μόνο από αυτό το μέτρο μπορούμε να γίνουμε πρωτοπόρα χώρα στην κλιματική αλλαγή. Εσείς γιατί κάνατε οτιδήποτε άλλο παρά αυτό; Να σας πω εγώ το γιατί. Αν γινόταν κάτι τέτοιο, θα σήμαινε ένα «boom» οικονομικό, την πλήρη κινητοποίηση της ελληνικής οικονομίας, ενώ θα υπήρχε διασπορά του οφέλους σε κάθε μικρό αυτοαπασχολούμενo, μικρή επιχείρηση, μικρό επαγγελματία και τα κέρδη θα ήταν μακροχρόνια στα νοικοκυριά που βλέπουν τα εισοδήματά τους τώρα να καταρρέουν. Κάτι τέτοιο, όμως, είναι ενάντια στη λογική σας, γιατί ενδιαφέρεστε μόνο για τις πέντε επιχειρήσεις και γι’ αυτό δεν θα ενισχύσετε ποτέ τέτοιες λογικές.

Χρηματοδοτείστε την αποκατάσταση εδαφών στην Πτολεμαΐδα, στο Αμύνταιο, στην περιοχή της Κοζάνης. Ουσιαστικά, η ΔΕΗ θα έπρεπε να το κάνει, αλλά προχωρήστε το. Είναι ένα μέτρο που θα γινόταν αποδεκτό. Βάλτε μία ευρεία αποκατάσταση εδαφών, που θα μας επέτρεπε να δώσουμε απασχόληση στους υφιστάμενους εργαζόμενους στα μεταλλεία μέσα από την απολιγνιτοποίηση, την οποία καλά κάνετε και προχωράτε. Κάντε την, όμως, με ειδική μετάβαση, όχι με κοινωνική «τρύπα» που προκαλείτε. Η αποκατάσταση εδαφών θα μας έδινε τον κοινωνικό χρόνο, θα συντηρούσε τις θέσεις απασχόλησης, μέχρι να μπορέσουμε να δημιουργήσουμε ένα πραγματικό σχέδιο μετάβασης που δεν έχετε.

Όμως, ποιο σχέδιο μπορεί να υλοποιηθεί σε έναν χρόνο, κύριε Υπουργέ, κυρίες και κύριοι της Κυβέρνησης; Πότε έχει γίνει ριζική μεταβολή, ριζική αντικατάσταση της παραγωγικής δομής μιας ολόκληρης Περιφέρειας σε έναν χρόνο; Σε ποια χώρα έχει γίνει αυτό; Αν δεν προχωρήσετε στην αποκατάσταση των εδαφών -και το Ταμείο Ανάκαμψης μπορεί να είναι μία ευκαιρία και γι’ αυτό- δημιουργείτε μία κοινωνική «τρύπα».

Ενισχύστε τον πρωτογενή τομέα ουσιαστικά και στα πλαίσια της «πράσινης» μετάβασης. Ναι, βεβαίως. Ενισχύστε στους μικρούς αγρότες και στον μικρό κλήρο τη δυνατότητα να πάρουν μηχανές, για παράδειγμα σποράς, χωρίς να χρειάζεται όργωμα. Αυτά τα αυτονόητα, αυτές οι δεσμεύσεις υπάρχουν και στη Συμφωνία του Παρισιού για την αύξηση της οργανικής ύλης στα χωράφια, για να γίνει η γεωργία μας, από δραστηριότητα που συμβάλλει στο φαινόμενο της κλιματικής κρίσης, σε δραστηριότητα που είναι άμυνά μας απέναντι στην κλιματική κρίση.

Προχωρήστε στα καταφύγια αλιευμάτων που είναι στα πλαίσια της κοινής αλιευτικής πολιτικής. Με τροπολογία τέθηκε αυτό το θέμα. Καταφύγια αλιευμάτων που μας επιτρέπουν να στηρίξουμε τη βιοποικιλότητα στις θάλασσές μας, ενώ, ταυτόχρονα, με το να στηρίξουμε τους μικρούς μας αλιείς, έχουμε αύξηση των αλιευμάτων και γίνεται το επάγγελμά τους βιώσιμο.

Ενισχύστε τους μικρούς γεωργούς με κλαδοθρυμματιστές, για παράδειγμα, και χιλιάδες άλλα πράγματα που θα τους επέτρεπε να μην καίνε τα κλαδιά τους και να συμβάλλουν πάλι στην κλιματική αλλαγή, να ενισχύουν τη δυνατότητα του χώματός τους να απορροφήσει υγρασία και νερό, να ενισχύουν την παραγωγικότητα του χώματός τους, την αύξηση της οργανικής ύλης, αυτά που χρειαζόμαστε στον αιώνα της κλιματικής κρίσης. Ενισχύστε την τυποποίηση. Ουσιαστικά, ενισχύστε την και χωρίς δανειακούς όρους που με τον τρόπο που εσείς τους φέρνετε, όλοι οι αγρότες και τα περισσότερα νοικοκυριά είναι, ήδη, χρεοκοπημένα. Δώστε τους ενίσχυση. Ενισχύστε τους συνεταιρισμούς.

Εσείς αντί για όλα αυτά, φέρνετε το νομοσχέδιο για τις λαϊκές, όπου τις καταργείτε, τις ιδιωτικοποιείτε επίσημα. Οι φορείς διαχείρισης τους θα είναι με ΣΔΙΤ, δηλαδή, πάλι ιδιώτες. Καταργείτε τα κοινωνικά κριτήρια. Βάζετε τις μεγάλες επιχειρήσεις, τα σουπερμάρκετ, να έχουν παρουσία στις λαϊκές και κάνετε πλειστηριασμό για κάθε αγρότη που θέλει να συμμετέχει στη λαϊκή, ενώ θα πρέπει να δίνει το μεγαλύτερο αντίτιμο, για να πουλάει τα προϊόντα του, Αυτά τα πράγματα κάνετε. Κλείνετε τις λαϊκές, τις κάνετε ιδιωτικές, παραρτήματα των σουπερμάρκετ.

Στην υγεία, βέβαια, τα ΣΔΙΤ είναι το μεγάλο σας όνειρο. Δεν κρατιέστε. Ξεκινήσατε τη θητεία σας, ανακοινώνοντας το ΣΔΙΤ της νέας πτέρυγας του Νοσοκομείου Ιωαννίνων για Ιατρικό Τουρισμό. Έχετε προχωρήσει με την ιδιωτικοποίηση των οργανισμών, στην ουσία, τεσσάρων νοσοκομείων. Προχωράτε στη μη ενίσχυση του δημόσιου συστήματος υγείας. Θα το υπενθυμίζω, ξανά και ξανά, κύριε Σκυλακάκη. Μία ημέρα καραντίνας, σε εσάς που σας αρέσουν αυτά τα νούμερα, κοστίζει στην οικονομία, όσο, περίπου, θα μάς κόστιζε η κατασκευή χιλίων κλινών ΜΕΘ. Αντί γι’ αυτό, εσείς θέλετε να κάνετε ΣΔΙΤ. Είχατε ανακοινώσει, ότι θέλετε να κάνετε ΣΔΙΤ στην πρωτοβάθμια υγεία, αλλά τα προχωράτε όλα μέσω ΣΔΙΤ, δηλαδή, μέσω της φορολογίας των πολιτών, μέσω της ιδιωτικοποίησης.

Πού είναι η ουσιαστική ενίσχυση των δασικών υπηρεσιών για τον έλεγχο του περιβαλλοντικού «εγκλήματος» που «σαρώνει» την ύπαιθρό μας αυτό τον καιρό; Είδαμε τους τελευταίους μήνες, χρυσαετούς, γύπες και όλα αυτά τα είδη, να γίνονται θύματα από τα δολώματα και δεν γνωρίζουμε τι γίνεται στις περιοχές, στη φύση, καθώς είμαστε όλοι κλεισμένοι στα σπίτια μας.

Επιπλέον, φέρνετε και το άρθρο 219, επενδύοντας σε NATURA. Χρηματοδοτείτε έργα, ενώ παραβιάζουμε τη νομοθεσία για τις περιοχές NATURA. Μάς λέτε για αντιπλημμυρικά έργα. Πώς με το μπάζωμα και τον κυβωτισμό των ρεμάτων και με τα ζαρζανέτια ή την αποψίλωση της βλάστησης; Μιλάτε για μείωση της ανεργίας; Αλήθεια, με δεκάωρο εργασίας και με μισθούς πείνας, με υπερωρίες απλήρωτες και φτωχοποίηση; Αντίθετα, στο θέμα των σχολικών κτιρίων, αυτό που θα έπρεπε να κάνετε, χωρίς ΣΔΙΤ, είναι το ΚΤΕΟ κτιρίων. Έχουμε ταβάνια να «καταρρέουν» σε Νηπιαγωγείο της Κέρκυρας, παλιότερα και στο Περιστέρι. Τα κτίρια είναι σε άθλια κατάσταση. Τα ΣΔΙΤ οδηγούν σε τεράστια προβλήματα και οι νηπιαγωγοί δεν μπορούν να βάλουν ούτε μία πινέζα για μία ζωγραφιά στον τοίχο. Δεν έχουν δικαίωμα να χρησιμοποιούν τα κτίρια τους, στην πράξη. Κάντε ένα δημόσιο ΚΤΕΟ κτιρίων. Εσείς, αντί για όλα αυτά, προχωράτε με ΣΔΙΤ, με φορολόγηση των πολιτών. Χρησιμοποιείτε το Ταμείο Ανάκαμψης, για να δώσετε τα χρήματα σε ιδιώτες, που θα φορολογούν τους πολίτες, από εδώ και μπρος, για τις υποδομές που φτιάχνουν. Αλλάξτε πορεία.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει ο κ. Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κυρίες και κύριοι συνάδελφοι, η Κυβέρνηση παρουσιάζει σήμερα στις συναρμόδιες Επιτροπές της Βουλής το, ρεαλιστικά, φιλόδοξο Εθνικό Σχέδιο Ανάκαμψης και Ανθεκτικότητας. Ένα Σχέδιο, γιατί το άκουσα και αυτό, εγχώριας ιδιοκτησίας, με ισχυρό μεταρρυθμιστικό, επενδυτικό και οικονομικό πρόσημο, που βασικούς στόχους έχει την επίτευξη υψηλής και διατηρήσιμης οικονομικής μεγέθυνσης, τη δημιουργία πολλών, καλών, νέων θέσεων απασχόλησης και την τόνωση της κοινωνικής συνοχής για όλη τη χώρα και για το σύνολο της κοινωνίας. Ένα Σχέδιο, που, πράγματι, μέχρι σήμερα, η «ωριμότητα» αυτού αναγνωρίζεται απ’ όλους τους διεθνείς φορείς.

Στην τοποθέτησή μου, θα επιδιώξω να ξεκαθαρίσω, τι δεν ισχύει και τι ισχύει με το εν λόγω Σχέδιο, γιατί από τις περισσότερες εισηγήσεις που άκουσα, κρίνω, ότι αυτό είναι, τουλάχιστον, αναγκαίο, για να μπορέσουμε να συνεννοηθούμε. Κυρίες και κύριοι συνάδελφοι, ξεκινώ από το τι δεν ισχύει. Πρώτον, το Σχέδιο δεν είναι μία γενική έκθεση ιδεών, ούτε ένα συνονθύλευμα σκέψεων, ούτε, προφανώς, μία συρραφή ατάκτως ειρημένων προτάσεων άσκησης πολιτικής.

Δεύτερον, το Σχέδιο δεν περικλείει πολιτικές που αντιβαίνουν τον ευρωπαϊκό οικονομικό σχεδιασμό και τις ευρωπαϊκές προτεραιότητες, γιατί άκουσα από κάποιους ομιλητές, να κάνουμε κατανομή σε δράσεις που δεν περιλαμβάνονται και δεν περικλείονται στις ευρωπαϊκές προτεραιότητες, ούτε, όμως, περικλείει προτάσεις που δεν ανταποκρίνονται σε πολύ συγκεκριμένα κριτήρια επιλεξιμότητας, με συγκεκριμένες κατανομές.

Τρίτον, το Σχέδιο δεν υποκαθιστά -το άκουσα και αυτό από τους δύο τελευταίους ομιλητές- τακτικές δαπάνες του Κρατικού Προϋπολογισμού. Δεν περιλαμβάνει δράσεις, η υλοποίηση των οποίων προϋποθέτει δημόσιες δαπάνες που επεκτείνονται, όπως λέει το ίδιο το Σχέδιο, μετά τη λήξη αυτού, διότι αυτές οι δαπάνες δεν είναι επιλέξιμες προς χρηματοδότηση.

 Τέταρτον, το Σχέδιο δεν παραβιάζει τους περιβαλλοντικούς στόχους, χάριν της οικονομικής μεγέθυνσης και ανάπτυξης, μέσω της υιοθέτησης της αρχής της μη πρόκλησης σημαντικής βλάβης, ενώ δεν μπορούν να αποδεσμευτούν πόροι, εάν δεν εκπληρωθούν συγκεκριμένα ορόσημα και στόχοι.

Πέμπτον, το Σχέδιο, σύμφωνα με τις ευρωπαϊκές προτεραιότητες, δεν περικλείει, άμεσα, τουλάχιστον, πολιτικές αντιμετώπισης των επιπτώσεων του κορονοϊού. Ενδεικτικά, για παράδειγμα, δεν περιλαμβάνει και δεν μπορεί να περιλαμβάνει αποζημίωση ειδικού σκοπού. Γι’ αυτά υπάρχουν άλλα ευρωπαϊκά «εργαλεία», όπως, ενδεικτικά, το Πρόγραμμα SURE για τη στήριξη της απασχόλησης που η χώρα μας το έχει αξιοποιήσει επαρκώς και πλήρως. Υπενθυμίζω, για όσους δεν το γνωρίζετε, ότι η χώρα μας έχει λαμβάνειν, εκτός των 2,7 δισεκατομμυρίων ευρώ από το 2020, επιπλέον, 2,5 δισεκατομμύρια ευρώ το 2021, το μεγαλύτερο από τα ποσά που κατανεμήθηκαν, πριν από λίγες ημέρες, σε ευρωπαϊκό επίπεδο.

Τέλος, έκτον, το σχέδιο από μόνο του ως κείμενο δεν μπορεί να αναμορφώσει το παραγωγικό πρότυπο της οικονομίας. Απαιτείται, το είπε και ο Σκυλακάκης, εν μέσω άλλων, η μεθοδική, συνεπής και συστηματική υλοποίησή του, με συγκεκριμένα χρονοδιαγράμματα, όπως, άλλωστε, προβλέπεται, καθώς και η συμπληρωματικότητα και οι συνέργειες, γιατί όλα δεν θα γίνουν με ένα Σχέδιο Ανάκαμψης. Υπάρχουν συνέργειες και συμπληρωματικότητα με άλλες εθνικές κλαδικές και τομεακές πολιτικές, μέσω της κατάλληλης χρήσης των διαθέσιμων εγχώριων και ευρωπαϊκών πόρων, χρηματοδοτικών «εργαλείων» και μέσων.

Κύριες και κύριοι συνάδελφοι, έρχομαι τώρα στο τι ισχύει για το Σχέδιο. Πρώτον, το Σχέδιο συνιστά μία σοβαρή, μεθοδική, συνεκτική, εμπροσθοβαρή και κοστολογημένη δέσμη προτάσεων, μεταρρυθμίσεων και επενδύσεων, στις οποίες έχουν συμβάλει όλα τα Υπουργεία μετά από δημόσια διαβούλευση, υπό τον εξαιρετικό συντονισμό της αρμόδιας Επιτροπής, υπό τον Αναπληρωτή Υπουργό Οικονομικών. Οι φορείς των Υπουργείων, δηλαδή, το Δημόσιο, θα είναι υπόλογοι, αφού θα έχουν την κυριότητα του έργου και την ευθύνη για την επίτευξη των συμφωνηθέντων οροσήμων και στόχων.

Δεύτερον, το Σχέδιο συνιστά το εφαλτήριο, σε συνδυασμό με άλλες εθνικές πολιτικές και χρηματοδοτικά «εργαλεία», για αλλαγή του οικονομικού υποδείγματος της χώρας, προς ένα πιο εξωστρεφές, ανταγωνιστικό, καινοτόμο, δίκαιο, πράγματι, «έξυπνο» και «πράσινο» παραγωγικό μοντέλο, ένα παραγωγικό μοντέλο που θα καθιστά τις επενδύσεις και τις εξαγωγές κινητήρια δύναμη της ελληνικής οικονομίας, συνδυάζοντας, ολοκληρωμένα και ισορροπημένα, την οικονομική αποτελεσματικότητα με την κοινωνική ανταποδοτικότητα.

Τέταρτον, το Σχέδιο στοχεύει να αντιμετωπίσει τις μεσομακροπρόθεσμες οικονομικές και κοινωνικές συνέπειες της πανδημίας, μέσω της χρηματοδότησης ενός συνδυασμού βιώσιμων μεταρρυθμίσεων και σχετικών δημόσιων και ιδιωτικών επενδύσεων και της ενίσχυσης της ανθεκτικότητας της οικονομίας, έναντι μελλοντικών κρίσεων. Με τη διοχέτευση των, εξαιρετικά, μεγάλης κλίμακας πρόσθετων κεφαλαίων που θα «αντληθούν» από τον δανεισμό σε στοχευμένες δράσεις και πολιτικές βιώσιμης ανάκαμψης, θα αποφευχθούν περαιτέρω πιέσεις στους κρατικούς προϋπολογισμούς που, στη δύσκολη συγκυρία που βιώνουμε, είναι προσανατολισμένοι στη χρηματοδότηση οικονομικών και κοινωνικών μέτρων για την αντιμετώπιση των επιπτώσεων της πανδημίας. Γι’ αυτόν τον λόγο, άλλωστε, και η Ελλάδα ζητά το σύνολο των πόρων που μπορεί να λάβει.

Θα το πω με πολύ απλούς όρους. Επί ενάμιση, χρόνο ο Κρατικός Προϋπολογισμός παρουσιάζει, ουσιαστικά, πρωτογενή ελλείμματα. Έχουμε λιγότερα έσοδα, αφού η οικονομία δεν λειτουργεί ή υπολειτουργεί, ενώ είναι αυξημένες οι δαπάνες, από την πολύ ορθολογική χρήση των ταμειακών πόρων, προκειμένου να στηρίξουμε νοικοκυριά και επιχειρήσεις. Αυτό σημαίνει, ότι θα πρέπει να υπάρχει ένα «αντίβαρο» που θα καλύψει αυτό το κενό μεσομακροπρόθεσμα. Άρα, έρχεται και το Ταμείο Ανάκαμψης, για να είμαστε, απόλυτα, ειλικρινείς, μαζί με τις άλλες επιλογές που έκανε η Ευρώπη στην πρώτη φάση της υγειονομικής κρίσης, να καλύψει αυτό το κενό και όχι μόνο να καλύψει το κενό, αλλά και να δημιουργήσει και να δώσει ακόμη περισσότερους πόρους στις ευρωπαϊκές οικονομίες, ώστε να ανακάμψουν ταχύτερα και πιο βιώσιμα.

Τέταρτον, το Σχέδιο περιλαμβάνει πολιτικές, συμβατές με τις ευρωπαϊκές προτεραιότητες πολιτικής, όπως αυτές αποτυπώνονται, πολύ αναλυτικά, στους έξι «πυλώνες» του κανονισμού για τον Μηχανισμό Ανάκαμψης και Ανθεκτικότητας. Επίσης, το Σχέδιο, ευθυγραμμίζεται, πλήρως με τις ειδικές συστάσεις της Ευρωπαϊκής Επιτροπής για τη χώρα μας, αλλά και για όλα τα κράτη μέλη, καθώς και με τις προτεραιότητες οικονομικής πολιτικής που έχουν προσδιοριστεί, στο πλαίσιο του ευρωπαϊκού εξαμήνου, σε ότι αφορά στις προτεινόμενες μεταρρυθμίσεις και τις αναγκαίες για την έγκαιρη ολοκλήρωσή τους επενδύσεις.

Πέμπτον, το Σχέδιο λειτουργεί -και θα επιμείνω σε αυτό- σε συνάφεια και συμπληρωματικότητα -ένας μόνο Εισηγητής έκανε αναφορά σε αυτό, ο κ. Βιλιάρδος- με το νέο εταιρικό σύμφωνο για το πλαίσιο ανάπτυξης για την προγραμματική περίοδο 2021-2027 και τα τομεακά, περιφερειακά και επιχειρησιακά του προγράμματα. Σε συνδυασμό με την Κοινή Αγροτική Πολιτική, αυτά τα τρία «εργαλεία» μόνα τους δύνανται να συνεισφέρουν το μεγαλύτερο μέρος των επενδυτικών κεφαλαίων που θα τοποθετηθούν στην ελληνική οικονομία για τα επόμενα εννέα χρόνια. Αν τα αθροίσουμε, η αναλογία απολήψεων-αποδόσεων, εισροών-εκροών, για να το πω διαφορετικά, διαμορφώνεται σε 4,6/1.

Τι σημαίνει αυτό πολύ απλά; Σημαίνει ότι για κάθε ένα ευρώ που θα αποδίδουμε στην Ευρώπη, θα εισπράττουμε 4,6 ευρώ, μέσω του πολυετούς δημοσιονομικού πλαισίου και του Ταμείου Ανάκαμψης. Απαραίτητη προϋπόθεση για την αποδέσμευση αυτών των πόρων είναι η κύρωση -και βλέπουμε ότι υπάρχουν αναταράξεις- από όλα τα ευρωπαϊκά κράτη μέλη της νέας απόφασης για το σύστημα των ιδίων πόρων της Ευρωπαϊκής Ένωσης. Η Ελλάδα, έγκαιρα, τον προηγούμενο μήνα, αυτό το έπραξε.

Έκτον, παράλληλα, το Σχέδιο και συμπληρωματικά προς αυτά που είπα, όπως αναγράφεται και παρουσιάζεται αναλυτικά στις σελίδες του, εξασφαλίζει συμπληρωματικότητα, συνέργειες, συνοχή και συνέπεια, με τις δράσεις και του εθνικού σχεδίου για την ενέργεια και το κλίμα, τη δίκαιη μετάβαση και τα επιχειρησιακά προγράμματα, στο πλαίσιο των άλλων ταμείων της Ευρωπαϊκής Ένωσης.

Έβδομον, το Σχέδιο περιλαμβάνει ένα ολοκληρωμένο και συνεκτικό σύνολο μεταρρυθμίσεων και επενδύσεων που διαρθρώνεται σε τέσσερις δέσμες προτάσεων, οι οποίες συνθέτουν δεκαοκτώ επιμέρους άξονες. Άκουσα για το όψιμο ενδιαφέρον κάποιων για την κλιματική αλλαγή. Σε λίγες ώρες από τώρα, υπάρχει σύγκλιση των Υπουργών Οικονομικών, σε παγκόσμιο επίπεδο, εξήντα, πλέον, για την κλιματική αλλαγή. Όταν αναλάβαμε τη διακυβέρνηση της χώρας, η χώρα ήταν απούσα.

Μεταξύ αυτών, η μετάβαση στο νέο ενεργειακό μοντέλο φιλικό στο περιβάλλον, η ενεργειακή αναβάθμιση του κτιριακού αποθέματος της χώρας και η χωροταξική μεταρρύθμιση, η μετάβαση σε ένα «πράσινο» και βιώσιμο σύστημα μεταφορών, η αειφόρος χρήση των πόρων, η ανθεκτικότητα στην κλιματική αλλαγή, η διατήρηση της βιοποικιλότητας, η συνδεσιμότητα για τους πολίτες και τις επιχειρήσεις με το Κράτος, ο ψηφιακός μετασχηματισμός του Κράτους και των επιχειρήσεων, η αύξηση των θέσεων εργασίας, η προώθηση της συμμετοχής στην αγορά εργασίας, η ενίσχυση ψηφιακών δυνατοτήτων, η ενίσχυση συστημάτων υγείας- ακούστηκε κι’ αυτό- η αύξηση της πρόσβασης αποτελεσματικές και χωρίς αποκλεισμούς κοινωνικές πολιτικές, τα φορολογικά «εργαλεία» πιο συμβατά, πιο φιλικά για την ανάπτυξη και τη βελτίωση της φορολογικής διοίκησης, ο εκσυγχρονισμός της Δημόσιας Διοίκησης, η βελτίωση της αποτελεσματικότητας του συστήματος δικαιοσύνης, η ενίσχυση του χρηματοπιστωτικού συστήματος κεφαλαιαγορών, η προώθηση έρευνας και καινοτομίας, η ενίσχυση ιδιωτικών επενδύσεων και εξαγωγών.

Όγδοον, το Σχέδιο εδράζεται σε όρους οικονομικής αποτελεσματικότητας -θα το επαναλαμβάνω διαρκώς- και κοινωνικής ανταποδοτικότητα. Ο πρωταρχικός στόχος του Σχεδίου είναι να καλύψει το, πράγματι, μεγάλο κενό σε επενδύσεις, παραγωγικότητα, εθνικό προϊόν, απασχόληση. Σε αυτό το πλαίσιο, αποσκοπεί στο να κινητοποιήσει και σημαντικές «υγιείς» δυνάμεις του ιδιωτικού τομέα, ενισχύοντας τις ιδιωτικές επενδύσεις και χρησιμοποιώντας, πράγματι, τις συμπράξεις δημόσιου και ιδιωτικού τομέα για την πραγματοποίηση δημόσιων επενδύσεων, ώστε να συγκεντρωθούν σημαντικά επιπρόσθετα ιδιωτικά κεφάλαια.

Επιπλέον, όμως, η παροχή οικονομικών κινήτρων για ιδιωτικές επενδύσεις, συμπληρώνεται από μία σειρά μεταρρυθμίσεων που στοχεύουν στη βελτίωση του επιχειρηματικού περιβάλλοντος, στη μείωση της γραφειοκρατίας και του διοικητικού «βάρους» και στην αύξηση του μεγέθους των ελληνικών επιχειρήσεων.

Ήδη, προς αυτή την κατεύθυνση, έχουμε κινηθεί και υλοποιήσει ένα «πλέγμα» διαρθρωτικών αλλαγών, πέρα και πάνω από το Ταμείο Ανάκαμψης, ως επιλογή της Κυβέρνησης, ως επιλογή των σημερινών μελών της Κυβέρνησης, για να ενισχύσουμε αυτό το περιβάλλον. Ο νέος νόμος για την εταιρική διακυβέρνηση περικλείει συστατικά στοιχεία, τα οποία βοήθησαν να βελτιωθεί η θέση της χώρας στη διεθνή κατάταξη.

Ένατον, το Σχέδιο εδράζεται σε όρους κοινωνικής δικαιοσύνης. Περιλαμβάνει δέσμη μέτρων, που στοχεύουν στην αύξηση της απασχόλησης, σε ίσες ευκαιρίες, στον περιορισμό των ανισοτήτων. Υπάρχουν πολλές εκτεταμένες, συγκεκριμένες αναφορές, επενδύσεις και μεταρρυθμίσεις για να περιοριστεί ο, πράγματι, σημαντικός κίνδυνος διεύρυνσης των ανισοτήτων. Και σε αυτές τις συζητήσεις, σε παγκόσμιο επίπεδο, η χώρα συμμετέχει ενεργά και δυναμικά. Δεν κλείνουμε τα μάτια σε ένα πραγματικό πρόβλημα σε παγκόσμιο επίπεδο.

Άρα, μεταξύ άλλων, υπάρχουν πολιτικές που προωθούν την ενίσχυση της αποτελεσματικότητας του Εθνικού Συστήματος Υγείας, την επίτευξη ισότιμης πρόσβασης στις υπηρεσίες υγείας, τη διασφάλιση της οικονομικής βιωσιμότητας του συστήματος, που ενισχύουν τις ψηφιακές δυνατότητες εκπαίδευσης και τον εκσυγχρονισμό της επαγγελματικής εκπαίδευσης και κατάρτισης, που αυξάνουν την πρόσβαση σε αποτελεσματικές και χωρίς αποκλεισμούς κοινωνικές πολιτικές.

Δέκατον, το Σχέδιο περιλαμβάνει πολιτικές, η υλοποίηση των οποίων μέσω της θετικής μακροοικονομικής επίδρασης, που ξεδιπλώνονται στις σελίδες του Σχεδίου και στα παραρτήματα αυτού στο τέλος, μέσα από συγκεκριμένες οικονομετρικές αναλύσεις, μπορεί να δημιουργήσει δημοσιονομικό χώρο, με στόχο την περαιτέρω, προοπτικά, μείωση φόρων και ασφαλιστικών εισφορών για νοικοκυριά και επιχειρήσεις.

Κυρίες και κύριοι συνάδελφοι, κλείνοντας, κεντρικός στόχος της Κυβέρνησης είναι η συστηματική αύξηση του, κατά κεφαλήν, πραγματικού εισοδήματος, ώστε αυτό να συγκλίνει σταδιακά στον ευρωπαϊκό μέσο όρο.

Στην κατεύθυνση αυτή στοχεύουμε στην ανασύνθεση, την ανασύνταξη των συστατικών του ΑΕΠ, ενισχύοντας περισσότερο τις επενδύσεις και την εξωστρέφεια, σε σχέση με την αναγκαία αύξηση της κατανάλωσης, ώστε να διασφαλίζεται η βιωσιμότητα της μεγέθυνσής της και στη διεύρυνση της παραγωγικής βάσης με την αξιοποίηση όλων των συντελεστών παραγωγής, παραδοσιακών και νέων.

Βασικές προϋποθέσεις για την επίτευξη αυτού του στόχου είναι η σημαντική αύξηση της απασχόλησης και η ισχυρή ενίσχυση, όχι απλά της ανταγωνιστικότητας, αλλά της διαρθρωτικής ανταγωνιστικότητας και παραγωγικότητας, ώστε να περιοριστεί το μεγάλο επενδυτικό κενό της χώρας και να ενισχυθεί η κοινωνική συνοχή. Αύξηση της απασχόλησης μέσω πολιτικών μειώσεις της ανεργίας και αύξηση της συμμετοχής στην αγορά εργασίας των ανέργων και των υποαπασχολούμενων ομάδων του πληθυσμού, όπως είναι οι γυναίκες και οι νέοι. Αύξηση της παραγωγικότητας, μέσω της βελτίωσης της ποιότητας του ανθρώπινου κεφαλαίου, της τόνωσης του παραγωγικού κεφαλαίου της οικονομίας, της προσέλκυσης και υλοποίησης νέων επενδύσεων και της προώθησης της τεχνολογίας, της έρευνας και της καινοτομίας. Αυτά επιδιώκεται να επιδιωχθούν, όχι μόνο με την κατάρτιση, αλλά, κυρίως, με την υλοποίηση του Εθνικού Σχεδίου Ανάκαμψης και Ανθεκτικότητας.

Κυρίες και κύριοι συνάδελφοι, σήμερα η Ελλάδα βρίσκεται αντιμέτωπη με σημαντικές προκλήσεις, αλλά και με μεγάλες ευκαιρίες. Τους τελευταίους είκοσι μήνες, αποδείξαμε ως Κυβέρνηση, αλλά και ως κοινωνία, ότι αντιμετωπίζουμε με ψυχραιμία και αποτελεσματικότητα τις προκλήσεις. Αυτό αποτυπώνεται στην ενίσχυση της αξιοπιστίας της χώρας μας, στην ενδυνάμωση της «φωνής» της στα διεθνή φόρουμ, στη διασφάλιση απρόσκοπτης πρόσβασης σε φθηνό δανεισμό, στην αναβάθμιση της πιστοληπτικής ικανότητας της οικονομίας, στη συνετή και διορατική διαχείριση των δημόσιων οικονομικών.

Αυτά τα στοιχεία, ενδεικτικά, πιστοποιούν την ορθότητα της ασκούμενης οικονομικής πολιτικής μας και τοποθετούν τη χώρα μας σε ικανή θέση να αδράξει τις ευκαιρίες που ανοίγονται μπροστά της, για να πετύχει την αναγκαία δυναμική επανεκκίνηση και την είσοδό της σε τροχιά ισχυρής, διατηρήσιμης και χωρίς αποκλεισμούς ανάπτυξης. Ευκαιρίες, όπως είναι, όχι μόνο η πρόσβαση στους σημαντικούς πόρους του Ταμείου Ανθεκτικότητας και Ανάκαμψης, αλλά και οι πολύ σημαντικοί πόροι της νέας προγραμματικής περιόδου, αλλά ακόμη και η δημοσιονομική και νομισματική ευελιξία σε ευρωπαϊκό επίπεδο. Η αναμενόμενη βελτίωση της ποιότητας του δανειακού χαρτοφυλακίου των πιστωτικών ιδρυμάτων θα συμβάλει, επίσης, προς αυτή την κατεύθυνση.

Κυρίες και κύριοι συνάδελφοι, η Ελλάδα απέδειξε ότι μπορεί. Μπορεί, όχι μόνο να σταθεί «όρθια» μετά από ένα πρωτοφανές παγκόσμιο σοκ, αλλά και εν μέσω αυτού, να βελτιώσει τη θέση της στο ευρωπαϊκό γίγνεσθαι. Με την ίδια αποδοτική στρατηγική, με μεθοδικότητα, αυτοπεποίθηση και αποφασιστικότητα θα χαράξουμε τον δρόμο προς το μέλλον που μας αξίζει. Μέλλον ευημερίας για όλους και κυρίως για τις επόμενες γενιές.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Κι’ εμείς ευχαριστούμε πολύ τον Υπουργό Οικονομικών, τον κ. Σταϊκούρα. Περνάμε τώρα, κυρίες και κύριοι συνάδελφοι, στον κατάλογο των συναδέλφων. Θα παρακαλέσω, για μία ακόμη φορά, να τηρούμε το πεντάλεπτο, γιατί είναι πολύ μεγάλος ο αριθμός των συναδέλφων που έχουν ζητήσει να τοποθετηθεί.

Τον λόγο έχει ο κ. Χαρίτσης.

**ΑΛΕΞΑΝΔΡΟΣ (ΑΛΕΞΗΣ) ΧΑΡΙΤΣΗΣ:** Ευχαριστώ, κύριε Πρόεδρε. Βέβαια, σε πέντε λεπτά τι να πρωτοπεί κανείς γι’ αυτό το θέμα, που θα έπρεπε να αποτελεί μία συζήτηση συνολικά για την αναπτυξιακή στρατηγική της χώρας για τα επόμενα χρόνια, με αφορμή, ακριβώς, την έλευση των κονδυλίων από το Ταμείο Ανάκαμψης.

Κατ’ αρχάς, ένα σχόλιο αν μου επιτρέπετε ξεκινώντας, επειδή μίλησε ο κ. Σκυλακάκης στην αρχή σωστά για επενδυτικό κενό δεκαετίας. Αυτό το οποίο απέκρυψε, όμως να πει, είναι, ότι η εικόνα σε αυτή τη δεκαετία δεν ήταν ομοιόμορφη. Το 2018, ως προς τις άμεσες ξένες επενδύσεις, είχαμε 80% αύξηση, σε σχέση με το 2014, ακριβώς, γιατί τότε η Κυβέρνηση του ΣΥΡΙΖΑ κατάφερε να βγάλει τη χώρα από τα μνημόνια, να ρυθμίσει το χρέος και να επιστρέψει την ελληνική οικονομία σε αναπτυξιακούς ρυθμούς.

Πράγματι, υπάρχει επενδυτικό κενό, δεν είναι, όμως, ίδιο σε όλη την περίοδο. Δεν θέλω, όμως, σήμερα εδώ να μιλήσουμε ποσοτικά. Μιλάμε για αναπτυξιακή στρατηγική και, πραγματικά, μου κάνει εντύπωση, ότι από αυτή τη συζήτηση απουσιάζει το Υπουργείο Ανάπτυξης, ωσάν η αναπτυξιακή στρατηγική της χώρας να μην αφορά το Υπουργείο Ανάπτυξης, όμως νομίζω, ότι αυτό έχει την εξήγησή του.

Την εξήγηση την έδωσε ο ίδιος ο Διευθυντής του Οικονομικού Γραφείου του Πρωθυπουργού κ. Πατέλης, στην παρουσίαση, την οποία κάνατε, την προηγούμενη βδομάδα. Είπε, επί λέξει, ότι «το Κράτος δεν ξέρει και δεν πρέπει να επιλέγει επενδύσεις». Είναι, κατά τη γνώμη μου, μία εντυπωσιακή ομολογία αυτή, γιατί, αν σε κάτι μάς οδήγησε αυτή η κρίση είναι, ότι όλος ο ανεπτυγμένος κόσμος συζητά, πλέον, για την επιστροφή του δημοκρατικού προγραμματισμού, για τη σημασία των δημόσιων πολιτικών, από την υγεία μέχρι τη βιομηχανική πολιτική, για τον αναβαθμισμένο ρόλο των δημοσίων επενδύσεων, για την επιστροφή του κοινωνικού κράτους, για τα ιστορικά όρια του «αχαλίνωτου» νεοφιλελευθερισμού των περασμένων δεκαετιών και για τα αδιέξοδα της παλιάς πίστης στο «αόρατο χέρι» της αγοράς.

Όλα αυτά, δυστυχώς, για σας αποτελούν κενό γράμμα. Δεν τα έχετε λάβει υπόψη σας και, βεβαίως, αυτό αντικατοπτρίζεται και στον τρόπο, με τον οποίο προχωρήσατε στην εκπόνηση του συγκεκριμένου Σχεδίου. Μάλλον, καλύτερα ας μιλήσουμε για παράθεση έργων και όχι για ολοκληρωμένο σχέδιο, το οποίο δεν προέκυψε από καμία συζήτηση με τους παραγωγικούς φορείς, με τους επιχειρηματικούς κλάδους, με τους κοινωνικούς εταίρους, με τα επιστημονικά επιμελητήρια, με τις περιβαλλοντικές οργανώσεις. Αυτό δεν είναι συμπτωματικό, δεν είναι τυχαίο. Είναι μία επιλογή που κάνετε, έτσι ώστε να έχετε μία, ακόμη, ευκαιρία για τη διαχείριση των κονδυλίων, με τον παλιό, «καλό», παραδοσιακό, αποτυχημένο και παρωχημένο τρόπο. Αυτό το οποίο έζησε η χώρα τις προηγούμενες δεκαετίες.

Θα χρησιμοποιήσω ένα παράδειγμα μόνο, αυτό των δανείων. Πρώτον, επιλέγετε τη συστηματική ενίσχυση των συστημικών τραπεζών και υποβαθμίζετε, συνειδητά, έναν βασικό «πυλώνα» άσκησης δημόσιας χρηματοδοτικής πολιτικής, που είναι η Αναπτυξιακή Τράπεζα, η οποία θα λάβει, μόλις, 500 εκατομμύρια ευρώ.

Δεύτερον, οι τράπεζες θα χρηματοδοτήσουν τις επιχειρήσεις, με αποκλειστικά τραπεζικά κριτήρια. Τι σημαίνει αυτό, πρακτικά; Τα λεφτά θα πάνε στα λεφτά. Αυτοί, οι οποίοι, μέχρι σήμερα, έχουν δυνατότητα πρόσβασης σε τραπεζικό δανεισμό, αυτοί που είναι ισχυροί, θα πάρουν και τις νέες χρηματοδοτήσεις και θα μείνουν εκτός όλοι οι υπόλοιποι. Θα μείνουν εκτός οι «ασθενέστεροι». Θα μείνει εκτός η παραδοσιακή μικρομεσαία επιχείρηση. Θα μείνει εκτός η νέα δυναμική μικρομεσαία επιχείρηση, η οποία δεν θα μπορέσει να επωφεληθεί από αυτές τις χρηματοδοτήσεις.

Η Κυβέρνηση επαναλαμβάνει τα ίδια λάθη. Δεν τη δίδαξε τίποτα η οικονομική κρίση. Δεν τη δίδαξε τίποτα η πανδημία. Μάς παρουσίασε ένα ασαφές πλάνο, γενικόλογο, με ευχολόγια, με ωραίες εκφράσεις και αίωλους στόχους. Οι μόνες στιγμές που η κυβερνητική πρόταση γίνεται συγκεκριμένη είναι, όταν μιλάει για μεταρρυθμίσεις. Είναι άλλη μία πολυχρησιμοποιημένη και «ταλαιπωρημένη» έννοια. Εκεί, πράγματι, είναι πολύ συγκεκριμένη. Όταν μιλάει για την ανάγκη άρσης του προστατευτικού πλαισίου για τον κόσμο της εργασίας. Σας τα είπε αναλυτικά, νωρίτερα, και ο Κοινοβουλευτικός μας Εκπρόσωπος, ο κ. Τσακαλώτος. Δεν χρειάζεται να επανέλθω.

Θα πω, όμως, δυο λόγια και για την πρόταση του ΣΥΡΙΖΑ, διότι κινείται στον αντίποδα, ακριβώς, αυτής της λογικής. Κινείται στον αντίποδα μεθοδολογικά, που δεν είναι -επιτρέψτε μου, κύριε Καραθανασόπουλε- δευτερεύον ζήτημα, το ζήτημα της Δημοκρατίας στη χάραξη δημόσιας πολιτικής. Είναι πρωτεύον ζήτημα.

Μεθοδολογικά, λοιπόν, κι’ εμείς το αποδείξαμε το 2018, ότι χαράσσουμε ένα σχέδιο εθνικής αναπτυξιακής στρατηγικής, αφού πρώτα διαβουλευτούμε με την κοινωνία. Αυτό κάναμε με τα δεκαέξι περιφερειακά αναπτυξιακά συνέδρια, αλλά, βεβαίως, και επί του περιεχομένου. Σε αντιδιαστολή, με ένα κείμενο που μάς παρουσιάσατε, το οποίο δεν έχει κλαδικές στοχεύσεις, το οποίο δεν έχει περιφερειακές στοχεύσεις, το οποίο δεν βγάζει αιχμές, ως προς το πού θέλει να κατευθύνει την ελληνική οικονομία το επόμενο διάστημα, η δική μας στρατηγική προωθεί τις παραγωγικές επενδύσεις σε γεωργία, σε βιομηχανία και σε νέες τεχνολογίες, με τη συμπληρωματική αξιοποίηση όλων των διαθέσιμων μέσων.

Δεν είδαμε, εδώ, πώς θα δουλέψει το ΕΣΠΑ, ο αναπτυξιακός νόμος, η Αναπτυξιακή Τράπεζα, σε συνάρτηση με το Ταμείο Ανάκαμψης. Το δικό μας σχέδιο προωθεί τη στήριξη της μικρομεσαίας επιχείρησης, ενός κλάδου της οικονομίας που μέσα σε αυτές τις συνθήκες της δεκαετούς κρίσης έδειξε την ανθεκτικότητά του και που για εμάς έχει προοπτικές, με οργανωμένο τρόπο να τον ενισχύσουμε. Προωθεί τον οικολογικό μετασχηματισμό της οικονομίας, την «πράσινη» μετάβαση, με δίκαιο τρόπο και με μεγάλες επενδύσεις, αλλά και με επενδύσεις από τα νοικοκυριά, από τους αγρότες, από τις μικρομεσαίες επιχειρήσεις. Προωθεί την περιφερειακή διάσταση της ανάπτυξης και την ενίσχυση των τοπικών «αλυσίδων» αξίας, την απλοποίηση των διαδικασιών και, στη συνέχεια, την ψηφιοποίησή του.

Πράγματι, υπάρχουν και θετικές μεταρρυθμίσεις μέσα σε αυτό το πρόγραμμα, ως προς την ψηφιοποίηση. Όμως, αυτό που πρέπει να αποφύγουμε, είναι η ψηφιοποίηση της γραφειοκρατίας, το οποίο -πολύ φοβάμαι- ότι, με πολλές από αυτές τις ενέργειες, θα γίνει. Και προωθεί, βεβαίως, τη ρύθμιση της αγοράς εργασίας, με συλλογικές συμβάσεις και την ενίσχυση των μισθών.

Η αναπτυξιακή στρατηγική της χώρας δεν μπορεί, παρά να έχει στον «πυρήνα» της και τους εργαζόμενους και όχι να βασίζεται πάνω στην εκμετάλλευσή τους με περισσότερη ευελιξία και μείωση των δικαιωμάτων τους.

Η διατήρηση του δημόσιου χαρακτήρα βασικών υποδομών της χώρας στην ενέργεια, στο νερό, είναι βασική προϋπόθεση, για να μιλάμε για βιώσιμη και δίκαιη ανάπτυξη, και βεβαίως, η μείωση των ανισοτήτων με επενδύσεις στο κοινωνικό κράτος που απουσιάζει, παντελώς, απ’ αυτή την πρόταση της Κυβέρνησης. Μία πρόταση, εν ολίγοις, η οποία προσπαθεί, ακριβώς, να ενσωματώσει τις βασικές ζωτικές ανάγκες που αντιμετωπίζει η ελληνική κοινωνία μετά τη δεκαετή κρίση, μετά την κρίση του κορονοϊού.

Δυστυχώς, η Κυβέρνηση έχει επιλέξει να σχεδιάσει την πρότασή της για το Ταμείο Ανάπτυξης, ερήμην της κοινωνίας, ακριβώς, γιατί σχεδιάζει και να το υλοποιήσει ερήμην της κοινωνίας. Κι’ αυτό είναι κάτι που δεν μπορούμε να επιτρέψουμε.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):**Τον λόγο έχει ο κ. Κόνσολας.

**ΕΜΜΑΝΟΥΗΛ (ΜΑΝΟΣ) ΚΟΝΣΟΛΑΣ:** Ευχαριστώ, κύριε Πρόεδρε.

Κύριε Πρόεδρε, κύριοι Υπουργοί, κυρίες και κύριοι Βουλευτές, κυρίες και κύριοι Ευρωβουλευτές, αναμφίβολα, οι πόροι του Ταμείου Ανάκαμψης αποτελούν μία μεγάλη ευκαιρία, για να επιστρέψει η χώρα μας σε δυναμικούς και βιώσιμους ρυθμούς ανάπτυξης για τα επόμενα χρόνια. Αυτό φάνηκε και από τις τοποθετήσεις των Υπουργών, αλλά και των συναδέλφων, ανεξάρτητα από το ποια πτέρυγα τοποθετήθηκαν.

Στη στρατηγική που έχει εκπονήσει η Κυβέρνηση, καθοριστικό ρόλο διαδραματίζει το τραπεζικό σύστημα, αφού σύμφωνα με το Σχέδιο ο ρόλος του θα είναι καθοριστικός στη μόχλευση των κεφαλαίων. Ξεκινώ την τοποθέτησή μου με αυτή την επισήμανση, γιατί τα 12,7 δισεκατομμύρια ευρώ θα διατεθούν για ιδιωτικά έργα, αλλά ο στόχος είναι με τη «μόχλευση» το ποσό αυτό να αυξηθεί. Ουσιαστικά, δηλαδή, τα 12,7 δισεκατομμύρια ευρώ θα «περάσουν» μέσα από τις τράπεζες που υπολογίζεται, ότι θα χορηγήσουν, συνολικά, 30 δισεκατομμύρια ευρώ.

Επομένως, πρώτη προϋπόθεση για την επιτυχία του εγχειρήματος αυτού, είναι η ισχύς του τραπεζικού συστήματος, γιατί δεν πρέπει να ξεχνάμε τα προβλήματα που υπήρχαν στις τράπεζες το προηγούμενο διάστημα. Πρέπει να υπάρξει δραστική απομείωση των «κόκκινων» δανείων και νομίζω ότι το καταλαβαίνει και ο μέσος πολίτης.

Δεύτερη προϋπόθεση, για να είναι ελκυστικός ο δανεισμός και να προσελκύσουμε και ιδιωτικά κεφάλαια, είναι το χαμηλό κόστος του δανεισμού. Τι σημαίνει πρακτικά αυτό; Σημαίνει ότι πρέπει να υπάρξουν χαμηλά επιτόκια. Αυτή είναι η αλήθεια και αυτό είναι ένα γεγονός που πρέπει να αναζητήσουμε. Το γεγονός, ότι, κατά βάση, μιλάμε για επενδύσεις, σχετικά μεγάλης κλίμακας, που προϋποθέτουν εταιρείες ανάλογου μεγέθους, σημαίνει ότι τη μερίδα του «λέοντος» θα την έχουν οι μεγάλοι επιχειρηματικοί όμιλοι. Αυτό σημαίνει, ότι πρέπει να αυξηθούν οι προβλέψεις του νέου ΕΣΠΑ για την ενίσχυση των μικρών επιχειρήσεων.

Επιτρέψτε μου, μία ακόμη παρατήρηση, γιατί στο Υπουργείο Τουρισμού είχα την ευθύνη για την διαμόρφωση μιας πρωτογενούς πρότασης για την αξιοποίηση των πόρων του Ταμείου Ανάκαμψης στον τομέα του Τουρισμού. Το γνωρίζει ο Υπουργός, ο Υφυπουργός και ο Αναπληρωτής Υπουργός. Είναι αλήθεια, ότι θα περίμενα ο τουρισμός να αποτελεί αυτόνομο άξονα στο Σχέδιο, με δεδομένη και την τεράστια συνεισφορά που έχει στη διαμόρφωση του Ακαθάριστου Εγχώριου Προϊόντος. Προσωπικά, θα ήθελα να υπάρχει αυτόνομος άξονας, αποκλειστικά για τον τουρισμό στο Σχέδιο για την αξιοποίηση των πόρων του Ταμείου Ανάκαμψης. Η στόχευση ήταν, όχι, βέβαια, να δώσουμε συνέχεια στο μοντέλο του μαζικού τουρισμού, που όλοι είδαμε πόσο ευάλωτο είναι, ενώ βρίσκεται, πλέον, σε υποχώρηση. Στόχος ήταν να διαφοροποιηθεί αυτό το μοντέλο και να στραφεί στην ποιότητα της τουριστικής ανάπτυξης. Πάνω σε αυτόν τον στόχο διαμορφώθηκε και η πρωτογενής πρόταση που είχα την ευθύνη για τη διαμόρφωσή της στο Υπουργείο Τουρισμού. Πιστεύω ότι γνωρίζουν ο Υπουργός, ο Αναπληρωτής Υπουργός και ο Υφυπουργός το πλαίσιο αυτής της πρότασης και κάποια από τα στοιχεία αυτά έχουν συμπεριληφθεί στον γενικότερο σχεδιασμό.

 Επένδυση στην ποιότητα, ωστόσο, είναι οι νέες μορφές τουρισμού που συνδέονται με την προσέλκυση επισκεπτών υψηλού εισοδήματος και γι’ αυτές προβλέπονται 260 εκατομμύρια ευρώ. Πιστεύω ότι είναι ένα ποσό, που θα μπορούσε να είναι αυξημένο, αφού επενδύσεις σε τομείς, όπως ο Τουρισμός Υγείας και Ευεξίας ή ο Καταδυτικός Τουρισμός, έχουν υψηλό κόστος και απαιτούν πόρους, ιδιαίτερα, ο Τουρισμός Υγείας και Ευεξίας. Επένδυση, όμως, στην ποιότητα είναι και η αναβάθμιση των τουριστικών καταλυμάτων. Τονίζω, ότι ποιότητα είναι και η αναβάθμιση των μικρών ξενοδοχειακών μονάδων και των τουριστικών καταλυμάτων. Δεν αναφέρομαι στην ενεργειακή αναβάθμιση που καλύπτεται από το Σχέδιο, αλλά στην αναβάθμιση κτιριακών υποδομών, υπηρεσιών και κατηγοριοποίησης αυτών.

Κύριε Υπουργέ, η πλειονότητα των τουριστικών καταλυμάτων είναι χαμηλής κατηγοριοποίησης και πρέπει να βρούμε τον τρόπο να αλλάξουμε την εικόνα. Πιστεύω, επίσης, ότι η επανακατάρτιση των εργαζομένων στον τουρισμό είναι μείζονος σημασίας και θα πρέπει να διοχετευθούν πόροι προς αυτή την κατεύθυνση, όπως και στον τομέα της τουριστικής εκπαίδευσης, κατάρτισης δια βίου και έρευνας. Ο τουρισμός αλλάζει, ακολουθεί τους κανόνες της ψηφιακής οικονομίας και αυτό σημαίνει, ότι χρειάζονται νέες ειδικότητες, νέες δεξιότητες. Υπάρχει ένα νομοσχέδιο σε εκκρεμότητα από το Υπουργείο Τουρισμού που προβλέπει σχετικές διατάξεις και εφαρμοσμένες πολιτικές. Σε αυτό το σημείο, προς επίρρωση αυτών που συζητάμε, πρέπει να πω, ότι και από την Ευρώπη δόθηκαν σχετικά κονδύλια στο Υπουργείο Τουρισμού μετά από πρότασή μας, όπου στηρίζουν αυτή την προοπτική.

Κλείνω, κύριε Πρόεδρε, με ένα άλλο σημαντικό ζήτημα που συνδέεται με τον τουρισμό, αλλά και τη νησιωτική ανάπτυξη. Αναφέρομαι στον τομέα των ακτοπλοϊκών συγκοινωνιών. Σε δέκα χρόνια από σήμερα, ο μέσος όρος ηλικίας των πλοίων της ακτοπλοΐας, θα είναι τα σαράντα χρόνια. Μιλάμε για έναν «γερασμένο» στόλο, σε μία νησιωτική χώρα, σε μία χώρα που η νησιωτική Ελλάδα είναι η ίδια η Ελλάδα. Είναι άμεση, λοιπόν, η ανάγκη ανανέωσης του στόλου των πλοίων της ακτοπλοΐας, γιατί προϋποθέτει, ότι οι ακτοπλοϊκές συνδέσεις είναι δείκτης ευημερίας των πολιτών που ζουν στο Αιγαίο, στο Ιόνιο, στο Κρητικό Πέλαγος, στα Ιόνια, στις Σποράδες, παντού. Αυτό σημαίνει, ότι θα πρέπει να είναι επιλέξιμες οι επενδύσεις που στοχεύουν στην ανανέωση του στόλου της ακτοπλοΐας, στην ενίσχυση του περιβαλλοντικού «αποτυπώματος», σε πλοία που θα χρησιμοποιούν LNG, κάτι που σημαίνει και τη δημιουργία δικτύων και συνακόλουθων υποδομών.

Κύριε Υπουργέ, πιστεύω ότι γίνεται ένας ουσιαστικός διάλογος και ο στόχος είναι για όλους μας κοινός. Είναι η βέλτιστη αξιοποίηση των πόρων του Ταμείου Ανάκαμψης. Γι’ αυτό, άλλωστε, και σας παρέθεσα τις παραπάνω προτάσεις.

Κύριε Πρόεδρε, σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει τώρα η κυρία Γιαννάκου.

**ΜΑΡΙΟΡΗ (ΜΑΡΙΕΤΤΑ) ΓΙΑΝΝΑΚΟΥ:** Κύριε Πρόεδρε, ευχαριστώ. Το Σχέδιο είναι δέον να εφαρμοστεί ως αναπόσπαστο τμήμα των ευρωπαϊκών πολιτικών. Ορθώς αναφέρεται, ότι συνδέεται με το ευρωπαϊκό εξάμηνο και το ΕΣΠΑ, αλλά και τους γενικότερους στόχους της δημοσιονομικής πολιτικής. Πρέπει, όμως, το ευρωπαϊκό εξάμηνο να συνδεθεί με το σύνολο της ασκούμενης πολιτικής και της διοικητικής λειτουργίας, κάτι που δεν έχει πραγματοποιηθεί μέχρι σήμερα. Θα πρέπει να καταστεί σαφές ποιες δράσεις, επενδύσεις είναι για το ΕΣΠΑ και ποιες είναι για το Ταμείο Ανάκαμψης, ώστε να μην υπάρξει υπερσυγκέντρωση πόρων. Ταυτόχρονα, να βρεθεί τρόπος η κάθε επένδυση από την κάθε πλευρά, να διαδραματίσει ρόλο πολλαπλασιαστού των κοινωνικών αποτελεσμάτων. Ένα από τα ζητήματα που πρέπει να αντιμετωπιστούν και να φανεί αυτό, αλλά και να έχει απήχηση στο κοινό, είναι οι περιφερειακές ανισότητες. Πρέπει οι επενδύσεις, ιδιαίτερα, να στηρίξουν λιγότερο ανεπτυγμένες, μέχρι σήμερα, πολιτικές.

Στο σχέδιο λήψης αποφάσεων, προφανώς, θα ισχύει ο κανονισμός του Ταμείου και ορθώς συστήθηκε η Ειδική Υπηρεσία Συντονισμού για το Ταμείο Ανάκαμψης και το Σύστημα Διαχείρισης και Ελέγχου, αλλά ξέρετε, ότι όπου υφίσταται μεγάλη συγκέντρωση πόρων, υπάρχει και μεγάλη διάθεση και προσπάθειες άσκησης επιρροής. Έτσι, χρειάζεται να εξασφαλιστεί με πιο έντονο τρόπο η διαφάνεια στον χώρο αυτό.

Προβληματισμό, κύριε Πρόεδρε, δημιουργεί το γεγονός, ότι τα μοντέλα που χρησιμοποίησαν οι αναλυτές, προϋποθέτουν πλήρη «απορρόφηση» των 30,9 δις που πρέπει να εκταμιευθούν μέχρι τον Αύγουστο του 2026 και πλήρη εφαρμογή των προβλεπόμενων μεταρρυθμίσεων του Σχεδίου, της σελίδας 138. Αυτό είναι κάτι που μένει να αποδειχθεί.

Στο πεδίο της εφαρμογής, το πρώτο ζητούμενο είναι να κινητοποιηθούν ιδιωτικοί πόροι, ώστε από τα αρχικά 32 δις ευρώ να φτάσουμε στο τέλος του 2026, στα 57 δις ευρώ. Κάτι που, όμως, δεν έχει γίνει ποτέ μέχρι τώρα σε πρόγραμμα που συγχρηματοδοτείται από την Ευρωπαϊκή Ένωση. Δεν υπάρχει αντίστοιχη εμπειρία.

Ειδικά για το Ταμείο Ανάπτυξης, πρέπει να επιτυγχάνει σε εξαμηνιαία βάση τους στόχους και τα διαρθρωτικά ορόσημα του Ταμείου Ανάκαμψης και των αντιστοίχων του πολυετούς δημοσιονομικού πλαισίου. Λόγω του εκτάκτου χαρακτήρα του Ταμείου, ό,τι δεν «απορροφηθεί» μέχρι το τέλος Αυγούστου του 2026, χάνεται οριστικά, χωρίς τη δυνατότητα της, εκ των υστέρων, ανάκτησης.

Προβληματισμός υπάρχει ακόμη, κύριε Πρόεδρε, σχετικά με την καθυστέρηση της έγκρισης όλων των χωρών στον κεντρικό δανεισμό, για να εκκινήσει το Ταμείο Ανάκαμψης, μετά και τη συμφωνία του Δεκεμβρίου του 2020. Πριν από λίγες ημέρες, στη Γερμανία υπήρξε προσφυγή στο Συνταγματικό Δικαστήριο της Καρλσρούης, κατά της συμμετοχής της Γερμανίας στη χρηματοδότηση του Ταμείου Ανάκαμψης. Ελπίζω, όμως, όπως έχει συμβεί μέχρι σήμερα με όλα τα ευρωπαϊκά προγράμματα, για τα οποία υπήρξε προσφυγή στο Δικαστήριο της Καρλσρούης, ότι τελικά το δικαστήριο θα δεχθεί, ότι έχει υποχρέωση η Γερμανία να συμμετάσχει σε αυτή τη συγχρηματοδότηση.

Κύριε Πρόεδρε, τεράστια σημασία έχει, γενικά, όχι μόνο η μείωση των περιφερειακών ανισοτήτων, αλλά και η προσπάθεια να ωφεληθούν οι μικρές επιχειρήσεις και όχι μόνο οι μεγάλες επιχειρήσεις, που θα έχουν και ευκολία προσφυγής στον δανεισμό. Αυτό είναι που πρέπει να προσέξει η Κυβέρνηση σε ένα, κατά τα άλλα, αρκετά δομημένο και σοβαρό πρόγραμμα για το Ταμείο Ανάκαμψης.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει ο κ. Αρβανιτίδης.

**ΓΕΩΡΓΙΟΣ ΑΡΒΑΝΙΤΙΔΗΣ:** Ευχαριστώ πολύ, κύριε Πρόεδρε. Κυρίες και κύριοι συνάδελφοι, για μία ακόμη φορά η Κυβέρνηση μάς καλεί στη Βουλή για μία προσχηματική συζήτηση, μία τυπική διαδικασία ενημέρωσης, κατόπιν εορτής. Καλεί τους Βουλευτές, απλώς, να μας ανακοινώσει αυτά που, ήδη, έχουν αποφασιστεί στο Μαξίμου και σε διάφορα γραφεία συμβούλων. Απλώς, μάς καταθέτει μία συνοπτική παρουσίαση 67 σελίδων μόνο και όλα αυτά, εν κρυπτώ, με άγχος και βιασύνη, έτσι απλά, να «πέσουν» γρήγορα λεφτά στην αγορά.

Είναι πασιφανές, ότι με αυτή τη διαδικασία που ακολουθείτε, τίθεται θέμα διαβούλευσης και διαφάνειας. Προκύπτει, λοιπόν, το ερώτημα, γιατί κάνει αυτή την «κλειστοφοβική» επιλογή η Κυβέρνηση; Η απάντηση θεωρώ, ότι είναι γιατί θέλει να κάνει μία «πελατειακή» διαχείριση των πόρων, με συντηρητικά κριτήρια προς όφελος των φιλικών συμφερόντων. Αυτός είναι και ο βασικός λόγος που δεν επιλέγει τη διαβούλευση, τη συμμετοχή και τη διαφάνεια. Δυστυχώς, όμως, έτσι χάνεται μία ιστορική ευκαιρία για τη χώρα μας. Χάνεται μία ευκαιρία να αλλάξουμε την Ελλάδα. Έτσι, βέβαια, υπονομεύεται, επίσης, κάθε προσπάθεια κινητοποίησης της ελληνικής κοινωνίας στη διαμόρφωση των μεγάλων και απαραίτητων αλλαγών.

Αλήθεια, γνωρίζετε πώς σχεδίασαν και διαμόρφωσαν τα αντίστοιχα προγράμματα, κύριε Υπουργέ, άλλες χώρες; Εκεί σέβονται τους πολίτες και τις συμμετοχικές διαδικασίες διαμόρφωσης για το μέλλον. Εδώ στη χώρα μας φοβόμαστε ακόμα τα «ανοιχτά» συστήματα της συμμετοχής, που πρώτο το ΠΑ.ΣΟ.Κ. τόλμησε να εμπιστευτεί και επανερχόμαστε στα «κλειστά» συστήματα και τις «πεφωτισμένες» ηγεσίες.

Πέρα, όμως, από το βασικό ζήτημα της έλλειψης διαβούλευσης που χαρακτηρίζει, άλλωστε, την Κυβέρνηση σε κάθε ενέργεια της, υπάρχουν, κατά την άποψή μου, ακόμη δύο σημαντικά κεντρικά ζητήματα. Πρώτον, υπάρχει έλλειψη ενός κεντρικού συνεκτικού οραματικού στόχου που διαρθρώνεται, ανά περιφέρεια, για το πού θέλουμε να πάμε τη χώρα. Δεν υπάρχει συμπληρωματικότητα στόχων για μία Ελλάδα με «πράσινο» μετασχηματισμό όλων των τομέων της οικονομίας. Υπάρχουν, βέβαια, επιμέρους «πράσινα» έργα, αλλά όχι μία ριζική μετάβαση και αλλαγή παραγωγικού μοντέλου, σε ένα μοντέλο βιώσιμης ανάπτυξης και ευημερίας. Αυτό που σας ενδιαφέρει είναι η «απορροφητικότητα» και όχι η βιώσιμη ανάπτυξη.

Δεύτερον, με ποιο επιτελικό κράτος θα «τρέξει» το πρόγραμμα αυτό; Με το ίδιο επιτελικό κράτος που στο θέμα της «Πτολεμαΐδας - 5», για το πώς θα λειτουργήσει η μονάδα αυτή, η μεγαλύτερη μονάδα ενέργειας, ο μεν κ. Τάσης, τρεις ημέρες πριν καταθέσει το πρόγραμμα, είπε, ότι θα σταματήσει στο μέσο της δεκαετίας, δηλαδή, το 2025, ενώ εσείς μέσα στο πρόγραμμα αναφέρετε τον ίδιο παλιό στόχο, ότι, δηλαδή, μέχρι το 2028 η μονάδα θα λειτουργεί με λιγνίτη; Τι ισχύει, τελικά, από τα δύο; Δεν υπάρχει κανένας συντονισμός, ούτε γι’ αυτή, την πιο μεγάλη ενεργειακή επένδυση της χώρας. Τι κρύβεται πίσω απ’ αυτό το αλαλούμ; Ποια θα είναι η τελική επιλογή; Με ποια κριτήρια θα γίνει αυτή; Δυστυχώς, κανείς υπεύθυνα δεν μπορεί να απαντήσει για όλα αυτά τα ερωτήματα. Γι’ αυτό και χαρακτήρισα ως προσχηματική τη συζήτηση σήμερα.

Επίσης, δεν μπορεί να μας απαντήσει κανείς, γιατί χαρακτηρίζεται ως μεταρρύθμιση και εμβληματικό έργο η κάλυψη του ελλείμματος του ΕΛΑΠΕ με χρηματοδότηση 202 εκατομμυρίων από το Ταμείο Ανάκαμψης. Τα «μπαλώματα», δηλαδή, και τις αστοχίες της πολιτικής της Κυβέρνησης, τις «βαφτίζουμε» εμβληματικές μεταρρυθμίσεις με τα λεφτά του Ταμείου Ανάκαμψης. Τα σχέδια για την αποκατάσταση των εδαφών στις λιγνιτικές περιοχές που είναι υποχρεώσεις της ΔΕΗ και αυτά τα «βαφτίζουμε» εμβληματικά έργα, επειδή θα καλυφτούν από το Ταμείο Ανάκαμψης.

Σε άλλους δε τίτλους, διαβάζω από τον κατάλογο των έργων που έχετε παραθέσει, ότι, για παράδειγμα, στον θαλάσσιο χωρικό σχεδιασμό η μεταρρύθμιση είναι μηδέν ευρώ και περιμένουμε έτσι να γίνουμε ηγετική δύναμη στα υπεράκτια αιολικά πάρκα. Καμία μέριμνα δεν υπάρχει και για τον ναυπηγοεπισκευαστικό τομέα που έχει τεράστιες δυνατότητες στη χώρα μας. Σπαταλάμε την ευκαιρία να φτιάξουμε ένα Ναυτικό Πανεπιστήμιο, με ειδίκευση στη ναυτιλία, που θα έπρεπε να ήταν το πρώτο που έπρεπε να έχουμε δημιουργήσει σε αυτή τη χώρα και μετά απορούμε, γιατί οι γείτονές μας ονειρεύονται «γαλάζιες πατρίδες».

Επειδή στο Κίνημα Αλλαγής μάς αρέσει να καταθέτουμε και συγκεκριμένες προτάσεις, κύριε Υπουργέ, να μας πείτε σήμερα, εάν, για παράδειγμα, αποδέχεστε δύο εμβληματικές δικές μας προτάσεις που προτείνουμε να συμπεριληφθούν στο Σχέδιο. Η πρώτη αφορά στην κάλυψη της χρηματοδότησης για κατασκευή δύο μεγάλων γεωθερμικών μονάδων από πόρους του Ταμείου Ανάκαμψης που θα έχουν μεγάλη εγχώρια προστιθέμενη αξία. Γνωρίζετε τα πεδία που υπάρχουν στη Μήλο και τη Νίσυρο. Μάλιστα, η παραγωγή ενέργειας από τέτοιες πηγές κοστίζει πολύ χαμηλά, 50€ - 60€, ανά μεγαβατώρα, τη στιγμή που ένα πυρηνικό εργοστάσιο παράγει ενέργεια με 130€, ανά μεγαβατώρα. Ακόμη, τα ζητήματα που αφορούν στην ηλεκτρική διασύνδεση της Ελλάδας προς τον βορρά. Εάν θέλουμε να εξάγουμε ηλεκτρική ενέργεια από τις ΑΠΕ, χρειάζεται να κατασκευάσουμε νέες ισχυρές γραμμές μεταφοράς ηλεκτρικής ενέργειας από την Ελλάδα στην Κεντρική Ευρώπη. Γι’ αυτό τον λόγο η Ελλάδα πρέπει να επιδιώξει την κατασκευή με πόρους του Ταμείου Ανάκαμψης τέτοιων ηλεκτρικών λεωφόρων.

Τι απαντήσεις, επίσης, δίνετε, κύριε Υπουργέ, στις επιμέρους επισημάνσεις των οργανώσεων του WWF, της Greenpeace, του Green Tank, για τις ελλείψεις του κυβερνητικού σχεδιασμού;

Βεβαίως, στο Σχέδιο υπάρχουν και καλές προθέσεις. Για παράδειγμα, στην αναδάσωση, στο εθνικό σχέδιο για την αναδάσωση μήνες πριν ανακοινώσατε 300.000 στρέμματα και αυτό κατέβηκε στις 165.000. Πώς θα γίνει αυτό; Υπάρχει κάποια προετοιμασία; Σε ποιες εκτάσεις; Στα δασαρχεία υπάρχουν φυτώρια; Αντιλαμβάνεστε πόσα δέντρα πρέπει να παραχθούν στα φυτώρια; 20 εκατομμύρια. Αυτά θα συμβούν τα επόμενα χρόνια. Με ποια οργάνωση;

Κυρίες και κύριοι συνάδελφοι, κλείνω λέγοντας, ότι το Κίνημα Αλλαγής, πριν από δύο χρόνια παρουσίασε το Σχέδιο «Ελλάδα», ένα πρόγραμμα βιώσιμης ανάπτυξης, με κοινωνική δικαιοσύνη. Πριν από έξι μήνες, καταθέσαμε στη Θεσσαλονίκη τα χαρακτηριστικά που πρέπει να έχει η αξιοποίηση του Ταμείου Ανάκαμψης. Η Κυβέρνησή σας αντιγράφει τους τίτλους, «πρασινίζει» κάποια έργα και περιμένει να της πούμε και μπράβο, όταν έρχεται εδώ, απλώς και μόνο, για να κάνει ανακοινώσεις.

Ευχαριστούμε, λοιπόν, αλλά δεν θα πάρουμε άλλο από τόση μεταρρύθμιση και «πράσινο» αφήγημα κενό περιεχομένου. Με αυτόν τον τρόπο δεν θα έρθει η βιώσιμη ευημερία για τους πολλούς.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών)**:Τον λόγο έχει ο κ. Κατσώτης.

**ΧΡΗΣΤΟΣ ΚΑΤΣΩΤΗΣ**: Ευχαριστώ, κύριε Πρόεδρε. Κυρίες και κύριοι Βουλευτές, όσα παραγωγικά μοντέλα κι αν έχει σχεδιάσει η αστική τάξη και έχει εφαρμόσει κάθε αστική κυβέρνηση, όσες μορφές διαχείρισης κι αν επέλεξε, όσοι νομπελίστες οικονομολόγοι κι αν αξιοποιήθηκαν, δεν μπόρεσε και δεν μπορεί να απαλλαγεί από τις καπιταλιστικές κρίσεις. Ούτε η περιοριστική, ούτε η «επιθετική» πολιτική εμπόδισαν την εμφάνισή τους. Και με τη μία και με την άλλη μορφή διαχείρισης το κόστος και οι συνέπειες «φορτώνονται» στους εργαζόμενους, τους βιοπαλαιστές της πόλης και της υπαίθρου. Κρίσεις και μνημόνια με την περιοριστική πολιτική, κρίσεις και μνημόνια με την επεκτατική πολιτική, με τα «σαρωτικά» μέτρα, βέβαια, ενάντια στους εργαζόμενους και τον λαό.

Η «πράσινη» ανάπτυξη, ο ψηφιακός μετασχηματισμός, οι διάφορες καινοτομίες και τα εμβληματικά έργα είναι βέβαιο, ότι θα αυξήσουν την «αγριότητα» του καπιταλιστικού συστήματος. Οι επιλογές του κεφαλαίου και των κυβερνήσεων, κάθε φορά, γίνονται πιο επώδυνες για τους εργαζόμενους και τον λαό.

Το Σχέδιο Ανάκαμψης και Ανθεκτικότητας που κατέστρωσαν, από κοινού, οι επιχειρηματικοί όμιλοι και η Κυβέρνηση, στα πλαίσια του προγράμματος της Ευρωπαϊκής Ένωσης με τίτλο «NEXT GENERATION», ένα και μόνο στόχο έχει: πώς θα δημιουργήσει για το κεφάλαιο νέους όρους και νέα πεδία κερδοφορίας, όπως ενέργεια, μεταφορές, ύδρευση, άρδευση, χρήσεις γης, υγεία, παιδεία, κατάρτιση και άλλα, με κίνητρα φοροαπαλλαγές, νέες χρηματοδοτήσεις και, κυρίως, νέες ανατροπές στη ζωή των εργαζομένων και του λαού.

Η Κυβέρνηση, όπως και οι κυβερνήσεις των άλλων χωρών, αυτά τα σχέδια καταθέτουν. Δηλαδή, τα σχέδια που υπηρετούν τις ανάγκες των μονοπωλιακών και επιχειρηματικών ομίλων. Με αυτό, άλλα 60 δις ευρώ, περίπου, του Σχεδίου Ανάκαμψης και Ανθεκτικότητας θα προστεθούν στα 340 δις ευρώ χρέους, που δημιουργήθηκε για τις ανάγκες των επιχειρηματικών ομίλων και καλούνται να το πληρώσουν οι εργατικές λαϊκές οικογένειες και οι απόγονοι αυτών, εγγόνια, δισέγγονα, κ.λπ..

Ας δούμε, όμως, ποιοι είναι οι όροι της εκταμίευσης αυτών των πόρων. Οι όροι είναι, όπως αναφέρεται και στο Σχέδιο, η αδιάλειπτη συνέχεια των μεταρρυθμίσεων. Δηλαδή, η συνέχεια και η επιτάχυνση της κατάργησης όλων των εμποδίων για την ανάκαμψη και την ανθεκτικότητα της κερδοφορίας του κεφαλαίου. Πρώτος όρος στη λίστα, είναι η κατάργηση εμβληματικών κατακτήσεων της εργατικής τάξης, η περιστολή των δημοκρατικών και συνδικαλιστικών ελευθεριών. Αυτό είναι το αντεργατικό «έκτρωμα» που ετοιμάζεται να φέρει η Κυβέρνηση τον Μάιο. Να σημειώσουμε, ότι όλες οι Κυβερνήσεις και της Νέας Δημοκρατίας και του ΠΑΣΟΚ και του ΣΥΡΙΖΑ προχώρησαν σε περιστολή, ανέτρεψαν στοιχειώδεις δημοκρατικές και συνδικαλιστικές ελευθερίες, έθεσαν μεγάλα εμπόδια στη συμμετοχή των εργαζομένων στα σωματεία τους, στους αγώνες τους και, ιδιαίτερα, στο δικαίωμα στην απεργία.

Η Νέα Δημοκρατία, όπως διαρρέει το Υπουργείο Εργασίας, όχι μόνο διατηρεί τον υπερδιπλασιασμό του αριθμού των εργαζομένων για τη συγκρότηση απαρτίας για την ψήφιση απεργίας που θέσπισε ο ΣΥΡΙΖΑ, αλλά απαιτεί, επιπλέον, από τα συνδικάτα να καθορίσουν προσωπικό ασφαλείας με σκοπό τη συνέχιση της παραγωγής. Φέρνει ως παράδειγμα, ότι στο Μετρό αν θα γίνει απεργία, θα πρέπει να υποχρεωθεί για κίνηση του 1/3 των συρμών.

Η Κυβέρνηση επιδιώκει να ασκήσει τη μέγιστη «βία» πάνω στους αγώνες των εργαζομένων. Ο εργοδότης, σύμφωνα με το υπό κατάθεση σχέδιο, μπορεί να διεκδικεί αποζημίωση από τους απεργούς, σε περίπτωση κήρυξης παράνομης απεργίας. Βεβαίως, παράνομες και καταχρηστικές κρίνονται από τα δικαστήρια εννέα στις δέκα απεργίες. Καταλαβαίνει κανείς τον στόχο αυτής της ρύθμισης. Η τεχνολογία στην υπηρεσία των επιχειρησιακών ομίλων και για το «χτύπημα» των αγώνων. Οι εργαζόμενοι δεν θα συζητούν, δια ζώσης, στις συνελεύσεις τους, αλλά μέσω τηλεδιασκέψεων, με ηλεκτρονική ψηφοφορία θα αποφασίζουν για απεργία, αλλά και για εκλογή διοικητικών συμβουλίων και αντιπροσώπων στα ανώτερα όργανα, με τον κρατικό και εργοδοτικό μηχανισμό να καθορίζει το αποτέλεσμα. Στόχος, βέβαια, είναι η ταξική γραμμή στο κίνημα.

 Προβλέπει, επίσης, τον περιορισμό της νομικής προστασίας του αριθμού των συνδικαλιστών υπό απόλυση. Μειώνεται, επίσης, η χρονική περίοδος, μετά τη λήξη της χρηστής θητείας, που θα έχει την τυπική νομική προστασία, ενώ δίνεται η δυνατότητα απόλυσης του συνδικαλιστή, αν ο εργοδότης υποβάλει μήνυση, ότι παρεμπόδισε την απεργοσπασία.

Όλα αυτά για να υλοποιηθούν χωρίς εμπόδιο -έτσι νομίζετε, τουλάχιστον- οι πάγιες αξιώσεις του κεφαλαίου για ανατροπές των εμβληματικών κατακτήσεων, όπως ο σταθερός ημερήσιος χρόνος δουλειάς, το οκτάωρο, πενθήμερο, 40ωρο, οι συλλογικές συμβάσεις, οι συλλογικές διαπραγματεύσεις συνολικά, η κοινωνική ασφάλιση και ό,τι εμποδίζει την περεταίρω κερδοφορία του κεφαλαίου. Η θέσπιση του δεκάωρου, η κατάργηση της αμοιβής των υπερωριών, η τηλεργασία που καταργεί τα όρια του εργάσιμου και μη εργάσιμου χρόνου, είναι ρυθμίσεις που φέρνει η Κυβέρνηση. Με ατομικές συμβάσεις εργασίας, με «εκβιασμούς» στους εργαζόμενους θα τους υποχρεώνει σε «άγριες» συνθήκες δουλειάς και ζωής, ενώ θεσπίζει δουλειά και τα σαββατοκύριακα σε άλλους κλάδους.

Οι επιχειρηματικοί όμιλοι θα προστατεύονται από την Κυβέρνηση, απέναντι στη διεκδίκηση καλύτερων όρων αμοιβής και εργασίας από τους εργαζόμενους, αφού ο κατώτερος μισθός θα αποφασίζεται από τον εκάστοτε Υπουργό Εργασίας, με κριτήριο την κερδοφορία, όπως προβλέπει ο νόμος Νέας Δημοκρατίας - ΣΥΡΙΖΑ ή Βρούτση - Αχτσιόγλου, όπως έχει κυριαρχήσει. Με επιχείρημα τη στήριξη εργασίας και όχι της ανεργίας σχεδιάζετε μεγαλύτερη μεταφορά του προϋπολογισμού του ΟΑΕΔ, των κονδυλίων της κατάρτισης στους επιχειρηματικούς ομίλους για εξασφάλιση τζάμπα εργασίας. Το επίδομα ανεργίας, σύμφωνα με το πόρισμα Πισσαρίδη θα είναι 180 με 200 ευρώ, με τον εκβιασμό, ότι, αν δεν αποδεχθεί ο άνεργος την όποια θέση, δεν θα επιδοτείται. Θα στέλνετε εργαζόμενους σε θέση που μπορεί και να τους προσβάλουν, όπως έγινε στη Γερμανία που έστειλαν σερβιτόρα να δουλέψει σε οίκο ανοχής. Κατά τα άλλα, λέτε ότι θα δημιουργήσετε νέες, καλά αμειβόμενες, θέσεις εργασίας. «Πουλάτε φούμαρα για μεταξωτές κορδέλες».

Όρος, επίσης, είναι η περαιτέρω ανατροπή του ασφαλιστικού συστήματος, ώστε να επιτευχθεί ο στόχος της περεταίρω απαλλαγής κράτους και εργοδοσίας, να καταργηθεί η εγγύηση του κράτους για τις συντάξεις, να μετατραπεί σε ατομική ευθύνη η ασφάλιση, οι εισφορές των εργαζομένων να πηγαίνουν στον χρηματιστηριακό τζόγο, ενώ το κεφαλαιοποιητικό σύστημα έρχεται να φέρει πελάτες στους ομίλους των ασφαλιστικών εταιρειών. Η αβεβαιότητα, η ανασφάλεια, οι συντάξεις πείνας θα είναι το μέλλον, εάν το κίνημα δεν εμποδίσει και δεν ανατρέψει αυτή την πολιτική.

 Τα δικαιώματα των εργαζομένων για εσάς είναι «καθήλωση», ενώ η κατάργησή τους που επιδεινώνει τους όρους ζωής τους είναι πρόοδος. Πρόοδος ναι, είναι για το κεφάλαιο, όμως, για τον λαό είναι καθήλωση. Οι εργαζόμενοι ετοιμάζονται πυρετωδώς να απαντήσουν καθολικά, μαζικά, αν τολμήσετε να φέρετε το νομοθετικό «έκτρωμα», αλλά και συνολικά την πολιτική που επιδεινώνει τη ζωή τους.

 Το Κ.Κ.Ε. καλεί την εργατική τάξη να απαλλαγεί από τη δικτατορία του κεφαλαίου, να κάνει δική της υπόθεση την εξουσία της και την ουσιαστική οργάνωση της οικονομίας. Αποκαλύπτει, ταυτόχρονα, τους σχεδιασμούς του κεφαλαίου, των κυβερνήσεών του, αναδεικνύει τις οδυνηρές συνέπειες για την πλειοψηφία του λαού μας. Προβάλλει την ανάγκη οργάνωσης με αφοβία, ανυπακοή και αντεπίθεση, συνολικά, του εργατικού λαϊκού κινήματος, διεκδικώντας τις πραγματικές ανάγκες, ανάγκες που ενώ μπορούν να ικανοποιηθούν, γιατί η εξέλιξη της επιστήμης και της τεχνολογίας απογείωσαν την παραγωγικότητα της εργασίας με παραγωγή αμύθητου πλούτου, στέκεται εμπόδιο το κέρδος μιας «χούφτας» καπιταλιστών.

Αυτή η αντίφαση δεν μπορεί, παρά να λυθεί με την ανατροπή αυτού του συστήματος. Το Κ.Κ.Ε. δίνει όλες του τις δυνάμεις γι’ αυτή την προοπτική.

Ευχαριστώ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει η κυρία Αχτσιόγλου.

**ΕΥΤΥΧΙΑ (ΕΦΗ) ΑΧΤΣΙΟΓΛΟΥ**: Κυρίες και κύριοι συνάδελφοι, άκουσα για μία ακόμη φορά τον Υπουργό Οικονομικών της χώρας, όπως κάνει σε κάθε ευκαιρία, να επαίρεται για τις τρομερές επιτυχίες της Κυβέρνησης, ιδίως, στην οικονομική πολιτική που άσκησε και να αυτοεπιβεβαιώνεται για την ορθότητά της. Πραγματικά, κάθε φορά, μου προξενεί πολύ μεγάλη εντύπωση. Ίσως, θα πρέπει να πάψει να μου προξενεί τόσο μεγάλη εντύπωση, πώς γίνεται να βρίσκεται στην Ελλάδα, να ζει εδώ, να βλέπει ή να ακούει με κάποιο τρόπο- δεν μπορεί- τα δεδομένα της κοινωνικής πραγματικότητας και να κάνει τέτοιου είδους τοποθετήσεις. Εκτός, αν απλά δεν ανανεώνει τις ομιλίες του και βρίσκεται με μία ομιλία που έχει σχεδιάσει να εκφωνεί μετά τις εκλογές.

Το 2020 έκλεισε με πάρα πολύ αρνητικά δεδομένα για την ελληνική οικονομία, με μια πολύ βαθιά ύφεση και μια εκτίναξη του δημοσίου χρέους. Το 2021 συνεχίζει με ακόμη χειρότερα δεδομένα, με τις επιχειρήσεις και τα νοικοκυριά καταχρεωμένα, με τους εργαζόμενους φτωχοποιημένους να έχουν υποστεί μία από τις μεγαλύτερες μειώσεις εισοδήματος στην Ευρώπη και αντιμέτωπους με το φάσμα της ανεργίας και των γενικευμένων απολύσεων τώρα που αίρεται το lockdown. Με ένα lockdown, το πιο παρατεταμένο στην Ευρώπη και συγχρόνως το πιο αποτυχημένο, με μεγάλη ευθύνη της Κυβέρνησης, κυρίως, διότι δεν ενίσχυσε, λόγω ιδεολογικών εμμονών, το δημόσιο σύστημα υγείας και από εκεί, ουσιαστικά, οδήγησε τη χώρα σε ένα τόσο παρατεταμένο lockdown, ακριβώς, γιατί το δημόσιο σύστημα υγείας δεν είχε καθόλου, μα καθόλου, περιθώρια να αντέξει καμία χρονική στιγμή.

 Σε αυτό, λοιπόν, το πλαίσιο έρχεται αυτό το Σχέδιο για χρηματοδότηση από το Ταμείο Ανάκαμψης, το οποίο υπόσχεται μία νέα εποχή για τη χώρα. Θα ήθελα να αναφερθώ σε τρία σημεία στον λίγο χρόνο που έχω. Πρώτον, αυτό το Σχέδιο -και αυτό πρέπει να γίνει κατανοητό σε όλους τους πολίτες της χώρας- δεν απαντά στα προβλήματα τα επείγοντα, τα πιεστικά, τα βιοποριστικά που έχουν αυτή τη στιγμή οι εργαζόμενοι, οι επιχειρήσεις και τα νοικοκυριά της χώρας. Δεν απαντά σε αυτά. Δεν απαντά στις ανάγκες δύο εκατομμυρίων εργαζομένων που αύριο ανησυχούν, ότι θα απολυθούν ή που το εισόδημά τους έχει καταρρεύσει. Δεν απαντά στο πρόβλημα της υπερχρέωσης. Δεν απαντά στο πώς θα λειτουργήσει η οικονομία τώρα που αίρεται το lockdown.

Στην πραγματικότητα, η Κυβέρνηση προσπαθεί πίσω από την «κουρτίνα» του Ταμείου Ανάκαμψης να κρύψει την απουσία σχεδίου για την επανεκκίνηση της οικονομίας. Δεν απαντά αυτό το Σχέδιο, αν το ονομάσει κανείς Σχέδιο, σε αυτά τα πιεστικά, τα επείγοντα, τα σημερινά προβλήματα επανεκκίνησης της οικονομίας. Υπάρχει ένα τεράστιο κενό στην κυβερνητική πολιτική. Έχει επιλέξει η Κυβέρνηση να υπόσχεται και στις επιχειρήσεις και στους εργαζόμενους και στα νοικοκυριά, ότι, δήθεν, με αυτό το Σχέδιο θα βρουν λύσεις στα προβλήματα του σήμερα. Αυτή την υπόσχεση, όμως, θα τη βρείτε πολύ σύντομα μπροστά σας, κύριοι της Κυβέρνησης και θα εκτεθείτε, γιατί ξέρετε, ότι δεν απαντά στα τωρινά προβλήματα, για τα οποία δεν έχετε κανένα πλάνο.

Δεύτερον, έθεσαν πάρα πολλοί το ζήτημα της ανυπαρξίας διαβούλευσης, ότι, δηλαδή, εδώ έχουμε ένα Σχέδιο που δεσμεύει τη χώρα με δράσεις μέχρι το 2026, κατά πολύ, πέραν της συνταγματικής θητείας αυτής της Κυβέρνησης, χωρίς, στην πραγματικότητα, να έχει συζητήσει με κανέναν εντός Ελλάδας γι’ αυτό, όπως με παραγωγικούς φορείς, κοινωνικούς εταίρους, επαγγελματικές οργανώσεις, τα κόμματα, την αντιπολίτευση κ.λπ.. Το ζήτημα είναι πάρα πολύ σοβαρό, δεν είναι διαδικαστικό.

Είναι βαθιά πολιτικό, ζήτημα Δημοκρατίας και συνταγματικό και θα εξηγήσω το γιατί. Με βάση τον κανονισμό του Ταμείου για να εκταμιεύονται τα χρήματα, θα πρέπει να νομοθετούνται οι μεταρρυθμίσεις, τις οποίες η Κυβέρνηση, η Νέα Δημοκρατία, έχει αποφασίσει ποιες θα είναι, και αν αυτές τις μεταρρυθμίσεις θέλει κάποια επόμενη κυβέρνηση, που είναι, πιθανόν, να προκύψει μέχρι το 2026, να τις «ξηλώσει», θα πρέπει να επιστρέψει τα χρήματα πίσω. Καταλαβαίνετε για τι είδους δέσμευση μιλάμε; Γιατί είναι τόσο βαθύ πολιτικό προβληματικό αυτό που κάνει, αυτή τη στιγμή, η Νέα Δημοκρατία;

 Στα εργασιακά, για παράδειγμα, που έχει εντάξει, κάτω από έναν τίτλο «εκσυγχρονισμό του εργατικού δικαίου», το σύνολο της απορρύθμισης που έχει κάνει και που προτίθεται να κάνει στα ωράρια, ελαστικοποιήσεις, αλλαγή της εργασίας τις Κυριακές κ.λπ., το εντάσσει ως προαπαιτούμενο αυτού του Σχεδίου, ώστε αν κάποια επόμενη πολιτική δύναμη θέλει αυτό να το ακυρώσει, να πρέπει να επιστρέφει χρήματα προς την Ευρωπαϊκή Ένωση για τις δράσεις που υποτίθεται, ότι χρηματοδοτήθηκαν με αυτό.

Το τρίτο σημείο που αφορά στο περιεχόμενο. Δυστυχώς, οι φόβοι μας επιβεβαιώθηκαν, σε σχέση με την ουσιαστική φιλοσοφία του σχεδίου Πισσαρίδη, δηλαδή, ιδιωτικοποιήσεις δομών υπηρεσιών και δικτύων, στην πραγματικότητα, συρρίκνωση των μικρομεσαίων επιχειρήσεων, απαξίωση του κοινωνικού κράτους και διεύρυνση των ανισοτήτων. Είναι χαρακτηριστικό, ότι στον τομέα, για παράδειγμα, της απασχόλησης -κατ’ ευφημισμό μπαίνουν και οι λέξεις «κοινωνική συνοχή»- προβλέπεται ένα μικρό μέρος των κονδυλίων να πάει εκεί, αλλά το πιο κρίσιμο είναι το τι προβλέπει ότι θα γίνει με αυτά. Το μεγαλύτερο μέρος των χρημάτων θα πάει σε καταρτίσεις από ιδιωτικούς φορείς. Είναι χαρακτηριστικό, για παράδειγμα, ότι λέει 1 δις για καταρτίσεις από ιδιώτες και τα μισά για τα δημόσια πανεπιστήμια. Βλέπουμε, λοιπόν, ποια είναι η αντίληψη για την παιδεία, για παράδειγμα.

Στην υγεία, είναι δραματικό αυτό που συμβαίνει και δείχνει, ότι δεν έχει καταλάβει τίποτα η Κυβέρνηση από το τι περάσαμε με την πανδημία και πόσο σημαντικό είναι το δημόσιο σύστημα υγείας. Περίπου, 1,5 δις από τα 31 δις για την υγεία και από αυτό το 1,5 δις το μεγαλύτερο μέρος σε φαρμακοβιομηχανίες. Αυτή είναι η αντίληψη της Κυβέρνησης για τη δημόσια υγεία σήμερα, μετά από όλα αυτά που έχουμε περάσει με την πανδημία.

Όμως, και στο σκέλος των επενδύσεων έχουμε ένα πολύ σοβαρό θέμα πολιτικό, οικονομικό και διαφάνειας. Πρώτα απ’ όλα, διότι οι ιδιωτικές επενδύσεις θα χρηματοδοτηθούν μέσα από συστημικές τράπεζες. Άρα, εννιά στις δέκα επιχειρήσεις είναι αποκλεισμένες. Δηλαδή, υπόσχεστε στις μικρομεσαίες επιχειρήσεις, ότι με αυτό το Σχέδιο θα βρουν λύση, ενώ, στην πραγματικότητα, τις έχετε αποκλείσει από τη χρηματοδότηση. Ούτε 30.000 επιχειρήσεις δεν έχουν, αυτή τη στιγμή, πρόσβαση στις τράπεζες. Ως προς το ποια ιδιωτικά επενδυτικά σχέδια θα χρηματοδοτηθούν, επαφίεται, απολύτως, στην κρίση των τραπεζών. Θα επιλέξουν με τα δικά τους κριτήρια.

Άρα, ο ελληνικός λαός θα πληρώσει αυτό το δάνειο, γιατί είναι στο κομμάτι του δανείου, αλλά το πού θα πάνε τα χρήματα, με ποια κριτήρια και ποια επενδυτικά σχέδια θα χρηματοδοτηθούν, δεν θα το γνωρίζει κανείς και θα είναι εν κρυπτώ.

Συμπερασματικά, έχουμε μπροστά μας ένα σύνολο έργων που όχι, απλώς, δεν μειώνει τις ανισότητες, αλλά θα έλεγα, ότι τις διογκώνει κιόλας, καθώς παράγει και νέες ανισότητες, που αποκλείει τις μικρομεσαίες επιχειρήσεις και τις οδηγεί, εκ των πραγμάτων, σε μία «φυσική» εκκαθάριση. Ένα σχέδιο αναδιάρθρωσης της αγοράς εργασίας στην κατεύθυνση της περαιτέρω ελαστικοποίησης των εργασιακών σχέσεων και απαξίωση του κοινωνικού κράτους.

Με συγχωρείτε, αλλά αυτό δεν είναι σχέδιο του μέλλοντος. Αυτό είναι, εντελώς, παρωχημένο μοντέλο, αποτυχημένο και κοινωνικά και οικονομικά. Δυστυχώς, είναι δοκιμασμένο, για πολλές δεκαετίες, και στην Ευρώπη και στην Ελλάδα, που όχι απλά δεν αφήνει κανέναν πίσω, αλλά αφήνει τη μεγάλη πλειονότητα της ελληνικής κοινωνίας, εντελώς, πίσω.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει ο κ. Κέλλας.

**ΧΡΗΣΤΟΣ ΚΕΛΛΑΣ:** Ευχαριστώ, κύριε Πρόεδρε. Κυρίες και κύριοι συνάδελφοι, το Εθνικό Σχέδιο Ανάκαμψης και Ανθεκτικότητας συνιστά τον «οδικό χάρτη» της Κυβέρνησης, προκειμένου η χώρα να εισέλθει σε αναπτυξιακή τροχιά, μετά την αντιμετώπιση της πανδημίας και να διαμορφώσουμε προϋποθέσεις, ώστε η ανάπτυξη που θα έρθει να είναι ισχυρή και βιώσιμη. Οι εκτιμήσεις για δημιουργία 180.000 έως 200.000 θέσεων νέων μόνιμων θέσεων εργασίας μέχρι το 2026 και η μόνιμη αύξηση του πραγματικού ΑΕΠ κατά επτά ποσοστιαίες μονάδες, μάς επιτρέπουν να αισιοδοξούμε.

 Μπαίνω στην ουσία του Σχεδίου και στον άξονα 1.4, όπου προβλέπονται τα μεγάλα αντιπλημμυρικά έργα. Αναφέρετε, κύριε Υπουργέ, τη Μακεδονία, τη Στερεά Ελλάδα, την Πελοπόννησο και την Κρήτη ως προτεραιότητες. Εγώ θα ρωτήσω, που έγιναν οι μεγάλες πλημμύρες, προσφάτως, με τον «Ιανό;» Στη Θεσσαλία έγιναν, στον Δήμο Φαρσάλων, στον Δήμο Καρδίτσας, στον Δήμο Αλμυρού, που κόστισαν στο ελληνικό δημόσιο πάνω από 500 εκατομμύρια ευρώ. Δεν πρέπει να «οχυρώσουμε» τον τόπο μας απέναντι στις πλημμύρες και να διασφαλίσουμε τους απαραίτητους υδατικούς πόρους για τη γεωργία;

Θα σας παρακαλούσα, λοιπόν, να εντάξετε στις προτεραιότητες του άξονα 1.4, την κατασκευή του φράγματος στη Σκοπιά Φαρσάλων, που είναι έργο και αντιπλημμυρικό, αλλά και αρδευτικό και υδρευτικό ταυτόχρονα. Εάν είχε γίνει τις προηγούμενες δεκαετίες, αγαπητοί συνάδελφοι, δεν θα είχαμε την καταστροφή σε σπίτια και επιχειρήσεις από τον «Ιανό». Είναι δυνατόν, στο κέντρο της Ελλάδας, στα Φάρσαλα, έναν Δήμο με 30.000 κατοίκους πληθυσμό, το 2021 ο κόσμος να μην έχει νερό να πιει;

Δεύτερον, έχει λεχθεί, κατ’ επανάληψη, και έχει συζητηθεί και σε αυτή την Αίθουσα, το μεγάλο πρόβλημα της ερημοποίησης του θεσσαλικού κάμπου. Βρίσκουμε νερό μετά από γεώτρηση στα 300 και 400 μέτρα. Η μόνη λύση είναι η μερική μεταφορά νερού του Αχελώου. Ένα έργο που έχει εκτελεστεί κατά 70% και έχουν ξοδευτεί, περί τα 600 εκατομμύρια ευρώ μέχρι σήμερα. Ένα έργο περιβαλλοντικό, αναπτυξιακό, αρδευτικό και ενεργειακό. Ναι, στα έργα στην Πελοπόννησο, στη Μακεδονία, στη Στερεά Ελλάδα και στην Κρήτη, αλλά αυτό το έργο στη Θεσσαλία δεν μπορεί να μην είναι στο Σχέδιο Ανάκαμψης.

Σε ότι αφορά στο σκέλος των υποδομών. Σωστά, προτεραιοποιούνται έργα οδικής υποδομής, αλλά και εδώ πρέπει να προστεθεί το οδικό δίκτυο Λάρισας - Φαρσάλων και Ελασσόνας - Κοζάνης, δύο επαρχιακοί δρόμοι με μεγάλο κυκλοφοριακό φόρτο, με δεκάδες τροχαία κάθε χρόνο, που είναι ντροπή για την Ελλάδα του 2021.

 Στον άξονα 4.6, προβλέπεται η αναβάθμιση του σιδηροδρομικού δικτύου από τον Πειραιά μέχρι τη Θεσσαλονίκη, μέσω ΣΔΙΤ και πολύ σωστά. Η σιδηροδρομική γραμμή, όμως, διέρχεται μέσα από την πόλη της Λάρισας, «κόβει» την πόλη στα δύο σε όλο της το μήκος και κάθε χρόνο θρηνούμε θύματα. Πρέπει απαραίτητα να περιληφθεί, λοιπόν, η υπογειοποίηση ή η βύθιση των γραμμών ,σύμφωνα με τις μελέτες του ΟΣΕ.

 Σε σχέση με την ενέργεια, όλοι συμφωνούμε, πιστεύω, ότι δεν μπορεί να υπάρξει ανάπτυξη, χωρίς ενεργειακή επάρκεια. Έχουμε επιστήσει την προσοχή, και προσωπικά από το βήμα της Βουλής και το ξέρει καλά και ο ΔΕΔΔΗΕ, ότι είναι απαραίτητο να προχωρήσει απρόσκοπτα ο εξηλεκτρισμός των αγροτικών και κτηνοτροφικών δραστηριοτήτων. Δεν είναι, αγαπητοί συνάδελφοι, αποδεκτό αγροτικές ή κτηνοτροφικές επιχειρήσεις να έχουν ενταχθεί σε πρόγραμμα εξηλεκτρισμού, να έχουν καταβάλει, εδώ και έναν χρόνο, 20.000, 30.000, 40.000 ευρώ και να μην έχουν ηλεκτροδοτηθεί, γιατί δεν υπάρχουν κολώνες της ΔΕΗ ή περιμένουν να ενισχυθεί η γραμμή. Ο ΔΕΔΔΗΕ το γνωρίζει πολύ καλά, το είχε υποσχεθεί και ο πρώην Υπουργός Ενέργειας, ο κ. Χατζηδάκης. Είναι ένα έργο που δεν αφορά μόνο την αγροτική οικονομία, αλλά και τον τουρισμό και το σύνολο της οικονομικής δραστηριότητας.

Στα παράλια του Νομού μας αντιμετωπίζουμε κάθε καλοκαίρι πολλαπλές διακοπές ρεύματος. Ελπίζω, ότι οι προβλέψεις του άξονα 1.1 για αναβαθμίσεις στο δίκτυο του Νομού από το ΔΕΔΔΗΕ, με στόχο την ενίσχυση της ανθεκτικότητάς του, θα δώσει λύσεις σε αυτά τα ζητήματα.

Προσθέτως, σχετικά με τον πρωτογενή τομέα, εισάγονται, εξαιρετικά, σημαντικές δράσεις στον άξονα 4.6. Ο μετασχηματισμός της γεωργίας, που προβλέπει την προώθηση προγραμμάτων οικονομικής ενίσχυσης του αγροδιατροφικού τομέα, επενδύσεις με προσανατολισμό την «πράσινη» γεωργία, τα συνεργατικά σχήματα, την καινοτομία και αναδιάρθρωση των καλλιεργειών, καθώς και τη γενετική βελτίωση ζώων, είναι, αναμφίβολα, ένα πολύτιμο σύνολο εισροών που θα ενισχύσουν τη δυναμική της εθνικής μας παραγωγής. Ωστόσο, θα πρέπει να ληφθεί ιδιαίτερη μέριμνα για τη συστηματική επιμέρους και κατάρτιση των αγροτών και των κτηνοτρόφων. Έχω, κατ’ επανάληψη, εισηγηθεί τη δημιουργία Εθνικού Αγροτικού Επιμελητηρίου, το οποίο θα καθοδηγήσει τέτοιες δράσεις και νομίζω, ότι είναι αναγκαίο να δρομολογηθεί, επιτέλους, η σύστασή του.

Σε ό,τι αφορά στον τουρισμό που, επίσης, εντάσσεται στον άξονα 4.6, η διαφοροποίηση του τουριστικού προϊόντος και η επένδυση στον τουρισμό, τον Ορεινό Τουρισμό, στον Τουρισμό Υγείας, τον Αγροτουρισμό και τον Καταδυτικό Τουρισμό, θα δώσουν δυναμική ώθηση στην τουριστική οικονομία, τόσο στον Νομό Λαρίσης, που είναι ένας νόμος που διαθέτει τα αντίστοιχα γεωγραφικά χαρακτηριστικά, όσο και στο σύνολο της χώρας. Θεωρώ, όμως, ότι πρέπει να εστιάσουμε, όχι μόνο στην προσέλκυση των επενδύσεων, αλλά και στη στήριξη των υπαρχουσών επιχειρήσεων. Επιπλέον, το γεγονός, ότι προβλέπεται η κατάρτιση των ανέργων του τουριστικού κλάδου, είναι, ιδιαίτερα, θετικό.

Τέλος, σε ότι αφορά στον ψηφιακό μετασχηματισμό, οφείλουμε να χαιρετίσουμε το γεγονός, ότι στους άξονες 2.2, 2.3 και 3.1 περιλαμβάνονται σημαντικές δράσεις για τον ψηφιακό μετασχηματισμό των επιχειρήσεων και τη στοχευμένη κατάρτιση των εργαζομένων, των νέων και των ανέργων με ψηφιακές δεξιότητες, σε συνδυασμό με την ενημέρωσή τους για χρηματοδοτικά «εργαλεία», που θα τους επιτρέψουν να σταθούν ξανά στα πόδια τους.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει ο κ. Σκυλακάκης.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών)**: Θέλω να κάνω μία μικρή διευκρίνιση. Πρώτον, σε ότι αφορά στο μεγάλο πακέτο των αρδευτικών έργων δεν έχουμε περιγράψει πώς θα διαμορφωθεί, γιατί ακόμη είμαστε στη διαδικασία της κοστολόγησης, της αξιολόγησης και της «ωριμότητας» των έργων, αλλά, προφανώς, θα περιλαμβάνει και τη Θεσσαλία. Να μην έχει αμφιβολία ο αξιότιμος κύριος βουλευτής.

Δεύτερον, στήριξη επιχειρήσεων από το Ταμείο Ανάκαμψης δεν μπορεί να υπάρξει. Μπορεί να υπάρξει στήριξη επενδύσεων από τις επιχειρήσεις. Δυστυχώς, η στήριξη επιχειρήσεων δεν είναι με κανέναν τρόπο επιλέξιμη από το Ταμείο Ανάκαμψης. Αυτό πρέπει να είναι σαφές, για να μην συζητάμε «άγονα».

**ΧΡΗΣΤΟΣ ΚΕΛΛΑΣ**: Ευχαριστώ πολύ τον Υπουργό και χαίρομαι που το διευκρινίζει.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει ο κ. Σιμόπουλος.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ**: Κύριε Πρόεδρε, κύριε Υπουργέ, αγαπητοί και αγαπητές συνάδελφοι, νομίζω ότι είναι υπερβολικό να ακούω από μία πτέρυγα της Βουλής σήμερα να μιλά για έλλειψη σχεδίου από την Κυβέρνηση, σε ότι αφορά στο Ταμείο Ανάκαμψης, από την πτέρυγα εκείνη που έχει το προνόμιο να έχει διοργανώσει τα, αλήστου μνήμης, αναπτυξιακά συνέδρια, όπου οι Υπουργοί γύριζαν από πόλη σε πόλη, από πρωτεύουσα Περιφέρειας σε Περιφέρεια και υπήρχαν κάποιοι ομιλητές που κατέγραφαν διάφορα θέματα ως προτάσεις συνεκτικές.

Έχουμε μία Κυβέρνηση, που μέσα σε πολύ λίγο χρονικό διάστημα, έφερε ένα Σχέδιο, το οποίο, ουσιαστικά, θα είναι ο «καμβάς», η βάση, πάνω στην οποία θα δημιουργήσουμε την αναπτυξιακή προσπάθεια των επόμενων χρόνων, η οποία θα πρέπει να ολοκληρωθεί σε πέντε χρόνια. Άρα, λοιπόν, ήταν αναγκασμένη η Κυβέρνηση, παρά την επιθυμία για, όσο το δυνατόν μεγαλύτερη διαβούλευση, να κινηθεί γρήγορα. Άλλωστε, είναι προνόμιο μιας συγκεκριμένης πλευράς της Βουλής η αέναη διαβούλευση που δεν καταλήγει ποτέ σε αποτέλεσμα και σπάνια μεταφράζεται σε πράξη.

Θα μείνω σε ένα τμήμα, όχι το αναπτυξιακό από το σημερινό μας θέμα, γιατί ξεχνάμε όλοι, ότι δεν είναι μόνο Ταμείο Ανάκαμψης, αλλά είναι και Ταμείο Ανθεκτικότητας και η λέξη «ανθεκτικότητα» περιλαμβάνει και την κοινωνική συνοχή και κοινωνικές πολιτικές, τις οποίες πρέπει να τονίσουμε. Οι βρεφονηπιακοί σταθμοί, παραδείγματος χάρη, είναι κοινωνική πολιτική, γιατί η δυνατότητα των ιδιωτικών επιχειρήσεων να έχουν βρεφονηπιακούς σταθμούς και να επιδοτηθούν είναι κοινωνική πολιτική, ο προσωπικός βοηθός είναι κοινωνική πολιτική.

Κοινωνική πολιτική είναι ο προγεννητικός έλεγχος, που στις απομακρυσμένες περιοχές της χώρας δεν είναι κάτι συνηθισμένο. Πολλοί από εμάς, οι οποίοι εκλεγόμαστε στις μεγάλες πόλεις, δεν γνωρίζουμε, ότι στα βουνά και στην επαρχία της Ελλάδος θέματα προγεννητικού ελέγχου δεν είναι σε πρώτο πλάνο. Άρα, λοιπόν, υπάρχουν μέσα στο συγκεκριμένο σχέδιο και θέματα κοινωνικής πολιτικής. Και η τηλεϊατρική είναι κοινωνική πολιτική, όπως και οι πολιτικές για την αναπηρία.

Όμως, και η σχέση με το Δημόσιο δεν είναι κοινωνική πολιτική; Σήμερα δεκάδες χιλιάδες συντάξεις παραμένουν στην «ουρά», ενώ συνταξιούχοι παρακαλούν για να βγει η σύνταξη τους. Μάλιστα, έχουμε και το συνδικαλιστικό όργανο των εργαζομένων στον ΕΦΚΑ να απεργεί, γιατί θα χρησιμοποιήσει το Υπουργείο δικηγόρους πιστοποιημένους γι’ αυτή τη δουλειά αυτή. Άρα λοιπόν, σε μία τέτοια κατεύθυνση, σε ότι αφορά στον δημόσιο τομέα και την ψηφιοποίησή του, μιλάμε πάλι για κοινωνική πολιτική.

Θα επιμείνω και σε ένα τμήμα ακόμη, αυτό που αφορά στην έρευνα και την καινοτομία. Η έρευνα και η καινοτομία, η οποία χρηματοδοτείται με 450 εκατομμύρια ευρώ, για μένα είναι ένας παράγων, ο οποίος σε συνδυασμό με τον τρόπο πια που λειτουργεί το πανεπιστημιακό άσυλο, σε συνδυασμό με τον νέο νόμο που θα φέρει το Υπουργείο Παιδείας για τα ΑΕΙ, ναι, μπορεί να φέρει τη σύνδεση των πανεπιστημίων με τη βιομηχανία και την επιχειρηματικότητα.

Τέλος, θα έλεγα στον Υπουργό, ότι βλέπω μέσα στο Σχέδιο την ανάπλαση Βοτανικού και Ελαιώνα, παραλιακό μέτωπο Φαλήρου, προαστιακό Δυτικής Αθήνας, ανακαίνιση Ολυμπιακού Σταδίου, βασιλικό κτήμα Τατοΐου. Ανήκω σε αυτούς που ποτέ δεν μπαίνουν στη διαμάχη ούτε καν για τα ποδοσφαιρικά της Αθήνας και της Θεσσαλονίκης. Πιστεύω ότι η Αθήνα και η Θεσσαλονίκη μπορεί να είναι ένα δίπολο. Εμείς πάνω μπορεί να κοιτάμε λίγο προς βορρά, αλλά δεν βλέπω καθόλου Θεσσαλονίκη μέσα. Θα μπορούσε, παραδείγματος χάρη, να είναι το παραλιακό μέτωπο. Ήδη, η Περιφέρεια προχωρά και κάνει το ειδικό χωρικό σχέδιο. Εκεί θα κάνουμε κάτι; Και ο δυτικός προαστιακός στη Θεσσαλονίκη είναι ένα έργο που είναι «ώριμο» και εύκολο και αυτό αφορά τη Δυτική Θεσσαλονίκη, όπως αφορά ο προαστιακός τη Δυτική Αθήνα.

Μακριά, λοιπόν, από μένα οι συγκρίσεις, αλλά διαβάζοντας λέω «πολύ Αττική βρε παιδιά». Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει ο κ. Σκουρλέτης.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Σας ευχαριστώ, κύριε Πρόεδρε. Κύριοι Υπουργοί, θα περίμενα να έχετε την ευαισθησία στις παρεμβάσεις που κάνετε, όχι μόνο να δίνετε απαντήσεις και να σχολιάζετε τα όσα λέγονται εδώ, αλλά να δώσετε μία ουσιαστική απάντηση στο γεγονός, το οποίο έχει αναδειχθεί εδώ και λέγεται μη διαβούλευση, μη συζήτηση αυτής της πρότασης. Μιας πρότασης, που κατατίθεται εν κρυπτώ και ερήμην των κοινωνικών φορέων, της ελληνικής κοινωνίας, την οποία μάς κάνετε τη χάρη να τη συζητήσουμε σε μία διαδικασία των Επιτροπών και δεν έχετε ούτε καν την ευαισθησία, τουλάχιστον, να πείτε να παραταθεί η συζήτηση για μία ακόμη μέρα. Δεν είναι ένα θέμα για να κερδίσουμε χρόνο. Δεν πρόκειται γι’ αυτό, δεν είναι διαδικαστικό το ζήτημα. Είναι βαθιά πολιτικό, είναι θέμα Δημοκρατίας, από τη στιγμή, μάλιστα, που όσο και αισιόδοξοι να είσαστε, έχετε φτάσει στο μέσο, περίπου, της περιόδου διακυβέρνησής σας.

Θεωρείτε ότι θα ξανακερδίσετε; Θεωρείτε ότι μπορείτε να δεσμεύσετε τη χώρα σε προαπαιτούμενα για την εκταμίευση των πόρων, ενώ δεν τα έχετε συζητήσει με τους κοινωνικούς φορείς και δεν έχετε εξασφαλίσει ευρύτερη συναίνεση, όταν εσείς δεν θα είστε στα πράγματα; Πώς το προεξοφλείτε αυτό; Δεν υπάρχει μία βαθιά αντιδημοκρατική διάσταση γύρω από αυτό το ζήτημα; Γι’ αυτό θα έπρεπε να υπάρξει ένας σχολιασμός, να έχετε τη στοιχειώδη ευαισθησία. Όμως, δεν την έχετε.

Μία δεύτερη επισήμανση είναι, ότι το ύψος των πόρων του Ταμείου Ανάκαμψης διαμορφώθηκε στην αρχή ή κατά τη διάρκεια του πρώτου «κύματος» της πανδημίας. Θεωρείτε ότι η εξέλιξη της πανδημίας και η συνεπακόλουθη ύφεση έχει αφήσει αμετάβλητα τα δεδομένα και μπορούμε να μιλάμε συνολικά για την Ευρώπη με αυτό το ύψος των χρημάτων, έτσι ώστε να βγούμε σύντομα από την οικονομική κρίση; Μήπως έχουν ξεπεραστεί τα ίδια τα μεγέθη; Σας απασχολεί αυτό; Αν σας απασχολεί και το θεωρείτε ως πρόβλημα, σκοπεύετε να το βάλετε ως ελληνική Κυβέρνηση στον δημόσιο ευρωπαϊκό διάλογο; Έχετε τη διάθεση να συμπτύξετε συμμαχίες με άλλες ευρωπαϊκές χώρες, για να θέσετε αυτό το ζήτημα;

Ένα, επιπλέον, ζήτημα. Κύριε Σκυλακάκη, είπατε ότι βρισκόμαστε σε ένα επενδυτικό κενό και ότι έχουμε μείνει πίσω. Αναρωτηθήκατε ποτέ ποια είναι η αιτία της επενδυτικής «καθίζησης» και ποιες αποτυχημένες πολιτικές, όλη την προηγούμενη δεκαετία, που μοιάζουν πάρα πολύ, μα πάρα πολύ, με αυτές που σήμερα εισηγείστε, έχουν οδηγήσει σε μία πορεία αποεπένδυσης την ελληνική οικονομία, σε αυτή την επενδυτική «καθίζηση», σε αυτές τις θέσεις που έχουμε χάσει και που αναφέρατε;

Έρχεστε εδώ με τις ίδιες ξεπερασμένες συνταγές και αδιαφορείτε πλήρως, όταν, πράγματι, έχουμε να διαχειριστούμε αυτά τα συγκεκριμένα κονδύλια. Ένας αστερίσκος σε αυτό το σημείο. Το θετικό της υπόθεσης είναι, ότι αυτά τα ποσά βρέθηκαν μέσα από μία επιλογή της Ευρώπης, για πρώτη φορά, να δανειστεί, από κοινού. Αυτό είναι πάρα πολύ σημαντικό. Άρα, δεν μπορεί να είναι κάτι πρόσκαιρο, δεν μπορεί να είναι μία παρένθεση. Πρέπει να σηματοδοτήσει την αρχή μιας νέας στρατηγικής για την Ευρώπη, έτσι ώστε αυτή η περίφημη σύγκλιση, συνοχή των οικονομιών να υπάρξει, πλέον, γιατί την ακούμε εδώ και δεκαετίες, εικοσαετίες. Άρα, δεν υπάρχει. Ή έχετε μια διαφορετική αντίληψη, για το πώς πηγαίνουν τα πράγματα εντός της Ευρώπης;

Έρχεστε, λοιπόν, εδώ, ως διεκπεραιωτές ενός «πακέτου» χρημάτων, χωρίς να υπάρχει ένα συνεκτικό σχέδιο και χωρίς να μπορείτε να απαντήσετε για κάποια θέματα. Μετά την εφαρμογή αυτών των πολιτικών, θα υπάρχει κάποια αλλαγή στο εγχώριο παραγωγικό μοντέλο; Τι θεωρείτε, οι εξαγωγές μας θα έχουν ενισχυθεί ή θα παραμείνουμε μία χώρα, κατά βάση, εισαγωγική; Θα έχει υπάρξει ως εγχώρια προστιθέμενη αξία κάτι; Θα έχει μείνει κάτι σε όλο αυτό το «πακέτο» των επενδύσεων; Βλέπετε καθόλου αυτή τη διάσταση για την εγχώρια οικονομία; Υπάρχει μέσα στη λογική σας το θέμα των περιφερειακών ανισοτήτων εντός της χώρας;

Ακούω τους φίλτατους και συμπαθέστατους συναδέλφους από την Περιφέρεια να καταθέτουν διάφορες προτάσεις αμήχανοι, αλλά δεν βλέπω, από την άλλη, να υπάρχει αυτή η λογική της άρσης των βαθιών περιφερειακών ανισοτήτων που χαρακτηρίζουν την Ελλάδα, την Ελλάδα του «υδροκεφαλισμού».

Αυτό πέρα από τα ζητήματα οικονομίας, κοινωνίας, συνοχής εντός της χώρας, είναι και θέματα πια της ίδιας της βιωσιμότητας των μεγάλων αστικών πόλεων. Το γεγονός, ότι στην Ελλάδα έχουμε τον μισό πληθυσμό που κατοικεί σε αστικό ιστό, είναι μία ανισορροπία σε όλα τα επίπεδα, που αφορά στην ποιότητα ζωής, που αφορά στο περιβάλλον και τις επιβαρύνσεις του. Υπάρχει, λοιπόν, σε αυτή τη μικρή ευκαιρία που ανοίγεται μπροστά μας απάντηση για όλα αυτά τα θέματα; Σας το είπε και ο κ. Τσακαλώτος, νομίζετε, ότι κάπως θα έχουν μειωθεί οι κοινωνικές ανισότητες; Μπορείτε να απαντήσετε σε αυτό το θέμα ή θεωρείτε ότι όλα αυτά τα ζητήματα αφορούν άλλους; Εμάς μας αφορούν. Εμάς μας χαρακτηρίζει αυτού του είδους η κοινωνική ευαισθησία.

Ολοκληρώνω, κυρίες και κύριοι συνάδελφοι, μιας και είναι ελάχιστος ο χρόνος, ούτως η άλλως. Νομίζω, ότι κανείς μπορεί να καταλάβει την αντίληψη που σας διακατέχει, φέρνοντας στο νου του τρία πρόσφατα παραδείγματα, για το πώς αντιλαμβάνεστε την υπόθεση της ανάπτυξης. Το ένα είναι η εταιρεία Eldorado στη Χαλκιδική, μία εταιρεία, η οποία μέσα από την παραβίαση των συμβατικών της υποχρεώσεων, χρώσταγε και στο Δημόσιο, την απαλλάσσετε από τις υποχρεώσεις της. Δίνετε το ελεύθερο να κάνει το οτιδήποτε εκεί και αντικαθιστάτε την παλιά κακή σύμβαση με μία ακόμη χειρότερη «αποικιοκρατικού» χαρακτήρα. Ακούγεται ότι μπορεί να την εντάξετε και στα επιδοτούμενα σχέδια. Αν είναι δυνατόν ποτέ.

Ένα δεύτερο θέμα είναι οι τράπεζες, οι οποίες, μάλιστα, συστημικές τράπεζες καλούνται να στηρίξουν αυτό το Σχέδιο μέσα από τη δανειοδότηση, αλλά με τα δικά τους κριτήρια. Αλήθεια, οι νεοφυείς επιχειρήσεις σε καινοτόμους τομείς περιλαμβάνονται μέσα σε αυτή την οπτική ή είναι οι γνωστοί οικονομικοί παράγοντες που, εδώ και χρόνια, λυμαίνονται, τα, κατά καιρούς, διάφορα πακέτα; Ποιες τράπεζες, όμως; Τράπεζες σαν κι αυτή της Πειραιώς που της χαρίζετε δημόσιο χρήμα; Ουσιαστικά, τι κάνετε; Παρακολουθείτε τη μεγαλύτερη αναδιανομή δημόσιου χρήματος που έχει γίνει τα τελευταία χρόνια. Αυτό συνέβη με την τράπεζα Πειραιώς. Η ίδια η τράπεζα Πειραιώς -προσέξτε γιατί έχει και συνέχεια- θα κληθεί να διαγράψει «κόκκινα» δάνεια που έχει αγοράσει η θυγατρική της από το χαρτοφυλάκιό της στο 80% και 90% σε συγκεκριμένα «τζάκια», σε συγκεκριμένους επιχειρηματίες. Πώς λέγεται αυτή η πολιτική; Ταξική; Αναδιανεμητική; Το λιγότερο, ευγενικά.

Το τελευταίο είναι το παράδειγμα των εργασιακών σχέσεων. Εδώ, πραγματικά, γυρνάμε στις αρχές του προηγούμενου και στο τέλος του προ προηγούμενου αιώνα. Περί αυτού πρόκειται. Ούτε οκτάωρο, ούτε υπερωριακή εργασία, ούτε συλλογικές συμβάσεις. Όλα αυτά θεωρείτε, ότι σε καμία χώρα του κόσμου έχουν τροφοδοτήσει την ανάπτυξη;

Αυτά τα ερωτήματα είναι αμείλικτα. Πρέπει να τα απαντήσετε, όχι μόνο εδώ, κυρίως, μέσα στην ελληνική κοινωνία. Εκεί θα κριθείτε. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Μία παρέμβαση θέλει να κάνει ο κ. Υπουργός.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Λαμβάνω τον λόγο, γιατί υπήρχε ένα παράπονο, ότι δεν τοποθετούμεθα έναντι των Βουλευτών του ΣΥΡΙΖΑ. Οπότε, για να μην υπάρχει αυτό το παράπονο, θα ξεκινήσω από το επενδυτικό κενό.

Ως Κυβέρνηση, η προηγούμενη Κυβέρνηση, δυστυχώς, δεν κατάλαβε ποτέ, ότι υπάρχει επενδυτικό κενό. Ακόμη και σήμερα, οι ελάχιστοι ομιλητές που πήραν τον λόγο, νόμιζαν ότι δεν υπάρχει κενό και παρουσίαζαν ως επιχείρημα τις άμεσες ξένες επενδύσεις, οι οποίες είναι το 1/10 των επενδύσεων. Έλεγαν, λοιπόν, ότι αυξήσαμε το 1/10 των επενδύσεων και δεν παρατηρούσαν, ότι τα υπόλοιπα 9/10, συντριπτικά, περιορίστηκαν όλη αυτή την περίοδο και συνέχισαν να περιορίζονται. Στο Σχέδιο, κύριε Αρβανιτίδη, που έχει 207 σελίδες, υπάρχει το πώς συνέχισε αυτό το επενδυτικό κενό καθ’ όλη την περίοδο του ΣΥΡΙΖΑ.

Εγώ δεν λέω, ότι δεν υπήρχε και στο παρελθόν επενδυτικό κενό για τις επιχειρήσεις, αλλά πρέπει να καταλάβουμε, ότι αν δεν λυθεί αυτό το επενδυτικό κενό, δεν υπάρχει ελπίδα για τη χώρα και για τους εργαζόμενους, διότι ο εργαζόμενος, έναντι του εργοδότη, είναι σε πολύ χειρότερη θέση, όταν υπάρχει τεράστια ανεργία και έλλειψη επενδύσεων. Πότε είναι ισχυρός ο εργαζόμενος, έναντι του εργοδότη; Όταν ο εργοδότης τον έχει ανάγκη. Δηλαδή, όταν η ανεργία είναι μικρή και οι επενδύσεις είναι μεγάλες. Αυτό προσπαθούμε να κάνουμε. Αυτός είναι ο πιο ουσιαστικός τρόπος, για να βοηθήσεις τον εργαζόμενο.

Δεύτερον, πώς θα αλλάξουμε το εγχώριο μοντέλο; Με 57 δις επενδύσεις. Έτσι θα αλλάξει. Έτσι θα μπουν καινούργιες τεχνολογίες, στραμμένες, προφανώς, προς την εξωστρέφεια. Είναι η βασική επιλεξιμότητα του Ταμείου.

Τρίτον, σε ότι αφορά στις περιφερειακές ανισότητες. Η συντριπτική πλειοψηφία των έργων που έχουμε απευθύνονται στην Περιφέρεια και αφορά στην Περιφέρεια. Κύριε Σιμόπουλε, υπάρχουν αστικές αναπλάσεις και παρεμβάσεις για τα δάση και στη Θεσσαλονίκη. Απλώς, θα τις συζητήσουμε στην πορεία.

Επιπλέον, οι περιφερειακές ανισότητες αντιμετωπίζονται και σε ότι αφορά τις ιδιωτικές επενδύσεις, διότι οι ιδιωτικές επενδύσεις με τα δάνεια θα κινηθούν, με βάση τον γενικό απαλλακτικό κανονισμό, που σημαίνει πολύ μεγαλύτερο ύψος ιδιωτικών επενδύσεων, πολύ μεγαλύτερα κίνητρα στην Περιφέρεια απ’ ότι στο κέντρο.

Σε ότι αφορά στις κοινωνικές ανισότητες, φοβούμαι, ότι η Αξιωματική Αντιπολίτευση δεν έχει συνειδητοποιήσει ακόμη τον δρόμο της σοσιαλδημοκρατίας, γιατί για να μπορέσεις να αντιμετωπίσεις την ανισότητα, αυτό που χρειάζεσαι είναι να υπάρχει ταυτόχρονα και ανάπτυξη. Η περίοδος του ΣΥΡΙΖΑ, επί της ουσίας, ήταν μία περίοδος μη ανάπτυξης. Αυτή είναι η πραγματικότητα. Δεν είχε συνειδητοποιήσει, ότι η υπερφορολόγηση και το τεράστιο εργασιακό κόστος των επιχειρήσεων και ειδικά των μικρομεσαίων επιχειρήσεων, που τις έκανε να μην μπορούν να δανειστούν, διότι «υπέφεραν», για να μην υπερφορολογούνται, «κατέβασαν» κάτω τα κέρδη τους και έπαψαν να έχουν τραπεζικό προφίλ. Τα λέω όλα αυτά, για να ξέρουμε τι είχε συμβεί στη χώρα.

Κυρίες και κύριοι συνάδελφοι, για να υπάρχει μείωση των ανισοτήτων, πρέπει να δημιουργούμε περίσσευμα και μέσα από το περίσσευμα να μειώνουμε, ταυτόχρονα, τις ανισότητες και να ενθαρρύνουμε τον επόμενο κύκλο ανάπτυξης. Αυτό το κατάλαβε η σοσιαλδημοκρατία. Η Αριστερά, δυστυχώς, δεν το έχει συνειδητοποιήσει.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει η κυρία Κεφαλίδου.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ πολύ, κύριε Πρόεδρε. Καλησπέρα στους κ.κ. Υπουργούς και στους αγαπητούς συναδέλφους.

Οι αρμόδιοι Υπουργοί μάς έκαναν μία περιγραφική παρουσίαση, σχετικά με τον σχεδιασμό της Κυβέρνησης για την έξοδο της ελληνικής οικονομίας από την ύφεση και την ανάκαμψη της χώρας, μετά από την «λαίλαπα» της πανδημίας. Αυτό, ουσιαστικά, είναι μόνο το πρώτο βήμα. Στη χώρα δίνεται μία ευκαιρία για ουσιαστικό μετασχηματισμό και εκσυγχρονισμό, με «εργαλείο» την αξιοποίηση, εξαιρετικά, σημαντικών ευρωπαϊκών κονδυλίων.

Το Σχέδιο Ανάκαμψης της Ευρωπαϊκής Ένωσης είναι μία τεράστια ευκαιρία για τα κράτη μέλη, ώστε, αφενός να αντιμετωπίσουν τις οικονομικές και κοινωνικές επιπτώσεις που προκάλεσε η πανδημία του COVID-19 και αφετέρου, να δημιουργήσουν κοινωνίες ανθεκτικές σε μελλοντικές προκλήσεις και σε θέματα ρευστότητας.

Στην παρούσα χρονική στιγμή, έχοντας μία εθνική εμπειρία δέκα ετών μνημονίου και ενός και πλέον έτους παγκόσμιας υγειονομικής κρίσης, η ελληνική κοινωνία αποδείχθηκε από τις πιο ψύχραιμες και πιο έτοιμες για τη μετάβαση στη μετά-Covid εποχή.

Με αυτή τη σκέψη, η είδηση της δεκαετίας είναι το Σχέδιο Ανάκαμψης και Ανθεκτικότητας. Αποτελεί τη μεγαλύτερη ευκαιρία για τη χώρα, για να καλύψει το χαμένο έδαφος και να βγει μπροστά, αν αλλάξει το παραγωγικό της μοντέλο, τον τρόπο λειτουργίας του Κράτους και των υπηρεσιών του, αν βελτιώσει τις υποδομές και αν διευρύνει την οικονομική της βάση, με την ελληνική κοινωνία «ώριμη» να ανταποκριθεί στην τεράστια πρόκληση μετασχηματισμού της ίδιας, αλλά και της χώρας.

Είναι, πράγματι, ευκαιρία να αλλάξει η Ελλάδα. Σε αυτό απαντούμε θετικά. Το αν θα τα καταφέρουμε είναι μία άλλη συζήτηση. Ένα τέτοιο Σχέδιο, που, όπως παραδέχθηκε και ο Πρωθυπουργός, δεν αφορά τελικά μία Κυβέρνηση, αλλά αφορά όλη τη χώρα, γιατί είναι πολύ μεγάλο, για να χωρέσει σε ένα Κόμμα, είναι απορίας άξιο, πώς τελικά κατέληξε, μέχρι σήμερα, με τέτοια έλλειψη διαλόγου, σε όλη τη φάση του σχεδιασμού. Η μοναχική πορεία της Κυβέρνησης, για κάτι που ξεπερνά τη θητεία της και που μας αφορά όλους, έγινε φανερή ακόμη από το προσχέδιο, το οποίο «ταξίδεψε» στην Ευρωπαϊκή Επιτροπή, πριν ολοκληρωθεί η δημόσια διαβούλευση, σηματοδοτώντας έτσι την πλήρη απουσία συμπερίληψης των σχολίων των Κομμάτων της Αντιπολίτευσης, της τοπικής και περιφερειακής Αυτοδιοίκησης και των κοινωνικών φορέων. Και κάπως έτσι, η ελληνική κοινωνία βρίσκεται, άλλη μία φορά, προ τετελεσμένων, τα οποία, όμως, θα κληθεί να υλοποιήσει και με το «καλημέρα σας», «πυροβολούμε τα πόδια μας».

Και σε άλλες χρονικές συγκυρίες και άλλες φορές στο παρελθόν έχει εισρεύσει στη χώρα ευρωπαϊκό χρήμα. Για να είμαστε ειλικρινείς, ναι μεν βοήθησε με σημαντικά έργα τη χώρα και τη ζωή μας, δεν κατάφερε, όμως, να υπερβεί το «τείχος» των παγιωμένων αντιφάσεων της ελληνικής οικονομίας, με αποτέλεσμα μόλις τελείωσαν τα λεφτά, να βρισκόμαστε στο ίδιο «τέλμα», ξαναμπαίνοντας στον ρόλο του «φτωχού συγγενούς». Αυτή τη φορά, κανείς δεν θέλει να γίνει έτσι. Δεν θέλουμε σε καμία περίπτωση, να ξαναζήσουμε τον κακό μας εαυτό.

Τελικά, όμως, όλο το Σχέδιο που παρουσιάστηκε, κάποια στιγμή, θα μεταφραστεί σε πολιτικές συγκεκριμένες, σε δράσεις και σε παρεμβάσεις που θα φέρουν αναγκαστικά και το ιδεολογικό «στίγμα», όσων αποφασίζουν. Εκεί νομίζω, ότι αρχίζουν τα προβλήματα. Το μεγαλύτερο προς το παρόν πρόβλημα, είναι ότι αποτελεί, απλώς, ένα Σχέδιο με όλες τις ασάφειες και τις γενικεύσεις που θα βρούμε μπροστά μας, κατά το στάδιο υλοποίησης, εξειδίκευσης και εφαρμογής σε πράξη πολιτική.

Για παράδειγμα, ο ψηφιακός μετασχηματισμός, ο οποίος συμμετέχει καθοριστικά στον εξορθολογισμό διαδικασιών, αποφάσεων και επιλογών, εν ενόψει της διαμόρφωσης ενός νέου κοινωνικού κράτους. Σε αυτό το σημείο, επιτρέψτε μου, ως Τομεάρχης Παιδείας του ΠΑ.ΣΟ.Κ. - Κινήματος Αλλαγής, να μιλήσω λίγο για το κομμάτι της Παιδείας, θέλω να σας πω, ότι είναι πάρα πολύ σημαντικός ο ρόλος της, αν, όντως, όλοι πιστεύουμε, ότι αποτελεί την καλύτερη επένδυση για το μέλλον της χώρας.

Δεν γνωρίζω, αν από την πλευρά της Κυβέρνησης υπήρξε διαβούλευση σε περιφερειακό και κλαδικό επίπεδο. Όμως, αυτό που βλέπω, είναι ότι υπάρχουν ελλείψεις στην πρόταση που έχει κατατεθεί, με ένα ποσό 2,3 δις, όπου εκεί σημασία δεν έχει αυτό το νούμερο, όσο οι εσωτερικές κατανομές των ποσών. «Αγκυλώσεις» και «αδυναμίες» του εκπαιδευτικού συστήματος όλοι γνωρίζουμε ότι υπάρχουν. Σταχυολογώντας και ενδεικτικά σας αναφέρω, πρώτα απ’ όλα, σε επίπεδο υποδομών. Τεράστια κτιριακά προβλήματα στα νηπιαγωγεία μας, κυρίως, στα μεγάλα αστικά κέντρα, όπου το πρόβλημα δείχνει να είναι ανεπίλυτο και οξύτατο, ενώ δημιουργεί και πρόβλημα στη δίχρονη υποχρεωτική προσχολική εκπαίδευση.

Θέλουμε να δημιουργήσουμε Πρότυπα και Πειραματικά Επαγγελματικά Λύκεια στο στυλ της Σιβιτανιδίου. Και εδώ χρειάζεται να καλυφθούν υποδομές. Θέλουμε να μειώσουμε το ενεργειακό «αποτύπωμα» μέσω του Προγράμματος «Εξοικονομώ», τόσο για τα σχολεία, όσο και για τα ΑΕΙ. Και εδώ υπάρχει ένα πολύ πετυχημένο project στη Γκράβα το 2010- 2012. Έχουμε ελλείψεις, σε σχέση με τον ψηφιακό εκσυγχρονισμό, κυρίως, στα δημόσια σχολεία, σε ότι αφορά ηλεκτρονικούς υπολογιστές, ταμπλέτες, διαδραστικούς πίνακες, βίντεο προβολής, γρήγορη πρόσβαση στο ίντερνετ. Δυστυχώς, οι τελευταίες κυβερνήσεις όλο αυτό το έργο το έχουν απαξιώσει.

Το ίδιο το Υπουργείο Παιδείας επιβάλλεται να εκσυγχρονιστεί ψηφιακά και να αναπτύξει ένα πρόγραμμα, με τη δημιουργία ενιαίας πύλης για απομακρυσμένη εξυπηρέτηση, επιμόρφωση και εκπαιδευτικό υλικό. Οι υποδομές του Πανελλήνιου Σχολικού Δικτύου και των ευρυζωνικών συνδέσεων σε όλες τις εκπαιδευτικές δομές.

Και μην ξεχνάτε δύο βασικά, και νομίζω, πολύ χαρακτηριστικά θέματα που πρέπει να μάς προβληματίσουν. Είναι η πολιτική της μικρονησιωτικότητας, όπου χρειάζεται να υπάρξουν υποδομές σύγχρονης και ασύγχρονης τηλεκπαίδευσης στα σχολεία των μικρών νησιών. Επίσης, είναι η πολιτική δικτύωσης και τα ψηφιακά προγράμματα με όλα, μα όλα, τα σχολεία που υπάρχουν στον Απόδημο Ελληνισμό. Φυσικά, κάτι που το λέμε χρόνια, αλλά δεν το κάνουμε, είναι η δημιουργία καλοκαιρινών σχολείων για την ελληνική γλώσσα και τον πολιτισμό.

 Τώρα σε ότι αφορά στις άρσεις των κοινωνικών ανισοτήτων της εκπαίδευσης. Οι μαθητές, μετά από ένα χρόνο κλειστά σχολεία και με όλα τα προβλήματα της τηλεκπαίδευσης, όπως καταλαβαίνετε, βρίσκονται αντιμέτωποι με μαθησιακά και μορφωτικά κενά και χρειάζονται ενίσχυση, μέσα από αντισταθμιστική εκπαίδευση, ειδικά προγράμματα ενισχυτικής διδασκαλίας και ευρύτερα μορφωτικά προγράμματα.

Δεν πρέπει να χάσουμε μία μοναδική ευκαιρία που έχουμε, με βάση και τα συγκριτικά χαρακτηριστικά της οικονομίας μας, διασυνδέοντας τα πανεπιστήμιά μας με μικρομεσαίες επιχειρήσεις και αγροτικές επιχειρήσεις, ώστε να έχουμε έναν συνδυασμό πρωτογενούς παραγωγής με νέα προϊόντα τουρισμού, υγείας και ευζωίας.

Ένα μεγάλο κεφάλαιο είναι αυτό που ακούει στον τίτλο ναυτιλία. Θα πρέπει να έχουμε μέχρι τώρα καταλάβει, ότι είμαστε πολύ πίσω σε αυτό το κομμάτι. Θα έπρεπε να έχουμε το καλύτερο πανεπιστημιακό ίδρυμα, παγκοσμίως.

Κλείνω λέγοντας, ότι επειδή όλη αυτή η προσπάθεια θα δεσμεύσει και τις υπόλοιπες κυβερνήσεις, οι πρώτοι που πρέπει να αισθανθούν, ότι τους αφορά, τους συμπεριλαμβάνει και να αισθανθούν, ότι θα έχουν καλύτερη ποιότητα ζωής, είναι οι ίδιοι οι πολίτες. Σε αυτούς απευθυνόμαστε, εκείνοι πρέπει να το «αγκαλιάσουν», να το πιστέψουν και να το υπηρετήσουν. Εμείς έχουμε ένα καθήκον, μέσα από εθνική συνεννόηση, να ξεπεράσουμε τον κακό μας εαυτό, γιατί το διακύβευμα που έχουμε μπροστά μας, μάς ξεπερνάει όλους. Ψυχραιμία, λοιπόν, και σύνεση.

Ευχαριστώ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Καλώς. Κυρίες και κύριοι συνάδελφοι, θερμή παράκληση να τηρούμε τον χρόνο. Θα τηρείται το πεντάλεπτο, καθώς είναι ακόμη 38 συνάδελφοι για να μιλήσουν. Έχουμε περάσει τις τέσσερις ώρες συνεδρίαση. Είναι εξαιρετικά ενδιαφέροντα αυτά που ακούγονται, αλλά θα πρέπει, οπωσδήποτε, να ολοκληρωθεί η συζήτηση και πριν ολοκληρωθεί, είναι αυτονόητο, ότι πρέπει ο κ. Υπουργός να δώσει ορισμένες απαντήσεις σε αυτά που λέγονται.

Τον λόγο έχει η κυρία Αθανασίου.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε. Πριν αναφερθώ στον σύντομο σχολιασμό μου στο νέο Σχέδιο Ανάκαμψης, θα ήθελα να επισημάνω την αλλοπρόσαλλη κυβερνητική πολιτική που έχει οδηγήσει ολόκληρη την Ελλάδα στην απόγνωση. Ο ελληνικός λαός βρίσκεται σε απόγνωση από το καθολικό κλείσιμο, την ελλιπέστατη διαχείριση της πανδημίας, την έλλειψη υγειονομικού προσωπικού και τις καθημερινές και διαφορετικές γνώμες, σχετικά με το άνοιγμα του λιανεμπορίου.

Η Ελληνική Λύση ζητά από την Κυβέρνηση να εγκαταλείψει τις ολέθριες πολιτικές οριζόντιας απαγόρευσης, οικονομικής και κοινωνικής δραστηριότητας και από τον ελληνικό λαό να δείξει την απαιτούμενη αυτοσυγκράτηση, διότι οι τεράστιες κυβερνητικές ευθύνες θα αποδοθούν όπως πρέπει.

Σε ότι αφορά στο νέο Εθνικό Σχέδιο Ανάκαμψης και Ανθεκτικότητας, δεν είναι τίποτα άλλο, παρά μία παρουσίαση ενός αθροίσματος υποτιθέμενης κοινοτικής ενίσχυσης, δανεισμού και ιδιωτικών κεφαλαίων, προκειμένου να αυξηθεί επικοινωνιακά το ποσό που θα διατεθεί στην Ελλάδα. Απαιτείται, επειγόντως, αύξηση της εγχώριας παραγωγής. Μόνο με βάση τον πατριωτισμό και την ανάπτυξη προς αυτή την κατεύθυνση, θα μπορούμε να γίνουμε ξανά αυτάρκεις, γεγονός το οποίο θα δημιουργήσει στους πολίτες μας αίσθημα ασφάλειας και εθνικής υπερηφάνειας, αλλά θα βελτιώσει και το βιοτικό επίπεδο του λαού και θα κατατάξει την Πατρίδα μας, διεθνώς, στη θέση που της πρέπει.

Η Ελληνική Λύση έχει ολοκληρωμένο, επικυρωμένο και εμπεριστατωμένο σχέδιο παραγωγικής ανασυγκρότησης. Είναι χαρακτηριστικό, ότι σε ότι αφορά στην υγεία δεν περιλαμβάνει κάτι συγκεκριμένο, παρά μόνο αοριστολογίες, υποδηλώνοντας, φυσικά, ότι δεν είναι η πρώτη του προτεραιότητα. Που να μην είχε προκύψει και η πανδημία του κορονοϊού, δηλαδή. Δεν γίνεται λόγος, ούτε για ενίσχυση με έμψυχο υλικό, ούτε με υποδομές, ούτε με μέσα. Δεν έγινε λόγος για νέες προσλήψεις σε νοσηλευτικό και ιατρικό προσωπικό. Δεν γίνεται λόγος, ούτε για «θωράκιση» της πρωτοβάθμιας υγείας, ούτε για έκτακτη χρηματοδότηση των γιατρών, οι οποίοι με «νύχια και με δόντια» κράτησαν «όρθιο» το Εθνικό Σύστημα Υγείας.

Το ίδιο ακριβώς συμβαίνει και στον κρίσιμο τομέα της απασχόλησης. Έγινε λόγος για δημιουργία 200.000 νέων θέσεων εργασίας, μέσα από μία «θολή» αναφορά σε «οδικό χάρτη» 170 έργων. Τόσα χρόνια, μέσω του ΕΣΠΑ, σπαταλήθηκαν εκατοντάδες εκατομμύρια ευρώ σε αντιπαραγωγικές δραστηριότητες, με συνέπεια, μεταξύ άλλων, να δημιουργηθεί μία πολιτικοοικονομική ελίτ, η οποία το μόνο που ξέρει να κάνει, είναι να χρηματοδοτείται από τον «κορβανά» της Ευρώπης. Την ίδια περίοδο, χιλιάδες μικρομεσαίες, αλλά και μεγάλες επιχειρήσεις, προσπαθούν να επιβιώσουν, πληρώνοντας δυσβάσταχτους φόρους, μέσα από πελατειακά δίκτυα, προκειμένου να αμβλυνθούν οι διαμαρτυρίες για τη σπατάλη των ευρωπαϊκών πόρων. Ένα τεράστιο μπέρδεμα, δηλαδή.

Ο ισχυρισμός του Πρωθυπουργού, ότι το Σχέδιο Ανάκαμψης αποτελεί «γέφυρα» για την επόμενη μέρα, αποκρύπτει ότι θα είναι ελάχιστοι αυτοί που θα μπορέσουν να διαβούν αυτή τη «γέφυρα». Η διαχείριση της πανδημίας και της οικονομίας δεν αφήνει αισιοδοξία για το μέλλον, καθώς οδηγεί χιλιάδες μικρομεσαίες επιχειρήσεις στο «λουκέτο», εκατοντάδες χιλιάδες εργαζόμενους, κυρίως, νέους, στην ανεργία και την κοινωνία, συνολικά, στη φτωχοποίηση.

Είναι πολύ ωραία -και δεν μιλώ καθόλου ειρωνικά- τα ευχολόγια για αειφόρο ανάπτυξη και χρήση των πόρων, για ίσες ευκαιρίες για όλους, για ισότητα των φύλων, για αύξηση των θέσεων εργασίας, για πρόσβαση όλων στην εργασία, για αύξηση της πρόσβασης σε κοινωνικές πολιτικές, για ψηφιακό μετασχηματισμό, κ.λπ., το, δίχως άλλο, αναγκαία. Είναι, όντως, πολύ ωραία και πολύ απαραίτητα, αρκεί να εξακολουθεί να υπάρχει εργασία και θέσεις εργασίας. Επίσης, να εξακολουθούν να υπάρχουν ευκαιρίες, να υπάρχει καθημερινό ψωμί και παροχή θεμελιωδών παροχών στους πολίτες.

Ο χαμηλός βαθμός αξιοποίησης της εργασίας τα τελευταία δεκαπέντε χρόνια και τα υψηλά ποσοστά ανεργίας, αντανακλούν τον χαμηλό μέσο ρυθμό ανάπτυξης των τελευταίων δεκαετιών. Ο οικονομικά ενεργός πληθυσμός στην Ελλάδα βρίσκεται, συστηματικά, κάτω από τον ευρωπαϊκό μέσο όρο, με αρνητικό ρεκόρ το 2019, όταν και η θέση της Ελλάδας «έπεσε» στην 3η από το τέλος, χειρότερη θέση στην Ευρωπαϊκή Ένωση, ως προς το ποσοστό συμμετοχής του πληθυσμού στην οικονομική δραστηριότητα.

Και τούτο, γιατί δεν έχετε καμία πρόθεση να δώσετε ώθηση στην ελληνική παραγωγικότητα, δηλαδή, στην πρωτογενή και δευτερογενή παραγωγή στην Ελλάδα. Γνωρίζετε ότι δεν παράγουμε ούτε καν βίδες; Ακόμη και αυτές αναγκαζόμαστε να τις εισάγουμε. Η χαμηλή, μάλιστα, συμμετοχή του ενεργού πληθυσμού στην οικονομική δραστηριότητα, έχει οδηγήσει πολλούς άξιους, αξιότατους Έλληνες στο εξωτερικό, προς αναζήτηση καλύτερης ζωής. Εκατοντάδες χιλιάδες Ελλήνων προσφέρουν τις υπηρεσίες τους και τους κόπους τους σε άλλες χώρες, κάτω από, σαφώς, καλύτερες συνθήκες διαβίωσης, με αξιόπιστα συστήματα δημόσιας διοίκησης, με επαρκή και αποτελεσματικά συστήματα διακυβέρνησης, με αξιοπρεπείς αποδοχές, με ακόμη αξιοπρεπέστερες δημόσιες παροχές, με πραγματική ανταποδοτικότητα των φόρων τους. Θεμελιώδη, απλά ζητήματα, καθημερινής ζωής.

Σκεφτείτε παρακαλώ τον τρόπο, με τον οποίο θα προσκαλέσετε τους ξενιτεμένους συμπατριώτες μας στην Πατρίδα τους. Βρείτε κίνητρα, πέραν των φυσικών καλλονών του τόπου μας, να επιστρέψουν και να δραστηριοποιηθούν εδώ, με αξιοπρέπεια και αξιοκρατία, σε μία φιλόξενη, θαλερή και αξιοζήλευτη Πατρίδα, όπως την ονειρευτήκαμε όλοι οι Έλληνες και που τόσο μας λείπει.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει ο κ. Βαρτζόπουλος.

**ΔΗΜΗΤΡΙΟΣ ΒΑΡΤΖΟΠΟΥΛΟΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, όπως αναφέρει και σε μία σχετική της εργασία η Τράπεζα της Ελλάδος, σε αντίθεση με την παροδική οικονομική επέκταση που χρηματοδοτεί η δανειοδότηση ή οι επιδοτήσεις, είναι σαφές, ότι οι διαρθρωτικές μεταρρυθμίσεις αυξάνουν μόνιμα την παραγωγική ικανότητα της χώρας και μάλιστα, μέχρι σημείου να καλύπτουν το 40% της ετήσιας αύξησης του Ακαθάριστου Εθνικού Προϊόντος.

Τη μεγαλύτερη συμβολή κατά την Τράπεζα σε αυτό, την έχει η ενίσχυση του εργατικού δυναμικού και η ποιοτική και η ποσοτική, μέσω της κοινωνικής πολιτικής και της επαγγελματικής εκπαίδευσης, κατά κύριο λόγο. Ακολουθεί η αύξηση της παραγωγικότητας, μέσω οικονομιών κλίμακας και η αύξηση της ανταγωνιστικότητας, μέσω δημιουργίας κατάλληλου επιχειρηματικού περιβάλλοντος και μείωσης των διοικητικών βαρών στο επιχειρείν.

Τούτο σημαίνει, βέβαια, ότι η αειφόρος υπαρξιακή επιτυχία του Σχεδίου Ανάκαμψης και κάθε τέτοιου σχεδίου, προϋποθέτει, πρώτον, την επαγγελματική εκπαίδευση. Δεύτερον, την ύπαρξη ενός κοινωνικού κράτους. Τρίτον, την αλλαγή του παραγωγικού μοντέλου, του παραγωγικού παραδείγματος της χώρας και τέταρτον, τη διοικητική μεταρρύθμιση και του Δημοσίου και της Δικαιοσύνης.

Σε ότι αφορά στην εκπαιδευτική μεταρρύθμιση και την ενίσχυση της επαγγελματικής εκπαίδευσης, εκείνο που έχουμε να κάνουμε είναι πολύ απλά να κάνουμε πράξη αυτά που έχουμε ψηφίσει. Δηλαδή, πρώτον, τα Εργαστήρια Δεξιοτήτων στην Πρωτοβάθμια Εκπαίδευση να οδηγούν το 70% των μαθητών, όπως στην Ευρώπη, στην τεχνική εκπαίδευση. Δεύτερον, οι Σχολές Επαγγελματικής Κατάρτισης, συνδεόμενες με τα Επιμελητήρια, να οδηγούν σε πραγματικές δουλειές. Τρίτον, η Τριτοβάθμια Τεχνική Εκπαίδευση να αποκτήσει θελκτικότητα, αποκτώντας σημαντικά σοβαρά επαγγελματικά δικαιώματα και ει δυνατόν και απευθείας πρόσβαση από τα ΕΠΑΛ, χωρίς πανελλήνιες.

Σε ότι φορά στη δημιουργία ενός κοινωνικού κράτους, προϋπόθεση αυτού είναι, εκτός από την ύπαρξη ενός εθνικού συστήματος υγείας, και η ύπαρξη ενός εθνικού συστήματος προνοίας, το οποίο θα βασιστεί στο εθνικό σχέδιο για την υγεία που, ήδη, έχουμε παρουσιάσει στη Βουλή. Προϋπόθεση, όμως, είναι να έχουμε και ένα συγκεκριμένο αξιόπιστο αναπηρικό κίνημα, όπως και το να ολοκληρώσουμε την ψυχιατρική μεταρρύθμιση.

Η πρόσβαση σε όλα αυτά είναι δυνατή μόνο μέσω ενός μοντέρνου συστήματος πρωτοβάθμιας υγειονομικής περίθαλψης που πρέπει, επιτέλους, να φτιάξουμε. Η λύση είναι η «υιοθέτηση» του κεντροευρωπαϊκού συστήματος πρωτοβάθμιας περίθαλψης, με ελεύθερη επιλογή γιατρού και όχι, βεβαίως, του βρετανικού με το σοσιαλιστικό gatekeeping, το οποίο, δυστυχώς, παρεισέφρησε και στην κυβερνητική εισήγηση και ελπίζω, κύριε Υπουργέ, να αναθεωρηθεί.

Σημαντική είναι, επίσης, για την ύπαρξη ενός ευνομούμενου ευρωπαϊκού κοινωνικού κράτους η ενιαία κοινωνική υπηρεσία που μπορούμε να οικοδομήσουμε άμεσα, με βάση τον ΟΠΕΚΑ και εκτελεστικές εξουσίες με, πραγματικά, εξελικτικές δυνατότητες και δικαιοδοσίες στις αντίστοιχες υπηρεσίες των Δήμων. Είναι αυτή η υπηρεσία, η οποία θα μπορέσει να μετεξελίξει την έννοια του ελάχιστου εγγυημένου εισοδήματος στην έννοια της εγγυημένης ασφαλούς διαβίωσης, προσφέροντας ένα ευρύτερο «πλέγμα» υποστηρικτικών υπηρεσιών.

Αναφορικά με την αλλαγή του παραγωγικού υποδείγματος του αναπηρικού μοντέλου, είναι σαφές και απολύτως κατανοητό, ότι σε ότι αφορά, τουλάχιστον, στα έργα υποδομής, όσα θα γίνουν, και τα έργα ενεργειακής και ψηφιακής μετάβασης, λόγω του σύντομου χρόνου, προφανώς, θα υπάρξει ουσιαστική συμμετοχή των παλαιών εταιρειών με δεδομένη τεχνογνωσία. Αυτός είναι ένας, επιπλέον, λόγος, για να υπάρξει θέσπιση σοβαρότατων κριτηρίων και για τις μικρότερες επιχειρήσεις, τις ατομικές, τις πολύ μικρές, τις μικρές, τις μεσαίες επιχειρήσεις, έτσι ώστε να συγχωνευτούν, να συνεργαστούν, να εξαγοραστούν, αποκτώντας, πραγματικά, αποτελεσματικά οικονομικά μεγέθη. Σημαντικός, εν προκειμένω, πρέπει να είναι και ο ρόλος των συνεταιρισμών και των επιμελητηρίων και στη «μόχλευση» χρηματοδοτικών εργαλείων, αλλά και στην απλούστευση των διαδικασιών.

Είναι, επίσης, σαφές, ότι μεγάλη προσπάθεια θα πρέπει να γίνει στον αγροτικό και διατροφικό τομέα με τον ίδιο τρόπο συνεργασίας σε οριζόντιο και κάθετο επίπεδο, αλλά δίνοντας ουσιαστική βαρύτητα στη συμβολαιακή γεωργία.

Κλείνοντας, θέλω να πω, κύριοι συνάδελφοι, ότι ριζοσπαστικός εκσυγχρονισμός της Δημόσιας Διοίκησης και της Δικαιοσύνης μπορεί να υπάρξει μόνον, όταν, πέρα από τον ψηφιακό μετασχηματισμό, θα υπάρξει ουσιαστική και παντού αξιολόγηση όλων, βάσει ποσοτικών κριτηρίων απόδοσης. Τούτο σημαίνει, βεβαίως, ύπαρξη προγραμμάτων δράσης με ποσοτικούς στόχους και, φυσικά, προσλήψεις και προαγωγές με ευρωπαϊκό τρόπο και όχι με το παρωχημένο ΑΣΕΠ.

Είναι μοναδική ευκαιρία να δώσουμε στους επιγόνους μας μία καλύτερη Ελλάδα. Ας το προσπαθήσουμε όλοι μαζί.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών)**: Τον λόγο έχει η κυρία Ξενογιαννακοπούλου.

**ΜΑΡΙΑ - ΕΛΙΖΑ (ΜΑΡΙΛΙΖΑ) ΞΕΝΟΓΙΑΝΝΑΚΟΠΟΥΛΟΥ:** Κύριε Πρόεδρε, κυρίες και κύριοι συνάδελφοι, το μείζον θέμα που έχει τεθεί σήμερα σε αυτή την Αίθουσα, δεν έχει απαντηθεί ακόμη, ούτε από τον παριστάμενο Υπουργό, ούτε από τον κ. Σταϊκούρα προηγουμένως και αφορά ένα βαθύ και ουσιαστικό θέμα Δημοκρατίας και ουσίας, σε ότι αφορά την προοπτική της χώρας μας στο μέλλον. Δεν είναι, απλώς, ότι δεν κάνατε, κύριε Υπουργέ, τον αναγκαίο πολιτικό, κοινωνικό και περιφερειακό διάλογο. Δεν είναι μόνο το ότι έρχεστε εδώ να δεσμεύσετε με τις προτάσεις σας το μέλλον, το αναπτυξιακό και το κοινωνικό της χώρας μέχρι το 2026, που, σαφώς, ξεπερνάει τη δική σας θητεία, όπως και οι προηγούμενοι συνάδελφοι αναφέρθηκαν. Το μείζον θέμα είναι, ότι έρχεστε να δεσμεύσετε με τις δικές σας πολιτικές επιλογές, σε ότι αφορά στην ίδια τη δυνατότητα η χώρα στο μέλλον να κάνει εκείνες τις αλλαγές που χρειάζεται απέναντι στις δικές σας νεοφιλελεύθερες πολιτικές.

Στην ουσία, δηλαδή, ξεπερνάτε τη λαϊκή σας εντολή και έρχεστε να ακυρώσετε, στο μέλλον, τη δυνατότητα μιας ουσιαστικής αλλαγής πολιτικής, καθώς, όπως αναφέρθηκε από πολλούς συναδέλφους προηγούμενα, οι ίδιοι οι όροι του Ταμείου Ανάκαμψης θέτουν μία σειρά από αιρεσιμότητες και προαπαιτούμενα.

 Έρχεστε, λοιπόν, για να είμαστε σαφείς και για να καταλάβει ο ελληνικός λαός αυτό το περίφημο αφήγημα, που καλλιεργείτε εσείς και ο κ. Μητσοτάκης, γι’ αυτή τη «φυγή» προς τα μπρος σε μία κοινωνία και σε μία οικονομία που «βυθίζεται» στην ανασφάλεια αυτή τη στιγμή και στην κρίση, να βάλετε περιορισμούς μνημονιακού τύπου, «βαφτίζοντας» εμβληματικές μεταρρυθμίσεις, ρυθμίσεις και μέτρα που ακόμη και οι μνημονιακές κυβερνήσεις δεν εφάρμοσαν.

Έρχεστε, λοιπόν, εδώ να δεσμεύσετε τη χώρα με διάφορες ρυθμίσεις, που είναι παρωχημένες, αποτυχημένες, αλλά, κυρίως, είναι εκτός τόπου και χρόνου με την ίδια την Ευρώπη. Ακούσαμε τον κ. Σταϊκούρα να λέει, ότι αυτά που προτείνετε είναι μέσα στις βασικές αρχές της πολιτικής, αυτή τη στιγμή, στην Ευρωπαϊκή Ένωση. Η αλήθεια είναι διαφορετική και το ίδιο το Ταμείο Ανάκαμψης είναι η απόδειξη αυτής της διαφορετικής αλήθειας, ότι η Ευρώπη, εξ ανάγκης, έχει στραφεί σε μία πιο κεϋνσιανή πολιτική, που έρχεται να στηρίξει την εργασία, έρχεται να στηρίξει τις μικρομεσαίες επιχειρήσεις, ενώ, σε καμία περίπτωση, δεν έρχεται στη δική σας λογική να καταστήσετε τη χώρα μας, χώρα φθηνής και ελαστικής εργασίας.

Θα επικεντρωθώ, κυρίως στον άξονα 3, που αφορά στην εργασία. Είναι σαφές, ότι σε όλο το Σχέδιο σας, αλλά, κατεξοχήν, στο κεφάλαιο της εργασίας υπάρχει -και το ομολογείτε εξάλλου με σαφήνεια στο κείμενο σας- η πλήρης εφαρμογή του Σχεδίου Πισσαρίδη και το σχέδιο Πισσαρίδη, κυρίες και κύριοι συνάδελφοι, δεν είναι ένα ουδέτερο σχέδιο. Είναι ένα συγκεκριμένο σχέδιο, με συγκεκριμένες προτάσεις και σαφείς νεοφιλελεύθερες κατευθύνσεις. Δεν είναι σε καμία περίπτωση αυτό που σήμερα έχει ανάγκη ο τόπος, για να μπορέσει να ξεφύγει από την κρίση και να έχει ένα, πραγματικά, αναπτυξιακό και κοινωνικό μέλλον.

Ονομάζετε εμβληματική μεταρρύθμιση, που έρχεστε να δεσμεύσετε στο μέλλον τις πιστώσεις, σε ότι αφορά στην εργασία και την κοινωνική πολιτική, το περίφημο νομοσχέδιο που μας ανακοίνωσε ο κ. Χατζηδάκης, ότι θα φέρει. Λέτε λοιπόν, κατ’ ευφημισμό, ότι είναι ο μεγάλος εκσυγχρονισμός του εργατικού δικαίου και του συνδικαλιστικού δικαίου. Εκσυγχρονισμός είναι η κατάργηση του οκταώρου; Εκσυγχρονισμός είναι η διευθέτηση του χρόνου εργασίας με την κατάργηση των υπερωριών και τη θέσπιση υποχρεωτικών απλήρωτων υπερωριών; Εκσυγχρονισμός είναι οι ατομικές συμβάσεις, όπως μάς αναφέρει, όλες αυτές τις μέρες, ο κ. Υπουργός Εργασίας και η πλήρης υπονόμευση των συλλογικών διαπραγματεύσεων; Εκσυγχρονισμός είναι η αποδυνάμωση του δικαιώματος της απεργίας; Και βέβαια έρχεστε να μας πείτε, ότι είναι εκσυγχρονισμός η ποινικοποίηση της συνδικαλιστικής δράσης;

Επειδή αναφερθήκατε στην Ευρώπη, λέτε μέσα στο Σχέδιό σας, ότι θα χρηματοδοτήσετε από αυτή την πρόταση τον μηχανισμό για τον κατώτατο μισθό. Ποια είναι η δική σας θέση για τον κατώτατο μισθό; Ακούσαμε τον κ. Χατζηδάκη και ακούσαμε και τον κ. Πισσαρίδη, να λέει, ότι ούτε με συλλογική διαπραγμάτευση θα καθοριστεί, ούτε καν με νομοθετική ρύθμιση, αλλά από μία ομάδα εμπειρογνωμόνων που δεν θα εκπροσωπούνται μέσα οι κοινωνικοί φορείς, οι εκπρόσωποι οικονομικών και κοινωνικών συμφερόντων.

Σε πλήρη αντίθεση, λοιπόν, με την ίδια την πρόταση της Ευρωπαϊκής Ένωσης για τον κατώτατο μισθό, ιδού η πιο σαφής απόδειξη της παραφωνίας σας, όπου λέει, ότι πρέπει να είναι αξιοπρεπείς και αυξημένοι οι κατώτατοι μισθοί, σε αντίθεση με το Σχέδιο Πισσαρίδη που μιλάει για χαμηλούς κατώτατους μισθούς. Επίσης, έρχεται η Οδηγία της Ευρωπαϊκής Ένωσης και λέει, ότι ο αξιοπρεπής κατώτατος μισθός στηρίζει την ανάπτυξη, στηρίζει τη ζήτηση και στηρίζει την κατανάλωση.

 Έρχεστε, λοιπόν, σε μία χώρα που έχει 1.150.000 ανέργους, που ξέρετε πολύ καλά ότι τώρα που θα σταματήσουν, σταδιακά, όλες οι αναστολές των συμβάσεων, ήδη, για 50.000 επιχειρήσεις το έχετε αποφασίσει- ανοίγει διάπλατα ο δρόμος για την «εκτόξευση» της ανεργίας και τι λέτε σε αυτό τον κόσμο; Ότι, δήθεν, με αυτό το Σχέδιο που παρουσιάζετε, θα δημιουργηθούν στην εξαετία 180.000 θέσεις εργασίας. Δεν μας λέτε, βέβαια, που βασίζετε αυτόν τον στόχο, ο οποίος είναι, τελείως, ανεπαρκής στις σημερινές ανάγκες. Ήδη, σας είπα τα νούμερα που είναι συγκλονιστικά. Όμως, να σας θυμίσω, ότι η Κυβέρνηση του ΣΥΡΙΖΑ την περίοδο 2015 - 2019, εν μέσω μνημονίων και κρίσης, μπόρεσε μέχρι το 2019, όχι, απλώς, να μειώσει κατά 10% την ανεργία, αλλά, ταυτόχρονα, να δημιουργήσει 370.000 θέσεις εργασίας.

 Το ερώτημα που μπαίνει εδώ και είναι κρίσιμο είναι για τι θέσεις εργασίας μιλάτε, κύριε Υπουργέ; Μιλάτε για θέσεις φθηνής, ελαστικής εργασίας, χωρίς προστασία, χωρίς συλλογική διαπραγμάτευση, χωρίς τον ΣΕΠΕ να μπορεί να εξασφαλίζει τα δικαιώματα των εργαζομένων.

 Ένα τελευταίο ερώτημα, κύριε Πρόεδρε, και ευχαριστώ για την κατανόηση. Είπε κάτι ο κ. Σταϊκούρας και θα ήθελα, κύριε Υπουργέ, να μας απαντήσετε εσείς. Είπε, λοιπόν, ο Υπουργός Οικονομικών, ότι ένα μέρος από τις πιστώσεις που υπάρχουν στο κεφάλαιο το κοινωνικό και της εργασίας θα πάει από τα ασφαλιστικά ταμεία, την ιδιωτική και τη δημόσια ασφάλιση στις επενδύσεις.

Στο αρχικό σας σχέδιο του Νοεμβρίου, είχατε μέσα στο κεφάλαιο της εργασίας το κομμάτι της επικουρικής ασφάλισης και της κεφαλαιοποίησης. Το βγάλατε, όμως, κι’ εμείς θεωρήσαμε, ότι αυτό, όπως σας είχαμε επισημάνει, πέραν του ότι ήταν απαράδεκτο, είχε και διάφορα προβλήματα, όπως να παίρνετε ευρωπαϊκά κονδύλια που αντί να πάνε για τον ελληνικό λαό, να πηγαίνουν στις ξένες πολυεθνικές εταιρείες.

 Θέλουμε να μας διευκρινίσετε, αν αυτή η αναφορά του κ. Σταϊκούρα σημαίνει, ότι παραμένει η κεφαλαιοποίηση του επικουρικού συστήματος ασφάλισης, όπως επιθυμείτε στο πλαίσιο των προτάσεων του Ταμείου Ανάκαμψης.

 Καταλαβαίνετε, ότι αν ισχύει αυτό, δεν είναι απλώς απαράδεκτο, αλλά είναι και σκανδαλώδες.

 Ευχαριστώ πολύ.

 **ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει ο κ. Καββαδάς.

**ΑΘΑΝΑΣΙΟΣ ΚΑΒΒΑΔΑΣ**: Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, η αξιοποίηση των πόρων του Ταμείου Ανάκαμψης θα έπρεπε να αποτελούσε πεδίο σύγκλισης και συμφωνίας. Αποτελεί τη μέγιστη ευκαιρία αλλαγών στο παραγωγικό και αναπτυξιακό πρότυπο της χώρας και είναι ο δρόμος για την επιστροφή σε θετικούς ρυθμούς ανάπτυξης. Η στείρα κριτική και άρνηση δεν συνιστά θετική συνεισφορά.

 Η βασική ιδέα, πάνω στην οποία οικοδομήθηκε η σχεδιασμός της Κυβέρνησης, είναι η ανάδειξη πολλαπλασιαστικού οφέλους από τα 32 δισεκατομμύρια ευρώ που είναι διαθέσιμα για τη χώρα μας. Αυτόν τον σκοπό υπηρετεί το μοντέλο της τριπλής χρηματοδότησης. Ο πρώτος «πυλώνας» είναι η επιδότηση από τους πόρους του Ταμείου Ανάκαμψης σε ένα επενδυτικό σχέδιο. Ο δεύτερος «πυλώνας» είναι η τοποθέτηση κεφαλαίων από τους ίδιους τους επενδυτές και ο τρίτος «πυλώνας» είναι η χρηματοδότηση του επενδυτικού σχεδίου μέσω των τραπεζών, εφόσον τηρούνται οι άλλες δύο προϋποθέσεις.

Με αυτόν τον τρόπο αυξάνονται τα διαθέσιμα κεφάλαια που θα επενδυθούν, ενώ θα αυξηθεί, κατά ένα μεγάλο ποσοστό, το ποσό των 32 δισεκατομμυρίων ευρώ που είναι διαθέσιμο. Αυτό σημαίνει περισσότερες επενδύσεις, περισσότερες ευκαιρίες και θέσεις απασχόλησης και το κυριότερο σημαντική αύξηση του ΑΕΠ.

Δεν συμφωνώ με όσους προσεγγίζουν με μηδενιστικό τρόπο αυτό το Σχέδιο και εξάγουν αυθαίρετα συμπεράσματα. Το Σχέδιο αυτό δεν αφορά μόνο την οικονομία και τις επιχειρήσεις. Η μετάβαση στην «πράσινη» και ψηφιακή οικονομία είναι προς όφελος της ελληνικής κοινωνίας. Η χρηματοδότηση από πόρους του Ταμείου Ανάκαμψης δαπανών για την ενεργειακή αναβάθμιση των σπιτιών απευθύνεται στα ελληνικά νοικοκυριά. Υψηλές ταχύτητες και αναβάθμιση στα ευρυζωνικά δίκτυα αποτελούν όφελος για κάθε Έλληνα πολίτη που χρησιμοποιεί υπηρεσίες του διαδικτύου.

Δεν αποκλείονται οι μικρές και μεσαίες επιχειρήσεις, όπως ακούστηκε. Στον άξονα 2 για την ψηφιακή μετάβαση, έχουν προϋπολογιστεί 375 εκατομμύρια ευρώ για την ένταξη των μικρών και μεσαίων επιχειρήσεων στην ψηφιακή οικονομία, για να αναπτύξουν υποδομές και υπηρεσίες ηλεκτρονικής εξυπηρέτησης και πληρωμών, για να αναβαθμίσουν τα δίκτυα τηλεργασίας, για να διαμορφώσουν υποδομές ηλεκτρονικού εμπορίου.

Ταυτόχρονα, δημιουργείται η ανάγκη να αξιοποιηθούν στο μέγιστο βαθμό οι πόροι του ΕΣΠΑ στην κατεύθυνση της ενίσχυσης των μικρών και μεσαίων επιχειρήσεων. Είναι δεδομένο, ότι η μετάβαση σε ένα νέο παραγωγικό και αναπτυξιακό πρότυπο απαιτεί εργαζόμενους με νέες δεξιότητες. Δεν θα οδηγηθεί κανείς στον κοινωνικό αποκλεισμό. Αντίθετα, όπως προβλέπεται στον άξονα 3 για την ενίσχυση της απασχόλησης, των δεξιοτήτων των εργαζομένων και της κοινωνικής συνοχής, θα υπάρξουν οι αντίστοιχες πρόνοιες, για να ενταχθούν όλοι οι εργαζόμενοι στη νέα αγορά εργασίας που θα δημιουργηθεί. Πώς; Με μία νέα στρατηγική και ολοκληρωμένα προγράμματα δια βίου μάθησης και εκπαίδευσης με προϋπολογισμό ενός δισεκατομμυρίου ευρώ. Η καινοτομία σε αυτή την περίπτωση είναι η συστηματική και η διαρκής αξιολόγηση των παρόχων αυτών των προγραμμάτων. Η αμοιβή αυτών που θα υλοποιούν τα προγράμματα κατάρτισης, θα συνδέεται με την αμοιβή των καταρτιζόμενων, αλλά και με πιστοποίηση απόκτησης δεξιοτήτων από τρίτους. Την ίδια στιγμή, θα χρηματοδοτηθεί η στρατηγική ενεργητικής απασχόλησης, ύψους μισού δις ευρώ με προγράμματα επιδοτούμενης απασχόλησης στον ιδιωτικό τομέα για ανέργους.

Είναι πολύ σημαντικό, κύριοι συνάδελφοι, ότι το Ταμείο Ανάκαμψης δίνει τη δυνατότητα να προσελκύσουμε επενδύσεις στη χώρα μας και, κατά δεύτερο λόγο, να αυξήσουμε το όφελος που θα υπάρχει από επενδύσεις που έχουν, ήδη, δρομολογηθεί. Ένα παράδειγμα θα αναφέρω μόνο. Στη Λευκάδα, έχει ενταχθεί η μαρίνα στο Βλυχό στις στρατηγικές επενδύσεις. Η επένδυση αυτή δεν θα γίνει με χρήματα του Ταμείου Ανάκαμψης. Όμως, μπορούν να αναβαθμιστούν μέσω του Ταμείου οι υπηρεσίες της μαρίνας με πολλαπλασιαστικό αποτέλεσμα, καθώς ανάπτυξη νέων υπηρεσιών σημαίνει νέες θέσεις εργασίας.

Κυρίες και κύριοι συνάδελφοι, η χώρα δεν θα έχει άλλες τέτοιες ευκαιρίες στο μέλλον. Είναι χρήσιμο, όχι μόνο να αξιοποιήσουμε αυτή την ευκαιρία, αλλά και να διδαχθούμε από λάθη του παρελθόντος στην αξιοποίηση ευρωπαϊκών πόρων. Γι’ αυτό χρειάζεται επιτελικό κράτος και πολιτική βούληση, ώστε να μην πάει χαμένο ούτε ένα ευρώ και οι πόροι του Ταμείου να μετατραπούν, άμεσα και αποτελεσματικά, σε χειροπιαστό όφελος για την ελληνική κοινωνία. Με τη σωστή αξιοποίηση του Ταμείου Ανάκαμψης η Ελλάδα την επόμενη μέρα θα μπει σε «τροχιά» ανάπτυξης, σε «τροχιά» προόδου και ευημερίας. Θα μιλάμε για μία άλλη Ελλάδα.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει ο κ. Μουλκιώτης.

**ΔΗΜΗΤΡΙΟΣ ΠΑΠΑΔΗΜΟΥΛΗΣ:** Κύριε Πρόεδρε, επί της διαδικασίας, μπορώ να πω κάτι;

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Παρακαλώ, κύριε Παπαδημούλη, ορίστε.

**ΔΗΜΗΤΡΙΟΣ ΠΑΠΑΔΗΜΟΥΛΗΣ:** Πριν από δύο - τρεις ομιλητές, είχατε ανακοινώσει την κυρία Ασημακοπούλου, ότι θα ήταν η πρώτη Ευρωβουλευτής που θα δινόταν ο λόγος. Στη συνέχεια, δεν την είδα να παίρνει το λόγο. Θα ήθελα να σας ρωτήσω, πού οφείλεται αυτή η ασυνέπεια και επίσης, εάν σκοπεύετε και πότε να δώσετε τον λόγο και στους Ευρωβουλευτές.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Ασφαλώς, κύριε Παπαδημούλη. Η κυρία Ασημακοπούλου μάς ειδοποίησε, ότι δεν θα μιλήσει τώρα, γι’ αυτό και δεν πήρε τον λόγο, ενώ την είχα προαναγγείλει. Εννοείται ότι είστε εγγεγραμμένοι αρκετοί Ευρωβουλευτές, για να τοποθετηθείτε.

**ΔΗΜΗΤΡΙΟΣ ΠΑΠΑΔΗΜΟΥΛΗΣ:** Μπορείτε να μας ενημερώσετε ποιοι είναι εγγεγραμμένοι, επειδή στις προηγούμενες συνεδριάσεις οι Βουλευτές με τους Ευρωβουλευτές εναλλάσσονταν και επειδή σήμερα δεν βλέπω να συμβαίνει κάτι τέτοιο, θερμή παράκληση εξ ονόματος όλων των Ευρωβουλευτών.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Ο πρώτος Ευρωβουλευτής που είναι εγγεγραμμένος να μιλήσει είναι ο κ. Κύρτσος και είναι μετά από τρεις ομιλητές. Εσείς είστε λίγο πιο κάτω στη σειρά. Έχει ανακοινωθεί σε όλους τους συναδέλφους Βουλευτές αυτή η κατάσταση, κύριε Παπαδημούλη.

**ΔΗΜΗΤΡΗΣ ΠΑΠΑΔΗΜΟΥΛΗΣ (Ευρωβουλευτής του ΣΥΡΙΖΑ):** Εγώ είχα δηλώσει εκ των πρώτων, πάντως. Ελέγξτε τα στοιχεία σας. Στο chat φαίνονται, δεν ξέρω πως καταρτίζεται η σειρά.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Η σειρά είναι αυτή που σας είπα και η οποία ακολουθείται.

**ΔΗΜΗΤΡΗΣ ΠΑΠΑΔΗΜΟΥΛΗΣ:** Ελέγξτε, όμως, κι’ αυτό που σας είπα, γιατί δεν είναι σωστό αυτό.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Όχι, όχι θέλω να είμαι ξεκάθαρος, δεν υπάρχει κανένα θέμα να αποκλείσουμε κάποιον ή οτιδήποτε άλλο. Μακριά από μας αυτό. Σας διαβεβαιώνω, κύριε Παπαδημούλη.

ΧΡΗΣΤΟΣ ΓΙΑΝΝΟΥΛΗΣ: Μοιάζει λίγο με τη λίστα Πέτσα, όποιος προλάβει.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Κοιτάξτε, μπορώ κι’ εγώ να κάνω χιούμορ με τους συναδέλφους και να ειρωνευτώ και οτιδήποτε. Νομίζω, ότι όλοι οφείλουμε να τηρήσουμε ένα επίπεδο. Είναι, εξαιρετικά, ενδιαφέρουσα η συζήτηση. Συζητάμε για το Ταμείο Ανάκαμψης, μία μείζονος σημασίας πολιτική παρέμβαση και παρακαλώ πολύ να λείπουν αυτοί οι σχολιασμοί.

Τον λόγο έχει ο κ. Μουλκιώτης.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κύριε Πρόεδρε. Κυρίες και κύριοι συνάδελφοι, ίσως, η μεγαλύτερη αδυναμία του Σχεδίου Ανάκαμψης και Ανθεκτικότητας που έχει εκπονήσει η Κυβέρνηση για την ανάκαμψη της χώρας, είναι η υποτίμηση της σημασίας της υγειονομικής κρίσης. Δεν μπορούν ή δεν θέλουν να αντιληφθούν οι κυβερνώντες, ότι δεν προκύπτει για μία κρίση που προστίθεται στις, ήδη, υπάρχουσες προκλήσεις. Αγνοούν, άρα, ότι η χώρα χρειάζεται ένα εθνικό καθολικό σχέδιο, αποτέλεσμα μιας ουσιαστικής και όχι προσχηματικής διαβούλευσης; Αγνοούν, άρα, ότι απαιτείται ζήτημα πραγματικής εθνικής συνεννόησης για το μέλλον του τόπου; Στερούνται, κυρίες και κύριοι συνάδελφοι, ικανότητας και κατανόησης, ότι η παρούσα κρίση λειτουργεί, σε μεγάλο βαθμό, ως καταλύτης κοινωνικοοικονομικών αλλαγών, που έχουν δραματικές επιπτώσεις στην εργασία, το εμπόριο, τον διεθνή καταμερισμό εργασίας με τη ραγδαία επιτάχυνση των τεχνολογικών και οικονομικών εξελίξεων, όπως η ψηφιοποίηση της οικονομίας που φέρνει ακόμη μεγαλύτερη ανεργία και επισφάλεια.

Η πρόταση της Κυβέρνησης στερείται βασικών και ουσιαστικών χαρακτηριστικών. Δεν φαίνεται να περιλαμβάνει μία σοβαρή ανάλυση της παραγωγικής θέσης της ελληνικής οικονομίας στην παγκόσμια παραγωγή αγαθών και υπηρεσιών. Λείπει η έννοια μιας στοχευμένης στρατηγικής εθνικής προστιθέμενης αξίας που προτείνει το Κίνημα Αλλαγής. Κινείται στην κατεύθυνση που προδιέγραψε η Έκθεση Πισσαρίδη, «φιλτραρισμένη» από τις κατευθύνσεις της Ευρωπαϊκής Επιτροπής, όπως αποτυπώθηκαν στις βασικές προτεραιότητες του Ταμείου Ανάκαμψης και τις επιλέξιμες δράσεις που, με τον έναν ή άλλο τρόπο, περιλαμβάνει.

Μέσα σε όλα αυτά υπάρχει και ο παράγοντας εργασία. Τυπικά, το Σχέδιο περιλαμβάνει διάφορες δράσεις που αφορούν στην αύξηση της απασχόλησης, τις καλά αμειβόμενες θέσεις εργασίας και την αύξηση της απασχόλησης. Όμως, κατά κύριο λόγο, η αναβάθμιση της θέσης των εργαζομένων παρουσιάζεται ως συνάρτηση της επένδυσης, είτε αυτής στον εργαζόμενο, είτε της επιχειρηματικής. «Τυράκι», ας μου επιτραπεί η έκφραση, είναι η δημιουργία 180.000 θέσεων εργασίας, σε ορίζοντα εξαετίας, την ώρα που, ήδη, οι άνεργοι στη χώρα μας ξεπερνούν το 1.150.000, πριν ακόμα λήξει το πλαίσιο αναστολών των συμβάσεων εργασίας. Κυριαρχεί ως προτεραιότητα στην ανάκαμψη να χρηματοδοτηθούν οι μισθωτοί, όμως, με την «καθήλωση» των αμοιβών. Δύο χρόνια, χωρίς αύξηση στις βασικές αμοιβές, μείωση στα 534 ευρώ λόγω αναστολών και βεβαίως με απλήρωτες τις υπερωρίες.

 Στο Σχέδιο γίνεται λόγος για υλοποίηση της δέσμευσης της χώρας, στο πλαίσιο της ενισχυμένης εποπτείας, που σχετίζεται με τη σύσταση 1 του 2019 για τον εκσυγχρονισμό του ατομικού εργατικού δικαίου, την οποία εξειδικεύει ο Υπουργός Εργασίας, αναγγέλλοντας, ακούσατε, την κατάργηση της οκτάωρης εργασίας, την, επιπλέον, ημερήσια απασχόληση κατά δύο ώρες, χωρίς υπερωριακή αμοιβή και μάλιστα, όχι με επιχειρησιακή, αλλά με ατομική σύμβαση εργασίας. Δηλαδή, κυρίες και κύριοι συνάδελφοι, στην πραγματικότητα, η μεταρρύθμιση του εργατικού δικαίου, που προετοιμάζει η Κυβέρνηση και εντάσσεται στο ευρύτερο σχέδιο της, δήθεν, ανάκαμψη

ς, αναπαράγει την «πεπατημένη» μιας νεοφιλελεύθερης απορρύθμισης των εργασιακών σχέσεων, κάτι που ουδεμία σχέση έχει με την αναβάθμιση της θέσης των εργαζομένων, των δικαιωμάτων ή των απολαβών τους.

Ειδικότερα, στο Σχέδιο αντί για εργασία, κίνητρα και δίκαιες αμοιβές, γίνεται λόγος για την απασχολησιμότητα. Οι αμοιβές θεωρούνται αντιαναπτυξιακές και αντιπαραγωγικές. Δεν υπάρχει καμία δράση για κλαδικές πολιτικές, ενδεχομένως, για την κλωστοϋφαντουργία, για τα νέα υφάσματα και πολλά άλλα, ίσως, παραδείγματα. Δεν προσεγγίζεται η «υιοθέτηση» ενός νέου αναπτυξιακού υποδείγματος άσκησης κοινωνικής πολιτικής.

Η πρόταση του Κινήματος Αλλαγής είναι συγκεκριμένη. Η ύπαρξη κοινωνικής ρήτρας σε όλα τα έργα και όλους τους άξονες του Ταμείου, τόσο σε ό,τι αφορά στην απασχόληση ευάλωτων κοινωνικών ομάδων στα έργα αυτά, όσο και ως προς την εξασφάλιση ειδικών κονδυλίων για τα έργα κοινωνικής υποδομής και δράσης για κάθε ανάδοχο και, βεβαίως, επαρκούς στελέχωσης κοινωνικών υπηρεσιών. Βεβαίως, όλα αυτά να είναι καθορισμένα, ανά πληθυσμιακή μονάδα αυτοδιοίκησης, παραδείγματος χάρη, ανά 10.000 κατοίκους, με ειδική μέριμνα, όμως, για τις κοινωνικές υπηρεσίες σε απομακρυσμένες περιοχές και νησιά.

Υπάρχει μεγάλη ασάφεια ως προς τις προβλέψεις για το ποιοι θα υλοποιήσουν τα προγράμματα κατάρτισης. Ποιοι θα υλοποιήσουν τα προγράμματα κατάρτισης; Υπενθυμίζω, ότι τα τελευταία χρόνια παρατηρείται μία επικίνδυνη αποκρατικοποίηση των πολιτικών κατάρτισης και, βεβαίως, υποβάθμιση των κρατικών κέντρων δια βίου μάθησης. Μέσα στις πολλές επικεφαλίδες που είδαμε, ξέφυγε στην Κυβέρνηση η αξία της ζωής, το υποκείμενο της οικονομίας και της κοινωνίας, δηλαδή, ξέφυγε ο νέος άνθρωπος. Αλήθεια, δεν βρέθηκε χώρος, έστω για μία τυπική αναφορά στο δημογραφικό;

Τέλος, κυρίες και κύριοι συνάδελφοι, εντυπωσιάζει, ότι, επίσης, ξεχάστηκε η πολυδιαφημισμένη πολιτική για την αντιστροφή του ισοζυγίου μετανάστευσης Ελλήνων προς το εξωτερικό.

Εν κατακλείδι, το Σχέδιο της Κυβέρνησης, προσαρμοσμένο στις αποτυχημένες νεοφιλελεύθερες εμμονές της Κυβέρνησης -ναι, όπως το λέμε- συνιστά μία αντιμεταρρύθμιση και σε βάρος των εργαζομένων και υπέρ, βεβαίως, της πλήρους απορρύθμισης των εργασιακών σχέσεων, επιδιώκοντας να μετατρέψει όλη τη χώρα σε ειδική οικονομική ζώνη φθηνής και απαξιωμένης εργασίας.

Καταλήγοντας, το χειρότερο είναι, ότι, για μία ακόμη φορά, με ευθύνη της παράταξης της Νέας Δημοκρατίας, χάνεται η ευκαιρία να ακολουθηθεί μία άλλη πορεία, που θα έβλεπε την εργασιακή σταθερότητα, την προστασία των θέσεων απασχόλησης, τους θεσμοθετημένους αξιοπρεπείς μισθούς, τα δικαιώματα των εργαζομένων στους όρους εργασίας, ως αφετηρία για μία άλλη συμβολή και της εργασίας στην αύξηση της παραγωγικότητας και έναν άλλο αναπτυξιακό, προοδευτικό δρόμο, όπως, δηλαδή η πρόταση που προτείνει το Κίνημα Αλλαγής, που βλέπει την ανάπτυξη με καθαρούς όρους κοινωνικής δικαιοσύνης και άμβλυνσης των διακρίσεων και των ανισοτήτων.

Σας ευχαριστώ, κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Προεδρεύων των Επιτροπών)**: Τον λόγο έχει η κυρία Φωτίου.

**ΘΕΑΝΩ ΦΩΤΙΟΥ**: Σας ευχαριστώ, κύριε Πρόεδρε. Κυρίες και κύριοι Βουλευτές, το προνοιακό κράτος είναι ο μεγάλος «χαμένος» στην πρόταση της Νέας Δημοκρατίας για το Ταμείο Ανάκαμψης. Πολύ λίγα χρήματα, μόλις, το 2% στα 31 δις, δηλαδή, 601 εκατομμύρια και σε λάθος κατεύθυνση. Τα 180 εκατομμύρια σπαταλούνται σε άχρηστες καταρτήσεις τύπου «σκοιλ ελικικου» και από αυτά μόνο τα 50 εκατομμύρια αφορούν δικαιούχους της πρόνοιας. Τα υπόλοιπα είναι για κατάρτιση για τη διαφορετικότητα και για τους πρόσφυγες, ενώ 90 εκατομμύρια αφορούν δράσεις που εντάσσονται στους άξονες «πράσινης» και ψηφιακής μετάβασης, παράδειγμα η προσβασιμότητα των αναπήρων, φυσική και ψηφιακή, που ανήκει σε αυτούς τους δύο άξονες. Απομένουν 330 εκατομμύρια για να μοιραστούν αποσπασματικά, χωρίς νέο σχέδιο για την πρόνοια, χωρίς αλλαγή του προνοιακού μας μοντέλου.

Ματαίως, η Ευρωπαϊκή Ένωση σάς προτρέπει να ενισχύσετε τα «ασθενή» κοινωνικά προνοιακά συστήματα των χωρών του νότου, όπως η Ελλάδα και σας πριμοδοτεί και γι’ αυτό. Ματαίως, σας καλεί να αντιμετωπίσετε τις κοινωνικές ανισότητες που αυξάνονται, να ενισχύσετε τα νοικοκυριά που φτωχοποιούνται ραγδαία από την πανδημία και περιλαμβάνουν παιδιά, ανάπηρους και ηλικιωμένους που επλήγησαν.

Εσείς, πιστοί στο Σχέδιο Πισσαρίδη, γυρίζετε την πρόνοια στο αποτυχημένο μοντέλο, πριν από τον ΣΥΡΙΖΑ και την πανδημία, με αντιμετώπιση, δηλαδή, μόνο της ακραίας φτώχειας, των ανέργων και επισφαλώς εργαζομένων με κατάρτιση και ψηφιακές δεξιότητες. Δεν θέλετε να προστατεύσετε τις οικογένειες των μεσαίων στρωμάτων και των μικρομεσαίων επιχειρήσεων που φτωχοποιούνται ραγδαίως, ενώ γνωρίζετε, ότι η πανδημία, όπως και η δεκαετής χρηματοπιστωτική κρίση, «χτύπησαν», κυρίως, τα μεσαία στρώματα, τα οποία «καπηλευτήκατε» για να έρθετε στην εξουσία.

Χάνει η χώρα μία τεράστια ευκαιρία, γιατί είστε ιδεολογικά καθηλωμένοι, στο ό,τι τα χρήματα για την πρόνοια δεν φέρνουν επενδύσεις και είναι αντιαναπτυξιακά. Απόδειξη είναι, ότι στο Σχέδιο που παρουσιάζετε η πρόνοια δεν φέρνει ούτε ένα ευρώ, επιπλέον, από επενδυτικούς πόρους, ενώ γνωρίζετε καλά, ότι όλες οι υπηρεσίες πρόνοιας και οι παροχές φέρνουν, όπως οι βρεφονηπιακοί σταθμοί, όπως τα ΚΔΑΠ, οι δομές φροντίδας ηλικιωμένων, οι ανάπηροι, τα σχολικά γεύματα. Το είπε και ο Βουλευτής σας από τη Θεσσαλονίκη.

Στον αντίποδα των παραπάνω, ο ΣΥΡΙΖΑ - Προοδευτική Συμμαχία πιστεύει, ότι τώρα είναι η μεγάλη ευκαιρία για τη δημιουργία ενός νέου προνοιακό κράτους, που θα εγγυάται την καθολική φροντίδα και αξιοπρεπή διαβίωση της πλειοψηφίας των πολιτών, σε κάθε φάση της ζωής τους, που δημιουργούνται συνθήκες ανισότητας, λόγω φτώχειας, αναπηρίας ανηλικότητας, γήρανσης, ακόμη, και εξαιτίας ενός ευχάριστου γεγονότος, δηλαδή, της έλευσης ενός παιδιού.

Θέτουμε, λοιπόν, εμείς τέσσερις στόχους για το Ταμείο Ανάκαμψης. Πρώτος είναι η καταπολέμηση των ανισοτήτων της οικογενειακής και παιδικής φτώχειας και η έλλειψη, οικονομικά, προσιτής κατοικίας. Επειδή το ελάχιστο εγγυημένο εισόδημα αποδείχτηκε ανεπαρκές, προτείνουμε νέο «δίχτυ» ασφάλειας, που είναι το εισόδημα έκτακτης ανάγκης για την κοινωνική πλειοψηφία και το οποίο συνδυάζεται με ένταξη στην εργασία, με εξασφάλιση στέγης, βασικών αγαθών, όπως ρεύμα, νερό και ίντερνετ.

Δεύτερος στόχος είναι η ολοκληρωμένη μέριμνα για το παιδί, τον ανάπηρο και τον ηλικιωμένο, με παροχές και υπηρεσίες φροντίδας υψηλής ποιότητας. Για το παιδί προτείνουμε ειδική παροχή ανατροφής παιδιών προσχολικής ηλικίας, από 0 έως 4 ετών. Συνδυάζεται με αύξηση των βρεφονηπιακών σταθμών και ΚΔΑΠ και θέσεων σε αυτά και την παροχή σχολικών γευμάτων για όλα τα παιδιά του σχολείου. Η Ευρωπαϊκή Ένωση είπε με το Πρόγραμμα Child Guarantee, ότι, όπου κόπηκαν τα σχολικά γεύματα λόγω πανδημίας, αυξήθηκε η φτώχεια. Για την αντιμετώπιση οικογενειακών προβλημάτων και βίας προτείνουμε 380 κέντρα στήριξης παιδιού και οικογένειας. Τα κέντρα κοινότητας που ξεκίνησε ο ΣΥΡΙΖΑ και τα «παγώσατε».

Για την ισοτιμία, ανεξαρτησία και την αξιοπρεπή διαβίωση του αναπήρου, προτείνουμε μεταρρύθμιση των ΚΕΠΑ και το ηλεκτρονικό πάσο αναπήρου, συνδεδεμένο με τον ηλεκτρονικό φάκελο του αναπήρου, που ξεκινήσαμε και τον «παγώσατε». Προτείνουμε τον βοηθό αναπήρου, με κλιμακούμενη παρουσία και σε εικοσιτετράωρη βάση αν απαιτείται, την ίδρυση στεγών υποστηριζόμενης και αυτόνομης διαβίωσης, για να κλείσουν τα ιδρύματα και ως απάντηση στην αγωνία των γονιών αναπήρων παιδιών, τι θα γίνουν αν εκλείψουν εκείνοι, την ξεκίνησε ο ΣΥΡΙΖΑ και την «παγώσατε». Η προσβασιμότητα των αναπήρων, όπως είπαμε, είναι στην ψηφιακή μετάβαση με είκοσι πιλοτικές πόλεις, όπως τις λέμε εμείς, ενταγμένες σε αυτές.

Τρίτος στόχος είναι η φροντίδα και η αυτονομία για τον ηλικιωμένο, παροχή δωρεάν υπηρεσίας εντοπισμού και τηλεειδοποίησης για τους ηλικιωμένους και στελέχωση των κέντρων ολοκληρωμένης φροντίδας ηλικιωμένων, οφειλή που ξεκίνησε ο ΣΥΡΙΖΑ και την «παγώσατε».

Τέταρτος στόχος, η πανδημία απέδειξε την έλλειψη συντονισμού Κράτους και υπηρεσιών φροντίδας στους Δήμους. Το είδαμε αυτό και στα γηροκομεία. Γι’ αυτό προτείνουμε τη συγκρότηση του δημόσιου «βραχίονα» κοινωνικής αλληλεγγύης για το συντονισμό Κράτους και Τοπικής Αυτοδιοίκησης, για την υλοποίηση, παρακολούθηση και αξιολόγηση των υπηρεσιών φροντίδας. Ο δημόσιος «βραχίονας» θα συντονίζει, ψηφιακά, 380 κέντρα κοινότητας, που εμείς ιδρύσαμε και ελπίζω να μην τα καταργήσετε για το κράτος πρόνοιας, με υπηρεσίες πρόνοιας υψηλού επιπέδου.

Τελειώνοντας, θέλω να δώσω μία απάντηση στον Υπουργό για τις ανισότητες και την ανάπτυξη. Κύριε Υπουργέ, παραλάβαμε το 2015 την παιδική φτώχεια στο 26,6%. Τη φτάσαμε το 2019 στο 21,1%, δηλαδή, 5,5% κάτω. Δεν είναι αυτό το πρόβλημα. Ποιο είναι το σημαντικό;

Το σημαντικό είναι ότι, όταν η παιδική φτώχεια το 2005, σε καιρούς ανάπτυξης, ήταν μία μονάδα μεγαλύτερη, δηλαδή, 22,1% απ’ ότι αυτή που τη φτάσαμε το 2019. Βγάλτε το ηθικό συμπέρασμα και τα συμπεράσματα σας.

 Στο σημείο αυτό γίνεται η β΄ ανάγνωση των καταλόγων των μελών των Επιτροπών.

Από τη Διαρκή Επιτροπή Οικονομικών Υποθέσεων παρόντες ήταν οι Βουλευτές κ.κ. Αμανατίδης Γεώργιος, Αναστασιάδης Σάββας, Αλεξοπούλου Χριστίνα, Διγαλάκης Βασίλειος, Βρούτσης Ιωάννης, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Δούνια Παναγιώτα (Νόνη), Κωτσός Γεώργιος, Κελέτσης Σταύρος, Κόνσολας Εμμανουήλ (Μάνος), Κοντογεώργος Κωνσταντίνος, Μπαραλιάκος Ξενοφών (Φώντας), Μπαρτζώκας Αναστάσιος, Στυλιανίδης Ευριπίδης, Πασχαλίδης Ιωάννης, Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Ταραντίλης Χρήστος, Καππάτος Παναγής, Αυγερινοπούλου Διονυσία - Θεοδώρα, Υψηλάντης Βασίλειος – Νικόλαος, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κόκκαλης Βασίλειος, Κουρουμπλής Παναγιώτης, Μάλαμα Κυριακή, Παπανάτσιου Αικατερίνη, Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αρβανιτίδης Γεώργιος, Κατρίνης Μιχαήλ, Λοβέρδος Ανδρέας, Καραθανασόπουλος Νικόλαος, Μανωλάκου Διαμάντω, Συντυχάκης Εμμανουήλ, Χήτας Κωνσταντίνος, Αρσένης Κρίτων – Ηλίας και Λογιάδης Γεώργιος.

Από τη Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ.: Ακτύπης Διονύσιος, Δημοσχάκης Αναστάσιος, Βρυζίδου Παρασκευή, Καλλιάνος Ιωάννης, Ευθυμίου Άννα, Ιατρίδη Τσαμπίκα (Μίκα), Κεφαλά Μαρία – Αλεξάνδρα, Κρητικός Νεοκλής, Λεονταρίδης Θεόφιλος, Λιάκος Ευάγγελος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Μπίζιου Στεργιανή (Στέλλα), Μπλούχος Κωνσταντίνος, Οικονόμου Βασίλειος, Πνευματικός Σπυρίδων, Σαλμάς Μάριος, Σκόνδρα Ασημίνα, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσονας, Χρυσομάλλης Μιλτιάδης (Μίλτος), Αβραμάκης Ελευθέριος, Αυγέρη Θεοδώρα (Δώρα), Βαρδάκης Σωκράτης, Βαρεμένος Γεώργιος, Γεροβασίλη Όλγα, Θραψανιώτης Εμμανουήλ, , Κασιμάτη Ειρήνη (Νίνα), Μεϊκόπουλος Αλέξανδρος, Μπαλάφας Ιωάννης, Μπάρκας Κωνσταντίνος, Ξανθός Ανδρέας, Ξενογιαννακοπούλου Μαρία – Ελίζα (Μαριλίζα), Σκουρλέτης Παναγιώτης (Πάνος), Τριανταφυλλίδης Αλέξανδρος (Αλέκος), Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Λαμπρούλης Γεώργιος, Στολτίδης Λεωνίδας, Αθανασίου Μαρία, Ασημακοπούλου Σοφία-Χάιδω, Απατζίδη Μαρία και Γρηγοριάδης Κλέων.

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βασιλειάδης Βασίλειος, Βλάχος Γεώργιος, Γιόγιακας Βασίλειος, Γκίκας Στέφανος, Καραμανλή Άννα, Καρασμάνης Γεώργιος, Κέλλας Χρήστος, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Κάτσης Μάριος, Φάμελλος Σωκράτης, Χαρίτσης Αλέξανδρος (Αλέξης), Μπιάγκης Δημήτριος, Γκόκας Χρήστος, Ιλχάν Αχμέτ, Κεγκέρογλου Βασίλειος, Παπαναστάσης Νικόλαος, Κομνηνάκα Μαρία, Δελής Ιωάννης και Αβδελάς Απόστολος.

Από τη Ειδική Διαρκή Επιτροπή Ευρωπαϊκών Υποθέσεων παρόντες ήταν οι Βουλευτές κ.κ.: Ανδριανός Ιωάννης, Βαρτζόπουλος Δημήτριος, Βολουδάκης Μανούσος - Κωνσταντίνος, Γιαννάκου Μαριορή (Μαριέττα), Καιρίδης Δημήτριος, Κατσανιώτης Ανδρέας, Κεδίκογλου Συμεών (Σίμος), Κεφαλογιάννη Όλγα, Κουμουτσάκος Γεώργιος, Λοβέρδος Ιωάννης – Μιχαήλ, Μάνη – Παπαδημητρίου Άννα, Μπούγας Ιωάννης, Παπαδημητρίου Χαράλαμπος (Μπάμπης), Τσαβδαρίδης Λάζαρος, Αβραμάκη Ελευθέριος, Κασιμάτη Ειρήνη (Νίνα), Φίλης Νικόλαος, Μουζάλας Ιωάννης, Μπουρνούς Ιωάννης, Μωραΐτης Αθανάσιος (Θάνος), Παπαδόπουλος Αθανάσιος, Σκουφά Ελισσάβετ (Μπέττυ), Φωτίου Θεανώ, Κεφαλίδου Χαρά, Πάνας Απόστολος, Παφίλης Αθανάσιος, Γκιόκας Ιωάννης, Βιλιάρδος Βασίλειος και Σακοράφα Σοφία.

**ΑΘΑΝΑΣΙΟΣ ΚΑΒΒΑΔΑΣ (Προεδρεύων των Επιτροπών):** Τον λόγο έχει ο κ. Σκυλακάκης.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Το θέμα είναι το Σώμα να κάνει ουσιαστική αξιολόγηση και κριτική. Το Σχέδιο Ανάκαμψης και το Ταμείο Ανάκαμψης, με βάση τον ευρωπαϊκό κανονισμό, δεν επιτρέπει κανενός είδους επαναλαμβανόμενα κόστη, δεν επιτρέπει καν τη δημιουργία δομών που θα αφήσουν κόστη που, στη συνέχεια, δεν θα καλύπτονται. Συνεπώς, θέματα, όπως στελέχωση, κ.λπ., είναι απολύτως μη επιλέξιμα και αυτό είναι ένα ειδικό θέμα σε όλα τα κοινωνικά προγράμματα. Είναι πιο αυστηρό από το ΕΣΠΑ, καθώς το ΕΣΠΑ αφήνει κάποια περιθώρια για κάποιο διάστημα. Το Ταμείο Ανάκαμψης μόνο σε, εξαιρετικά, πιλοτικά θέματα αφήνει τέτοιο περιθώριο. Το λέω αυτό, γιατί, όταν θα έρθουμε να συζητήσουμε με λεπτομέρεια το νομοσχέδιο, θα πρέπει να το λαμβάνουμε υπόψη μας.

**ΑΘΑΝΑΣΙΟΣ ΚΑΒΒΑΔΑΣ (Προεδρεύων των Επιτροπών):** Τον λόγο έχει ο κ. Βολουδάκης.

**ΜΑΝΟΥΣΟΣ-ΚΩΝΣΤΑΝΤΙΝΟΣ ΒΟΛΟΥΔΑΚΗΣ:** Ευχαριστώ κύριε Πρόεδρε. Κυρίες και κύριοι συνάδελφοι, ίσως, καμία κυβέρνηση μέχρι σήμερα δεν είχε στη διάθεσή της τόσους πόρους, σε τόσο χρόνο, για να υλοποιήσει έναν ριζικό μετασχηματισμό της ελληνικής οικονομίας, δηλαδή, τους πόρους του Ταμείου Ανάκαμψης, υποστηριζόμενους και από το ΕΣΠΑ που θα εξελίσσεται τον ίδιο χρόνο. Ένα πακέτο που στόχο έχει να κάνει την οικονομία μας εξωστρεφή, ανταγωνιστική και να δημιουργήσει θέσεις εργασίας, για να αντιστραφεί η πορεία που ακολουθεί η οικονομία μας, εδώ και πάνω από δέκα χρόνια, με τη χρηματοοικονομική κρίση αρχικά και με τις συνέπειες πανδημίας, στη συνέχεια.

Ακούσαμε σήμερα από την πλευρά της αντιπολίτευσης μία ρητορική, σχετικά με το πόσο αλλάζει η φιλοσοφία της οικονομικής πολιτικής μετά την πανδημία. Εμείς πρώτοι αναγνωρίζουμε, ότι σε συνθήκες πανδημίας χρειάζεται μία ισχυρή παρουσία του Κράτους που αντιμετωπίζει την κατάσταση της κρίσης. Αυτό, όμως, δεν αλλάζει ορισμένα βασικά θεμελιώδη δεδομένα. Δεν αλλάζει το βασικό θεμελιώδες δεδομένο, ότι ο πλούτος και οι θέσεις εργασίας, κατ’ εξοχήν αυτές, δημιουργούνται στον ιδιωτικό τομέα από τη δημιουργικότητα και τον μόχθο των ανθρώπων. Δεν μπορεί το Κράτος να δημιουργήσει θέσεις εργασίας μακροπρόθεσμα. Αυτό δεν είναι κάτι που πιστεύω, ότι τίθεται σε συζήτηση στο μεγαλύτερο μέρος του κόσμου. Αυτό, λοιπόν, πρέπει να είναι η στόχευσή μας και θέλω να ελπίζω, ότι και η «παράταξη του Κολοκοτρώνη» θα το λάβει τελικά υπόψη της.

Έχοντας πει αυτά, πρέπει να πω, ότι πιστεύω ότι στο Σχέδιο, όπως είναι σήμερα, πρέπει να γίνουν βελτιώσεις, κύριε Υπουργέ, ιδιαίτερα, σε ότι αφορά στις μικρομεσαίες επιχειρήσεις εν γένει και στη μεταποίηση. Οι μικρομεσαίες επιχειρήσεις στην Ελλάδα είναι η «ραχοκοκαλιά» της απασχόλησης και αντιμετωπίζουν ιδιαίτερο πρόβλημα σήμερα στο να χρηματοδοτηθούν από τις τράπεζες. Το Σχέδιο θα λειτουργήσει μέσω των τραπεζών και ορθώς. Όμως, οι τράπεζες μπορούν να χρηματοδοτήσουν τις ελληνικές επιχειρήσεις; Θα μου πείτε, πρέπει τα σχέδια να είναι τέτοια που να μπορούν, πράγματι. Όμως, οι τράπεζες σήμερα αντιμετωπίζουν από τη μία, την ανάγκη να πληρούν μία σειρά από κριτήρια, πολύ αυστηρά, για την κεφαλαιακή τους επάρκεια, από την άλλη τους προσφέρουν οι διεθνείς συνθήκες μία «τεμπέλικη» δουλειά, που τις κάνει να μην «σκοτίζονται», ιδιαίτερα, για το πώς θα φθάσουν τα λεφτά στις μικρομεσαίες επιχειρήσεις, διαχειριζόμενες το δημόσιο χρέος και τα ομόλογα. Αυτό, λοιπόν, θα πρέπει να το προσέξετε.

Σε σχέση με τον τουρισμό, χρειαζόμαστε μία αλλαγή μοντέλου. Αποτυπώνεται, πράγματι, στο Σχέδιο, με την έμφαση σε διάφορες νέες μορφές τουρισμού, όπως είναι ο Αγροτουρισμός, ο Ορεινός Τουρισμός, ο Τουρισμός Υγείας, κ.λπ.. Όμως, εκεί θα χρειαστούν περισσότεροι πόροι. Τα 300 εκατομμύρια που προβλέπει το Σχέδιο, δεν πιστεύω ότι είναι επαρκή, περιορίζοντας, ίσως, άλλους τομείς που «υπερακοντίζουμε» τους ευρωπαϊκούς στόχους, θα μπορούσατε να εξοικονομήσετε χρήματα. Τα 300 εκατομμύρια για όλη την επικράτεια, γι’ αυτόν τον τομέα δεν επαρκούν.

Οφείλω να κάνω μία αναφορά στον ΒΟΑΚ. Χαιρετίζω ως Βουλευτής Χανίων το γεγονός, ότι πρώτη φορά εγγράφεται μία δέσμευση της ελληνικής Πολιτείας για χρηματοδότηση του ΒΟΑΚ. Δεν είμαι, όμως, εδώ για να χειροκροτώ, κύριε Υπουργέ. Χαιρετίζω το γεγονός, αλλά δεν πανηγυρίζω. Θα πανηγυρίσω, όταν δεσμευθείτε για την υπόλοιπη χρηματοδότηση. Έχω διαφορετική προσωπική άποψη, την οποία έχω καταθέσει, κατ’ επανάληψη, και δεν χρειάζεται να επιμείνω. Πάντως, οπωσδήποτε, δεν μπορώ να μην χαιρετίσω το γεγονός, ότι 427 εκατομμύρια από το Ταμείο Ανάκαμψης θα πάνε για τον ΒΟΑΚ.

Τέλος και κλείνοντας, διαπιστώνοντας, ότι στο Σχέδιο υπάρχουν διάφορες δράσεις κοινωνικού χαρακτήρα, που δεν συνδέονται άμεσα -με τη στενή έννοια- με την οικονομική ανάκαμψη, θα έλεγα, ότι υπάρχει μία έλλειψη. Εφόσον υπάρχει τέτοιος χώρος, κύριε Υπουργέ, θα έπρεπε να υπάρχει μεγαλύτερη έμφαση και πρόνοια στο μεγαλύτερο πρόβλημα της χώρας, αυτό που «υποσκάπτει» την ίδια την υπόστασή μας ως έθνους, το δημογραφικό. Το δημογραφικό καθιστά το ασφαλιστικό μας μη βιώσιμο, αλλά βάζει και όρια στην οικονομική ανάπτυξη, καθώς ένα γερασμένο ανθρώπινο δυναμικό δεν μπορεί να υποστηρίξει ταχείς ρυθμούς μεγέθυνσης. Μην ξεχνάμε, ποιοι μας εξέλεξαν και με ποια ατζέντα, κύριε Υπουργέ.

Αυτοί που μας εξέλεξαν δεν είχαν μόνο το αίτημα της απελευθέρωσης των παραγωγικών δυνάμεων και της άρσης του υπέρμετρου φορολογικού «βάρους» της διακυβέρνησης ΣΥΡΙΖΑ. Αυτοί που μας εξέλεξαν, είχαν απαυδήσει από τις ιδεοληψίες της Αριστεράς και αποζητούσαν και αποζητούν την ουσιαστική ανάταξη του έθνους, σε μία Πατρίδα που έχει σύνορα, σε μία Πατρίδα που έχει εθνική ταυτότητα, σε μία Πατρίδα που θα υποστηρίζει την οικογένεια, όπως κάνει κάθε κοινωνία και κράτος, παντού στον πλανήτη μέχρι σήμερα, καθώς όλα τα οργανωμένα σύνολα επιδιώκουν την αναπαραγωγή τους. Θα πρέπει λοιπόν, μέχρι να έρθει ως σχέδιο νόμου το Σχέδιο αυτό, να υπάρξει πρόσθετη μνεία για το δημογραφικό και τη στήριξη της οικογένειας.

Η ευκαιρία για την Πατρίδα μας με το Σχέδιο Ανάκαμψης, με τους πόρους του Ταμείου Ανάκαμψης είναι μεγάλη. Το ίδιο και η ευθύνη όλων μας, όσων έχουμε σήμερα να πάρουμε θέση.

Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Προεδρεύων των Επιτροπών):** Τον λόγο έχει ο κ. Κύρτσος.

**ΓΕΩΡΓΙΟΣ ΚΥΡΤΣΟΣ (Ευρωβουλευτής της Ν.Δ.):** Ευχαριστώ, κύριε Πρόεδρε.Εγώ αισθάνομαι την υποχρέωση να πω καλά λόγια και για τον Πρωθυπουργό και για την Κυβέρνηση, διότι, ας μην ξεχνάμε, ότι αυτό το πρόγραμμα είναι μία μεγάλη διαπραγματευτική επιτυχία της ελληνικής πλευράς. Μάλιστα, είναι και μία υπέρβαση σε ευρωπαϊκό επίπεδο. Επομένως, ας έχουμε μια πιο θετική προσέγγιση. Άλλωστε, και στο Ευρωπαϊκό Κοινοβούλιο, υπήρξε μία ευρύτερη συναίνεση υπέρ του προγράμματος, το οποίο «βομβαρδίζουν» με μανία διάφοροι συνάδελφοι της Αντιπολίτευσης.

Στο ερώτημα, αν θα μας λύσει το πρόγραμμα όλα τα προβλήματα, η απάντηση είναι όχι. Όμως, είναι ένα τεράστιο βήμα προς τη σωστή κατεύθυνση που μας ενθαρρύνει να πάμε πιο δυναμικά και να διεκδικήσουμε ένα καλύτερο μέλλον. Είναι φανερό, ότι δεν θα μας λύσει το πρόβλημα, διότι η ίδια ανάλυση λέει, ότι την τελευταία δεκαετία είχαμε ένα επενδυτικό έλλειμμα 162 δισεκατομμυρίων. Δηλαδή, μείναμε πίσω, σε σχέση με τον ανταγωνισμό στην ευρωζώνη, με τον μέσο όρο, επί του Ακαθάριστου Εγχώριου Προϊόντος, κατά 162 δις. Εάν τα κάνουμε όλα σωστά, θα έχουμε καλύψει το 1/3 του επενδυτικού ελλείμματος της τελευταίας δεκαετίας και φυσικά γράφει το «κοντέρ», διότι έχουμε και έλλειμμα λόγω της πανδημίας. Επομένως, ας αναγνωρίσουμε, ότι έχει γίνει ένα βήμα στη σωστή κατεύθυνση και ας αναλύσουμε όλοι μαζί, τι, ακριβώς, πρέπει να κάνουμε.

Στο σημείο αυτό, θα ήθελα να απαντήσω στον κ. Τσακαλώτο, ο οποίος μάς λέει, ότι λέμε συνεχώς τα ίδια κάθε πενταετία. Θα σας πω, ότι η προσέγγιση του κ. Σκυλακάκη, ήταν, εντελώς, διαφορετική. Δηλαδή, υπάρχουν στοιχεία αυτοκριτικής για το πολιτικό σύστημα γενικότερα, για να πάμε καλύτερα. Αυτό που με προβληματίζει είναι, ότι ο κ. Τσακαλώτος, λέει τα ίδια κάθε πενταετία, ανεξάρτητα από την πολιτική του ΣΥΡΙΖΑ. Δηλαδή, έλεγε, ότι είναι με τους πολλούς και ότι εμείς είμαστε με τους λίγους. Το 2010, μάς ήθελε κατά Βενεζουέλα μεριά. Τα ίδια έλεγε το 2015, όταν μας «ισοπέδωσε» με το τρίτο μνημόνιο. Τα ίδια λέει και το 2020-2021, μετά τη λαϊκή αποδοκιμασία της Κυβέρνησης ΣΥΡΙΖΑ και την πανδημία.

Όσο δε για άλλους συναδέλφους της Αντιπολίτευσης, μου κάνει εντύπωση, ότι όσο λιγότεροι είναι -εννοώ με την εκλογική άποψη, με το ποσοστό τους- τόσο περισσότερο πιστεύουν, ότι εκπροσωπούν τους πολλούς. Αυτό είναι φαινόμενο. Εγώ, τουλάχιστον, δεν μπορώ πολιτικά να το αναλύσω. Είναι εντυπωσιακό, πάντως.

Σε σχέση με το τι μπορούμε να κάνουμε καλύτερα, γιατί μπορούμε να κάνουμε πολλά πράγματα καλύτερα. Καταρχήν, ορισμένες προτάσεις δεν με πείθουν. Για παράδειγμα, οι «έξυπνες» πόλεις δεν είναι κάτι το πονηρό, όπως υπαινίχθηκε ένας Βουλευτής της Αντιπολίτευσης. Είναι, για παράδειγμα, εκεί που στηρίζει το μέλλον της η Κίνα, η νέα υπερδύναμη. Δηλαδή, συνδυάζει τη λειτουργία των πόλεων, συνδυάζει την ψηφιακή τεχνολογία, την «πράσινη» μετάβαση και το αποτέλεσμα είναι εντυπωσιακό. Αν δείτε, όμως, το κονδύλι για τις «έξυπνες» πόλεις, το οποίο θεωρώ ότι είναι στρατηγική επιλογή, είναι 73 εκατομμύρια και λέει «πιλοτικό» πρόγραμμα. Επειδή έχω συνηθίσει από τέτοιες διατυπώσεις σε ευρωπαϊκό επίπεδο, είναι σαν να ακουμπάς ένα θέμα, αλλά χωρίς να το προωθείς.

 Ένα άλλο που μου έκανε κακή εντύπωση είναι η ηλεκτροκίνηση, που εγώ τη συνδέω με τη, νέου τύπου, βιομηχανική ανάπτυξη. Αναφέρονται 220 εκατομμύρια στην εξαετία, καθώς «προωθείται η αντικατάσταση μέρους του στόλου των αστικών συγκοινωνιών στην Αθήνα και στη Θεσσαλονίκη με ηλεκτρικά λεωφορεία και επιδοτείται η αντικατάσταση των παλαιών ρυπογόνων ταξί με ηλεκτρικά». Στις προτάσεις που έχω κάνει και στην Κοινοβουλευτική Ομάδα της Νέας Δημοκρατίας, θεωρώ, ότι πρέπει να πάμε στην πλήρη ηλεκτροκίνηση των αστικών λεωφορείων και των ταξί σε Αθήνα και Θεσσαλονίκη. Αντί γι’ αυτό έχουμε μία μεταβατική φάση με μεταχειρισμένα λεωφορεία ντίζελ, δηλαδή, εντελώς λάθος με τα κριτήρια του περιβάλλοντος, αλλά και της ατμοσφαιρικής ρύπανσης, ενώ δεν βλέπουμε αναγκαίους πόρους. Επομένως, εδώ πρέπει να γίνουν διορθώσεις. Ανέφερα, ήδη, δύο παραδείγματα. Υποθέτω ότι και οι συνάδελφοι Βουλευτές, ιδιαίτερα της Αντιπολίτευσης, θα αναφέρουν περισσότερα παραδείγματα, για να πάμε όλοι μαζί μπροστά.

Επίσης, μία μεγάλη παράλειψη που θεωρώ, ότι υπάρχει στο πρόγραμμα, είναι τα χρηματοπιστωτικά. Με τον κ. Παπαδημούλη είμαι στην Επιτροπή Οικονομικών και Νομισματικών Υποθέσεων. Δηλαδή, στο Ευρωπαϊκό Κοινοβούλιο τα οικονομικά και τα χρηματοπιστωτικά είναι «δίδυμο», δεν γίνεται διαφορετικά. Όμως, εδώ βλέπουμε, ότι τα χρηματοπιστωτικά είναι μία παραγραφούλα ουσιαστικά.

Επιπλέον, για το ιδιωτικό χρέος δεν αναφέρεται τίποτα.

Σε ότι αφορά στη δεύτερη ευκαιρία περιγράφεται κάτι, αλλά δεύτερη ευκαιρία ευρωπαϊκά είναι να σε διευκολύνουν να ξαναμπείς στον επαγγελματικό «στίβο», όχι να σου δώσουν δεύτερη ευκαιρία να πληρώσεις αυτά που δεν μπορεί να πληρώσεις. Δηλαδή, υπάρχει διαφορετική αντίληψη.

Σε ότι αφορά στα funds και τη λειτουργία τους, επίσης, τίποτα, ενώ για τη Bad Bank, που υποστηρίζει ο κ. Στουρνάρας και εγώ στο Ευρωπαϊκό Κοινοβούλιο, επίσης, τίποτα.

Σε ότι αφορά στα επιτόκια που είναι διπλάσια ή τριπλάσια της Πορτογαλίας και της Ισπανίας για τους μικρομεσαίους, να μην κάνουμε συγκρίσεις με τους πολύ προωθημένους, επίσης, τίποτα.

Μιλάμε, συνήθως, για κουλτούρα πληρωμών, αλλά πρέπει πρώτα να λύσουμε το θέμα της κουλτούρας χρεώσεων, διότι, πλέον, αυτοί που χρωστάνε, χρεώνονται τα πάντα στην αγωνιώδη προσπάθεια των τραπεζών να βγουν και αυτοί από τη δύσκολη κατάσταση. Επομένως, μεγαλύτερη έμφαση στα χρηματοπιστωτικά με πιο αναπτυξιακή λογική.

Επίσης, επειδή δεν φτάνουν τα χρήματα, μπορεί να ακούγονται πολλά, αλλά είπα ότι δεν φτάνουν, διότι υπάρχει και ο διεθνής ανταγωνισμός, υπάρχει και η Κίνα, που έχει φύγει μπροστά, υπάρχουν και οι Ηνωμένες Πολιτείες με τον Μπάιντεν, υπάρχουν και δυσκολίες με τους Γερμανούς, τους Ολλανδούς κ.λπ.., πρέπει να φύγουμε εμείς μπροστά. Νομίζω ότι πρέπει να βγούμε με ένα «πράσινο» ομόλογο, της τάξεως των πέντε δισεκατομμυρίων. Το έκανε ο Ντράγκι, με τρελή επιτυχία και το ετοιμάζουν και οι Ισπανοί -γιατί όχι κι’ εμείς- για να διευκολύνουμε όλα αυτά τα «πράσινα», τα οποία ανέφερα.

Μία άλλη πρόταση που έχω κάνει, είναι να πάμε στον Ευρωπαϊκό Μηχανισμό Σταθερότητας να πάρουμε το 2% του Ακαθάριστου Εγχώριου Προϊόντος σε δάνεια, 3,2 - 3,3 δις, να πάνε αποκλειστικά στο ΕΣΥ και στη μετάβαση της εκπαίδευσης στη νέα εποχή, για να σταματήσει ο καβγάς γύρω από το ΕΣΥ και την εκπαίδευση, τον οποίον το βρίσκω αντιπαραγωγικό.

Τέλος, τρεις συγκεκριμένες προτάσεις, αξιοποιώντας και τον προβληματισμό συναδέλφων και της Αντιπολίτευσης και της Συμπολίτευσης. Πρέπει να γίνουμε πιο συγκεκριμένοι για το brain drain και το πώς θα τους φέρουμε πίσω. Αυτό «απλώνεται» στη λογική του προγράμματος, αλλά, ίσως, οι στόχοι πρέπει να γίνουν πιο συγκεκριμένοι, γιατί ξέρω πάρα πολλούς επαγγελματίες Έλληνες, νέους και επιτυχημένους που θέλουν, πλέον, να γυρίσουν, γιατί η ζωή έχει γίνει πιο δύσκολη έξω.

Επίσης, πρέπει να βάλουμε ένα όριο, ένα πλαφόν, να συνεννοηθούμε μεταξύ μας. Δηλαδή, και επί ΣΥΡΙΖΑ ήταν πάνω από 50% η ελαστική εργασία στο σύνολο των νέων θέσεων εργασίας, δηλαδή, η μερική απασχόληση. Αυτό δεν μπορεί να συνεχιστεί, γιατί θα «καταρρεύσουν» τα ασφαλιστικά ταμεία. Άρα, κάπως πρέπει να συνεννοηθούμε, ότι στην ευελιξία -το καταλαβαίνουμε- θέλουμε να είμαστε ανταγωνιστικοί, αλλά όχι στην κοινωνική «κατάρρευση», η οποία, βέβαια, δεν είναι θέμα της Νέας Δημοκρατίας, γιατί, όπως είπα, τα χειρότερα συνέβησαν, επί ΣΥΡΙΖΑ, από τη γενιά των 700 ευρώ που κατήγγειλαν, φτάσαμε στη γενιά των 360 ευρώ.

Τέλος, θέλω να θέσω κάποιους ποσοτικούς στόχους για τη μείωση της εξάρτησης από τις εισαγωγές φυσικού αερίου και πετρελαίου, διότι έχουμε πρόβλημα στο δημοσιονομικό, όπως και στο ισοζύγιο τρεχουσών συναλλαγών, λόγω της πτώσης του τουρισμού, που δεν βλέπω γρήγορη ανάκαμψη του τουρισμού. Επομένως, μην πάμε στα δίδυμα ελλείμματα. Πρέπει η εξάρτησή μας από το εισαγόμενο πετρέλαιο πρωτίστως και από το εισαγόμενο φυσικό αέριο μετά, να μειωθεί και να μειωθεί γρήγορα.

Νομίζω ότι υπάρχει ένα θετικό πλαίσιο και όλοι μαζί θα τα καταφέρουμε.

Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Προεδρεύων των Επιτροπών):** Τον λόγο έχει η κυρία Γεροβασίλη.

**ΟΛΓΑ ΓΕΡΟΒΑΣΙΛΗ:** Σας ευχαριστώ, κύριε Πρόεδρε. Άκουσα τον κ. Κύρτσο, ο οποίος είπε, ότι κατηγορούμε τη Νέα Δημοκρατία τα τελευταία χρόνια, ότι λέει, συνεχώς, τα ίδια, μην λαμβάνοντας υπ’ όψιν τις μεταβολές που συντελούνται, ειδικά μετά το παράδειγμα της υγειονομικής κρίσης. Απάντησε ο κ. Κύρτσος και είπε ότι και ο κ. Τσακαλώτος, τα ίδια λέει.

Κύριε Κύρτσο, θα συμφωνήσω, απολύτως, με τη διαφορά, ότι αυτά, για τα οποία κατηγορούμε εμείς τη Νέα Δημοκρατία, ότι λέει και κάνει τα ίδια, είναι αυτά που χρεοκόπησαν τη χώρα. Αυτά στα οποία επιμένει και λέει τα ίδια ο κ. Τσακαλώτος, είναι αυτά που έβγαλαν τη χώρα από τη χρεοκοπία. Νομίζω ότι είναι μία βασική διαφορά.

Σε σχέση με το Εθνικό Σχέδιο Ανάκαμψης των 19 δις άμεσων πληρωμών και των 13 δις δανείων, που εύκολα μπορεί να εξελιχθούν και σε προαπαιτούμενα και σε αιρεσιμότητες, θα σταθώ μόνο στο σκέλος της Δημόσιας Διοίκησης. Οι σχετικοί άξονες είναι ο «πυλώνας» 2 για την ψηφιακή μετάβαση και ο «πυλώνας» 4 για ιδιωτικές επενδύσεις και θεσμικό μετασχηματισμό. Πιο συγκεκριμένα, ο άξονας 2.2 για τον ψηφιακό μετασχηματισμό του Κράτους και ο άξονας 4.2. για τον εκσυγχρονισμό της Δημόσιας Διοίκησης. Σε αυτούς τους άξονες δεσμεύεται, συνολικά, 1,5 δις ευρώ για τη Δημόσια Διοίκηση. Το θέμα μας, βεβαίως, είναι τι σκοπεύετε να κάνετε με αυτά τα χρήματα, με αυτούς τους πόρους. Αν μπορούσα να δώσω έναν τίτλο, θα έλεγα «πλήρης αποχώρηση του Κράτους από τον βασικό του ρόλο, να είναι ένα «εργαλείο» για την ανάπτυξη, για τις επενδύσεις, για την εξυπηρέτηση του πολίτη, κ.λπ.».

Παρέχεται ένας κατάλογος έργων σε αυτό το Εθνικό Σχέδιο. Πολλά από αυτά, βεβαίως, είναι συνέχεια της Εθνικής Στρατηγικής για το «Δημόσιο 2020», που παρουσίασε η Κυβέρνηση του ΣΥΡΙΖΑ, το 2017. Είχα την τιμή, τότε, ως Υπουργός Διοικητικής Ανασυγκρότησης να παρουσιάσω αυτό το Σχέδιο. Αυτό το Σχέδιο δεν ήταν, απλά, ένας κατάλογος έργων. Ήταν μία ολοκληρωμένη μεταρρυθμιστική στρατηγική, εντόπιζε «παθογένειες» και προέβαινε σε μεθοδολογική εξεύρεση λύσεων, με «εργαλείο» τη νομοθετική εξυγίανση, ενώ η Εθνική Στρατηγική «κούμπωνε» με την Εθνική Ψηφιακή Στρατηγική 2016 -2021.

Προέβλεπε διυπουργικό συντονισμό, ολιστική διαχείριση ανθρώπινου δυναμικού, μέσω του συστήματος HRMS, από προγραμματισμό προσλήψεων, στοχοθεσία, αξιολόγηση δομών, υπηρεσιών, ψηφιακά οργανογράμματα, περιγράμματα θέσεων εργασίας, ηλεκτρονική αξιολόγηση δημόσιων υπαλλήλων. Ακόμη, την κινητικότητα στο Δημόσιο και το μητρώο στελεχών, την ψηφιακή επιμόρφωση, σε συνεργασία, τότε, με το Εθνικό Κέντρο Δημόσιας Διοίκησης.

Επίσης, δρομολογήθηκε το κυβερνητικό «νέφος», το G-Cloud, η εθνική ψηφιακή πύλη, το ψηφιακό ΚΕΠ, το σύστημα ηλεκτρονικής διακίνησης εγγράφων το γνωστό ΣΗΔΕ, για τη διασύνδεση ηλεκτρονικά 21.000 φορέων του Δημοσίου, παροχή 150.000 απομακρυσμένων ψηφιακών υπογραφών σε δημόσιους λειτουργούς και τελικά εξοικονόμηση 380 εκατομμυρίων ευρώ από τον πρώτο χρόνο λειτουργίας, εννοείται, ανά έτος. Βέβαια, το εμβληματικό έργο σύζευξης για τις τηλεπικοινωνίες στο Δημόσιο. Θυμίζω, παραλάβαμε το «Σύζευξης 1» στον «αέρα». Ήταν για χρόνια απλήρωτο, έτοιμο να μην ενταχθεί, ενώ κινδύνευε να μείνει χωρίς χρηματοδότηση και το «Σύζευξης 2», το οποίο προχωρήσαμε με δυσκολίες τότε, αλλά σήμερα είναι το βασικό «εργαλείο».

Στις μέρες της Νέας Δημοκρατίας έχουν συμβεί διάφορα. Δεν θα τα έλεγα ψηφιακή «επανάσταση». Δεν θα έλεγα, ότι συγκεντρώθηκαν σε ένα site πολλές ψηφιακές υπηρεσίες που, ήδη, παρέχονταν στο Δημόσιο. Σημαντικό είναι ότι συγκεντρώθηκαν σε έναν πόλο, αλλά αυτές ήταν οι υπηρεσίες που, ήδη, παρέχονταν από το Δημόσιο. Ούτε «επανάσταση» ήταν, ούτε ήταν σοβαρό να υποχρεώσετε τους πολίτες να ταυτοποιούνται μέσω τραπέζης και web baking, αντί για την ταυτότητα ή μέσω του TAXIS.

Ερωτώ, λοιπόν, ποιο είναι το σχέδιο της Νέας Δημοκρατίας για τη Δημόσια Διοίκηση; Μία πρόσληψη για κάθε πέντε αποχωρήσεις, όπως μας είπατε προεκλογικά; Θέλετε δημοσίους υπαλλήλους ή ιδιωτικοποίηση όλων των υπηρεσιών του Δημοσίου; Ερωτώ, γιατί με προβλημάτισε, ιδιαίτερα, η ορολογία. Ξέρετε, πολλές φορές, τα σύμβολα κρύβουν έννοιες πολύ βαθύτερες. Με προβλημάτισε, ότι μιλάτε για παροχή πελατοκεντρικών υπηρεσιών από το Κράτος. Από πότε ο πολίτης έγινε πελάτης; Ερώτημα. Μήπως πρέπει να πληρώσει έξτρα υπηρεσίες για την παροχή υπηρεσιών που δικαιούται; Επίσης, τι εννοείτε με τον όρο «αξιοποίηση τεχνητής νοημοσύνης για στρατηγικό προγραμματισμό του ανθρώπινου δυναμικού στο Δημόσιο;» Πώς εννοείτε την προσέλκυση και επιλογή υποψηφίων για τις θέσεις ευθύνης; Αυτά είναι ερωτηματικά που οι απαντήσεις θα «κρύψουν» και το στρατηγικό σχέδιο, τελικά, για τη Δημόσια Διοίκηση.

Πολύ σύντομα, θέλω να αναφερθώ και σε έργα που περιγράφετε. Κοιτάξτε, δεν αρκεί και δεν βοηθά σε τίποτα η ψηφιοποίηση της γραφειοκρατίας, ούτε είναι δυνατόν να γίνουν, χωρίς προτεραιοποίηση, χωρίς ιεράρχηση, όπως περιγράφονται, τα διάφορα έργα στο εθνικό αυτό σχέδιο. Έγινε μία τυχαία σειρά έργων. Παράδειγμα, είναι μεγαλύτερης προτεραιότητας η διαλειτουργικότητα συστημάτων του Δημοσίου, από την απόκτηση των ψηφιακών δεξιοτήτων κατά τη στρατιωτική θητεία. Δεν υποτιμώ τη σοβαρότητά της. Όμως, θα πρέπει να ιεραρχηθούν όλα αυτά τα έργα. Ποια είναι σε προτεραιότητα, ποια έρχονται συμπληρωματικά. Ούτε είναι δυνατόν, βεβαίως, για παράδειγμα, να απολύονται οι υπάλληλοι στα ΕΛΤΑ, να έχει αποψιλωθεί το δίκτυο, να φημολογείται η ιδιωτικοποίηση και να περιγράφετε ως έργο τον ψηφιακό μετασχηματισμό των ΕΛΤΑ, ενώ τόσο καιρό είναι απαξιωμένα.

Κλείνω με μία αναφορά σε ένα θέμα που αφορά στην περιοχή μου, την Ήπειρο. Διαχρονικά, η Ήπειρος υπολείπεται. Έγιναν βήματα τα χρόνια, επί των ημερών μας, ώστε οι περιφερειακές ανισότητες να μην την πλήττουν άλλο. Βλέπουμε, όμως, ότι μέσα στις εκατοντάδες σελίδες του Σχεδίου, δεν βρέθηκε χώρος για το εμβληματικό έργο της επέκτασης της Ιόνιας οδού από τα Γιάννενα στην Κακαβιά, αν και άλλοι οδικοί άξονες έχουν ενταχθεί. Το πολυαναμενόμενο αυτό έργο, ύψους 400 εκατομμυρίων, για έναν διευρωπαϊκό άξονα διασύνδεσης της Ηπείρου και της χώρας με την Αλβανία, δυστυχώς, έμεινε εκτός. Φαίνεται ότι δεν αποτελεί προτεραιότητα. Θα ήθελα και απ’ αυτό εδώ το βήμα, κύριε Υπουργέ, να το επανεξετάσετε.

Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Προεδρεύων των Επιτροπών):** Παρακαλώ, κύριε Υπουργέ.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Απλώς να πω, ότι υπήρχε μία σειρά οδικών έργων, συμπεριλαμβανομένου και αυτού, στο οποίο αναφέρθηκε η κυρία Γεροβασίλη, το οποίο μπήκε στην αρχική πρότασή μας. Υπάρχει, όμως, μία γενική κατεύθυνση από ευρωπαϊκής πλευράς, η οποία δεν αφορά μόνο εμάς, αλλά αφορά όλες τις χώρες, να έχει όσο δυνατόν λιγότερα οδικά έργα αυτό το πρόγραμμα. Αυτή είναι η πραγματικότητα και θα πρέπει να βρούμε άλλους τρόπους για τα οδικά έργα στα επόμενα χρόνια. Δεν μπορούμε να προσδοκούμε σοβαρές ευρωπαϊκές ενισχύσεις για τα οδικά έργα στα επόμενα χρόνια.

**ΑΘΑΝΑΣΙΟΣ ΚΑΒΒΑΔΑΣ (Προεδρεύων των Επιτροπών):** Τον λόγο έχει ο κ. Γιαννούλης.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε. Κυρίες και κύριοι συνάδελφοι, απευθυνόμενος πρώτα στον κ. Σκυλακάκη, δεν μπορώ να θυμηθώ σε ποιον πολιτικό χώρο βρισκόταν τα προηγούμενα χρόνια, όταν η Ελλάδα αντιμετώπιζε το φάσμα της χρεοκοπίας. Θεωρώ, όμως, ότι είναι μεγάλη αμετροέπεια να «κουνά το δάχτυλο» στη «ματωμένη» Κυβέρνηση ΣΥΡΙΖΑ των τεσσεράμισι ετών για τη μεσαία τάξη που ανέλαβε την ευθύνη των επιλογών της, για να σωθεί η χώρα. «Κουνάει το δάχτυλο» σήμερα κάποιος που δεν έχει συναίσθηση σε ποια Κυβέρνηση βρίσκεται; Βρίσκεται στην Κυβέρνηση που επιχειρεί να καταστρέψει, πλήρως, τη μεσαία τάξη, τη μικρή επιχειρηματικότητα, τους μικρούς εμπόρους και τους αυτοαπασχολούμενους.

Κύριε Σκυλακάκη, επειδή εγώ δεν έχω κάνει πολλές διαδρομές στην πολιτική μου ζωή, πριν από λίγες ημέρες συμμετείχα στο Δημοτικό Συμβούλιο νέων της Θεσσαλονίκης. Δεν είναι ούτε κομματικό, ούτε πολιτικό όργανο του ΣΥΡΙΖΑ. Το θέμα της συζήτησης ήταν η Ελλάδα, η Θεσσαλονίκη του 2030. Εκεί έχετε να αντιμετωπίσετε μία τρομερά μεγάλη συνέπεια στην αντιφατικότητα, γιατί τα παιδιά αυτά ήθελαν να σχεδιάσουν, χωρίς δεύτερες σκέψεις, χωρίς δεύτερη ανάγνωση, το μέλλον αυτής της χώρας που οροθετείται ως Πατρίδα τους. Βέβαια, θα ήμουν σε πολύ δύσκολη θέση, αν ήμουν στη θέση σας, να ξεκινώ αυτή τη συζήτηση, έχοντας τον «κόλαφο» των 56 φορέων και οργανώσεων που με κοινή τους επιστολή καταγγέλλουν την Κυβέρνηση για την έλλειψη διαλόγου, μίνιμουμ συνεννόησης και στοιχειώδους διαβούλευσης γι’ αυτό το Σχέδιο Ανάκαμψης.

Μερικές από τις οργανώσεις που είναι ενδεικτικές και πρέπει να σας απασχολήσουν είναι οι Action Aid, οι Γιατροί του Κόσμου και το WWF. Δυστυχώς, ξέρουν, ότι η επικοινωνία είναι το λαμπρότερο πεδίο της Κυβέρνησης Μητσοτάκη, αλλά το «Ελλάδα 2.0», μάλλον, θέλει να σηματοδοτήσει ή υποκρύπτει το ότι επιχειρείτε να μάς επιστρέψετε στον 20ο αιώνα. Είναι ο μόνος συμβολισμός που μπορώ να βρω, γιατί την ίδια ώρα που προσπαθείτε να μας πείσετε, ότι είναι ένα συγκροτημένο σχέδιο για την ανάκαμψη της χώρας -και να το πιστέψουμε, θέλω, πραγματικά, να πιστέψω τον κ. Σταϊκούρα- δεν μπορώ να βγάλω από το μυαλό μου την αντιφατική εικόνα ενός Υπουργού που σπεύδει να «ξεπλύνει» τα «απόνερα» της παλινωδίας με τον εμπορικό κόσμο της Θεσσαλονίκης, της Αχαΐας και της Κοζάνης, με την πρόσφατη απόφαση για το άνοιγμα ή το κλείσιμο της αγοράς. Δεν μπορώ να δώσω την εμπιστοσύνη μου σε μία Κυβέρνηση που θέλει να δεσμεύσει τη χώρα για τα επόμενα χρόνια.

Πρώτον, ο κ. Βατόπουλος, πριν από λίγη ώρα, πρότεινε στην Κυβέρνηση, όπως και η Βρετανία, να δώσει στη δημοσιότητα τα πρακτικά των συνεδριάσεων της Επιτροπής. Και αυτό έχει σχέση με την εμπιστοσύνη, με την οποία θα χαράξουμε το μέλλον αυτής της χώρας.

Εκπροσωπείτε μία Κυβέρνηση, η οποία «τιμωρεί» τους νέους ανθρώπους με τον «σαδισμό» της κυρίας Κεραμέως, η οποία, μόλις, κατάφερε να βγάλει στη δημοσιότητα τη διαδικασία για τα tablets, ξαφνικά αυτή η πλατφόρμα «έπεσε».

Θα αναφέρω μία είδηση, για να δείτε πως το Σχέδιο Πισσαρίδη που έχετε ως «ευαγγέλιο» και είναι και ο μοναδικός μπούσουλας γι’ αυτό το Ταμείο Ανάκαμψης, είναι σε πλήρη αντίθεση με την πραγματική ζωή. Η κυρία Κεραμέως, λοιπόν, με «σαδιστικό» τρόπο, επειδή συζητάμε για τη δια βίου μάθηση και εκπαίδευση των πολιτών, εισάγει στο ελληνικό Ανοικτό Πανεπιστήμιο, το οποίο έχει τους, πλέον, κακοπληρωμένους και «κακομεταχειρισμένους» σε διδακτικό προσωπικό, την τελευταία στιγμή, προφορικές εξετάσεις, απροειδοποίητα και όλοι οι προπτυχιακοί φοιτητές είναι, αυτή τη στιγμή, σε αναστάτωση.

Εκπροσωπείτε την Κυβέρνηση που έχει «εργαλειοποιήσει» την πανδημία και έχει κάνει τις απευθείας αναθέσεις δεύτερη «φύση» της. «Εργαλειοποιείτε» την πανδημία, αποδεχόμενοι, ότι το 20% απωλειών, εκτός ΜΕΘ, είναι ένα λογικό και καλό ποσοστό. Με όλα αυτά, υπάρχει ένα σοβαρό ζήτημα εμπιστοσύνης, γιατί το Σχέδιο που έχετε φέρει προς συζήτηση, χωρίς διαβούλευση, έχει και τα κρυμμένα «μυστικά».

Θα μου επιτρέψετε να σας πω, τι λέει το Παρατηρητήριο Παιδείας, για το τι προβλέπεται, για να δείτε πόσο ανακόλουθοι είστε και πόσο «πνιγμένοι» μέσα στις αντιφάσεις και τα ψέματα σας για τη σημαντικότερη διάσταση του να γυρίσουν πίσω οι Έλληνες επιστήμονες, του να επενδύσουμε στην έρευνα και την καινοτομία, του να επενδύσουμε στην εκπαίδευση και τη δια βίου μάθηση. Το ποσοστό για την έρευνα και την καινοτομία στο Ταμείο Ανάκαμψης είναι, μόλις, 0,77%.

Αυτό από μόνο του, ως παράδειγμα, κύριε Σκυλακάκη, θα έπρεπε να σας κάνει, όχι μόνο να ντρέπεστε, αλλά να αναθεωρήσετε τη στάση και τις θέσεις σας για το γεγονός, ότι αυτό που έχει απόλυτη ανάγκη, σήμερα, ο τόπος είναι, να μην σχεδιαστεί το Ταμείο Ανάκαμψης με τους παραχωρησιούχους, τις πολυεθνικές ή τις εταιρείες που θα διαχειριστούν τα χρήματα. Θ πρέπει να το διαβουλευθείτε και να το συζητήσετε με τους ανθρώπους προς τους οποίους απευθύνεται. Να μην επαναλάβετε, δηλαδή, σε μεγαλογραφία, αυτό που κάνατε, πρόσφατα, στη Θεσσαλονίκη, με τους εμπόρους και τους μικρούς επιχειρηματίες. Να μην κάνετε αυτό που κάνατε με τις λαϊκές αγορές, όπου εισάγετε το μέτρο του μεταπτυχιακού, για να πουλήσεις τα αγροτικά προϊόντα στον πάγκο μιας λαϊκής.

Μπορεί ο συγχρωτισμός σας με τους κάθε είδους «Φουρθιώτηδες» να σας νομιμοποιεί, ότι η Ιστορία γράφεται μόνο από εσάς. Η Ιστορία, όμως, πρέπει να γραφτεί από όλους τους Έλληνες για το Ταμείο Ανάκαμψης. Ναι, θα συμφωνήσουμε σε αυτό, ότι είναι μοναδική ευκαιρία για το μέλλον. Μην τη σπαταλάτε, όμως, για να κάνετε επικοινωνία και μικροπολιτική πρακτική που σας θέτει εκτός ιστορικών αναγκών.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο ζητά ο κ. Υπουργός. Ορίστε.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε. Επειδή μία από τις αδυναμίες, μερικές φορές, των Βουλευτών είναι η αριθμητική.

**ΧΡΗΣΤΟΣ ΓΙΑΝΝΟΥΛΗΣ:** Πάντως, με συγχωρείτε, κύριε Πρόεδρε. Αν συνεχιστεί αυτή η μανιέρα, κάθε φορά που θα μιλάει κάποιος, ο κ. Υπουργός να κάνει κατάχρηση του δικαιώματός του και να απαντά, αυτό δεν είναι Δημοκρατία και Βουλή. Αυτό είναι κάτι άλλο. Σε κάθε τι που θα λέμε θα απαντάει ο κ. Σκυλακάκης; Είναι δικαίωμά σας, κύριε Υπουργέ, αλλά είναι κατάχρηση δικαιώματος.

 **ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Ο κ. Υπουργός έχει τη δυνατότητα να μιλήσει, πάντως.

 **ΧΡΗΣΤΟΣ ΓΙΑΝΝΟΥΛΗΣ:** Βεβαίως, μπορεί να μιλάει και μόνος του, κύριε Πρόεδρε, αλλά είναι unfair αυτό που γίνεται.

 **ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Κύριε Υπουργέ, συγνώμη. Η άποψη του Προεδρείου είναι, ακριβώς, η αντίθετη. Είναι, εξαιρετικά, σημαντικό να παρεμβαίνει ο Υπουργός και να γίνεται μία συζήτηση και ένας διάλογος, να διευκρινίζει ορισμένα θέματα. Θα έπρεπε να το επιδιώκουμε, πιστεύω, όλοι οι συνάδελφοι. Θα έπρεπε να θέλουμε να έχουμε αυτή την άποψη και πιστεύω, ότι, πολύ σωστά, παρεμβαίνει.

**ΧΡΗΣΤΟΣ ΓΙΑΝΝΟΥΛΗΣ:** Βεβαίως, αρκεί να υπάρχει μέτρο, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Συμφωνώ.

**ΧΡΗΣΤΟΣ ΓΙΑΝΝΟΥΛΗΣ:** Διατυπώνω την ανησυχία, ότι δεν υπάρχει μέτρο.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Σε όλους μας, θα έλεγα.

Κύριε Υπουργέ, παρακαλώ, έχετε το λόγο.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε. Απλώς, παρενέβη, για να πω ότι η αριθμητική είναι ένα χρήσιμο πράγμα.

Λοιπόν, το 554, που είναι ένα μέρος των ερευνητικών δαπανών του Σχεδίου, δια του 18 δις που είναι οι επιδοτήσεις, κάνει 3%. Δεν κάνει 0,77%. Είναι χρήσιμο, λοιπόν, στοιχειωδώς, να είμαστε ακριβείς στην αριθμητική.

**ΧΡΗΣΤΟΣ ΓΙΑΝΝΟΥΛΗΣ:** Αν θέλετε να είστε ακριβείς, διαβάστε την πρότασή σας. Στην πρότασή σας περιλαμβάνεται αυτό. Είναι κατάχρηση και αμετροέπεια να απαντάτε με ψεύδη.

**ΣΤΑΥΡΟΣ ΚΑΛΟΓΙΑΝΝΗΣ** (**Προεδρεύων των Επιτροπών**): Παρακαλώ πολύ.

Τον λόγο έχει ο κ. Πουλάς.

**ΑΝΔΡΕΑΣ ΠΟΥΛΑΣ:** Ευχαριστώ, κύριε Πρόεδρε. Κυρίες και κύριοι συνάδελφοι, σύμφωνα με τις προτεραιότητες του Άξονα 3.3. με τίτλο «Ενίσχυση της προσβασιμότητας, της αποτελεσματικότητας και της ποιότητας του Συστήματος Υγείας», ο Τομέας Υγείας θα χρηματοδοτηθεί, συνολικά, με 1,537 δις ευρώ. Η, επιπλέον, χρηματοδότηση που θα προκύψει από το Ταμείο Ανάκαμψης, θα μπορούσε να είναι μία «χρυσή» ευκαιρία για την αναδιοργάνωση και «αναγέννηση» του ΕΣΥ, που τις μακροχρόνιες αδυναμίες του, τις έκανε φανερές η πανδημία.

Είναι χαρακτηριστικό, ότι οι ετήσιες κρατικές δαπάνες, που κατευθύνονται στην Υγεία, δεν ξεπερνούν το 4,7% ετησίως, ενώ ο προϋπολογισμός που κατευθύνεται στα δημόσια νοσοκομεία είναι παγιωμένος στα 550 εκατομμύρια, με μειούμενες τάσεις. Χωρίς σημαντική αύξηση της χρηματοδότησης των υπηρεσιών υγείας, ο επανασχεδιασμός του ΕΣΥ είναι αδύνατος και θα συνεχίζει να στηρίζεται στα ψυχικά αποθέματα των υγειονομικών που το υπηρετούν.

Αυτό που φαίνεται από το Σχέδιο που μάς παρουσιάζετε για το Ταμείο Ανάκαμψης είναι, ότι αυτό δεν στηρίζεται σε ένα όραμα για το πως θα πρέπει να είναι το Εθνικό Σύστημα Υγείας μετά την πανδημία. Συνεχίζετε την ίδια λογική των «μπαλωμάτων» και της προχειρότητας, με επιμέρους αποσπασματικές χρηματοδοτήσεις που δεν καλύπτουν, συνολικά, τις ανάγκες του ΕΣΥ.

Η πανδημία ανέδειξε την ανάγκη να προχωρήσετε σε «γενναία» χρηματοδότηση του Εθνικού Συστήματος Υγείας. Ενώ, λοιπόν, ο ίδιος ο Πρωθυπουργός, στις 15 Ιανουαρίου 2021, είχε εξαγγείλει, ότι θα διατεθούν στην Υγεία 3 δις ευρώ, βλέπουμε το ποσό αυτό μειωμένο στο μισό. Ούτε η εμπειρία της πανδημίας σάς συγκίνησε, ώστε, ακόμη και σήμερα, να μην θεωρείτε το ΕΣΥ προτεραιότητα για τη χώρα και τους πολίτες;

Η Κυβέρνηση δείχνει να προάγει τον ιδιωτικό τομέα, πιστή στο πολιτικό της πρόγραμμα. Δεν μας διευκρινίζετε, όμως, σε ποιο ποσοστό θα χρησιμοποιηθούν τα ΣΔΙΤ και οι συμπράξεις με τον ιδιωτικό τομέα και κατά πόσο η σχεδιαζόμενη αναβάθμιση θα αποτελέσει, αποκλειστικά, παρακαταθήκη του ΕΣΥ.

Ως προς την αναβάθμιση των υποδομών της Πρωτοβάθμιας Φροντίδας Υγείας, κρίνουμε, ότι το ποσό των 273 εκατ. ευρώ είναι, μάλλον, συντηρητικό. Εδώ και δύο χρόνια, αναμένουμε τον σχεδιασμό της Κυβέρνησης για τις δομές ΠΦΥ, επί ματαίω. Δεν εξειδικεύεται σε τι, ακριβώς, θα συνίσταται η αναβάθμιση των υποδομών των Κέντρων Υγείας και με ποιο προσωπικό αυτά θα λειτουργήσουν, ενώ δεν γίνεται λόγος για την περιγραφή της δράσης για προσλήψεις προσωπικού.

Το Πρόγραμμα «Σπύρος Δοξιάδης» για την πρόληψη, έχει θεσπιστεί από τον Σεπτέμβριο του 2019. Όμως, μέχρι σήμερα, τα αποτελέσματα είναι, απολύτως, «φτωχά». Ως εκ τούτου, είμαστε, ιδιαίτερα, επιφυλακτικοί για την συγκεκριμένη δράση, ώστε να μην μείνει στα λόγια.

Στο Σχέδιο δεν γίνεται λόγος για την εκπαίδευση και εξειδίκευση του υγειονομικού προσωπικού. Χρειάζεται η θεσμοθέτηση της διαρκούς εκπαίδευσης και εξειδίκευσής του, προκειμένου να προσαρμόζονται, διαρκώς, στα νέα επιστημονικά δεδομένα και να μην γίνεται το ιατρικό και νοσηλευτικό προσωπικό «έρμαιο» στα χέρια των φαρμακευτικών εταιρειών.

Ως προς τις προτεραιότητες στον τομέα Υγείας, πρέπει να συμβαδίσουμε με τις τάσεις που επικρατούν στην υπόλοιπη Ευρώπη. Για παράδειγμα, να δοθεί έμφαση στην ιατρική ακριβείας, στην καταπολέμηση του καρκίνου και των πανδημιών. Η Ευρωπαϊκή Ένωση έχει εκπονήσει εξειδικευμένο πρόγραμμα που δίνει έμφαση στην υγεία, με συγκεκριμένους άξονες. Στους άξονες αυτούς οφείλουμε να αναπτύξουμε δράσεις, εκσυγχρονίζοντας το Εθνικό Σύστημα Υγείας.

Όλα τα παραπάνω, για να μπορέσουν να υλοποιηθούν και να λειτουργήσουν, θα χρειαστούν, φυσικά, και το αντίστοιχο ανθρώπινο δυναμικό. Ένα δυναμικό, που θα πρέπει να είναι εξειδικευμένο, για να μπορέσει να εξυπηρετήσει, ουσιαστικά, τις πραγματικές ανάγκες του ΕΣΥ. Όσο καλά εξοπλισμένες δομές υγείας και αν φτιάξουμε, δεν θα μπορέσουν να λειτουργήσουν, χωρίς το αντίστοιχο εξειδικευμένο προσωπικό.

Η μεταρρύθμιση του συστήματος clawback δεν μπορεί να γίνει μεμονωμένα και αποσπασματικά. Χρειάζεται συνολική επανεξέταση της πολιτικής για το φάρμακο, ενίσχυση και επιτάχυνση της λειτουργίας της Επιτροπής Διαπραγμάτευσης και Αξιολόγησης και «υιοθέτηση» μηχανισμών για τον εξορθολογισμό της φαρμακευτικής δαπάνης. Η μετακύλιση του κόστους του φαρμάκου στον ασφαλισμένο, που «υιοθετήθηκε» από την προηγούμενη Κυβέρνηση, πρέπει να ανατραπεί. Ας σημειωθεί, ότι για τη δράση αυτή, επιφυλάσσονται 300 εκ. ευρώ, από τα 600 που είχε προαναγγείλει ο Πρωθυπουργός. Όμως, δεν εξειδικεύεται πού και πώς θα διοχετευθούν συγκεκριμένα.

Η ελπίδα των ανθρώπων του ΕΣΥ είναι, ότι τα κεφάλαια που θα εισρεύσουν, μέσω του Ταμείου Ανάκαμψης, θα κατευθυνθούν στην αναβάθμιση του Εθνικού Συστήματος Υγείας, προκειμένου να ανταποκρίνεται στις πραγματικές και μελλοντικές ανάγκες του συστήματος. Αναμένουμε, λοιπόν, την υλοποίηση των δράσεων, ώστε να υλοποιηθεί, σε έναν βαθμό, αυτή η αναβάθμιση.

Για εμάς, στο Κίνημα Αλλαγής, προτεραιότητά έχει ο άνθρωπος και το Εθνικό Σύστημα Υγείας θα πρέπει να του εξασφαλίζει δωρεάν, ποιοτική και ισότιμη πρόσβαση σε όλες υπηρεσίες υγείας και σε όλες τις βαθμίδες.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει ο κ. Μπουκώρος.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε. Λυπάμαι να παρατηρήσω, ότι η σημερινή συζήτηση κινείται μακράν του αντικειμένου, που δεν είναι άλλο από το Σχέδιο Ανάκαμψης, το Ταμείο Ανασυγκρότησης και πώς αυτό θα αξιοποιηθεί. Βεβαίως, το να προσεγγίζουμε, σύμφωνα με τα ενδιαφέροντά μας, ένα τέτοιο θέμα, δίνει έναν πλουραλισμό στη συζήτηση, αλλά δεν βοηθάει στην προσέγγιση του ζητήματος που είναι κορυφαίας σημασίας. Είναι κορυφαίας σημασίας, γιατί μιλάμε, για μία ακόμη φορά, στον σαραντάχρονο ευρωπαϊκό βίο αυτής της χώρας, για ένα πακέτο στήριξης.

Πραγματικά, άκουσα με πολύ μεγάλο ενδιαφέρον, τον κ. Σκυλακάκη, το πρωί και ομολογώ, ότι πρόσεξα την κάθε λέξη του. Είναι από τις καλύτερες προσεγγίσεις που έχω ακούσει, γιατί έχουν γραφεί διάφορα πονήματα αναπτυξιακού περιεχομένου. Υπάρχουν συγγράμματα, υπάρχουν οδηγοί ανάπτυξης, υπάρχουν χίλια δύο πράγματα. Όμως, σε ένα εικοσάλεπτο να προσεγγίσεις το αναπτυξιακό πρόβλημα της χώρας, κατά τον τρόπο που το έκανε ο κ. Υπουργός, για μένα, ομολογώ, ότι ήταν μια ευχάριστη έκπληξη.

Είπε ο κ. Σκυλακάκης, ότι έχουμε επενδυτικό κενό. Ο κ. Κύρτσος, αυτό το κενό το προσδιόρισε σε 162 δις, την τελευταία δεκαετία. Θα υπολογίσουμε με απλή αριθμητική, ότι είναι 750 τα δισεκατομμύρια του επενδυτικού ελλείμματος τα σαράντα χρόνια που ήμασταν στην Ευρωπαϊκή Ένωση. Με τρέχουσες τιμές, δηλαδή, πραγματικές τιμές, πάνω από ένα τρισεκατομμύριο επενδυτικό έλλειμμα τα σαράντα χρόνια που είμαστε στην Ευρωπαϊκή Ένωση. Σκεφτείτε να είχαν γίνει ένα τρισεκατομμύριο επενδύσεις παραπάνω, πόσο διαφορετική θα ήταν η εικόνα της χώρας. Άρα, ερχόμαστε να απαντήσουμε σε ένα ερώτημα, αφού συγχαρώ, για μία ακόμη φορά, τον κ. Σκυλακάκη, τον Πρωθυπουργό και το οικονομικό επιτελείο της Κυβέρνησης για την άριστη διεκδίκηση. Πήραμε περισσότερα, αναλογικά, σε σχέση με άλλες χώρες.

Στο κρίσιμο και υπαρξιακό ερώτημα, όμως, αν επαρκεί αυτό το πακέτο, για να βγούμε από την επενδυτική ένδεια, για να ανατάξουμε την οικονομία και την κοινωνία, εγώ -συγνώμη που θα χαλάσω το κλίμα- απαντώ πως όχι, δεν αρκεί. Αν αρκούσε αυτό το πακέτο, θα είχαμε βγει από την οικονομική «καχεξία», με τα μεσογειακά ολοκληρωμένα προγράμματα, με τα «πακέτα» Σαντέρ, με τα «πακέτα» Ντελόρ, με το πρώτο, δεύτερο και τρίτο Κοινοτικό Πλαίσιο Στήριξης, που ήταν, απείρως, περισσότερα χρήματα.

Παραμένουμε, όμως, χρεωμένοι, με μία οικονομία σε αποεπένδυση, με δημόσιο χρέος υψηλό, με ανεργία υψηλή. Το είπε πολύ καλά ο κ. Υπουργός, ότι αν δεν κλείσει αυτό το επενδυτικό έλλειμμα, δεν θα σταματήσει η «κακοδαιμονία» της ελληνικής κοινωνίας με την ανεργία και της ελληνικής οικονομίας με τα ελλείμματα, με την υπερχρέωση και τους χαμηλούς ρυθμούς ανάπτυξης. Το περιέγραψε πολύ καλά. Έρχεται βοηθητικά, επικουρικά αυτό το «πακέτο» να λειτουργήσει «θεραπευτικά».

Όταν, όμως, το «σώμα» της οικονομίας είναι «απονεκρωμένο», δηλαδή, δεν προσελκύει άμεσες ξένες ή ελληνικές επενδύσεις, δεν μπορεί να λειτουργήσει η «θεραπεία», όταν το σώμα είναι «νεκρό». Παραμένει, δυστυχώς, παρά τα βήματα τα φιλότιμα που κάνει αυτή η Κυβέρνηση, «νεκρό» το σώμα, σε ότι αφορά τις επενδύσεις.

Κύριε Υπουργέ, θα μου επιτρέψετε να πω, ότι οι μόνες επενδύσεις που βλέπω να κάνουν κάποια βήματα, είναι οι επενδύσεις, στις οποίες ρίχνει το ειδικό «βάρος» του ο Πρωθυπουργός. Στη Θεσσαλονίκη η Pfizer, η Microsoft, το Ελληνικό όσο προχωράει, κάποια μεγάλα ΕΣΧΑΣΕ. Δηλαδή, πρέπει να ασχολείται ο Πρωθυπουργός με την κάθε επένδυση, για να πάει μπροστά αυτή η χώρα; Εγώ ως πολίτης και ως Βουλευτής θα είμαι ικανοποιημένος, όταν το τελευταίο one stop shop της πιο απομακρυσμένης Περιφέρειας, θα υλοποιεί σε μία στάση την επένδυση. Τότε, πραγματικά, θα μιλάμε για Δημοκρατία και τότε θα μιλάμε για ακμάζουσα οικονομία. Έχουμε παρά πολλά να πούμε γι’ αυτό το μεγάλο ζήτημα.

Κύριε Υπουργέ, τα είπατε πάρα πολύ καλά το πρωί. Για να γίνουν ιδιωτικές επενδύσεις, δεν μιλάμε για το πακέτο στήριξης, απαιτούνται ορισμένες προϋποθέσεις, παντού, σε όλους τους επενδυτικούς προορισμούς του κόσμου. Πολιτική σταθερότητα έχουμε; Έχουμε. Ασφάλεια δικαίου, να ξέρει ο επενδυτής τι ισχύει, όχι άλλα ισχύουν σήμερα και άλλα αύριο, να εκδικάζονται οι υποθέσεις γρήγορα, να μην έχουμε επενδύσεις που περιμένουν δέκα και δεκαπέντε χρόνια. Ξεκάθαρο επενδυτικό περιβάλλον, με γεωχωρικά «εργαλεία», τα οποία πρέπει να προχωρήσουν. Όχι πρόχειρα, δημιουργώντας περισσότερα προβλήματα απ’ όσα λύνουν. Είναι αναγκαία, απολύτως, όλα. Δασικοί χάρτες, Κτηματολόγιο, τοπικά πολεοδομικά σχέδια, χωροταξικό σχέδιο της χώρας, χωροταξικός σχεδιασμός.

Το τέταρτο θέμα είναι η φορολογία, παντού στον κόσμο, κύριε Υπουργέ. Η φορολογία, αν δεν είναι «ασανσέρ» και είναι σταθερή, είτε υψηλή, είτε χαμηλή, οι επενδυτές τη γνωρίζουν και την προϋπολογίζουν στις επενδύσεις τους. Αν, άλλωστε, η υψηλή φορολογία ήταν ανασταλτικός παράγοντας για τις επενδύσεις, στη Σκανδιναβία και στις βόρειες ευρωπαϊκές χώρες δεν θα είχαν γίνει ποτέ επενδύσεις, που έχουν υψηλή φορολόγηση. Έχουν γίνει, όμως, όλες τις προηγούμενες δεκαετίες. Ωστόσο, έχει κάνει πάρα πολλά βήματα η Κυβέρνηση του Κυριάκου Μητσοτάκη στην αποκλιμάκωση της φορολογίας. Γιατί το κάνουμε αυτό; Για να κερδίσουμε το χαμένο επενδυτικό έδαφος, που περιγράψατε πάρα πολύ καλά. Γιατί έχουμε μείνει πάρα πολύ πίσω στην «κούρσα» των επενδύσεων.

Θα αναφερθώ στην εκλογική μου περιφέρεια, τη Μαγνησία. Εκεί, επί της Κυβερνήσεως του Κυριάκου Μητσοτάκη, προχωρήσαμε τις δημόσιες επενδύσεις. Δηλαδή, συνεργασία ΣΔΙΤ ιδιωτικού και δημόσιου τομέα για το Πανεπιστήμιο Θεσσαλίας, μία επένδυση που ήταν «μπλοκαρισμένη», επί πέντε χρόνια, επί ΣΥΡΙΖΑ. Εγκρίθηκε από τη Διυπουργική, κατατέθηκαν οι προτάσεις, επτά μεγαλύτερες τεχνικές εταιρείες της χώρας, 90 εκατομμύρια έργο, εξετάζονται οι προτάσεις, πλέον, 60 εκατομμύρια για το Πανεπιστήμιο στο Βόλο και 30 για τη Λαμία. Ένα έργο 90 εκατομμυρίων, το «ξεμπλοκάραμε» μέσα σε σαράντα πέντε ημέρες, με την εμπλοκή του Γραφείου του Πρωθυπουργού και πάλι.

Έχουμε 67 εκατομμύρια μειοδότηση του έργου της ηλεκτροκίνησης Βόλου - Λάρισας, που δίνει υπεραξία στο Λιμάνι του Βόλου και σε ολόκληρη την Κεντρική Ελλάδα. Ήδη, έχουμε μειοδότη και θα έχουμε εγκατάσταση αναδόχου μέσα στη χρονιά. Σύνολο 157 εκατομμύρια. Προχθές, η Διυπουργική Επιτροπή αποφάσισε ΣΔΙΤ δέκα εκατομμυρίων για το Δικαστικό Μέγαρο του Βόλου και άλλα τόσα για το Δικαστικό Μέγαρο της Λαμίας. Άρα, μιλάμε, για 167 εκατομμύρια δημόσιες επενδύσεις, είτε με ΣΔΙΤ, είτε με συγχρηματοδοτούμενα προγράμματα σε είκοσι μήνες. Τα προηγούμενα τεσσεράμισι χρόνια του ΣΥΡΙΖΑ, ήταν μηδέν οι δημόσιες επενδύσεις στη Μαγνησία.

Την ίδια, όμως, ώρα, κύριε Υπουργέ, ενώ προωθούμε 167 δισεκατομμύρια δημόσιες επενδύσεις, εμποδίζουμε 165 εκατομμύρια ιδιωτικές επενδύσεις. Έχουμε στη Μαγνησία το δικό μας Κόστα Ναβαρίνο, το δικό μας Ελληνικό. Μία επένδυση για ιστιοπλοϊκό τουρισμό κα το Δημόσιο, διαχρονικά, εξαπατά τους επενδυτές, μη ξεκαθαρίζοντας τους όρους. Έχουμε ζητήσει μία διάταξη για πράγμα που περιλαμβανόταν στο διαγωνισμό παραχώρησης του ΤΑΙΠΕΔ. Η Κυβέρνηση ΣΥΡΙΖΑ «κλωτσούσε το τενεκεδάκι», συνεχώς, όλο και πιο κάτω, «εμπαίζοντας» τους επενδυτές, αλλά και οι δικές μας υπηρεσίες του Υπουργείου Οικονομικών και του ΤΑΙΠΕΔ, κάνουν το ίδιο είκοσι μήνες τώρα.

Έχω επισκεφθεί τον Πρωθυπουργό από τις 28 Ιουλίου και ενώ περνούν νομοσχέδια με διαβούλευση μιας εβδομάδας, μία διάταξη, εδώ και εννέα μήνες, δεν έχει συγκροτηθεί. Κανείς δεν λέει πότε θα ψηφιστεί. Καμία διοικητική προθεσμία δεν τηρείται. Δεν δίνει λογαριασμό κανένας σε κανέναν. Ζητάμε μία διάταξη να λυθεί ένα πρόβλημα και το ΤΑΙΠΕΔ βρήκε άλλα εννέα οικόπεδα, ξαφνικά, να λυθεί συνολικά το πρόβλημα. Περιμένουμε τώρα από τις κτηματικές υπηρεσίες, κατά τόπους, τα τοπογραφικά και πότε θα γίνει μία διάταξη, η οποία κυκλοφορεί στη διαβούλευση των αρμοδίων υπηρεσιών του Υπουργείου Οικονομικών και του ΤΑΙΠΕΔ και δεν «υιοθετείται». Γιατί;

Μήπως το πρόβλημα είναι, ότι ενδιαφέρομαι εγώ προσωπικά για τις επενδύσεις; Και η μεγάλη επένδυση του Ομίλου Καμπουρίδη, ύψους 150 εκατομμύριων, συκοφαντήθηκε, αλλά δικαιώθηκε στη Δικαιοσύνη. Πήγε στο γνωμοδοτικό. Υλοποιήθηκαν οι παρατηρήσεις από την Κτηματική Υπηρεσία του Βόλου. Έγινε, δηλαδή, η τεχνική και η διοικητική έκθεση, που αποδεικνύει, ότι, καλώς, ενοικιάστηκε αυτή η έκταση. Και ερχόμαστε εμείς σήμερα εδώ, να λέμε, πότε θα συνεδριάσει το Γνωμοδοτικό Συμβούλιο Δημοσίων Κτημάτων. Δεν έχει διοικητικές προθεσμίες; Θεός είναι το Γνωμοδοτικό Συμβούλιο Δημοσίων Κτημάτων; Σε ποιον απολογείται; Η ηγεσία του Υπουργείου Οικονομικών δεν το διορίζει;

Θεωρώ ότι είναι πάρα πολύ σημαντικά ζητήματα, γιατί τα «πακέτα» δεν φθάνουν, εάν δεν προσελκύσουμε και ιδιωτικές επενδύσεις. Έχει αποδειχθεί ιστορικά αυτό. Τα «πακέτα» πρέπει να λειτουργούν επικουρικά. Ερωτώ, κύριε Υπουργέ. Σε ποιον απολογείται ένα όργανο που ορίζεται με απόφαση της Κυβέρνησης για το πότε θα συνεδριάσει; Ο χρόνος δεν είναι χρήμα σε αυτή την περίπτωση; Ο χρόνος είναι πάντα χρήμα. Αυτά που έλεγα στον κ. Τσακαλώτο, λυπάμαι να τα λέω και σήμερα και να τα επαναλαμβάνω.

Ας δοθεί κάποια λύση, επιτέλους. Κύριε Υπουργέ, μαζί με τα 167 εκατομμύρια δημοσίων επενδύσεων που προώθησε τούτη η Κυβέρνηση για τη Μαγνησία, σκεφθείτε να είχαμε και τα 165 εκατομμύρια σε έναν νομό, των ιδιωτικών επενδύσεων. Πόσο διαφορετική θα ήταν η εικόνα. Επιτέλους, ας καταλάβουμε, ότι ο χρόνος δεν είναι υπέρ μας. Ο χρόνος είναι εναντίον μας και ας προωθήσουμε και τις ιδιωτικές επενδύσεις μαζί με τις δημόσιες και τα συγχρηματοδοτούμενα έργα.

Στο κάτω-κάτω, κανείς δεν έχει δικαίωμα να εμποδίζει την εκπεφρασμένη πολιτική βούληση του Πρωθυπουργού, που έχει ζητήσει την ταχεία προώθηση αυτών και όλων των ιδιωτικών επενδύσεων.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε. Κυρίες και κύριοι Βουλευτές, κύριε Υπουργέ. Παραδεχθήκατε, κύριε Σκυλακάκη, στην εισήγησή σας, ότι αυτό που έχουμε στη διάθεσή μας δεν είναι το σχέδιο. Είναι μία περίληψή του -το είπατε εξάλλου- δηλαδή, αυτό που θέλετε να δώσετε, για να δημιουργήσετε, απλώς, την αίσθηση της αρχής μιας διαβούλευσης. Όμως, είναι ξεκάθαρο, ότι έχουμε μία περιορισμένη πληροφόρηση και της κοινωνίας και των φορέων και της Βουλής σε αυτό που ετοιμάζετε κρυφά. Και για να το αποδείξω αυτό, καταθέτω στα Πρακτικά, κύριε Πρόεδρε, την επιστολή 83 οργανώσεων, μέσα στις οποίες είναι όλες οι μεγάλες περιβαλλοντικές οργανώσεις -επειδή μιλάτε για σχέδιο «πράσινης» μετάβασης- που επιβεβαιώνουν, ότι δεν έχουν λάβει καμία πληροφόρηση και δεν έχουν καμία συμμετοχή

Η Κυβέρνηση, όμως, συζητάει το Σχέδιο με κάποιους. Συζητάει το Σχέδιο με αυτούς που τους αφορά, όχι με την ελληνική κοινωνία, γιατί δεν αφορά στην ελληνική κοινωνία στο σύνολό της, αλλά, προφανώς, αφορά αυτούς που θέλετε να εξυπηρετήσετε. Και δεν είναι μόνο άδικο και λανθασμένα ιδεοληπτικό το Σχέδιο αυτό. Είναι ένα Σχέδιο που έχει και πολύ μεγάλες επισφάλειες, σε σχέση και με τις προθεσμίες που θέτει το Ταμείο, αλλά και σε σχέση με τα τεχνικά χαρακτηριστικά, γιατί δεν έχετε αποδείξει και την αριστεία σας.

Η Ευρωπαϊκή Επιτροπή ζητάει συγκεκριμένες πληροφορίες, που δεν θα ικανοποιηθούν, σε πολλά από αυτά που προτείνατε, γι’ αυτό και πολλά από αυτά που θέσατε, στην αρχή, κόπηκαν. Όμως, δεν έχετε καμία σχέση με τη διαδικασία του αναπτυξιακού προγραμματισμού και του δημοκρατικού προγραμματισμού, που εμείς ακολουθήσαμε, όταν για το αναπτυξιακό σχέδιο της χώρας πήγαμε σε όλες τις Περιφέρειες και καταλήξαμε σε ένα σχέδιο με περιφερειακότητα. Γι’ αυτό και αντιδρούν τώρα οι Βουλευτές της Νέας Δημοκρατίας, όπως είδαμε και στο βήμα από τον προηγούμενο, και γι’ αυτό η Θεσσαλονίκη δεν έχει καμία πρόβλεψη, κανένα έργο, καμία μνεία, σε ένα σχέδιο, τάχα, ανάκαμψης.

Υπάρχει, βέβαια και μία ελλιπής πληροφορία για το θέμα των δανείων και οφείλω να το πω αυτό, καθώς 12,7 δις είναι black box, «μαύρο κουτί». Μέσα σε αυτό υπάρχει η πιθανότητα και να «τακτοποιούνται» κάποιοι από τους «κολλητούς» του συστήματος Μητσοτάκη, αλλά και πολλοί δημόσιοι φορείς να απουσιάζουν. Μάς έχει δημιουργήσει απορία. Γιατί ο ΔΕΔΔΗΕ και οι «έξυπνοι» μετρητές λείπουν από το κομμάτι των επιχορηγήσεων; Είναι στα δάνεια; Είναι στα δάνεια η ΔΕΗ και τα ΕΛΠΕ ή θα μείνουν έξω από την «πράσινη» μετάβαση; Υπάρχουν σοβαρά ζητήματα, τα οποία δεν τα έχετε παρουσιάσει.

Κύριε Πρόεδρε, το Ταμείο Ανάκαμψης επιδιώκει μία μείζονα αναδιανομή προς όφελος των πολύ μεγάλων επιχειρηματικών ομίλων και μιας επιχειρηματικής ελίτ που κυκλοφορεί γύρω από το Μαξίμου, που θα λάβει ως «δώρο» και τις δημόσιες υποδομές, αλλά και τις δημόσιες λειτουργίες και τους ευρωπαϊκούς πόρους, με αποτέλεσμα να μειωθεί και το εισόδημα και οι κοινωνικές λειτουργίες που απολαμβάνει η συντριπτική πλειοψηφία της κοινωνίας και να μείνουν έξω από την ανάκαμψη και τα μεσαία και τα χαμηλά εισοδηματικά στρώματα, αναιρώντας και την ψηφιακότητα, αλλά και την οικολογική «σφαίρα» της μετάβασης.

Αν ακούσουμε την παρατήρηση του κ. Σκυλακάκη στην αρχή, για τον ρυθμό επενδύσεων, θα του πούμε, λαμβάνοντας υπόψη και την αποεπένδυση, ότι αυτό δεν ήταν μόνο έλλειμμα αριθμού επενδύσεων, αλλά και έλλειμμα κατεύθυνσης ανάπτυξης. Εσείς επιλέγετε διαχρονικά -και είναι λάθος που κάνετε και εσείς προσωπικά, εδώ και πολλά χρόνια- ένα «κρατικοδίαιτο» και «κοντόφθαλμο» σύστημα της Ελλάδας των προνομιούχων, αλλά και των «παρασιτικών» λειτουργιών της οικονομίας. Έτσι, όμως, αναπαράγετε την κρίση. Γι’ αυτό χρεοκοπήσαμε. Σας το είπε και η κυρία Γεροβασίλη προηγουμένως. Και τώρα, μπροστά στα ερωτήματα της πανδημίας, της κλιματικής κρίσης και της ψηφιακής μετάβασης, ξαναβάζετε λάθος αναγνώσεις.

Δεν έχει σημασία μόνο το να κάνουν κάποιοι επενδύσεις -ιδιαίτερα κάποιοι μεγάλοι- αλλά έχει σημασία και τι επενδύσεις. Θα είναι βιώσιμες; Θα είναι ψηφιακά ανταγωνιστικές; Θα είναι κλιματικά ανταγωνιστικές; Θα είναι κλιματικά ουδέτερες; Το Δημόσιο δεν θα παίξει κανέναν ρόλο; Να είναι ισχυρό, για να είναι αξιόπιστο; Να είναι καθαρός ο ανταγωνισμός και να ενισχύεται και με τον κλάδο των δημοσίων επενδύσεων;

Με αυτή την Κυβέρνηση, το Ταμείο Ανάκαμψης κινδυνεύει να γίνει η μεγαλύτερη χαμένη ευκαιρία. Δεν περιλαμβάνει τον παραγωγικό, κλιματικό, ενεργειακό και περιβαλλοντικό μετασχηματισμό. Το πιο κρίσιμο στοιχείο που το έχει θέσει η Ευρωπαϊκή Ένωση ως προτεραιότητα. Δεν κατανοεί τον κλιματικό ανταγωνισμό η Κυβέρνηση. Δεν την ενδιαφέρει το ζήτημα αυτό και γι’ αυτό καταδικάζει την Ελλάδα σε καθυστέρηση. Και ξέρετε; Δεν αποδυναμώνει απλά τον δημόσιο τομέα. Τον μετατρέπει σε «γκρουπιέρη», κυριολεκτικά, για να μοιράζει τα λεφτά στους «κολλητούς» του συστήματος, είτε από το ΕΣΠΑ, είτε από το Πρόγραμμα Δημοσίων Επενδύσεων, είτε από το Ταμείο Ανάκαμψης, χωρίς κανόνες υπέρ του δημοσίου συμφέροντος.

Μας λένε ότι είναι σύγχρονο και ολιστικό το σχέδιο. Να σας πω παραδείγματα, γιατί είπε ψέματα ο κ. Σταϊκούρας και για την κλιματική διάσταση. Είναι εναρμονισμένο με το Σχέδιο για την Ενέργεια και το Κλίμα; Όχι. Η Ευρώπη έχει αλλάξει στόχους και θέλει αναθεώρηση το Εθνικό Σχέδιο για την Ενέργεια και το Κλίμα. Δεν είναι συμβατό -το λένε και οι περιβαλλοντικές οργανώσεις και έχουμε πόρισμα γι’ αυτό- με τους στόχους μείωσης εκπομπών αερίων του θερμοκηπίου της Ευρωπαϊκής Ένωσης. Είναι συμβατό με το Σχέδιο Δίκαιης Μετάβασης; Όχι, γιατί οι Περιφέρειες με υποψήφιους Περιφερειάρχες, που έχουν υποστηριχθεί από τη Νέα Δημοκρατία, το απέρριψαν αυτό το σχέδιο. Δεν υπάρχει Σχέδιο Δίκαιης Μετάβασης και τα εδαφικά σχέδια δεν τα έχουμε δει. Είναι συμβατό με τις δράσεις για τη βιοποικιλότητα; Όχι. Αγνοείται η στρατηγική για τη βιοποικιλότητα της Ευρωπαϊκής Ένωσης, όπως και τις προτεραιότητες της αποκατάστασης της φύσης.

Τελευταίο παράδειγμα, κύριε Πρόεδρε, είναι ότι δεν έχει συμπεριλάβει ούτε τα σχέδια προσαρμογής στην κλιματική αλλαγή, γιατί απλά, εδώ και δύο χρόνια, δεν έχει προνοήσει το Υπουργείο Περιβάλλοντος να πιέσει τις Περιφέρειες να τα εγκρίνουν. Πάνω απ’ όλα, κύριε Σκυλακάκη, δεν έχετε πουθενά στο Σχέδιο αυτό, την εναρμόνιση της ελληνικής στρατηγικής με τους στόχους της βιώσιμης ανάπτυξης. Το βασικό «εργαλείο» του ΟΗΕ του 2015, τους στόχους βιώσιμης ανάπτυξης, δεν τους έχετε μέσα στη στρατηγική σας.

Θα σας αναφέρω κάποια παραδείγματα. Δεν υπάρχει μέσα στο Σχέδιο καμία δράση για τις ενεργειακές κοινότητες, βασική στρατηγική της Ευρώπης. Είναι υποχρέωσή μας να έχουμε πλουραλισμό στην ενεργειακή παραγωγή, να έχουμε αποκέντρωση, να έχουμε μειωμένο κόστος ενέργειας. Δεν έχετε, όμως, καμία δράση, ούτε καν για «ώριμες» κοινότητες, όπως της Δυτικής Μακεδονίας. Αυτή είναι στρατηγική επιλογή της Νέας Δημοκρατίας. Η Νέα Δημοκρατία θέλει λίγους παραγωγούς ενέργειας - ολιγοπώλιο- για να κάνει «παιχνίδι». Δεν θέλει να παράγουν οι Δήμοι. Δεν θέλει να παράγουν οι κοινωνικοί φορείς. Δεν θέλει να παράγουν οι επιχειρηματίες ενός τόπου. Και αυτό είναι έλλειμμα και έρχεται σε σύγκρουση με την ευρωπαϊκή στρατηγική. Μάλιστα, απελευθερώνετε τάχα τις άδειες, με αποτέλεσμα σε καμία γειτονιά της Ελλάδας να μην θέλουν οι πολίτες τις Ανανεώσιμες Πηγές Ενέργειας. Πάτε να κάνετε ένα Φαρ Ουέστ, όμως, τα έχουν «βάλει» όλοι, πλέον, με τις Ανανεώσιμες Πηγές και εμποδίζετε εσείς την ενεργειακή μετάβαση.

Όμως, κύριε Πρόεδρε, δυστυχώς, δεν υπάρχει ούτε ένα ευρώ μέσα στο Σχέδιο και για την ενεργειακή φτώχεια. Εδώ θα εξαρτηθεί πάρα πολύ πώς το «Εξοικονομώ» θα λειτουργήσει στα ευάλωτα νοικοκυριά που δεν έχουν να βάλουν το αρχικό κεφάλαιο ή την ιδία συμμετοχή. Μάλιστα, όταν η Κυβέρνηση επιτρέπει «καρτέλ» στην ενέργεια, χειραγώγηση των τιμών -δημόσια καταγγελία των μεγάλων βιομηχανιών είναι αυτό που σας λέω- επιτρέπει να μπαίνουν διπλές «ταρίφες» στους καταναλωτές, εξαιτίας της εξισορρόπησης και να έχουμε αισχροκέρδεια. Άρα, λοιπόν, δημιουργείτε περισσότερη ενεργειακή φτώχεια και δεν έχετε ένα μέτρο μέσα στο Ταμείο Ανάκαμψης για να την υποστηρίξετε.

Επίσης, κύριε Πρόεδρε, δεν προβλέπεται καμία δράση για τη χρηματοδότηση της «κυκλικής» οικονομίας, βασική στρατηγική της Ευρώπης, θεσπισμένη στην Ελλάδα το 2018. Δεν έχετε μέσα δράσεις και δεν αναφέρομαι μόνο στα έργα που «έκοψε» η Ευρώπη για τις μονάδες επεξεργασίας απορριμμάτων, αλλά για τον παραγωγικό μετασχηματισμό της μικρομεσαίας επιχειρηματικότητας, για να δημιουργηθούν νέοι πόροι στο ελληνικό παραγωγικό σύστημα, συμβατοί με την κλιματική αλλαγή και τη βιώσιμη ανάπτυξη. Δεν υπάρχουν, λοιπόν, τέτοιες δράσεις παραγωγικού μετασχηματισμού για την ελληνική βιομηχανία και βιοτεχνία, όπως δεν υπάρχουν και έργα αποκατάστασης βιοποικιλότητας και υποστήριξης υποβαθμισμένων οικοσυστημάτων.

Τα έργα «ήπιας» τουριστικής ανάπτυξης δεν είναι έργα διαχείρισης βιοποικιλότητας και αυτό το ξέρουμε πάρα πολύ καλά. Ακόμη και στην ηλεκτροκίνηση δεν υπάρχει ελληνική παραγωγική βάση και έχετε συμπεριλάβει στο Σχέδιο αυτά που προτείναμε εμείς στο νομοσχέδιο της ηλεκτροκίνησης. Δηλαδή, λεωφορεία, ταξί, δίκτυο φορτιστών. Εμείς τα λέγαμε, όταν φέρατε ένα «κουτσό» νομοσχέδιο για την ηλεκτροκίνηση. Όμως, έστω κι’ αυτά δεν τα έχετε συνδέσει με απόσυρση ρυπογόνων αυτοκινήτων, για να βελτιώσουμε το περιβάλλον στην πόλη. Δηλαδή, μισά μέτρα, μόνο και μόνο για να ευνοήσετε κάποιους εισαγωγείς; Όχι, κύριε Σκυλακάκη, εδώ πρέπει να μιλήσουμε για την Ελλάδα. Πραγματικά, μάς ενοχλεί, γιατί δεν προωθούνται τα πολεοδομικά σχέδια, ο χωροταξικός σχεδιασμός. Έχετε μία μισή χρηματοδότηση, πολύ λιγότερη από το μισό, ενώ δεν έχει ακόμη ξεκινήσει, παρ’ ότι δεσμευτήκατε με νόμο, για το πότε θα ξεκινήσει ο χωροταξικός σχεδιασμός.

Κύριε Πρόεδρε, θέλω να κλείσω λέγοντας, ότι από την τεκμηρίωση που μας έχει δώσει η Κυβέρνηση, που κρατάει κρυφά «χαρτιά», διαπιστώνουμε, ότι η συμβολή των μέτρων του Εθνικού Σχεδίου Ανάκαμψης στους κλιματικούς και περιβαλλοντικούς στόχους είναι ανεπαρκής. Εμείς βλέπουμε νούμερα που φτάνουν, κύριε Σκυλακάκη, στο 18% και όχι στο 38% που έχετε υποχρέωση. Εκτός κι αν τα κρύβετε στα δάνεια όλα αυτά και είναι για κάποιους επιχειρηματίες, γιατί είπαμε, ότι έχετε ένα «μαύρο κουτί».

Είναι σαφές, ότι η Νέα Δημοκρατία δεν θέλει την «πράσινη» μετάβαση για όλη την κοινωνία. Μέσα στο Σχέδιο προβλέπεται νέο χαράτσι για έναν νέο ΕΛΑΠΕ, λογαριασμό, δηλαδή, των Ανανεώσιμων Πηγών Ενέργειας. Το προβλέπει το Σχέδιο αυτό μέσα. Προβλέπει ιδιωτικοποίηση της άρδευσης, ιδιωτικοποίηση της πολιτικής προστασίας και κάθεστε εσείς οι Βουλευτές της Ν.Δ. και τα ακούτε όλα αυτά και τα δέχεστε; Να ιδιωτικοποιηθεί η άρδευση και η πολιτική προστασία; Δυστυχώς, έχει ένα «αδύναμο» Δημόσιο.

Κύριε Σκυλακάκη, όσο έχουμε, τουλάχιστον, διαβάσει απ’ αυτά που έχετε δώσει στη δημοσιότητα, αυτό δεν είναι ένα Σχέδιο ισχυρής Ελλάδας. Είναι ένα Σχέδιο αδύναμης Ελλάδας και η Κυβέρνηση Μητσοτάκη έχει ευθύνη, γιατί χάνουμε τη μεγαλύτερη ευκαιρία. Θα παραδώσετε στην επόμενη κυβέρνηση, που θα είναι προοδευτική, μία πιο «αδύναμη» Ελλάδα και αυτό θα μείνει στο βιογραφικό σας, όπως έχουν μείνει και πάρα πολλές άλλες αποτυχίες.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει ο κ. Σκυλακάκης.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):**  Επειδή υπάρχει ένα θέμα διαχείρισης του χρόνου, είναι σαφές, ότι όταν εξαντλείται ο χρόνος και προστίθεται κι’ άλλος, θα πρέπει να απαντάμε, διότι τίθενται πάρα πολλά θέματα.

Για όλα αυτά που είπε ο κ. Φάμελλος, για το ότι το Σχέδιο είναι εκτός ευρωπαϊκών προδιαγραφών και όλα τα υπόλοιπα, κάντε λίγη υπομονή, κύριε Φάμελλε. Κάποια πράγματα που προέρχονται από δημοσιεύματα του διεθνούς τύπου ή δηλώσεις, σας τα είπα. Εάν η Ευρωπαϊκή Επιτροπή που είναι ο «θεματοφύλακας» των ευρωπαϊκών κανόνων βρει, ότι έχετε, τελείως, άδικο και ότι όλα όσα είπατε είναι εκτός πραγματικότητας, τι θα πείτε άραγε; Κάντε λίγη υπομονή, λοιπόν. Δεν χρειάζεται να τοποθετούμεθα με τέτοιον απόλυτο τρόπο, πριν διαπιστώσουμε και τι θα πει ο «διαιτητής», ας το πούμε έτσι, αυτής της υπόθεσης.

Να ξέρετε, ότι τα Σχέδια ανάκαμψης θα βαθμολογηθούν από την Ευρωπαϊκή Επιτροπή και όταν θα τελειώσει η βαθμολογία θα μπορέσουμε να έρθουμε εδώ να συζητήσουμε για όλα όσα μας είπατε.

Δεν θα συζητήσω γι’ αυτά που είπατε για «κολλητούς» και όλα τα υπόλοιπα. Θα συγκρατηθώ πάρα πολύ, για να μην τα συζητήσω και να μην κάνω τις παρατηρήσεις που θα πρέπει, γιατί προσπαθώ σε αυτό το Σχέδιο να συζητώ, όσο πιο αντικειμενικά γίνεται, ακριβώς, λόγω της τεράστιας σημασίας του και να μην παρασύρομαι σε κομματικές αντιπαραθέσεις.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, επί της διαδικασίας. Έλεος, με αυτό το μελόδραμα.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Σας παρακαλώ, κύριε. Μπορώ να ολοκληρώσω;

**ΧΡΗΣΤΟΣ ΓΙΑΝΝΟΥΛΗΣ:** Εγώ σας παρακαλώ. Μην ευτελίζετε την κοινοβουλευτική διαδικασία.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Παρακαλώ πολύ, κύριε συνάδελφε. Δεν έχετε τον λόγο. Μιλάει ο κ. Υπουργός.

**ΧΡΗΣΤΟΣ ΓΙΑΝΝΟΥΛΗΣ:** Το μελόδραμα ζητώ να σταματήσει και να μας αφήσει να μιλήσουμε. Παίρνει και τον χρόνο των ομιλητών και αυτό δεν είναι δίκαιο.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Κύριε Γιαννούλη, σας παρακαλώ πολύ.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Είναι σαφές, ότι ενοχλείται ο κύριος Βουλευτής, αλλά δεν μπορεί να με διακόπτει, εν μέσω της ομιλίας.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Ελάτε, κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Έχει γίνει προσεκτική καταγραφή των επιλεξιμοτήτων. Είναι τριάντα οκτώ. Θα το διαπιστώσετε από την Ευρωπαϊκή Επιτροπή. Εσείς λέτε, ότι είναι δεκαοκτώ. Κάντε λίγο υπομονή να δούμε τι θα πει η Ευρωπαϊκή Επιτροπή, γιατί αυτή θα κρίνει στο τέλος το περίφημο tagging τι κλιματικό ποσοστό έχει.

Και κάτι τελευταίο. Μερικές φορές, είναι σαν να μην διαβάζει η Αντιπολίτευση αυτά που έχουμε γράψει και να λέει αυτά που ήθελε να πει, ευθύς εξαρχής. Βάζουμε 250 εκατομμύρια για πολεοδομικές μελέτες. Δεν έχει υπάρξει ξανά στην ιστορία της Ελλάδας τέτοια επένδυση στον πολεοδομικό σχεδιασμό. Ποτέ. Θα καλύψουμε πολεοδομικά όλη τη χώρα. Δεν μπορείτε να κάνετε σαν να μην υπάρχει αυτό και σαν να μην το έχετε διαβάσει. Μπορούμε να κάνουμε κριτική σε πολλά πράγματα και τη δέχομαι με μεγάλη χαρά και προσπαθούμε να είμαστε παραγωγικοί στη συζήτηση, αλλά, τουλάχιστον, να στηριζόμαστε σε μία μίνιμουμ κοινή βάση, την ελάχιστη δυνατή, δηλαδή.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει ο κ. Κάτσης.

**ΜΑΡΙΟΣ ΚΑΤΣΗΣ:** Ευχαριστώ, κύριε Πρόεδρε. Ήθελα να ξεκινήσω απευθυνόμενος στον παριστάμενο Υπουργό. Κύριε Σκυλακάκη, δεν ξέρω αν έχετε καταλάβει, αλλά ούτε τους Βουλευτές της κυβερνητικής πλειοψηφίας δεν μπορείτε να πείσετε και δεν μπορείτε να τους πείσετε, γιατί σας έχουν «ταράξει» στην κριτική.

Δεν νομίζω ότι πέταξε κανένας τη «σκούφια» του, όταν σας άκουσε στην εισήγησή σας σήμερα να λέτε, ότι όλο το πρόγραμμα του Ταμείου Ανάκαμψης και οι επιχορηγήσεις θα «περάσουν» μέσα από το τραπεζικό σύστημα, όταν γνωρίζει ο καθένας και η καθεμία, ειδικά εκ των Βουλευτών Περιφέρειας, ότι η συντριπτική πλειοψηφία των μικρών και μικρομεσαίων επιχειρήσεων δεν μπορούν να περάσουν ούτε έξω από τις τράπεζες, πολλώ δε μάλλον, να συμμετάσχουν στην τραπεζική επιχορήγηση. Άρα, λοιπόν, είναι, εξαιρετικά, προβληματικό. το ότι ασκείται κριτική, όχι μόνο από την Αντιπολίτευση στο Σχέδιο που παρουσιάζετε, αλλά και από τους ίδιους τους Βουλευτές σας.

Ένα δεύτερο που θέλω να παρατηρήσω και δεν το έχω ακούσει μέχρι στιγμής. Μου κάνει εντύπωση το γεγονός, ότι είναι μόνο ο κ. Σκυλακάκης στην Αίθουσα. Αλήθεια, πού είναι οι υπόλοιποι Υπουργοί; Πού είναι ο Υπουργός Ψηφιακής Διακυβέρνησης, ο κ. Πιερρακάκης; Πού είναι ο Υπουργός Περιβάλλοντος, ο κ. Σκρέκας; Πού είναι ο Υπουργός Ανάπτυξης ή ο Αναπληρωτής Υπουργός Ανάπτυξης; Πού είναι οι υπόλοιποι παραγωγικοί Υπουργοί; Είδαμε ότι το Σχέδιο του Ταμείου Ανάκαμψης παρουσιάστηκε μόνο από τον κ. Μητσοτάκη, από τον συνεργάτη του, τον κ. Πατέλη και τους στενούς συνεργάτες του, τον κ. Σκυλακάκη και τον κ. Σκέρτσο, τους διορισμένους, δηλαδή, στενούς συνεργάτες του. Όλα, δηλαδή, εκπορεύονται από το Μαξίμου. Άρα, λοιπόν, γιατί δεν έρχονται να ακούσουν την κριτική και τις προτάσεις της Αντιπολίτευσης και των Τομεαρχών; Ο ΣΥΡΙΖΑ έχει όλους τους Τομεάρχες του και όλους τους Βουλευτές που κάνουν προτάσεις και μιλάνε και κάνουν ερωτήσεις. Γιατί δεν είναι παρόντες οι παραγωγικοί Υπουργοί να ακούσουν όλα αυτά και έχουν αφήσει τον κ. Σκυλακάκη μόνο του; Γιατί ευτελίζουν έτσι το Κοινοβούλιο;

Ας πάω, όμως, λίγο στα ψηφιακά που είναι και το αντικείμενο μου να σταθώ σε κάποια σημεία κριτικής. Το πρώτο και βασικό. Μιλούσατε, στην αρχή, για 5,5 δις στο Ταμείο για έργα τεχνολογιών, πληροφορικής και επικοινωνιών. Τα 5,5 τελικά έγιναν 2,1 με το Σχέδιο «Ελλάδα 2.0». Οι δικές σας διαρροές έδιναν αυτά τα νούμερα. Για πείτε μας, λοιπόν, γιατί τέτοια μείωση; Σε ποιους άξονες μεταφέρθηκαν αυτά τα κονδύλια; Ποιες δράσεις από αυτές που σχεδιάζατε θα μείνουν στα «χαρτιά;» Χρειαζόμαστε μία πειστική απάντηση γι’ αυτό.

Δεύτερο σημείο κριτικής. Οι ψηφιακές δεξιότητες είναι βασικός άξονας του Ταμείου Ανάκαμψης που αφορά και στο upskill και στο reskill μεγάλων ομάδων του πληθυσμού, ώστε να αποκτήσουν εξοικείωση με την τεχνολογία.

Εδώ βλέπουμε ένα Σχέδιο, ύψους 1,2 δις, που καταλαβαίνουμε, ότι έχουν πάει στο Υπουργείο Εργασίας, αποκλειστικά. Πού είναι η εμπλοκή του Υπουργείου Ψηφιακής Διακυβέρνησης στον σχεδιασμό και την υλοποίηση μιας τέτοιας εξειδικευμένης δράσης; Πουθενά. Δηλαδή, η Κυβέρνηση, μετά τα αίσχη που είδαμε να συμβαίνουν στο Υπουργείο Εργασίας με την ενίσχυση των επιστημόνων με τα ανεκδιήγητα σχόλια «σκοιλ ελικικού», που πήγε να γίνει «αρπαχτή» 80 εκατομμυρίων ευρώ από κέντρα κατάρτισης, αμφιβόλου ποιότητας, ετοιμάζεται για ένα ακόμα «σκοιλ ελικικού», ύψους 1,2 δις; Με τι εχέγγυα ποιότητας; Σε ένα Υπουργείο που τηλεπερσόνες «τραμπουκίζουν» τους Υπουργούς, εκβιάζουν τη Γενική Γραμματέα για να κάνουν τις απάτες τους στο Πρόγραμμα «Συνεργασία», θα αφήσουμε το κρίσιμο ζήτημα της μείωσης των ψηφιακών ανισοτήτων να το διαχειριστούν; Είναι δυνατόν; Πώς, δηλαδή οι μεγάλες ομάδες του πληθυσμού, όπως είναι οι ηλικιωμένοι, όπως είναι οι άνεργοι, όπως είναι τα άτομα με αναπηρία, που δεν ξέρουν να χρησιμοποιούν e-mail, που δεν ξέρουν να μπουν ηλεκτρονικά στον τραπεζικό τους λογαριασμό να κάνουν web banking, πώς, ακριβώς, θα χρησιμοποιήσουν τις υπηρεσίες του gov.gr, όταν αποκλείετε ένα βασικό κομμάτι του πληθυσμού από τις δεξιότητες;

 Η πρότασή μας ήταν πολύ σαφής, ευθύς εξαρχής, αλλά δεν την ακολουθήσατε. Ήταν να φτιαχτούν δημόσιες σταθερές δομές, δια ζώσης και εξ αποστάσεως, εκπαίδευση, αποκλειστικά, για ψηφιακές δεξιότητες στοχευμένες με συνεργασία πανεπιστημίων, με την Τοπική Αυτοδιοίκηση, με εξειδικευμένους επιστήμονες, αναλόγως με την ομάδα που απευθύνονται τα προγράμματα αυτά και μαζί με αρχές της Κυβερνοασφάλειας, cyber security, γιατί είναι και κρίσιμο ζήτημα, η ασφάλεια στη χρήση της τεχνολογίας και η προστασία από τις ηλεκτρονικές απάτες. Το Υπουργείο Ψηφιακής Διακυβέρνησης, λοιπόν, όφειλε να έχει τον πρώτο και κύριο ρόλο, όχι να γίνονται μπίζνες και δουλειές με το Υπουργείο Εργασίας.

Τρίτο σημείο κριτικής, είπα και νωρίτερα, είναι ο ψηφιακός μετασχηματισμός των επιχειρήσεων, ύψους 300 εκατομμυρίων ευρώ. Εδώ δεν παρουσιάζεται κανένα σχέδιο, στη βάση ποιους φορείς θα εμπλέξετε στις «απορροφήσεις», με ποιους θα κάνετε προγραμματικές συμβάσεις, ώστε να εμπλακούν στο Σχέδιο Ανάκαμψης. Ένας φορέας, για παράδειγμα, είναι το Τεχνικό Επιμελητήριο που θα του δώσετε το έργο του Κτηματολογίου. Οι υπόλοιποι φορείς ποιοι θα είναι; Οι δομές του Υπουργείου, η κοινωνία της πληροφορίας, για παράδειγμα, έχει πεπερασμένο αριθμό έργων, τα οποία μπορεί να «σηκώσει» και να «βγάλει». Μέχρι στιγμής, η Γενική Γραμματεία Ψηφιακής δεν έχει «βγάλει» ούτε ένα έργο, ούτε οριζόντιο, ούτε τομεακό. Με ποιον θα το κάνετε; Με τα επιμελητήρια; Με τις κεντρικές ενώσεις επιμελητηρίων; Εμείς, για παράδειγμα, για να καταλάβετε πως αποκλείετε τη μεγάλη «ραχοκοκαλιά» των μικρομεσαίων επιχειρήσεων, είχαμε πει, ότι για να μετασχηματιστούν ψηφιακά οι μικρομεσαίες επιχειρήσεις και το λιανεμπόριο, θα πρέπει να σχηματιστούν κατά τόπους πλατφόρμες, e-shops, μέσω των επιμελητηρίων, τα οποία, όμως, θα είναι υπό την επίβλεψη της Κεντρικής Ένωσης Επιμελητηρίων, γιατί έχει αποδειχτεί, ότι η επιδότηση, για να φτιάξει κάθε επιχείρηση από μόνη της, το δικό της e-shop, δεν αποδίδει. Τίποτα δεν κάνατε, λοιπόν, και σε αυτό. Να και άλλες διευρύνσεις στις ψηφιακές ανισότητες.

 Τέταρτον, ένας άλλος παράγοντας είναι η προτεραιοποίηση. Βλέπουμε μέσα στο Σχέδιο, ότι έχετε οριζόντια έργα που παραλάβατε συμβασιοποιημένα από την Κυβέρνηση του ΣΥΡΙΖΑ, όπως είναι το «Σύζευξις», όπως είναι το σύστημα ηλεκτρονικής διακίνησης εγγράφων που καταργεί το χαρτί από το Δημόσιο, τα είπε νωρίτερα και η Όλγα Γεροβασίλη, και «σέρνονται», ενώ θα έπρεπε να έχουν ολοκληρωθεί. Πόσες ψηφιακές υπογραφές έχουν μοιραστεί αυτόν τον ενάμιση χρόνο; Γιατί δεν έχει βγει, μέχρι στιγμής, ένα έργο διαλειτουργικότητας, για να επικοινωνούν τα μητρώα μεταξύ τους; Τι έχετε κάνει με το ηλεκτρονικό ΓΕΜΗ; Τι έχετε κάνει με τον ηλεκτρονικό ΟΑΣΘ; Γιατί καταργήσατε την πρώτη μέρα που αναλάβατε τη διακυβέρνηση τις «έξυπνες» πόλεις και τώρα έρχεστε να τις βάλετε στο Ταμείο Ανάκαμψης, όταν ήταν έργο του ΣΥΡΙΖΑ, ήδη, χρηματοδοτημένο, ήδη, δημοπρατημένο. Αφήσατε τις «έξυπνες» πόλεις.

 Το ίδιο κάνατε και στην περίπτωση των επιχειρήσεων που ασχολούνται με τη διαστημική πολιτική και τις διαστημικές τεχνολογίες. Τώρα βάζετε, λοιπόν, 160 εκατομμύρια στη διαστημική πολιτική, όταν έχετε αφήσει το έργο της συστοιχίας μικροδορυφόρων, που είναι συνεργασία του Ελληνικού Διαστημικού Οργανισμού με τον Ευρωπαϊκό Οργανισμό Διαστήματος και έχετε αφήσει, επί δυο χρόνια τώρα, αναξιοποίητα αυτά τα κονδύλια. Μηδέν και εκεί. «Κουλούρι» σε όλα αυτά τα ζητήματα και έρχεστε τώρα, δήθεν, με το Ταμείο Ανάκαμψης και εντάσσετε όλα τα έργα που είχατε βρει από παλιά και που τα έχετε καθυστερήσει δύο χρόνια τώρα.

Μία από τις βασικές προτεραιότητες που πρέπει να θέσετε, γιατί εκεί είναι η απόδειξη, ότι ψηφιοποιείτε τη γραφειοκρατία, είναι η ψηφιοποίηση του e-ΕΦΚΑ. Η ψηφιακή απονομή των συντάξεων, που ταλαιπωρεί χιλιάδες συνταξιούχους, μετά τις απίστευτες παλινωδίες της Κυβέρνησης, που ο κ. Βρούτσης τετραπλασίασε τις εκκρεμείς συντάξεις και ο κ. Χατζηδάκης που δίνει 360 προσωρινή σύνταξη πείνας. Τι θα κάνετε; Θα τηρήσετε τα χρονοδιαγράμματα για καθολική ψηφιακή απονομή συντάξεων, εντός του 2021, όταν τα βάζετε όλα στο Ταμείο Ανάκαμψης και, στην καλύτερη περίπτωση, θα εκταμιεύσετε κονδύλια από τον Σεπτέμβρη του 2021; Στην καλύτερη των περιπτώσεων αναφέρομαι.

Κοιτάξτε να δείτε, ο ΣΥΡΙΖΑ έκανε πολλά πράγματα. Δυστυχώς, η χώρα το 2015, όταν αναλάβαμε τη διακυβέρνηση της χώρας, ήταν στο ψηφιακό «χάος», ήταν αποκλεισμένη από έργα τεχνολογίας, πληροφορικής και επικοινωνιών, ύψους 1,2 δις. Όλα αυτά τα κονδύλια ήταν «παγωμένα», εξαιτίας του κ. Μητσοτάκη.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Κύριε Κάτση, παρακαλώ πολύ ολοκληρώστε.

**ΜΑΡΙΟΣ ΚΑΤΣΗΣ:** Τότεη Ε.Ε. είχε βάλει αιρεσιμότητα και εμείς χαράξαμε την Εθνική Ψηφιακή Στρατηγική, χαράξαμε και «ξεπαγώσαμε» κονδύλια, βγάλαμε οριζόντια και διατομεακά έργα, σε μία σειρά και από οικονομία και από το Δημόσιο και από τη σχέση πολιτών-Δημόσιου και εσείς, πραγματικά, πατάτε πάνω σε αυτό το έργο.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Παρακαλώ, κύριε Κάτση, ολοκληρώστε.

**ΜΑΡΙΟΣ ΚΑΤΣΗΣ:** Κλείνοντας, θα πρέπει η χώρα να μην λειτουργεί ως απλός καταναλωτής έτοιμων ψηφιακών υπηρεσιών και λύσεων, αλλά να ενισχυθούν εσωτερικές παραγωγικές δυνάμεις που θα παράξουν προϊόντα και θα δημιουργήσουν υπεραξία. Θα πρέπει να επιταχυνθεί η ψηφιοποίηση του δημοσίου με απλούστευση των διαδικασιών και να μην ψηφιοποιούμε τη γραφειοκρατία, ενώ, παράλληλα, να ενθαρρυνθούν οι μικρομεσαίες και οι πολύ μικρές, ώστε να ενσωματώσουν σύγχρονες ψηφιακές λύσεις. Να μειωθούν οι ανισότητες και να αρθούν τα εμπόδια.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Κύριε Κάτση παρακαλώ. Θα αναγκαστώ να σας σταματήσω. Σας παρακαλώ.

**ΜΑΡΙΟΣ ΚΑΤΣΗΣ:** Θα πρέπει να διασφαλίζεται η προστασία των συνταγματικά κατοχυρωμένων προσωπικών δεδομένων των πολιτών και η ασφάλεια των δημόσιων δεδομένων ενάντια στον data mining και κακόβουλων επιθέσεων. Είδαμε τα παραδείγματα πρόσφατα της Κυβέρνησης με την Palantir.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Κύριε Κάτση, κύριε Κάτση με ακούτε; Δεν έχετε τον λόγο, πλέον. Θα περάσουμε στον επόμενο ομιλητή. Παρακαλώ να διακοπεί.

 Κύριε Κάτση, λυπάμαι πραγματικά, που υποχρεώνομαι να φτάσω σε αυτό το σημείο. Επιχειρώ, επί δύο λεπτά, να σας ρωτήσω αν με ακούτε και εσείς συνεχίζετε σαν να μη συμβαίνει τίποτα.

**ΜΑΡΙΟΣ ΚΑΤΣΗΣ:** Θα ήθελα να ζητήσω συγγνώμη και από εσάς και από το Σώμα, αλλά δεν σας άκουγα.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Δεν θέλω από μένα να ζητήσετε συγγνώμη. Περιμένουν είκοσι πέντε, περίπου, συνάδελφοί σας, να μιλήσουν περιμένει ο κ. Υπουργός να κλείσει. Μετράμε, ήδη, έξι ώρες συνεδρίαση και συνεχίζουμε. Έχουμε ιώβεια υπομονή, αλλά παρακαλώ πολύ και τους συναδέλφους, για πολλοστή φορά, να κρατάμε τον χρόνο.

**ΜΑΡΙΟΣ ΚΑΤΣΗΣ:** Κύριε Πρόεδρε, κοιτάξτε να δείτε, δεν μπορούμε να τοποθετηθούμε σε τέτοια κρίσιμα ζητήματα μέσα σε πέντε λεπτά.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε. Θα ξεκινήσω από τον κ. Σκυλακάκη, τον Αναπληρωτή Υπουργό. Ξεκίνησε ο ίδιος την τοποθέτησή του, επαναλαμβάνοντας, ότι την περίοδο 1981 - 2019 το, κατά κεφαλήν, πραγματικό ΑΕΠ αυξήθηκε με αργούς ρυθμούς, περίπου, 0,6%, λέγοντας, μάλιστα, ότι σε αυτό οφείλεται η απόκλιση της χώρας από την Ε.Ε.. Αυτή, βέβαια, είναι μία βολική ανάγνωση της Μεταπολίτευσης. Εξαιρείτε περιόδους, βεβαίως. Δεν είναι τυχαίο. Όμως, και με τη λογική του μέσου όρου, ως «εργαλείο», πολλές φορές, προσπαθούμε να κρύψουμε πράγματα και να αναδείξουμε άλλα.

Αποκρύψατε ότι η απόκλιση του, κατά κεφαλήν, εισοδήματος της Ελλάδας από αυτού της Ε.Ε., είχε ιστορικό χαμηλό το 2004, ως αποτέλεσμα μιας πολιτικής μιας συγκεκριμένης περιόδου. Το 2004, είναι η χρονιά, που χάρη στη διακυβέρνηση του ΠΑΣΟΚ τα προηγούμενα χρόνια, καταφέραμε σύγκλιση. Αυτό το ρεκόρ δεν βελτιώθηκε το επόμενο διάστημα, παρά την ανεξέλεγκτη δημοσιονομική επέκταση που υπήρξε. Κρατήθηκε, βέβαια, αλλά δεν βελτιώθηκε.

Πώς επετεύχθη, όμως, αυτή η επίδοση του ΠΑΣΟΚ; Διαβάζω. «Ένας στόχος για αύξηση της παραγωγικότητας της ελληνικής οικονομίας 1% ετησίως είναι φιλόδοξος, αλλά εφικτός, αφού υπάρχει σχετικά πρόσφατο προηγούμενο παρόμοιας εξέλιξης την περίοδο 1995-2002. Οπότε, η συνολική παραγωγικότητα των συντελεστών παραγωγής αυξήθηκε, κατά 1,1% ετησίως». Σας θυμίζει κάτι, κύριε Σκυλακάκη, αυτό; Δεν σας θυμίζει.

Σας παραπέμπω, λοιπόν, στην Έκθεση Πισσαρίδη, στη σελίδα 49, να διαβάσετε που το λέει και όταν επικαλείστε την Έκθεση Πισσαρίδη δεν θα την επικαλείστε στα μισά, σε όσα σας συμφέρει. Διαβάστε και τη σελίδα 49. Επομένως, είναι πολύ χρήσιμη η οικονομική ιστορία του τόπου, εάν διαβάζεται χωρίς σκοπιμότητες και χωρίς στρεβλώσεις, προκειμένου να την αξιοποιήσουμε.

Μία ανάγνωση, λοιπόν, όλων των προγραμμάτων, όπως είπα και το πρωί, λέει, ότι κανένα πρόγραμμα που δεν έτυχε ευρείας δημοκρατικής διαβούλευσης και δεν ήταν αποτέλεσμα προγραμματισμού, στον οποίο συμμετείχε και η ίδια η κοινωνία, με τους τρόπους που θέσπιζε κάθε φορά η Πολιτεία, δεν είχε τα αποτελέσματα που έπρεπε. Σίγουρα, έχουμε μία τεράστια ευκαιρία σήμερα να αξιοποιήσουμε ένα σύνολο πόρων που ποτέ δεν είχαμε στη διάθεσή μας, ταυτόχρονα. Είναι 32 δις από το Ταμείο Ανάκαμψης, 59 δις με την ιδιωτική συμμετοχή, ΕΣΠΑ και νέα ΚΑΠ από 20 δις. Ήδη, υπάρχουν υπόλοιπα από το τρέχον ΕΣΠΑ, οι εθνικοί πόροι και, βέβαια, τα επιμέρους προγράμματα και οι ευρωπαϊκές πρωτοβουλίες.

Η αξιοποίηση αυτών των πόρων έχει ως προϋπόθεση ένα συνολικό σχέδιο για την Ελλάδα, το σχέδιο που εκφράζει το όραμα του 2030 και μετά. Με βάση αυτό πρέπει να προχωρήσουμε σε επιμέρους προγράμματα, συμπληρωματικά μεταξύ τους, που θα αξιοποιούν τα επιμέρους χρηματοδοτικά «εργαλεία». Αυτός είναι ο μηχανισμός. Το σημαντικό είναι να περιγράψουμε με ξεκάθαρο τρόπο τους στόχους και να λάβουμε υπόψη μας τα μηνύματα της πανδημίας, η οποία μάς υπενθύμισε με τον πιο δραματικό τρόπο, ότι οι πολιτικές οφείλουν να έχουν στο επίκεντρό τους τον άνθρωπο, την υγεία και το περιβάλλον, να έχουν στόχο την κοινωνική συνοχή, που θα αντιμετωπίζει, όχι μόνο τις κοινωνικές ανισότητες, αλλά και τις ψηφιακές, που δεν θα παράγει «αδύναμους», που δεν θα παράγει ψηφιακά αναλφάβητους, οδηγώντας τους στο περιθώριο.

Η πανδημία, με λίγα λόγια, μάς υπενθύμισε τις αξίες της βιώσιμης ανάπτυξης, της εργασίας, της κοινωνικής δικαιοσύνης και της αλληλεγγύης. Με έναν διαφορετικό τρόπο, πρέπει σήμερα όλα αυτά να μπουν στο «τραπέζι» και να προχωρήσουν. Το Ταμείο Ανάκαμψης που συζητούμε είναι η σημαντική πρωτοβουλία της Ευρωπαϊκής Ένωσης, που δεν υπήρξε αντίστοιχα το 2010 για τις χώρες του νότου της Ευρώπης που βρέθηκαν σε κρίση. Τότε δεν ήξερε τίποτα η Ευρωπαϊκή Ένωση. Μόνο που τώρα, που «χτυπήθηκαν» και οι χώρες του βορρά και όλες οι χώρες παγκοσμίως, δημιούργησαν το Ταμείο Ανάκαμψης, για να έχουμε αυτή την ευκαιρία.

Κλείνω λέγοντας, ότι το θέμα της διαβούλευσης που θέσαμε το πρωί, δεν είναι ένα τυπικό ζήτημα, που αφορά στην παράβαση των κανόνων ή του νόμου της καλής νομοθέτησης ή οτιδήποτε άλλο. Είναι θέμα ουσίας. Χωρίς διαφάνεια, συμμετοχή φορέων και πολιτών, το αποτέλεσμα είναι, εκ των προτέρων, κατώτερο αυτού που μπορούμε να πετύχουμε, υπονομευμένο, εκ των προτέρων, να είναι κατώτερο. Κινδυνεύει να χαθεί μία ιστορική ευκαιρία, αν συνεχιστεί έτσι για την Ελλάδα η αξιοποίηση και όχι απλή ανάλωση των πόρων, γιατί είμαι σίγουρος, ότι θα «απορροφηθούν» και θα αναλωθούν. Το ζήτημα είναι αν θα αξιοποιηθούν με την κινητοποίηση όλου του παραγωγικού δυναμικού της χώρας, της ελληνικής κοινωνίας, αν θα καταφέρουμε να αξιοποιήσουμε τους πλουτοπαραγωγικούς πόρους της χώρας, που είναι η φύση και το ανθρώπινο δυναμικό, που είναι η στρατηγική θέση της χώρας μας. Όλα αυτά χρειάζονται το συνολικό σχέδιο, τη διαβούλευση και την προώθηση.

Ως προς το συγκεκριμένο Σχέδιο, έχετε υποβάλει στην Ευρωπαϊκή Ένωση 2.000 σελίδες. Σε εμάς το κείμενο είναι πάρα πολύ λιτό. Άρα, διαπραγματεύεστε με την Ευρώπη πράγματα, τα οποία δεν είναι σε γνώση δική μας. Μας λέτε, ότι, αφού συμφωνήσετε, θα έρθετε, εκ των υστέρων, και θα φωνάξετε και τους φορείς. Αυτό σημαίνει, ότι «ελάτε να σας εξηγήσουμε ποια αποφασίσαμε». Καλό είναι και αυτό. Η ενημέρωση δεν είναι κακή ποτέ, αλλά, εκ των υστέρων, ίσως, είναι ανώφελη, στο να μπορέσουμε να αντιμετωπίσουμε προβλήματα. Είναι η πρώτη φορά, που οι Περιφέρειες δεν μετέχουν οργανωμένα σε έναν διάλογο, προκειμένου να εκφράσουν την άποψή τους, να πουν τη γνώμη τους, να πουν τις ανάγκες τους.

Βεβαίως, δεν μπορούν να μπουν όλα στο Ταμείο Ανάκαμψης. Υπάρχει το ΕΣΠΑ, το Ταμείο Ανάκαμψης, το Εθνικό Πρόγραμμα. Κάθε ένα στον τόπο του. Αυτή, όμως, η συνολική διαχείριση δεν φαίνεται να υφίσταται σήμερα.

Ευχαριστώ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών)**: Τον λόγο έχει ο κ. Σκυλακάκης.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Βγάλαμε τις στρατηγικές κατευθύνσεις, οι οποίες ήταν η σύνοψη αυτού του ευρύτερου σχεδίου. Εδώ το Σχέδιο, που είναι η περιγραφή των δράσεων, είναι 200, περίπου, σελίδες, οι τακτικές κατευθύνσεις θα είναι, περίπου, 70, αλλά περιείχαν πάρα πολύ μεγάλο κομμάτι αυτών που είναι και εδώ.

Έγινε δημόσια διαβούλευση στην ΟΚΕ, στην οποία μετείχαν οι Περιφέρειες, η ΚΕΔΕ και φορείς. Κάποιοι φορείς από τους 78 επέλεξαν να μην συμμετάσχουν. Κάποιος αξιότιμος Βουλευτής είπε, ότι επέλεξαν να μην συμμετάσχουν και θέλουν τώρα να παρέμβουν. Είναι κάτι που έγινε. Βγάλαμε και έκθεση διαβούλευσης στο open gov.gr που απαντήσαμε σε συγκεκριμένα ερωτήματα. Έγινε μία δουλειά. Δεν λέω, ότι η δουλειά είναι τέλεια ή ότι δεν θα μπορούσε να γίνει περισσότερη διαβούλευση.

Σημειώστε, όμως, ότι αυτό είναι ένα πάρα πολύ δύσκολο Σχέδιο, γιατί το κατασκευάζουμε, την ώρα που ο Κανονισμός ήταν εν εξελίξει. Επί μήνες, διαμορφωνόταν, χωρίς να έχουμε εμείς την τελική εκδοχή του Κανονισμού. Ακόμη η διαπραγμάτευση με την Ευρώπη είναι σε πλήρη εξέλιξη, η κοστολόγηση, όπως σας είπα, και άλλα πράγματα. Στη συνέχεια, σε ότι αφορά στην εξειδίκευση των δράσεων, σε μεγάλο βαθμό, πέραν της κοστολόγησης, πάρα πολλά θέματα θα αποφασιστούν στην επόμενη φάση.

Συνεπώς, θα είναι χρήσιμη και η διαβούλευση, κύριε Κεγκέρογλου. Στη συνέχεια, έχουμε πάρα πολλές αποφάσεις να λάβουμε, ποιοι είναι επιλέξιμοι, πότε, με ποιους τρόπους. Είναι πολλά τα θέματα που έχουμε να λύσουμε ακόμη και σας διαβεβαιώ, ότι, όταν θα δείτε και το σύνολο του Σχεδίου, αφού οριστικοποιηθεί, θα έχουμε πολύ χρόνο στο Κοινοβούλιο και με χαρά όσες συνεδριάσεις θέλετε για να το συζητήσουμε.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει ο κ. Φίλης.

**ΝΙΚΟΛΑΟΣ ΦΙΛΗΣ:** Καλησπέρα σας, κύριε Πρόεδρε. Ευχαριστώ πολύ. Η πανδημία συμπίπτει, πλέον, με την αποκάλυψη των ορίων και της κρίσης που διέρχεται των νεοφιλελεύθερων πολιτικών σε όλο τον κόσμο. Όλοι συζητούν σήμερα για τον ρόλο του Κράτους. Έχουν ξεχάσει τη «θεολογία» της αγοράς που τα καθόριζε όλα. Βλέπουμε ότι τα δημόσια συστήματα υγείας είναι εκείνα, τα οποία υποστηρίζουν την υγεία μπροστά στην πανδημία. Βλέπουμε ότι και η κινητοποίηση δημόσιων πόρων είναι αυτή που δίνει μία κατεύθυνση, όσο δίνει με τις αντιφάσεις της, μιας ανάπτυξης και μιας προόδου για τις κοινωνίες.

Αυτό το μήνυμα το παίρνει και η Ευρώπη, θα δούμε πόσο αντιφατικά ή πόσο με μεγαλύτερη σταθερότητα. Σημασία έχει πάντα, ότι το «αποτύπωμα» στην κρίση αυτή του νεοφιλελευθερισμού είναι, ότι είχαμε μία τεσσαρακονταετία, με «έκρηξη» του πλούτου και ταυτοχρόνως, με «έκρηξη» των κοινωνικών ανισοτήτων. Άρα, λοιπόν, στο ερώτημα ή Δημοκρατία, ή κοινωνική πολιτική, και ταυτόχρονα ή αντιμετώπιση των κοινωνικών αντιθέσεων, καθώς και αντιμετώπιση της περιβαλλοντικής κρίσης, αυτά τα τρία ερωτήματα είναι κρίσιμα, για να μπορέσουμε να σχεδιάσουμε το μέλλον μας.

Κυρίες και κύριοι συνάδελφοι, το πρόγραμμα που παρουσίασε η Κυβέρνηση για την εκπαίδευση αφορά, κυρίως, στον ψηφιακό μετασχηματισμό της εκπαίδευσης. Μέσα στην κρίση καταλάβαμε, ότι η δια ζώσης εκπαίδευση, η φυσική διδασκαλία, είναι αναντικατάστατη. Χρειαζόμαστε επικουρικά συστήματα που έχουν να κάνουν με την ψηφιακή εκπαίδευση, με την εξ αποστάσεως εκπαίδευση. Αυτά, κατά τη γνώμη μας, θα πρέπει να στηρίζονται σε ένα δημόσιο σύστημα τηλεκπαίδευσης και όχι στα σκάνδαλα που είδαμε με τη CISKO και με παρεμφερή άλλα ζητήματα. Χρειαζόμαστε ενίσχυση του Πανελλήνιου Σχολικού Δικτύου, πράγμα το οποίο δεν βλέπουμε με ουσιαστικό τρόπο και με δεσμεύσεις να περιλαμβάνεται στο Σχέδιο. Χρειαζόμαστε εργαστήρια πληροφορικής σε όλα τα σχολεία και ιδιαίτερα στα ΕΠΑΛ και ενίσχυση της τεχνολογικής εκπαίδευσης και κατάρτισης, έτσι ώστε η επαγγελματική εκπαίδευση να είναι μέρος της δημόσιας εκπαίδευσης και να μην αποκόπτονται σπουδαστές της τεχνικής και πραγματικής εκπαίδευσης από τις ανθρωπιστικές σπουδές, τις κοινωνικές επιστήμες και την ιστορία.

Είδαμε τα νομοσχέδια της Κυβέρνησης πριν από τα Χριστούγεννα για την τεχνική εκπαίδευση. Ένας νόμος που προωθεί την εργασία των ανηλίκων, τη φθηνή και χαμηλού επιπέδου κατάρτιση, που αντιστοιχεί σε μία υποβαθμισμένη ανάπτυξη.

Σε όλη την Ευρώπη μπαίνουν στόχοι αυξημένης κατάρτισης, κάτι που σημαίνει κατάρτιση και μόρφωση πανεπιστημιακού επιπέδου. Η Ευρωπαϊκή Ένωση ζητά σήμερα την αύξηση του αριθμού του ποσοστού των αποφοίτων των πανεπιστημίων από 30% σε 40% το 2030, στην ηλικία 32-34 ετών, γιατί θέλει ανάπτυξη με καλού επιπέδου σπουδές που να αντιστοιχούν σε καλοπληρωμένες θέσεις που θα δημιουργούν προστιθέμενη αξία στην οικονομία. Έχουμε, δυστυχώς, απόκλιση σε αυτό. Έχουμε φθηνές και υποβαθμισμένες θέσεις εργασίας και περιορισμένες, όπως βλέπουμε, από το Σχέδιο που παρουσιάζεται.

Δεύτερο σοβαρό πρόβλημα, κατά τη γνώμη μας, από το πρόγραμμα αυτό είναι το ζήτημα που αφορά στην αναβάθμιση των κτιριακών υποδομών και η ενεργειακή αναβάθμιση των υφιστάμενων, αλλά και νέα κτίρια, ιδιαίτερα, για τα νηπιαγωγεία και τη δίχρονη προσχολική εκπαίδευση, όπου έχουμε το απελπιστικό φαινόμενο δυόμιση χρόνια, αφότου νομοθετήθηκε από τον ΣΥΡΙΖΑ, ακόμη στον Δήμο της Αθήνας να μην λειτουργεί η προσχολική εκπαίδευση.

Θέλουμε, επίσης, γενναία ενίσχυση των φοιτητικών εστιών, με στόχο την επόμενη πενταετία να έχουμε 100.000 θέσεις για φοιτητές στις φοιτητικές εστίες. Μεταβατικά, μέσα στην κρίση, χρειαζόμαστε την επιδότηση του ενοικίου των φοιτητών. Θα είναι δύσκολο, όταν ανοίξουν τα πανεπιστήμια -και έχει αργήσει αυτή η ιστορία- να πάνε, για να σπουδάσουν στις πόλεις που έχουν περάσει.

Χρειαζόμαστε, επίσης, ειδικά τμήματα για ένταξη προσφυγοπαίδων, όπως, επίσης, και δίκτυο βιβλιοθηκών. Είναι προφανές, ότι όλα αυτά τα στοιχεία συγκροτούν μία αντίληψη, σχετικά με την αναβάθμιση του δημόσιου συστήματος εκπαίδευσης και όχι την «καταρράκωσή» του και την υποβάθμισή του, προκειμένου να κερδίζουν τα ιδιωτικά συμφέροντα στον χώρο της εκπαίδευσης, όπως θέλει η Κυβέρνηση.

Επίσης, επισημαίνουμε, ότι στον χώρο των πανεπιστημίων στο θέμα της έρευνας, προβλέπεται η συγκρότηση των ομάδων ερευνητικής αριστείας ή με επισκέπτες καθηγητές που αναπτύσσουν, συγχρηματοδοτούμενα με τον ιδιωτικό τομέα, ερευνητικά προγράμματα. Είναι κι’ αυτό μία επιλογή, ιδιώτες και όχι Δημόσιο στη λειτουργία, στο θέμα της έρευνας στα πανεπιστήμια. Γενικότερα, στην έρευνα έχουμε ένα «πισωγύρισμα». Επί ΣΥΡΙΖΑ, κατορθώσαμε ένα μεγάλο πλεονέκτημα, δηλαδή 1,27% του ΑΕΠ ήταν την έρευνα το 2018. Ένα ποσοστό πρωτοφανές για τη Μεταπολίτευση, πολύ μεγάλο. Όχι όσο θα θέλαμε, αλλά ήταν μεγάλο.

Με το Σχέδιο που έχουμε μπροστά μας, προβλέπονται μειωμένοι πόροι, αμφίβολης αποτελεσματικότητας, για την εφαρμοσμένη και για τη βασική έρευνα. Μόνο 140 εκατομμύρια για πέντε χρόνια και αυτά «διάσπαρτα» σε ποικίλα προγράμματα, χωρίς σχεδιασμούς και στοχεύσεις. Αναρωτιέμαι, έτσι θα δώσουμε τη «μάχη», για να αναπτυχθεί και στη χώρα μας ένα σύστημα έρευνας που θα μπορέσει να συγκινήσει και να φέρει με αξιόπιστο τρόπο τα παιδιά, τους νέους επιστήμονες που έχουν φύγει στο εξωτερικό ή με αυτόν τον τρόπο θα «σπρώξουμε» και άλλα παιδιά να φύγουν από την Πατρίδα μας;

Κύριε Πρόεδρε, με προσοχή διαβάσαμε το Σχέδιο. Είναι προφανές, ότι ο βασικός στόχος του είναι η άρση των ανισοτήτων, προκειμένου να έχουμε ένα μέλλον ευημερίας και κοινωνικής αλληλεγγύης, να συγκλίνει η χώρα μας με τις ανεπτυγμένες χώρες της Ευρωπαϊκής Ένωσης. Το μέλλον αυτό έχει ως βασικό στόχο, κατά τη γνώμη μου, να μπορέσει η Ελλάδα να πάψει να είναι «πρωταθλήτρια» στις ανισότητες. Δεν υπερβάλλουμε, η χώρα μας ανήκει στις πέντε χώρες, όπου το 40% του πληθυσμού έχει το χαμηλότερο εισόδημα, ενώ το 10% έχει το υψηλότερο εισόδημα. Αυτή είναι τεράστια «ψαλίδα».

Δεύτερον, μαζί με τη Βουλγαρία και τη Ρουμάνια, έχουμε τον υψηλότερο πληθυσμό σε κίνδυνο φτώχειας, σε ποσοστό 32,8% στην Ευρωπαϊκή Ένωση. Αυτό είναι δραματικό.

Τρίτον, έχουμε τη μεγαλύτερη ανεργία στον χώρο της Ευρώπης και ιδιαίτερα στην ανεργία των νέων και πτυχιούχων νέων. Η αιτία, βεβαίως, δεν είναι, όπως ακούμε τώρα όψιμα, ότι φταίνε τα πανεπιστήμια που παράγουν πολλούς πτυχιούχους. Όχι, φταίει η οικονομία, η οποία δεν μπορεί να αξιοποιήσει τις δυνατότητες που έχουμε σε πτυχιούχους. Είναι ένας πλούτος για την κοινωνία τα μορφωμένα παιδιά και όχι ένα πρόβλημα που θέλουν να το εμφανίσουν ορισμένοι και στη χώρα μας.

Σε ότι αφορά στις ανισότητες, είμαστε πρώτοι στις αμυντικές δαπάνες στην Ευρώπη και από τους πρώτους στον κόσμο. Είμαστε, όμως, τρίτοι από το τέλος στην ελευθερία του Τύπου. Γι’ αυτά δεν μπορούμε να είμαστε υπερήφανοι. Όταν συζητάμε σήμερα -και σωστά συζητάμε- για την ανάπτυξη της ζωής και της κοινωνίας, πρέπει να γνωρίζουμε, ότι η οικονομία της γνώσης είναι το κεκτημένο που πρέπει να ενισχύσει η χώρα μας. Είναι το μεγάλο πλεονέκτημα της σημερινής εποχής και όχι οι υποβαθμισμένες υπηρεσίες, αντί για το δικαίωμα στη μόρφωση που έχουν τα παιδιά.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει ο κ. Παπαδούλης.

**ΔΗΜΗΤΡΙΟΣ ΠΑΠΑΔΗΜΟΥΛΗΣ (Ευρωβουλευτής του ΣΥΡΙΖΑ):** Σας ευχαριστώ, κύριε Πρόεδρε. Κυρίες και κύριοι, το Ταμείο Ανάκαμψης είναι μία σημαντική ευκαιρία, όχι μόνο για την Ευρώπη, αλλά και για τη χώρα μας, γιατί το ποσό που θα εισρεύσει είναι σημαντικό και με πολύ πιο αυστηρούς όρους απ’ ότι τα κονδύλια του ΕΣΠΑ. Αν δεν αξιοποιηθούν αυτά τα χρήματα θα τα πάρουν άλλες χώρες.

Γι’ αυτόν τον λόγο οι Ευρωβουλευτές του ΣΥΡΙΖΑ-Προοδευτική Συμμαχία, όχι μόνο υπερψηφίσαμε τη δημιουργία του Ταμείου Ανάκαμψης, αλλά αγωνιστήκαμε και για τη βελτίωση της αρχικής πρότασης της Κομισιόν. Χάρη σε δικές μας προσπάθειες και δικές μου προσωπικά, γιατί ήμουν στην ολιγομελή ομάδα του Ευρωπαϊκού Κοινοβουλίου που διαπραγματεύτηκε με το Συμβούλιο τις τελικές εκφάνσεις του Κανονισμού, καταφέραμε να αυξηθεί η προκαταβολή από το 10% στο 13%, που σημαίνει 1 δις ευρώ προκαταβολή για την Ελλάδα, όχι τρία αλλά τέσσερα δις ευρώ.

Απ’ αυτή, ακριβώς, τη σκοπιά, ότι αυτά τα κονδύλια θα μπορούσαν να είναι μία μεγάλη ευκαιρία για τη χώρα και για την κοινωνία, ασκούμε κριτική, κύριε Σκυλακάκη, κύριε Σταϊκούρα, κύριοι συνάδελφοι της Νέας Δημοκρατίας στον τρόπο, με τον οποίον η Κυβέρνηση της Νέας Δημοκρατίας επέλεξε να αντιμετωπίσει το Εθνικό Σχέδιο.

Πρώτα απ’ όλα απουσία διαβούλευσης ή στην καλύτερη περίπτωση παρωδία διαβούλευσης. Δώσατε στη δημοσιότητα για διαβούλευση πενήντα σελίδες, όταν καταθέσατε τον Νοέμβριο στην Κομισιόν επτακόσιες σελίδες. Δώσατε στη δημοσιότητα με ένα επικοινωνιακό «ταρατατζούμ», πριν από λίγες μέρες διακόσιες σελίδες, όταν στην Κομισιόν έχετε καταθέσει 2.000 σελίδες. Ειλικρινά, αν θέλετε από την Αντιπολίτευση, τις Περιφέρειες, τους επιχειρηματικούς φορείς, τους εργαζόμενους, τα επιμελητήρια, την εποικοδομητική συμβολή, κύριε Σκυλακάκη, δώστε τώρα στη δημοσιότητα τις 2.000 σελίδες που συζητάτε με την Κομισιόν. Πείτε μας, τι από αυτά που προτείνατε «κόπηκε» ή αναγκαστήκατε να αλλάξετε ή τι συζητάτε; Διαφορετικά, έχουμε τη μετατροπή ενός εθνικού σχεδίου κονδυλίων, που αφορούν στην Ελλάδα και στον ελληνικό λαό, καθώς σε αυτόν ανήκουν, σε «προίκα» της Νέας Δημοκρατίας και αντί να επωφεληθεί το σύνολο της κοινωνίας, το δημόσιο συμφέρον και να σχεδιάσουμε πώς αυτό θα επιτευχθεί, μετατρέπεται αυτό σε «πάρτι» για λίγους. Και δεν είναι μόνο αυτό.

Ακόμη και στην επεξεργασία της πρότασής σας προς την Κομισιόν, γνωρίζω πολύ καλά, ότι αποκλείστηκε και το μεγαλύτερο μέρος της Κυβέρνησης και ετοιμάστηκε από ένα ολιγομελές επιτελείο, με εσάς επικεφαλής, κύριε Σκυλακάκη. Οι συναρμόδιοι Υπουργοί το διάβασαν ανακοινωμένο, ενώ αποκλείστηκαν και οι Περιφερειάρχες που στην πλειοψηφία τους ανήκουν σε εσάς. Τα σχόλια που έγιναν στην περίληψη των πενήντα σελίδων, ήταν μόνο σαράντα, διότι κρατήσατε για τον εαυτό σας, σαν να ανήκει στο Κόμμα σας, την ουσία της πρότασης. Είναι αδιανόητο οι Έλληνες Ευρωβουλευτές, οι Έλληνες Βουλευτές, η Τοπική Αυτοδιοίκηση, οι κοινωνικές οργανώσεις, οι επιχειρηματικοί φορείς, τα επιμελητήρια, να μην γνωρίζουν το προσχέδιο που καταθέσατε στην Κομισιόν, αλλά να το έχει στα χέρια του ένας Γερμανός Ευρωβουλευτής της βαυαρικής δεξιάς. Το θεωρείτε εσείς αυτό σωστό;

Έρχομαι τώρα στην ανάγκη να αξιοποιηθεί ο χρόνος που απομένει, μέχρις ότου «κλειδώσει» η πρόταση της Ελλάδας για την έγκρισή της από την Κομισιόν, για να δούμε τι μπορεί να γίνει, διότι μετά θα βρισκόμαστε μπροστά σε τετελεσμένα. Δεν έχετε το δικαίωμα να δεσμεύετε τη χώρα για μία περίοδο, που εκτείνεται πολύ μετά το τέλος της κυβερνητικής σας θητείας. Αυτό το πρόγραμμα πάει μέχρι και το τέλος του 2026 και η πληρωμή των δανείων μέχρι το 2058. Αφορά, δηλαδή, και τις επόμενες γενιές. Γι’ αυτό απαιτείται η ευρύτερη δυνατή πολιτική και κοινωνική διαβούλευση και συνεννόηση, την οποία συνειδητά αρνείστε και αποκλείσατε. Κάνετε, απλώς, μία συζήτηση προσχηματική, fast track, επιδιώκοντας να εμείνετε στη γραμμή των τετελεσμένων.

Έχουμε -και σας το είπε και ο κ. Κύρτσος που δεν είναι ΣΥΡΙΖΑ- την ανάγκη μετά από μία δεκαετή κρίση, χρεοκοπία και τρία μνημόνια, συν τη πανδημία, μιας δραστικότερης ενίσχυσης του Εθνικού Συστήματος Υγείας. Είναι μέσα στις ευρωπαϊκές προδιαγραφές και τον Κανονισμό, όπως και η διαβούλευση ήταν με το άρθρο 18, το οποίο παραβιάσατε. Τι δίνετε για την υγεία μέσα από αυτά τα 31 δις; Λίγα πράγματα. Εδώ χρειάζεται δραστική ενίσχυση. Και επειδή έχουν αποδυναμωθεί, όλη την προηγούμενη δεκαετία, οι υποδομές στην εκπαίδευση, -σας τα είπε ο κ. Φίλης- στις μεταφορές, στην υγεία, εδώ θα έπρεπε να υπάρχει γενναιότερη ενίσχυση και του κοινωνικού κράτους. Εδώ είναι ελλειμματικό το Σχέδιό σας.

Όλα αυτά που θα χρησιμοποιηθούν για την ψηφιακή μετάβαση και την «πράσινη» μετάβαση, θα τα αγοράσουμε στο «κουτί» ως εισαγωγές ή έχετε σχέδιο να ενισχυθεί και η εγχώρια προστιθέμενη αξία; Πράγμα που μπορεί να δημιουργήσει απασχόληση, επενδύσεις και να επιτρέψει να αντιστρέψουμε το brain drain να γίνει brain gain. Πού είναι οι προτάσεις σας πάνω σε αυτά τα θέματα;

Από τα δάνεια, που, όντως, είναι ένα «μαύρο κουτί», αυτά τα, περίπου, 13 δισεκατομμύρια ευρώ, δεν ξέρουμε, αν αυτή σας η επιλογή να πάνε μέσω τραπεζών και σε όσους έχουν τη δυνατότητα, είτε να δανειστούν -που έτσι εξαιρείται η μεγάλη πλειοψηφία των επιχειρήσεων- είτε να βάλουν και δικά τους λεφτά, τι έργα θα εμπεριέχονται εκεί. Είναι ένα «μαύρο κουτί». Ενδεχομένως, κάποιοι ισχυροί της ενέργειας ή των ψηφιακών δικτύων να τα έχουν αυτά τα πράγματα συνεννοηθεί μαζί σας, αλλά η μεγάλη πλειοψηφία της κοινωνίας, βλέπει ότι εξαιρείται από αυτά.

Ένα τελευταίο θέμα, για να μην καταχραστώ και τον χρόνο. Το Ευρωπαϊκό Κοινοβούλιο, κύριε Σκυλακάκη και κύριε Καλογιάννη, έχει, ήδη, συγκροτήσει μία επιτροπή, ολιγομελή, αποτελούμενη από 27 μέλη, απ’ όλο το πολιτικό φάσμα, η οποία θα κάνει κοινοβουλευτικό έλεγχο και εποπτεία με όρους διαφάνειας, για το πώς προχωρά το Ταμείο ανάκαμψης και θα ελέγχουμε και τα 27 εθνικά σχέδια, από τη στιγμή που θα υποβληθούν και θα εγκριθούν. Την έχουμε συγκροτήσει ήδη και έχω την τιμή να είμαι τακτικό μέλος αυτής της επιτροπής, ο μόνος από την Ελλάδα.

Σας ερωτώ, αν στα αλήθεια σας ενδιαφέρει η διαφάνεια, γιατί δεν δέχεστε την πρόταση του ΣΥΡΙΖΑ-Προοδευτική Συμμαχία, να συγκροτηθεί από σήμερα μία αντίστοιχη επιτροπή του ελληνικού Κοινοβουλίου, η οποία να παρακολουθήσει μαζί με την Κυβέρνηση την τελική φάση των συζητήσεων με την Κομισιόν, πριν δημιουργηθούν τα τετελεσμένα; Και μαζί με ευρύτερη συνεννόηση και διαβούλευση να ελεγχθεί και η τελική φάση, μέχρι την έγκριση και κυρίως, στη συνέχεια, τα έξι χρόνια της εφαρμογής αυτού του Σχεδίου, έτσι ώστε τα χρήματα αυτά, όχι, απλώς, να απορροφηθούν, αλλά να αξιοποιηθούν. Να «πιάσουν τόπο» υπέρ του δημοσίου συμφέροντος, γιατί έχουμε στη χώρα μας -και είναι ίσως το μόνο σημείο που θα συμφωνήσω από την αρχική σας εισήγηση, κύριε Σκυλακάκη- πολύ κακές εμπειρίες, για το πώς αξιοποιήθηκαν οι κοινοτικοί πόροι τις προηγούμενες δεκαετίες. Στον «βωμό» της απορρόφησης, πολλές φορές, αυτοί οι πόροι πλούτισαν διάφορους, μοιράστηκαν σε λίγους και έγινε «πάρτι» διαφθοράς και πελατειακών σχέσεων. Γεμίσαμε «κουφάρια» από τα δημόσια έργα.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει η κυρία Σπυράκη.

**ΜΑΡΙΑ ΣΠΥΡΑΚΗ (Ευρωβουλευτής της Ν.Δ.):** Καλησπέρα σας και ευχαριστώ πολύ κύριε Πρόεδρε που μου δίνετε τον λόγο.

Κυρίες και κύριοι συνάδελφοι, κύριε Υπουργέ, δεν θα ήμασταν σήμερα εδώ να κάνουμε αυτή τη συζήτηση, αν τον Μάρτιο στην έναρξη αυτής της «καταιγίδας», οκτώ ηγέτες της Ευρωπαϊκής Ένωσης δεν είχαν απευθύνει την περίφημη πρόταση για τον κοινό δανεισμό. Σε αυτούς τους ηγέτες η Ελλάδα είχε την ευκαιρία να έχει το δικό της Πρωθυπουργό. Η έναρξη εκείνης της συζήτησης ήταν το επακόλουθο μιας άλλης συζήτησης στο Ευρωπαϊκό Κοινοβούλιο που ζητούσε άμεση επέμβαση σε ευρωπαϊκό επίπεδο.

Πριν, λοιπόν, μιλήσουμε, για το πώς θα κατανεμηθούν τα χρήματα αυτά, ας θυμηθούμε, ότι αυτό που συνέβη δεν είναι αυτονόητο. Είναι ένα ιστορικό επίτευγμα. Ένα ιστορικό επίτευγμα, στο οποίο έχει συμβάλλει, πρωτίστως, ο Πρωθυπουργός της χώρας, αλλά επιτρέψτε μας να ζητήσουμε και να διεκδικήσουμε και εμείς το ελάχιστο μερίδιο που μας αναλογεί σε αυτή την προσπάθεια των πολλαπλών «συγκρούσεων» που δεν έγιναν επίσημα γνωστές.

Τώρα, όμως, είμαστε σε άλλο σημείο. Είμαστε σε ένα σημείο, όπου γίνεται η επιλογή, για το πώς θα κατανείμουμε τη μία φορά στον αιώνα και μια χώρα σίγουρα στη γενιά μας, δυνατότητα που έχουμε να αλλάξουμε το παραγωγικό μοντέλο της χώρας. Και η επιλογή αυτής της Κυβέρνησης, είναι μία επιλογή που, τουλάχιστον, στον τομέα των προσωπικών μου αρμοδιοτήτων, συμπίπτει, απολύτως, με τις επιλογές που κάνει η Ευρωπαϊκή Ένωση και, ταυτόχρονα, οδηγεί την Ελλάδα σε ρόλο πρωταγωνιστή.

Και εξηγώ. Η Ελλάδα είναι μία από τις ελάχιστες χώρες που αποφάσισε να καταργήσει τον λιγνίτη ως το τέλος του 2023 από τις παλιές μονάδες, να αφήσει μόνο μία μονάδα σε λειτουργία έως το 2028, γιατί, ακόμη, δεν έχει ολοκληρωθεί η λειτουργία της. Τον λιγνίτη, που η Αξιωματική Αντιπολίτευση, όχι πριν από έναν αιώνα, πριν από δύο-τρία χρόνια, χαρακτήριζε «πετράδι του στέμματος». Αυτό το «πετράδι του στέμματος» πήγαμε να αποκρατικοποιήσουμε τότε, αλλά δεν βρέθηκε κανείς να το πάρει. Ακόμη και όταν η τιμή ήταν ενδεικτική, ήταν ένα ευρώ.

Η Ελλάδα, λοιπόν, πρωταγωνιστεί σε αυτό. Πρωταγωνιστεί, παράλληλα, δίνοντας στις περιοχές αυτές ένα συνεκτικό εμπροσθοβαρές και πολλαπλών στόχων Σχέδιο, ώστε να μην μείνει κανένας πίσω. Και γι’ αυτό το Σχέδιο, ενδεχομένως, να χρειάζεται βαθύτερη και εντατικότερη δουλειά. Ενδεχομένως, να χρειάζονται άμεσες παρεμβάσεις από την Ευρωπαϊκή Ένωση για να δοθούν τα επενδυτικά κίνητρα, αλλά η Ελλάδα κινήθηκε. Η Ελλάδα κινήθηκε στην απελευθέρωση του θεσμικού πλαισίου για τις ΑΠΕ, το οποίο, βεβαίως, χρειάζεται συμπληρώσεις. Η Ελλάδα κινήθηκε στην εμπροσθοβαρή εφαρμογή της οδηγίας για τα πλαστικά μιας χρήσης και μάλιστα από τις πρώτες χώρες. Η Ελλάδα κινείται στην ηλεκτροκίνηση με χρήματα που παίρνει από το Ταμείο Ανάκαμψης, για να δημιουργήσει τις απαραίτητες υποδομές. Η Ελλάδα προχωρά σε ένα εμπροσθοβαρές έργο βαθιάς ανακαίνισης των κτιρίων, μιας και είχαμε, επίσης, μείνει πολύ πίσω και δεν είχαμε φτάσει στον στόχο του 3% για τα δημόσια κτίρια ετησίως. Ήμασταν από τις χώρες που δεν ακολουθούσε τον στόχο. Βεβαίως, αυτό συνεπάγεται πολλές και εντατικές δουλειές, ειδικά στον χώρο των κατασκευών και όχι μόνο και στις πολλές μικρομεσαίες επιχειρήσεις.

Η Ελλάδα κινείται στη διαχείριση των απορριμμάτων, γιατί εδώ ήμασταν, όταν παραλάβαμε το 80% των απορριμμάτων να «θάβεται» και τα σχήματα ευθύνης των παραγωγών, ουσιαστικά, να μην υπάρχουν ή να υπολειτουργούν. Η Ελλάδα είναι εκείνη, η οποία πάει, στην πραγματικότητα, πολύ γρήγορα για να αντιμετωπίσει τις νέες προκλήσεις. Ποιος είπε, λοιπόν, ότι η Ελλάδα δεν χρησιμοποιεί τη μετεξέλιξη του οικονομικού μοντέλου σε «πράσινο», προκειμένου να παράγει πολλές και καλές θέσεις εργασίας και να βελτιώσει τη ζωή των ανθρώπων, να αντιμετωπίσει και τα ζητήματα της κλιματικής αλλαγής;

Απέναντί μας έχουμε τρία εμπόδια. Τον χρόνο, τον χρόνο και τον χρόνο. Το πρώτο ζήτημα του χρόνου -αναφέρθηκε και από τον Υπουργό Οικονομικών, τον Χρήστο Σταϊκούρα- αφορά τους ίδιους πόρους. Όπως καταλαβαίνετε, περιμένουμε την απόφαση του δικαστηρίου της Γερμανίας, η οποία, ακόμη, δεν έχει νομιμοποιήσει τη διαδικασία για την έγκριση των ίδιων πόρων. Αν δεν υπάρξει η έγκριση των ιδίων πόρων και από τα 27 κράτη-μέλη, ο δανεισμός θα καθυστερήσει. Κι’ αν ο δανεισμός καθυστερήσει, θα καθυστερήσει και η εκταμίευση των πόρων στο δικό μας RRF, στο δικό μας κομμάτι του Ταμείου Ανάκαμψης.

Το δεύτερο αφορά στον χρόνο της συμβολαιοποίησης των έργων. Χρειάζεται άμεση αποσαφήνιση των κανόνων και χρειάζεται η χρήση της τεχνικής βοήθειας, ειδικά σε ότι αφορά στις μικρές και πολύ μικρές επιχειρήσεις. Εκεί, κύριε Υπουργέ, προτάθηκε το ενδεχόμενο της δημιουργίας οχημάτων ειδικού σκοπού, ούτως ώστε πολλά από τα εμπόδια που συναντούν σήμερα οι μικρομεσαίες επιχειρήσεις να μπορέσουμε να υπερβούμε.

Ο χρόνος είναι και εμπόδιο στον τρόπο, με τον οποίο θα επιτύχουμε την προσθετικότητα. Για να καταφέρουμε το μέγιστο δυνατό αποτέλεσμα, θα πρέπει να υπάρχει προσθετικότητα των πόρων, όχι μόνο σε ότι αφορά στο Ταμείο Ανάκαμψης, αλλά και σε ότι αφορά στον προϋπολογισμό του Balcanian Financial Framework από τον προϋπολογισμό της Ευρωπαϊκής Ένωσης που στην Ελλάδα μεταφράζεται και σε εθνικό πρόγραμμα, αλλά και στα επιμέρους ΕΣΠΑ, όπως και στη χρήση του Ταμείου Δίκαιης Μετάβασης, το οποίο απευθύνεται συνολικά σε δύο Περιφέρειες της χώρας, στη Δυτική Μακεδονία και στη Μεγαλόπολη.

Κυρίες και κύριοι συνάδελφοι, πράγματι, αυτό το εγχείρημα ξεπερνά τον πολιτικό χρόνο μιας κυβέρνησης, όπως είναι η Κυβέρνηση της Νέας Δημοκρατίας. Πράγματι, για να επιτευχθεί χρειάζονται συνέργειες και συγκλίσεις από όλα τα πολιτικά κόμματα. Θα ήθελα, όμως, να τονίσω, ότι δεν έχετε κανένα μονοπώλιο ευαισθησίας και σίγουρα δεν έχετε κανένα μονοπώλιο αποτελεσματικότητας.

Για την ιστορία και μιας και αναφέρθηκε και ο κ. Φάμελλος στο ζήτημα της αντιμετώπισης της ενεργειακής φτώχειας, θα ήθελα να σας θυμίσω, ότι η τελευταία έκθεση της Ευρωπαϊκής Επιτροπής που δημοσιεύθηκε στις 14 Οκτωβρίου του 2020 αναφέρεται, επί λέξει, στην επιδείνωση της ενεργειακής φτώχειας στην Ελλάδα τη διετία 2017-2019. Αυτά για την ιστορία.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών)**: Τον λόγο έχει ο κ. Κόκκαλης.

**ΠΕΤΡΟΣ ΚΟΚΚΑΛΗΣ (Ευρωβουλευτής του ΣΥΡΙΖΑ)**: Σας ευχαριστώ πάρα πολύ, κύριε Πρόεδρε. Σας ακούω προσεκτικά, εδώ και επτά ώρες, και χαίρομαι που έχουμε, επιτέλους, αυτή την ευκαιρία να συζητήσουμε το Ταμείο Ανάκαμψης και Ανθεκτικότητας, γιατί, πραγματικά, αποτελεί μία τεράστια «επανάσταση» στον χώρο της Ευρωπαϊκής Ένωσης και πρέπει να αποτελέσει, όχι μόνο στην Ελλάδα, αλλά και σε όλες τις χώρες το «όχημα», με το οποίο θα δημιουργήσουμε μία διαφορετική οικονομία, ικανή για τις προκλήσεις του 21ου αιώνα, τις προκλήσεις της κλιματικής κρίσης, τις απώλειες της βιοποικιλότητας και, δυστυχώς, των πανδημιών που ήρθαν και θα έρχονται.

Κατ’ αυτόν τον τρόπο, θα ήθελα και εγώ να εκφράσω τη βαθιά μου δυσαρέσκεια για το γεγονός, ότι δεν τηρήθηκε ο όρος του άρθρου 18 για μία ουσιαστική διαβούλευση με τους φορείς της Τοπικής Αυτοδιοίκησης, της κοινωνίας των πολιτών, του επιχειρηματικού κόσμου και όλους τους φορείς. Αυτό όχι γιατί είναι ένα τυπικό ζήτημα, αλλά διότι μία τέτοια ραγδαία μετάβαση, η οποία απαιτείται να είναι αποτελεσματική, χρειάζεται μία πλατιά συναίνεση και η πλατιά συναίνεση χρειάζεται διαβούλευση και κατανόηση των πραγμάτων.

Δυστυχώς, αυτή είναι μία πρακτική που η Κυβέρνηση έχει ακολουθήσει και σε παρόμοια άλλα τέτοια, κατά παράβαση του ευρωπαϊκού κεκτημένου, του κοινοτικού κεκτημένου, όπως για παράδειγμα, στην εκπόνηση του Σχεδίου Δίκαιης Μετάβασης για τη Δυτική Μακεδονία και τη Μεγαλόπολη, αλλά και τώρα κατά τον σχεδιασμό του Εθνικού Σχεδίου της Κοινής Αγροτικής Πολιτικής. Αυτό είναι κάτι που πρέπει να δείτε. Πραγματικά, δεν μπορώ να αντιληφθώ το νόημα της διαβούλευσης, αφού θα έχετε οριστικοποιήσει, όπως μας είπατε, τις διαπραγματεύσεις σας με την Επιτροπή. Τι, ακριβώς, θα διαβουλευτούμε; Δεν μας έχετε εξηγήσει, τουλάχιστον, εγώ δεν έχω καταλάβει, κύριε Υπουργέ.

Θα ήθελα να αναφερθώ, επίσης, στο ζήτημα των κλιματικής μετάβασης, διότι, σαφώς, αναγνωρίζουμε όλοι το πρόβλημα του επενδυτικού κενού, όμως, αυτό δεν σημαίνει ότι το Ταμείο Ανάκαμψης μπορεί να «θεραπεύσει» τα πάντα. Το Ταμείο Ανάκαμψης και Ανθεκτικότητας έχει τον στόχο της οικοδόμησης μιας ανθεκτικότητας, όχι μόνο οικονομικής, αλλά κοινωνικής και περιβαλλοντικής. Δυστυχώς, σε αυτό το κομμάτι δεν βλέπω τα αντίστοιχα κεφάλαια.

Βλέπω, δυστυχώς, στον άξονα 1 για την «πράσινη» μετάβαση αρκετά έργα, σημαντικά έργα, ενεργειακά έργα, τα οποία, όμως, δεν συμπεριλαμβάνουν την αναγκαία μεταρρύθμιση του Εθνικού Σχεδίου Ενέργειας και Αειφορίας, για να αντιμετωπίσει τους νέους στόχους του 55%. Βλέπω, βέβαια, και έργα που δεν είμαι βέβαιος πόσο «πράσινα» είναι, όπως το γήπεδο του Παναθηναϊκού, ίσως, επειδή είναι ένα τριφύλλι στο σήμα του, αλλά δεν είμαι βέβαιος, εάν αυτό ισχύει. Παρ’ όλα αυτά, όμως, βλέπουμε έξι δισεκατομμύρια, τα οποία αντιστοιχούν σε ένα ποσοστό, περίπου, 19% του συνόλου των 32 δισεκατομμυρίων ευρώ και υπολογίζουμε, ότι τα υπόλοιπα θα είναι από τα δάνεια, για τα οποία, όμως, δεν έχετε διευκρινίσει τα ποσοστά, ανά «κανάλι» και δεν έχετε διευκρινίσει με ποιον τρόπο οι τράπεζες θα καταφέρουν να πετύχουν την ευθεία κατανομή.

Είναι, επίσης, παράδοξο το γεγονός, ότι η λίστα με τη «μόχλευση» που έχετε δεν διευκρινίζεται, ανά έργο, αλλά διευκρινίζεται ανά άξονα και με αυτόν τον τρόπο δεν μπορούμε να καταλάβουμε τι εννοείτε. Επομένως, δεν θα πρέπει να μας κατηγορείτε ότι σας ψέγουμε, ότι είναι ένα Σχέδιο, ατάκτως ειρημένο, διότι δεν έχουμε την πλήρη τεκμηρίωση και ειδικότερα την τεκμηρίωση εκείνη, η οποία είναι πολύ αναλυτική από πλευράς Commission, που αφορά στην κατανομή των έργων, γιατί ένα έργο είναι «πράσινο», γιατί είναι στο 37%, γιατί δεν είναι και, ακόμη περισσότερο, την τεκμηρίωση της αρχής της μη πρόκλησης σημαντικής βλάβης, κάτι που είναι κρίσιμο για την ανθεκτικότητα.

Τέλος, θέλω να αναφερθώ στην πολύ χαμηλή προσέγγιση που έχετε κάνει στα θέματα της προστασίας της βιοποικιλότητας και της αποκατάστασης των φυσικών οικοσυστημάτων. Θα σας υπενθυμίσω, ότι το νέο πολυετές δημοσιονομικό πλαίσιο προβλέπει ποσά, της τάξης του 7,5% του συνόλου για την προστασία της βιοποικιλότητας και 10% το 2026. Στο αντίστοιχο δικό μας Ταμείο Ανάκαμψης έχουμε μία πρόβλεψη στο 0,32%, δηλαδή, 100 εκατομμύρια, το οποίο νομίζω, ότι είναι ένα λάθος μήνυμα. Είναι επιλέξιμα αυτά τα έργα, είναι μεγάλες ευκαιρίες που υπάρχουν σε αυτή την κατάσταση. Η προστασία και η ανάπλαση των περιοχών Natura, η προστασία και η ανάπτυξη των προστατευόμενων θαλασσίων ζωνών που πρέπει να συμβεί, εάν θέλουμε να είναι προστατευμένες, είναι ζητήματα που θα πρέπει να δείτε, όταν θα ξανάρθετε. Η αποκατάσταση, επίσης, των εδαφών στη Δυτική Μακεδονία, 60.000 στρέμματα από τα 170.000 στρέμματα.

Υπάρχει μία μεγάλη απουσία στα θέματα της διάχυσης «κυκλικής» οικονομίας με ταχύτητα και αποτελεσματικότητα. Υπάρχει μία απουσία θεμάτων που αφορούν στη μετατροπή ενεργοβόρων δραστηριοτήτων της βιομηχανίας, σε θέματα που χειρίζεται η κυρία Σπυράκη για το θέμα της νέας βιομηχανικής πολιτικής. Υπάρχει μία απουσία αναφοράς σε μία λέξη που αρέσει σε όλους τελευταία, σε εμβληματικές στρατηγικές της Ευρωπαϊκής Ένωσης, στρατηγική για τη βιοποικιλότητα, στρατηγική για την «κυκλική» οικονομία που ανέφερα πρωτύτερα.

Θα πρέπει να κάνουμε όλοι μαζί πολλή μεγάλη δουλειά για την επιτυχία αυτού του Σχεδίου. Θα πρέπει, κύριε Υπουργέ, να μάς δώσετε την ευκαιρία να συμμετέχουμε σε αυτή τη διαδικασία, καταρχήν, διότι έχουμε την ευθύνη και το καθήκον να το κάνουμε. Δεύτερον, πιστεύω, ότι μέσα από μία τέτοια διαδικασία «ανοιχτότερου» διαλόγου, θα έχετε και εσείς να κερδίσετε.

Κλείνοντας, να υπενθυμίσω, ότι θα πρέπει να υπάρχει η αναφορά και στους παγκόσμιους στόχους των Ηνωμένων Εθνών, τους στόχους βιώσιμης ανάπτυξης, όπως αυτοί ελέγχονται μέσα από το ευρωπαϊκό εξάμηνο, κάτι που οφείλετε και εσείς να ακολουθήσετε.

Σας ευχαριστώ πάρα πολύ για τη σημερινή συζήτηση και ελπίζω να μην καταχράστηκα τον χρόνο σας.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών)**: Τον λόγο έχει ο κ. Ξανθός.

**ΑΝΔΡΕΑΣ ΞΑΝΘΟΣ**: Ευχαριστώ πολύ, κύριε Πρόεδρε.

Η γενική πολιτική κριτική στο Σχέδιο που έχει καταθέσει η χώρα μας στην Ευρώπη για την αξιοποίηση των πόρων του Ταμείου Ανάκαμψης και Ανθεκτικότητας έχει ακουστεί. Θα μου επιτρέψετε να κάνω δύο - τρεις επισημάνσεις που αφορούν στον τομέα της υγείας.

Νομίζω ότι και τα οικονομικά μεγέθη, αλλά και η δομή, οι άξονες, δηλαδή, της παρέμβασης που αφορούν τον τομέα της υγείας, αποδεικνύουν, κατά την άποψή μου, ότι η Κυβέρνηση, πραγματικά, δεν έχει βγάλει κανένα συμπέρασμα απ’ αυτή τη μεγάλη δοκιμασία, τη μεγάλη υγειονομική κρίση, τις νέες ανάγκες και προκλήσεις που έχει δημιουργήσει και, κυρίως, για την απόλυτη προτεραιότητα και σημασία της δημόσιας υγείας και στην ανάπτυξη και ευημερία των σύγχρονων κοινωνιών, αλλά και τον ρόλο της μείωσης των ανισοτήτων στη φροντίδα υγείας, στο να ενισχυθεί η κοινωνική ανθεκτικότητα και η κοινωνική συνοχή. Ενάμισι δισεκατομμύριο για τον τομέα της υγείας σε σύνολο τριάντα ενός δισεκατομμυρίων, νομίζω ότι από μόνο του είναι ενδεικτικό αυτής της υποτίμησης.

Υπάρχουν, όμως, πολύ πιο σοβαρά θέματα από αυτή καθαυτή την αριθμητική αποτύπωση και την προτεραιοποίηση που κάνει η Κυβέρνηση. Το πρώτο θέμα κρίσιμης σημασίας είναι, ότι δεν αναφέρεται καν στο σχέδιο ο όρος Δημόσιο Σύστημα Υγείας. Νομίζω ότι είναι πολύ δηλωτικό μιας πολιτικής αντίληψης που λέει, ότι η προτεραιότητα δεν είναι να επενδύσουμε. Και το μεγάλο συμπέρασμα και η μεγάλη πρόκληση δεν είναι, ότι πρέπει να υπάρξει μία επένδυση στις δημόσιες δομές και υπηρεσίες υγείας, αλλά να δώσουμε τη δυνατότητα να αξιοποιηθούν πόροι από το Ταμείο Ανάκαμψης και για ιδιωτικού χαρακτήρα επενδύσεις στον τομέα της υγείας. Νομίζω ότι κρύβεται, πίσω από αυτές τις διατυπώσεις, η γνωστή θεωρία των Συμπράξεων Δημόσιου Ιδιωτικού Τομέα, ο στόχος της οποίας είναι να αξιοποιήσει το Εθνικό Σύστημα Υγείας για ιδιωτικές επενδύσεις και για κερδοφόρες αποδόσεις.

Νομίζω, επίσης, ότι υπάρχει ένα μείζον θέμα με την προσέγγιση που υπάρχει στην πρωτοβάθμια φροντίδα. Πέρα από το ότι υπάρχει μία «κακοποίηση» του όρου, δεν μιλάμε για πρωτοβάθμια περίθαλψη, όπως αναφέρεται στο Σχέδιο. Ο όρος, ο οποίος υπάρχει στη σύγχρονη πολιτική υγείας και στα κείμενα του Παγκόσμιου Οργανισμού Υγείας και σε όλες τις συζητήσεις που γίνονται αυτή την περίοδο, είναι για Πρωτοβάθμια Φροντίδα Υγείας. Αυτό έχει τεράστια σημασία, διότι η έννοια της φροντίδας δεν περιλαμβάνει μόνο την παροχή κάποιων θεραπευτικών υπηρεσιών, αλλά περιλαμβάνει ένα ολιστικό μοντέλο που δίνει έμφαση στην πρόληψη, στην προαγωγή υγείας, στις παρεμβάσεις στην κοινότητα, στον περιορισμό των ανθυγιεινών παραγόντων του κοινωνικού και του φυσικού περιβάλλοντος.

Η πρωτοβάθμια φροντίδα, λοιπόν, που είναι ο μεγάλος «ασθενής» στη χώρα μας -και αυτό αναγνωρίζεται πια από όλους- είναι και το πρόταγμα όλων των αποτελεσματικών πολιτικών υγείας, ανά τον κόσμο. Έχει ενδυναμωθεί η ανάγκη από την πανδημία για ένα αναβαθμισμένο δίκτυο δομών και υπηρεσιών πρωτοβάθμιας φροντίδας υγείας, που θα στηρίζεται στον θεσμό του οικογενειακού γιατρού, στη διεπιστημονική ομάδα υγείας, στην κοινοτική παρέμβαση και φροντίδα, στη διασύνδεση της πρωτοβάθμιας φροντίδας με τις υπηρεσίες δημόσιας υγείας, στην υγιεινή του περιβάλλοντος, στην ιατρική της εργασίας, στη σχολική υγεία, σε κρίσιμες προτεραιότητες που η πανδημία έχει αναδείξει ως πάρα πολύ σημαντικές.

Για την ψυχική υγεία, παρ’ ότι άκουσα τον Αναπληρωτή Υπουργό να λέει, ότι είναι «απλόχερη» η παρέμβαση, θέλω να τον ενημερώσω -δεν οφείλει να το ξέρει, προφανώς- ότι τα 55 εκατομμύρια, τα οποία προβλέπονται, είναι, πραγματικά, «σταγόνα στον ωκεανό». Μόνο στο τρέχον ΕΣΠΑ, που δεν έχει ολοκληρωθεί ακόμη, κύριε Υπουργέ, είχαν δρομολογηθεί παρεμβάσεις και δράσεις συνολικής αξίας 57 εκατομμυρίων ευρώ, μέσα από την ενίσχυση και των δομών και των υπηρεσιών του ΕΣΥ στον τομέα της ψυχικής υγείας και στον τομέα της αντιμετώπισης των εξαρτήσεων.

Άρα, σε ένα νέο πεδίο, όπου η πανδημία αυξάνει τις ανάγκες, «πυροδοτεί» νέα αιτήματα και απαιτεί ολοκληρωμένες παρεμβάσεις, για να στηριχθεί η ψυχική υγεία των πολιτών, νομίζω ότι είναι και εκεί πολύ υποτιμημένη η παρέμβαση που γίνεται.

Επίσης, είναι ετεροβαρής η χρηματοδότηση στο ζήτημα του ψηφιακού μετασχηματισμού του Κράτους. Ετεροβαρέστατη. Διακόσια εβδομήντα οκτώ εκατομμύρια ευρώ, κατά την άποψή μου, είναι πάρα πολλά, όταν, μάλιστα, εξαγγέλλονται δράσεις που είναι ήδη δρομολογημένες και είναι σε εφαρμογή, όπως είναι ο Ατομικός Ηλεκτρονικός Φάκελος Υγείας. Εσείς τον μετονομάζετε σε Εθνικό Ηλεκτρονικό Φάκελο Υγείας. Είναι ένα έργο που είχε προηγηθεί, την προηγούμενη περίοδο. Τέθηκε σε πιλοτική εφαρμογή, σε πολλές δομές πρωτοβάθμιας φροντίδας. Εφαρμόστηκε στις Τοπικές Μονάδες Υγείας, τις ΤΟΜΥ, και, ήδη, πάνω από 150.000 πολίτες έχουν ενεργοποιημένο Ατομικό Ηλεκτρονικό Φάκελο Υγείας. Δεν μπορώ να καταλάβω, πώς εξαγγέλλετε κάτι, το οποίο θέλει ολοκλήρωση, διασύνδεση με τα πληροφοριακά συστήματα σε όλο το σύστημα υγείας, αλλά όχι δημιουργία, εκ της αρχής.

Με λίγα λόγια, υπάρχουν και θέματα με τον εξορθολογισμό της φαρμακευτικής δαπάνης, τη δημιουργία ενός σύγχρονου οργανισμού αξιολόγησης τεχνολογιών υγείας και καινοτόμων φαρμάκων, θεραπευτικά πρωτόκολλα, μητρώα ασθενών και ο ορθολογικός έλεγχος συνταγογράφησης. Αυτές είναι κρίσιμες προτεραιότητες, αν θέλουμε, κάποια στιγμή, να υπάρξει μία καλύτερη διαχείριση της φαρμακευτικής δαπάνης και να περιορίσουμε τη στρέβλωση του claw back, στο οποίο, επίσης, δίνεται το 1/5 του συνολικού πακέτου που αφορά στον τομέα της υγείας.

Συμπερασματικά, δεν προκύπτει από το Σχέδιο αυτό, ότι η Κυβέρνηση θέλει να αξιοποιήσει την πανδημία, ως μία ευκαιρία μιας γενναίας επένδυσης, κοινωνικής επένδυσης, στο δημόσιο σύστημα υγείας, στις δομές του, για να αναδιοργανωθούν, να μπορέσουν να καλύψουν, με πληρότητα, με ποιότητα υπηρεσιών μεγαλύτερο φάσμα αναγκών, ώστε να μειώσουν ανισότητες. Αυτός είναι ο κρίσιμος στόχος, δηλαδή, να μειωθούν οι ανισότητες. Η πανδημία «πυροδοτεί» ανισότητες. Για εσάς αυτός ο όρος της μείωσης και της εξάλειψης -ειδικά στην υγεία- των ανισοτήτων, νομίζω ότι δεν υπάρχει καν στη στοχοθεσία σας.

Δεν αξιοποιείτε, λοιπόν, την πανδημία και το κρίσιμο χρηματοδοτικό «εργαλείο», που είναι το Ταμείο Ανάκαμψης, για να γίνει αυτή η επένδυση. Δεν μπορεί να προκύψει με αυτή την κατανομή πόρων και με αυτό το σύνολο πόρων, ούτε ο νέος χάρτης υπηρεσιών υγείας που χρειάζεται στη χώρα, ούτε το νέο δημόσιο σύστημα υγείας. Ούτε, φυσικά, μπορούμε να συγκλίνουμε με τους μέσους όρους της Ευρώπης, σε ότι αφορά στις δημόσιες δαπάνες υγείας, από τις οποίες απέχουμε πάρα πολύ. Είναι το 7%. Εμείς είμαστε τώρα, κάτω από το 5%. Είναι κρίσιμος όρος για να έχουμε ένα αξιοπρεπές, ποιοτικό, καθολικό και ισότιμο σύστημα υγείας στην Ελλάδα.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει ο κ. Υπουργός.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Στο τέλος, στη δευτερολογία μου, θα είμαι πολύ σύντομος, διότι καταχράστηκα τον χρόνο, όμως, όχι περισσότερο από τον μέσο όρο, αλλά είναι μία ευκαιρία να είναι «ζωντανός» ο διάλογος.

Εκτιμώ τον κ. Ξανθό -το λέω ευθύς εξαρχής- και πολλά από τα θέματα της υγείας τα αντιμετωπίζει με καλή πίστη. Όμως, έχω δυο-τρεις παρατηρήσεις. Πρώτον, αυτό που παρουσιάζουμε για την πρωτοβάθμια φροντίδα είναι δύο σχέδια. Ένα τεράστιο σχέδιο για την πρόληψη, που είναι πάρα πολύ μεγάλο. Δεν έχει υπάρξει ξανά τέτοιο σχέδιο για την πρόληψη και το ποσό είναι 254 εκατομμύρια ευρώ για την πρόληψη και την έγκαιρη διάγνωση. Έχουμε και ένα σύστημα πρωτοβάθμιας περίθαλψης, όμως, μία μεγάλη επένδυση, επίσης, με πάνω από 273 εκατομμύρια. Σημειώστε ότι αυτοί οι προϋπολογισμοί είναι προϋπολογισμοί, πάντα, σε όλο το Σχέδιο, μετά τις εκπτώσεις και χωρίς Φ.Π.Α. Συνεπώς, θα πρέπει να προσθέσετε σε όλους αυτούς τους προϋπολογισμούς, περίπου, ένα 30% πάνω, για να έχετε την πραγματική εικόνα, σε όρους Προγράμματος Δημοσίων Επενδύσεων.

Δεύτερη παρατήρηση, αν και δε είναι εδώ ο κ. Τσακαλώτος. Υπάρχει μια πολύ ωραία αγγλοσαξονική έκφραση, που λέει «put your money where your mouth is». Δηλαδή, αποδεικνύεται πόσο ενδιαφέρεσαι, από το πόσα χρήματα βάζεις. Και το πόσα χρήματα βάζεις, δεν είναι πόσα χρήματα βάζεις σε έναν προϋπολογισμό, αλλά πόσα χρήματα «απορροφάς» και τι πληρωμές γίνονται.

Τα τελευταία τεσσεράμισι χρόνια, την τετραετία του ΣΥΡΙΖΑ, μπήκε ένας προϋπολογισμός στο συγχρηματοδοτούμενο και στο εθνικό ΠΔΕ. Γι’ αυτά τα δύο, έχω στοιχεία. Αν θυμάμαι καλά είναι, περίπου, 905 εκατ. το ένα και 230 εκ. στο άλλο. Η πραγματική «απορρόφηση», οι πληρωμές, ήταν 177 και 30 εκατομμύρια, αντίστοιχα. Πάρα πολύ μικρή «απορρόφηση» σε πραγματικά έργα. Αυτή είναι η πραγματικότητα.

Εμείς τώρα θα κριθούμε, από το πόσο θα «απορροφήσουμε» το τεράστιο ποσό που βάζουμε, 1,5 δις, το οποίο προστίθεται στις δαπάνες που θα υπάρχουν μέσα από το Εθνικό Πρόγραμμα Δημοσίων Επενδύσεων και μέσα από τις δράσεις ΣΔΙΤ που θα γίνουν. Εκεί θα φανεί ποιος έχει ευαισθησία για την ισότητα και την ανισότητα, σε ότι αφορά στο σύστημα υγείας, διότι η ευαισθησία, αν είναι με 177 εκατομμύρια επένδυση και άλλα 30 εκατομμύρια, συνολικά, 207 εκατομμύρια, σε τεσσεράμισι χρόνια, δεν έχει την αντανάκλαση στην πραγματική ζωή των ανθρώπων.

Και στο τέλος, οι ανισότητες δεν μετρούνται με το τι λέμε σε αυτή την Αίθουσα. Μετρούνται με βάση το τι βιώνουν οι άνθρωποι στην καθημερινότητά τους.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει ο κ. Χειμάρας.

**ΘΕΜΙΣΤΟΚΛΗΣ (ΘΕΜΗΣ) ΧΕΙΜΑΡΑΣ**: Σας ευχαριστώ, κύριε Πρόεδρε. Αγαπητοί συνάδελφοι, θεωρώ πως, εκ των προτέρων, όλοι οι Έλληνες Βουλευτές και κυρίως οι Ευρωβουλευτές μας αισθάνθηκαν υπερήφανοι, όταν τον Μάρτιο του 2020 ο Έλληνας Πρωθυπουργός ήταν ένας από τους οκτώ ηγέτες που έθεσαν το θέμα του κοινού δανεισμού. Αναφέρθηκε σε αυτό ο κ. Κύρτσος και η κυρία Σπυράκη αναλυτικά.

 Επιτρέψτε μου να σταθώ στην απόφαση για το Ταμείο Ανάκαμψης και Ανθεκτικότητας. Η πανδημική κρίση, αναμφίβολα, δημιούργησε και ευκαιρίες. Μία τέτοια, στην οποία αξίζει νομίζω να αναφερθούμε σήμερα, είναι η κοινή στάση αντιμετώπισης των οικονομικών επιπτώσεών της που για πρώτη φορά επέδειξε η Ευρώπη στο σύνολό της. Οι ευρωπαίοι ηγέτες χρειάστηκαν μόνο τέσσερις ημέρες και νύχτες, για να συμφωνήσουν σε ένα πρωτοφανές κοινό οικονομικό πρόγραμμα. Ξεπέρασαν τις αντιστάσεις των μικρών, αλλά πλούσιων φειδωλών χωρών και άλλαξαν μόνιμα την πολιτική των μελλοντικών οικονομικών αποφάσεων της Ευρωπαϊκής Ένωσης.

Να είμαστε ειλικρινείς, όμως. Η κοινή αντίδραση της Ε.Ε. ποτέ δεν θα επωμιζόταν το μεγαλύτερο μέρος της δημοσιονομικής προσπάθειας για να βγουν οι οικονομίες από την ύφεση που προκάλεσε η Covid -19, γιατί η αλήθεια είναι πως η απώλεια οικονομικής παραγωγής και η απαιτούμενη δημοσιονομική αντίδραση ξεπερνούν, κατά πολύ, τους πόρους του Ταμείου Ανάκαμψης. Συνεπώς, ως συνήθως, οι εθνικοί προϋπολογισμοί θα αναλάβουν να κάνουν τα περισσότερα.

 Η αλήθεια, όμως, την ίδια στιγμή, επίσης, είναι πως δεν θα δυσκολευτούν να το κάνουν αυτό, αφού η Ευρωπαϊκή Κεντρική Τράπεζα διασφαλίζει πολύ ευνοϊκούς όρους χρηματοδότησης και η Ευρωπαϊκή Ένωση έχει δημιουργήσει μεγάλα προγράμματα δανεισμού για τις κυβερνήσεις λόγω της κρίσης.

 Η συμφωνία που επιτεύχθηκε για το Ταμείο Ανάκαμψης, ωστόσο, είναι μία μεγάλη συμφωνία, ακόμη και οικονομικά, καθώς διπλασιάζει, χοντρικά, το μέγεθος του τακτικού προϋπολογισμού της Ε.Ε. τα επόμενα χρόνια Όμως, η πραγματική σημασία της συμφωνίας είναι, κυρίως, ο τρόπος που αυτή αναδιαμορφώνει την πολιτική οικονομία της Ένωσης. Για πρώτη φορά, βλέπουμε τη χρηματοδότηση δαπανών από το έλλειμμα σε επίπεδο Ένωσης και όπως γνωρίζουν άριστα οι «σκληροί» της Βορείου Ευρώπης -και γι’ αυτό αντιδρούσαν στη συμφωνία-, αυτό που μπορεί να γίνει μία φορά μπορεί κάλλιστα να ξαναγίνει.

Εξίσου σημαντική είναι και η δημιουργία μιας «καμπύλης» αποδόσεων και μιας αγοράς για όλες τις «ωριμάνσεις» χρέους της Ένωσης, διότι οι ηγέτες συμφώνησαν σε ένα πολύ μακροχρόνιο πρόγραμμα αποπληρωμής για τα κοινά δάνεια που θα εκτείνεται μέχρι το 2058. Πολλοί θεωρητικοί της οικονομικής επιστήμης είδαν κοινά σημεία σε αυτή την απόφαση της Ένωσης, με την αντίστοιχη του πρώτου Υπουργού Οικονομικών των Η.Π.Α. Αλεξάντερ Χάμιλτον και την απόφαση να αμοιβαιοποιήσει τα χρέη των Πολιτειών. Με τη δημιουργία μιας αγοράς με αμερικανικό χρέος, ο Χάμιλτον διασφάλισε τη μόνιμη πρόσβαση της νέας ομοσπονδιακής κυβέρνησης σε οικονομικά προσιτή πίστωση.

 Η αλήθεια είναι πως με την πρώτη ματιά η Ευρωπαϊκή Ένωση δεν κάνει το ίδιο. Με μία δεύτερη ματιά, όμως, και με μία αναλυτική ανάγνωση, η συμφωνία των ηγετών της Ε.Ε. αποτελεί, πράγματι, μία στιγμή Χάμιλτον, μια στιγμή αμοιβαιοποίησης χρεών.

 Για πρώτη φορά, επίσης, οι ηγέτες δεσμεύτηκαν να αυξήσουν τα έσοδα της Ε.Ε. για την εξυπηρέτηση του κοινού χρέους. Συνεπώς, πρέπει να βρουν κοινές φορολογικές βάσεις, μα το ουσιώδες βρίσκεται στο γεγονός, ότι δεσμεύτηκαν να εξετάσουν προτάσεις για επιβολή κοινών τελών και ενιαίας φορολόγησης στην Ευρώπη. Αυτό είναι σημαντικό, γιατί αποδεικνύει πως με αυτή τους την απόφαση οι ευρωπαϊκές οικονομίες, δια των ηγετών τους, έχουν, ουσιαστικά, επιβιβαστεί στο ίδιο «τρένο». Θα μπορούσε να αποτελέσει τον «σπόρο» για χάραξη μιας πραγματικά κοινής ευρωπαϊκής οικονομικής πολιτικής.

Σε ότι αφορά στα έργα, η επιλογή των έργων που θα ενταχθούν και θα υλοποιηθούν θα πρέπει να πληροί τις εξής προϋποθέσεις: βιωσιμότητα, προσαρμοστικότητα και οικονομική αντοχή. Επιτρέψτε μου να σταθώ στην πολιτική προσέγγιση που αποφαίνεται από την ανάλυση των τεσσάρων «πυλώνων» πολιτικής. Επιχειρώντας μία απλοϊκή αποτύπωση, θα έλεγα πως το Σχέδιο εστιάζει σε δύο πολιτικές: γρήγορες νίκες, μέσω της ένταξης και υλοποίησης αποκλειστικά «ώριμων» έργων, σύμφωνα και με τη σύσταση 3 του Ευρωπαϊκού Συμβουλίου και γρήγορες λύσεις, μέσω χρηματοδότησης του ιδιωτικού τομέα για την εφαρμογή λύσεων σε πεδία που το Κράτος διαχρονικά δεν τα κατάφερε.

 Στη δεύτερη πολιτική θα έλεγα πως με βρίσκετε, απόλυτα, σύμφωνο, αφού καλούμαστε να «απορροφήσουμε» τους διπλάσιους πόρους απ’ αυτούς που παραδοσιακά μπορούσαμε. Συμφωνώ, επίσης, γιατί δεν γίνεται στην Ελλάδα του 2021 να περιμένουμε, ακόμη, τον κρατικό μηχανισμό, για παράδειγμα, να λύσει το τεράστιο ζήτημα πολεοδομικού σχεδιασμού με την εκπόνηση πολεοδομικών σχεδίων. Απλά, πρέπει να συμφωνήσουμε όλοι, πως οι κυβερνήσεις στο σύνολό τους δεν τα κατάφεραν, δεν μπόρεσαν να λύσουν ένα ζήτημα δεκαετιών, γιατί τους ενδιέφεραν οι επόμενες εκλογές και όχι οι επόμενες γενιές, απλά και απόλυτα ελληνικά.

Στην πρώτη πολιτική, όμως, σε αυτή που, επί της ουσίας, εντοπίζει τα «ώριμα» έργα και τα εντάσσει στο Ταμείο Ανάκαμψης, προκειμένου να πετύχει γρήγορες νίκες, αν και την χαρακτηρίζω ως ασφαλή επιλογή, αν και μπορώ να εκφράσω προσεγγίσεις, θεωρώ πως για δύο λόγους πρέπει να γίνει και να «υιοθετηθεί» αυτή η πολιτική, γιατί, το διακύβευμα, πρώτον, είναι, εξαιρετικά, κρίσιμο για την ανάπτυξη της οικονομίας, καθώς ο προϋπολογισμός θα φτάσει στα 57 δις με τη «μόχλευση» και δεύτερον, γιατί το αυστηρό χρονοδιάγραμμα υλοποίησής, συνεπώς, και απορρόφησης των προβλεπόμενων πόρων, είναι τόσο «σφιχτό», που σε συνδυασμό με την παραδοσιακή «αδυναμία» της χώρας μας σε αυτό, ακριβώς, το πεδίο της «απορρόφησης», ευνοεί την απώλεια χρηματοδοτήσεων.

 Συνεπώς, το Ταμείο Ανάκαμψης και Ανθεκτικότητας έχει δομηθεί στην ορθή κατεύθυνση. Είμαι σίγουρος πως όλοι θα προτιμούσαμε την ένταξη, για παράδειγμα, αρδευτικών έργων στο τρέχον ΠΑΑ, αλλά και στο προηγούμενο, αλλά η αλήθεια κι’ εκεί είναι πως δεν τα καταφέραμε, γιατί δεν είχαμε «ώριμες» μελέτες, δεν είχαμε διασφαλίσει αδειοδοτήσεις και πάρα πολλά άλλα. Το θέτω σήμερα με αυτή την προσέγγιση, γιατί βρισκόμαστε στην έναρξη της υλοποίησης του νέου ΕΣΠΑ, της περιόδου 2021-2027, και δεν πρέπει να κάνουμε τα ίδια λάθη. Το Σχέδιο, άλλωστε, υλοποιείται σε συμπληρωματικότητα με τα υπόλοιπα χρηματοδοτικά «εργαλεία», όπως είναι και το ΕΣΠΑ και το ΠΑΑ.

 Αναμφίβολα, κύριε Υπουργέ, το screening των έργων θέλει πολλή δουλειά. Έχει γίνει μία δουλειά, αλλά θα χρειαστεί παραπάνω. Για παράδειγμα, δεν μπορώ να διανοηθώ πως η Φθιώτιδα που δεν μπορούσε να εντάξει το παραλιακό της μέτωπο, τους οικισμούς της, στα ζητήματα των αποβλήτων, λόγω του περιορισμού των 2.000 κατοίκων, θα είναι έξω από Ταμείο Ανάκαμψης. Νομίζω πως το επόμενο βήμα θα είναι να μπορέσουν να υποβληθούν προτάσεις «ώριμες», για να αντιμετωπίσουν αυτά τα χρόνια ζητήματα σε πάρα πολλές περιοχές και ένα παράδειγμα είναι το παράκτιο μέτωπο του Νομού μου.

Σας ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Προεδρεύων των Επιτροπών**): Τον λόγο έχει ο κ. Σαρακιώτης.

**ΙΩΑΝΝΗΣ ΣΑΡΑΚΙΩΤΗΣ**: Σας ευχαριστώ, κύριε Πρόεδρε. Κύριε Υπουργέ, ενώ το Εθνικό Σχέδιο Ανάκαμψης και Ανθεκτικότητας θα χρηματοδοτηθεί με 18,2 δισεκατομμύρια ευρώ επιχορηγήσεων και 12,7 δισεκατομμύρια ευρώ δανείων, οι δράσεις για τον τομέα της έρευνας και της καινοτομίας φθάνουν, μόλις, στο ύψος των 443 εκατομμυρίων ευρώ, αντιπροσωπεύοντας έτσι ένα ελάχιστο, ένα πολύ μικρό ποσό, επί των πόρων του συνολικού σχεδιασμού.

 Παρά τα μεγάλα σας λόγια και τις επικοινωνιακού χαρακτήρα παρουσιάσεις, είναι φανερό, ότι η έρευνα και η καινοτομία δεν αποτελεί προτεραιότητά σας. Και από αυτό το σκέλος του Εθνικού Σχεδίου απουσιάζει η διαβούλευση ανάμεσα στην Κυβέρνηση, το αρμόδιο Υπουργείο και τα ερευνητικά κέντρα και τα πανεπιστήμια της χώρας μας. Τόση είναι η εκτίμησή σας και ο σεβασμός που δείχνετε προς τους κορυφαίους επιστήμονες και ερευνητές της χώρας μας, τους πραγματικούς αρίστους. Ενώ θα ανέμενε κανείς γι’ αυτόν τον τόσο κρίσιμο τομέα μία ξεκάθαρη στρατηγική, προβαίνετε σε μία απλή παράθεση έργων και δράσεων, ασύνδετων μεταξύ τους, χωρίς στόχευση, χωρίς αρχή, μέση και τέλος. Δεν υφίσταται κανένας ολοκληρωμένος σχεδιασμός της ερευνητικής πολιτικής για την επόμενη δεκαετία.

 Οι προτάσεις σας δεν απαντούν στις μελλοντικές προκλήσεις που αφορούν και τη χώρα μας, όπως είναι το τρίπτυχο κλιματική κρίση, 4η βιομηχανική επανάσταση, κοινωνικές ανισότητες, το οποίο και όφειλε να είναι το πρόταγμα για τον σχεδιασμό της ερευνητικής πολιτικής για την επόμενη δεκαετία.

Θα σχολιάσω, εν τάχει, τις επιμέρους παρεμβάσεις που προτείνετε, άλλωστε, για τον συγκεκριμένο τομέα είναι ελάχιστες.

Η πρώτη αφορά στην αναβάθμιση των ερευνητικών υποδομών της χώρας, ύψους 207 εκατομμυρίων ευρώ, στο πλαίσιο της συγχρηματοδότησης με την Ευρωπαϊκή Τράπεζα Επενδύσεων. Όπως πολύ καλά γνωρίζετε, αποτελεί τη συνέχιση των επιτυχημένων πρωτοβουλιών της Κυβέρνησης του ΣΥΡΙΖΑ. Η πρότασή σας, όμως, στερείται προηγούμενης διερεύνησης, της αξιοποίησης επιπρόσθετων δυνατοτήτων συμμετοχής της χώρας, σε κάποιο άλλο προσφορότερο χρηματοδοτικό σχήμα. Ειδικότερα, θα μπορούσαν να εξεταστούν οι δυνατότητες αναβάθμισης των ερευνητικών υποδομών, στο πλαίσιο της στρατηγικής widening της Ευρωπαϊκής Επιτροπής. Ωστόσο, στο παρόν δεν υπάρχει καμία, απολύτως, πρόβλεψη για τη δυνατότητα ένταξης της χώρας σε προγράμματα, τα οποία βασίζονται σε ισόποση εθνική συμμετοχή.

Εν συνεχεία, προϋπολογίζονται 140 εκατομμύρια ευρώ, για την υλοποίηση σειράς δράσεων, για την ενίσχυση της βασικής και της εφαρμοσμένης έρευνας. Προβλέπεται η δημιουργία νέων δομών για εφαρμογές τεχνητής νοημοσύνης, χωρίς, όμως, να λαμβάνονται υπόψη, το υψηλά καταρτισμένο ανθρώπινο δυναμικό, που υπάρχει, ήδη, σε διάφορες ερευνητικές δομές και το οποίο απασχολείται στο ανωτέρω αντικείμενο με αξιοσημείωτες επιδόσεις και επιτυχίες σε διεθνές επίπεδο. Δημιουργούνται έτσι, εύλογα ερωτήματα για το αν αυτό το ανθρώπινο δυναμικό θα «απορροφηθεί» από τις νέες δομές που προτείνετε, καθώς και για ποιον λόγο, το, πλέον, εύλογο ερώτημα, δεν αξιοποιούνται οι υπάρχουσες δομές, ενώ δεν έχει τύχει καμίας, απολύτως, επεξεργασίας, μελέτης και διαβούλευσης με τους αρμόδιους ερευνητικούς και επιστημονικούς φορείς η ως άνω πρωτοβουλία. Μακροσκελής και με πολλά υποσχόμενους τίτλους, χωρίς, όμως, την παραμικρή επαφή με την πραγματικότητα. Εδώ, επιπροσθέτως, λείπουν στοιχεία για τον καταμερισμό των προβλεπόμενων και κρινόμενων, ως ανεπαρκών, 140 εκατομμυρίων ευρώ, πολύ μικρά χρηματικά ποσά για έναν μεγάλο αριθμό δράσεων.

Η πρόταση τώρα για ενίσχυση της εφαρμοσμένης έρευνας για ιατρική ακριβείας, αποτελεί τη συνέχιση της επιτυχημένης πρωτοβουλίας του ΣΥΡΙΖΑ, όταν τον Μάιο του 2018, δημιουργήθηκε το Εθνικό Δίκτυο Ιατρικής Ακριβείας για την ογκολογία. Η απουσία σχεδιασμού, αλλά και η έλλειψη επαρκούς γνώσης του χώρου αντικατοπτρίζεται, ξεκάθαρα, και στην τρίτη σας πρόταση, αυτή του «ΘΩΡΑΞ», για την υλοποίηση της οποίας προβλέπονται 50 εκατομμύρια ευρώ, ενώ θα μπορούσε να αξιοποιηθούν ξεχωριστά κονδύλια για την έρευνα και την ανάπτυξη στον τομέα της έρευνας από το HORIZON.

 Και η τέταρτη σας πρόταση, προβλέπει ένα συμπλήρωμα 25 εκατομμυρίων ευρώ, στον δεύτερο κύκλο της, εν εξελίξει, ενιαίας δράσης «Ερευνώ – Δημιουργώ - Καινοτομώ», την οποία σχεδίασε και υλοποίησε ο ΣΥΡΙΖΑ, με την τότε προκήρυξη της, να φθάνει το πρωτόγνωρο ύψος των 542 εκατομμυρίων ευρώ για τη χρηματοδότηση συνεργατικών έργων, μεταξύ επιχειρήσεων, ΑΕΙ και ερευνητικών κέντρων. Το ίδιο, ακριβώς, κάνετε και με τα 18 εκατομμύρια ευρώ για καινοτόμες εταιρείες, οι οποίες έλαβαν σφραγίδα αριστείας από το HORIZON, συνεχίζοντας έτσι την πρωτοβουλία μας για την άμεση χρηματοδότηση των ελληνικών προτάσεων.

Μελετώντας, κυρίες και κύριοι της Νέας Δημοκρατίας, κανείς, συνολικά, την πρότασή σας για την αξιοποίηση των κονδυλίων από το Ταμείο Ανάκαμψης, διαπιστώνει, δυστυχώς, ότι συντάχθηκε, εν κρυπτώ, από λίγους, για την εξυπηρέτηση πολύ λίγων, με την κοινωνία απούσα, τόσο κατά τη διαβούλευση, όσο και κατά τη μελλοντική υλοποίησή του.

Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Προεδρεύων των Επιτροπών):** Τον λόγο έχει η κυρία Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε. Η Κυβέρνηση κατά τη γνωστή, πλέον μέθοδο, παρουσιάζει ένα Σχέδιο που δεν είναι σχέδιο, ούτε στρατηγικό ούτε αναπτυξιακό. Μία έκθεση - παράθεση προτάσεων, προφανώς, καθ’ υπόδειξη επιχειρηματικών ομίλων και ποικιλόμορφων συμβούλων. Ένα κείμενο που δεν προσδιορίζει στόχους και πολιτικές, ανά τομέα, ανά περιφέρεια, παρά μόνο αόριστες αναφορές για επενδύσεις και λίστα έργων. Τα πράγματα, όμως, γίνονται πολύ σοβαρά, αν λάβουμε υπόψη, ότι με αυτό το μη σχέδιο δεσμεύετε τη χώρα και την επόμενη κυβέρνηση σε μεταρρυθμίσεις και επιλογές.

Για άλλη μία φορά επιδεικνύετε την αποστροφή σας, κύριοι συνάδελφοι της Κυβέρνησης και της Συμπολίτευσης, στον κοινωνικό διάλογο. Διαβούλευση μηδέν. Εάν εγκριθεί από την Ευρωπαϊκή Επιτροπή, τι νόημα έχει η διαβούλευση εκ των υστέρων; Για να νομιμοποιήσει προειλημμένες αποφάσεις; Σύμφωνα με τον Κανονισμό για τον Μηχανισμό Ανάκαμψης και Ανθεκτικότητας απαιτείται ουσιαστική συμμετοχή, διαφάνεια, σαφήνεια. Η χώρα μας, για άλλη μία φορά, δεν ακολουθεί αυτές τις οδηγίες και κάνει, ακριβώς, το αντίθετο.

Η «πράσινη» μετάβαση αποτελεί έναν από τους τέσσερις βασικούς «πυλώνες» του Εθνικού Σχεδίου που παρουσιάζετε και θα μείνω σε αυτόν τον «πυλώνα» και τα μέτρα που, αορίστως, προτείνονται. Ηχηρή των προθέσεων σας είναι η απουσία του Υπουργού Περιβάλλοντος και Ενέργειας. Αγαπητοί συνάδελφοι, είναι κοινός τόπος, ότι τα κράτη και οι κοινωνίες μπορεί να θιγούν, όχι μόνο από την κλιματική αλλαγή, αλλά και από τις επιπτώσεις των μέτρων που λαμβάνονται για την αντιμετώπισή της. Η αντιμετώπιση της κλιματικής κρίσης δημιουργεί νέους καινοτόμους τομείς στην οικονομία, τροφοδοτώντας έναν παγκόσμιο ανταγωνισμό, που μπορεί να δημιουργήσει νέες ανισότητες, μεταξύ και χωρών και κοινωνιών. Εάν η «πράσινη» μετάβαση αφεθεί, λοιπόν, στις δυνάμεις της αγοράς, είναι σίγουρο, ότι θα αυξηθούν οι ανισότητες και ο κοινωνικός αποκλεισμός. Δυστυχώς, έχουμε και παράδειγμα. Είναι το παράδειγμα της απολιγνιτοποίησης που επιχειρείται σε Δυτική Μακεδονία και Μεγαλόπολη.

Αυτό, λοιπόν, επιβεβαιώνει με τραγικό τρόπο την κριτική μας, ότι δεν υπάρχει σχέδιο και οδηγούμαστε στο χειρότερο σενάριο από αυτά που είχαμε περιγράψει, το οποίο επιβεβαιώνεται και με το παρόν σχέδιο. Προφανώς, αναθέτετε την «πράσινη» μετάβαση σε λίγους μεγάλους επιχειρηματικούς ομίλους. Έτσι εξηγείται η εκκωφαντική απουσία, έστω και ως αναφορά, των ενεργειακών κοινοτήτων. Οι ενεργειακές κοινότητες είναι ένας ουσιαστικός μηχανισμός κάλυψης των τοπικών ενεργειακών αναγκών και συμμετοχής των τοπικών κοινωνιών στον ενεργειακό σχεδιασμό και μετασχηματισμό. Είναι ένα «εργαλείο» που συμβάλλει στη δίκαιη μετάβαση. Είναι ένας τρόπος, ώστε τα οφέλη να διαμοιράζονται, ίσα και δίκαια, στην τοπική κοινωνία.

Μάς είπατε, ότι το Σχέδιο αφορά, κατά 38% την «πράσινη» μετάβαση. Υπερκαλύπτει, δηλαδή, τον στόχο του 37% για την έγκριση του προγράμματος από την Ευρώπη. Το ποσοστό αυτό, όμως, δεν επιβεβαιώνεται στο Σχέδιο. Οι πόροι για την «πράσινη» μετάβαση είναι 6 δις, ενώ με τη «μόχλευση» 10 δις. Είναι, δηλαδή, το 18% του συνολικού προϋπολογισμού των 57,567 εκατομμυρίων. Αυτή η ανακρίβεια ενισχύεται, βέβαια, και από το κενό που υπάρχει, σχετικά με τα 12.728.000 ευρώ σε δάνεια, τα οποία με τη «μόχλευση» φθάνουν το 31.819.000 ευρώ, για τα οποία δεν υπάρχει καμία αναφορά για τους «πυλώνες», τους άξονες, τις δράσεις, που κατανέμονται και ποιους αφορά. Οι δημόσιοι φορείς συμπεριλαμβάνονται; Υπάρχουν κάποια κριτήρια ή πρόκειται, απλώς, για εκδήλωση ενδιαφέροντος από επενδυτές, με όποιο επενδυτικό σχέδιο έχουν;

Η «πράσινη» μετάβαση, εκτός από τον «πυλώνα» 1, θα έπρεπε να έχει ενσωματωθεί οριζόντια, ώστε να την οδηγήσει στον μετασχηματισμό όλων των κλάδων της οικονομίας. Θα έπρεπε, επομένως, σύμφωνα και με τη μεθοδολογία της Ευρωπαϊκής Επιτροπής, να υπάρχει με ποσοτικά στοιχεία η συνδρομή όλων των αξόνων και παρεμβάσεων στην επίτευξη των περιβαλλοντικών κλιματικών στόχων.

Σε κάποιο επόμενο άρθρο του Κανονισμού για τον Μηχανισμό Ανάκαμψης και Ανθεκτικότητας αναφέρεται και η αρχή της μη πρόκλησης σημαντικής ζημιάς. Δηλαδή, κανένα μέτρο για την υλοποίηση μεταρρυθμίσεων και επενδυτικών έργων, που περιλαμβάνονται στο Σχέδιο Ανάκαμψης, δεν βλάπτει σημαντικά τους περιβαλλοντικούς στόχους. Αυτά σας τα λέγαμε εγκαίρως και έχουμε πει, ότι δεν ακολουθείτε τις τάσεις, δεν βλέπετε τις τάσεις. Νομοθετείτε και σχεδιάζετε, χωρίς να παρακολουθείτε τις τάσεις, τις ευρωπαϊκές, τουλάχιστον.

Μήπως γι’ αυτό από το αρχικό Σχέδιο που μας είχατε εμφανίσει, βγήκαν οι επενδύσεις στη μεταφορά φυσικού αερίου, τη διανομή και την τηλεθέρμανση; Μήπως, κύριοι της Κυβέρνησης, είχαμε δίκιο όταν σας λέγαμε, ότι νέα έργα φυσικού αερίου δεν θα μπορούν να χρηματοδοτηθούν, γιατί δεν είναι «πράσινα;» Μήπως μπορείτε να μας εξηγήσετε, πως, ακριβώς, θα αντιμετωπίσετε το θέμα των τηλεθερμάνσεων, αφού, ενώ στο Σχέδιο υπήρχαν προτάσεις, τώρα δεν υπάρχουν και έχουν εξαφανιστεί; Μήπως είχα και εγώ δίκιο, όταν έλεγα, ότι τα έργα τηλεθέρμανσης Φλώρινας και Μεγαλόπολης, πρέπει να ολοκληρωθούν και να μην αντικατασταθούν από το φυσικό αέριο και ότι αυτή η επιλογή που κάνετε είναι state of the art και γελάει όλη η Ευρώπη; Και τι θα γίνει με την Πτολεμαΐδα 5 και το πλάνο μετατροπής της σε σταθμό παραγωγής ενέργειας με καύση φυσικού αερίου; Μήπως πρόκειται για ένα stated asset, το λανθάνων περιουσιακό στοιχείο; Αυτά τα ερωτήματα δεν μπορούν να μείνουν αναπάντητα.

Συνεχίζω, όμως, με ερωτήσεις, γιατί πραγματικά σε αυτό το κείμενο, δεν μπορώ να τοποθετηθώ, παρά μόνο να κάνω ερωτήσεις. Προχωρώ με τις αποκαταστάσεις των εδαφών. Είναι βασική προϋπόθεση για οποιαδήποτε δράση, στο πλαίσιο της απολιγνιτοποίησης, η αποκατάσταση των εδαφών των ορυχείων. Εδώ, λοιπόν, ενώ έχουμε ακούσει 350 εκατομμύρια ευρώ από το Ταμείο Ανάκαμψης στο δελτίο τύπου του ΥΠΕΝ, -300 εκ. ευρώ έλεγε το Σχέδιο Δίκαιης Μετάβασης που μας είχατε παρουσιάσει, άλλη μία έκθεση ιδεών- τώρα, κάπου λέει 300 εκ. και 70 εκ. για τη Μεγαλόπολη. Εδώ, λοιπόν, εμφανίζονται 242 εκατομμύρια και η Μεγαλόπολη πουθενά. Την ξεχάσατε;

Το ερώτημα, όμως, είναι και πώς προκύπτουν τα νούμερα, από τη στιγμή, που δεν έχετε κάνει ακόμα καμία σχετική μελέτη. Τα ειδικά πολεοδομικά σχέδια δεν έχουν ξεκινήσει, ενώ δεν έχει γίνει καν η προγραμματική σύμβαση μεταξύ ΥΠΕΝ και ΔΕΗ, πώς μετράτε τα 242 εκατομμύρια. Δύο χρόνια πέρασαν, είμαστε στο 2021 και δεν έχετε κάνει, απολύτως, τίποτα. Μιλάμε για πολύ «βίαιη» απολιγνιτοποίηση τελικά.

Επίσης, γιατί από τις συνολικές εκτάσεις της ΔΕΗ, που εκτιμώνται, περίπου, σε 272 χιλιάδες στρέμματα, αναφέρεστε μόνο σε 60.000 στρέμματα; Μόνο αυτά θα αποδοθούν στην τοπική κοινωνία; Πώς θα γίνει η αποκατάσταση στα υπόλοιπα; Από τους «πενιχρούς» πόρους του Ταμείου Δίκαιης Μετάβασης; Δεν φθάνουν. Σε κάθε περίπτωση, η μεταφορά της ευθύνης αποκατάστασης των εδαφών από τη ΔΕΗ στο Κράτος, προσφέροντας ως αντάλλαγμα τη γη, μέσω ενός οχήματος ειδικού σκοπού, το γνωστό SPV, ενδέχεται να προσκρούει σε θέματα κρατικών ενισχύσεων. Νομίζω σας το είπαν αυτό στην Ευρώπη. Είστε σίγουροι, λοιπόν, ότι η απαλλαγή της ΔΕΗ από την ευθύνη αποκατάστασης των εδαφών, τα οποία η ίδια αξιοποίησε για δεκαετίες, δεν έρχεται σε σύγκρουση με τη βασική αρχή που διέπει τα ευρωπαϊκά ταμεία, ότι ο ρυπαίνων πληρώνει; Υπάρχει εκτίμηση της αξίας γης που ανταλλάσσεται; Είναι συγκρίσιμη αυτή η αξία με το κόστος αποκατάστασης των εδαφών; Μία αοριστία.

Επίσης, φαίνεται, ότι η ΔΕΗ κρατάει για δική της χρήση, για να υλοποιήσει ένα μεγάλο επενδυτικό σχέδιο μέσω φωτοβολταϊκών με δύο - τρεις μεγάλες ιδιωτικές εταιρείες, τα «φιλέτα», δηλαδή, οικόπεδα που δεν απαιτούν μεγάλο κόστος αποκατάστασης και παραχωρεί εδάφη με μεγάλο κόστος αποκατάστασης.

Ακόμη, η θετική προσθήκη στο Ταμείο, στο σχέδιο που έχετε για τη δημιουργία συστημάτων αποθήκευσης 450 εκατομμύρια ευρώ, γιατί οι ΑΠΕ χρειάζονται αποθήκευση οπωσδήποτε, δεν έχετε κάνει τίποτα. Πότε θα ρυθμίσετε αυτό το πλαίσιο; Γιατί δεν αναφέρετε τη μετατροπή υφιστάμενων μονάδων που θα κλείσουν σε μονάδες αποθήκευσης ενέργειας;

Εν πάση περιπτώσει, για την ενεργειακή φτώχεια το κονδύλι είναι μηδέν. Το «Εξοικονομώ» δεν φτάνει γι’ αυτό. Το δε υπερφιλόδοξο σχέδιο των τοπικών πολεοδομικών σχεδίων, «παγώσατε» ένα «ώριμο» σχέδιο που είχε η Κυβέρνηση του ΣΥΡΙΖΑ και ψάχνετε ακόμη αναθέτουσα αρχή, πάει από εδώ και από εκεί, και βέβαια οι πόροι, 200 εκατομμύρια ευρώ, είναι ελάχιστοι.

Αυτό, λοιπόν, το Σχέδιο που μας παρουσιάσατε είναι η «συνταγή» της αποτυχίας. Περιγράφει, ακριβώς, αυτές τις πολιτικές που διευρύνουν τις ανισότητες και οδηγούν στην κρίση. Εδώ είναι η διαφορά της πολιτικής του ΣΥΡΙΖΑ - Προοδευτική Συμμαχία και της Νέας Δημοκρατίας περισσότερο από ποτέ εμφανής.

Τελειώνω, κύριε Πρόεδρε, θέτοντας το τελευταίο ερώτημα, το οποίο είναι πια ρητορικό. Ποιο είναι το όραμά σας για τη χώρα; Τεράστια έργα δισεκατομμυρίων από μεγάλους επενδυτές επιχορηγούμενους από δημόσια ταμεία σε ειδικές οικονομικές ζώνες, χωρίς εργασιακά ή περιβαλλοντικά δικαιώματα και χωρίς καθόλου συμμετοχή ή μια πιο ευρωπαϊκή προσέγγιση που εστιάζει στα έργα υποδομών και κυρίως ψηφιοποίηση, χαρτογραφήσεις, διασυνδέσεις, δίκτυα, τηλεθέρμανση, θεσμοθέτηση κινήτρων και χρηματοδοτικών «εργαλείων», ώστε μικρότερες επιχειρήσεις, start up, ενεργειακές κοινότητες μαζί με μεγαλύτερους επενδυτές μπορούν να συμμετέχουν στη μετάβαση;

 Εμείς προκρίνουμε, προφανώς, τη δεύτερη περίπτωση, όπου το Κράτος φτιάχνει «εργαλεία» συμμετοχής, χρηματοδότησης, υποδομές και ψηφιοποιεί τις υπηρεσίες του, αφήνοντας τις τοπικές κοινωνίες μαζί με επενδυτές να «χτίσουν» πάνω σε αυτά.

**ΑΘΑΝΑΣΙΟΣ ΚΑΒΒΑΔΑΣ (Προεδρεύων των Επιτροπών):** Τον λόγο έχει ο κ. Γκόκας.

**ΧΡΗΣΤΟΣ ΓΚΟΚΑΣ:** Ευχαριστώ, κύριε Πρόεδρε. Κυρίες και κύριοι συνάδελφοι, στόχος και φιλοδοξία του Εθνικού Σχεδίου Ανάκαμψης και Ανθεκτικότητας «Ελλάδα 2.0», θα πρέπει να είναι ο μετασχηματισμός της ελληνικής οικονομίας για να ανασυγκροτηθεί, να γίνει «ανθεκτική», να στηρίξει την κοινωνία, μετά τις δύο μεγάλες κρίσεις της τελευταίας δεκαετίας και πλέον, αλλά και οι αναγκαίες μεταρρυθμίσεις για την αποτελεσματική διαχείριση των πόρων, που συνοδεύουν αυτό το Σχέδιο.

Ένα τέτοιο πρόγραμμα, όμως, θα έπρεπε να αφορά όλη την κοινωνία, να αφορά ολόκληρη την Ελλάδα και όλους τους Έλληνες. Έτσι, είναι αυτονόητος ο ολοκληρωμένος διάλογος και στην κοινωνία και στη Βουλή, διάλογος με τους επαγγελματικούς και τους παραγωγικούς φορείς, διάλογος με την Αυτοδιοίκηση, τους Δήμους και την Περιφέρεια, που, όμως, δεν υπήρξε. Θέσατε και δια της πλειοψηφίας ως μοναδική προτεραιότητα τη γρήγορη απορρόφηση πόρων.

Έχουμε επισημάνει και έχουν αναφερθεί τα βασικά σημεία της δικής μας πρότασης και της κριτικής μας και από τον Εισηγητή μας τον κ. Κατρίνη. Κυρίες και κύριοι συνάδελφοι, το Σχέδιο που συζητάμε δεν έχει, σίγουρα, περιφερειακή διάσταση, ούτε παραγωγική. Αγνοεί τον πρωτογενή τομέα, περιορίζεται σε αόριστες αναφορές, όπως αγνοήθηκε ο πρωτογενής τομέας και στο πλαίσιο στήριξης των πληττόμενων κλάδων από την πανδημία. Δεν έχει σε προτεραιότητα τον στόχο της εγχώριας προστιθέμενης αξίας και την ενίσχυση, κατά συνέπεια, του τομέα των εξαγωγών. Δεν καταγράφει τη σύνδεση και τη συνέργεια σε επίπεδο έργων και μεταρρυθμίσεων, μεταξύ των πόρων του Ταμείου Ανάκαμψης με τους πόρους του ΕΣΠΑ και της ΚΑΠ και γενικότερα τη σύνδεση με τα δύο αυτά, επίσης, μεγάλα προγράμματα. Έτσι, υπάρχουν ή λίγες συγκεκριμένες, αλλά αποσπασματικές αναφορές, ή πολλές αόριστες περιγραφές για ολόκληρους άξονες δράσεων. Βέβαια, δεν υπάρχει ούτε αξιολόγηση, ούτε και προκύπτει η λογική επιλογής και ένταξης κάποιων δράσεων ή έργων, έναντι κάποιων άλλων.

Πιο συγκεκριμένα, μερικά ενδεικτικά σημεία. Πρώτον, πέρα από τα προβλήματα και τους αποκλεισμούς των μικρομεσαίων επιχειρήσεων, λόγω των τραπεζικών κριτηρίων από τις χρηματοδοτήσεις επενδύσεων, δεν υπάρχει πρόβλεψη για τις υποδομές στήριξης για την λειτουργία τους, όπως τα βιομηχανικά και αγροτικά πάρκα. Τα 100 εκατ. που προβλέπονται είναι πολύ λίγα. Υπάρχουν Νομοί -γνωρίζω στην Περιφέρειά μου, στην Άρτα- που δεν έχουν καμία τέτοια υποδομή. Θα έπρεπε αυτή η δράση να προβλέπεται για κάθε Περιφέρεια. Γενικότερα, για όλους τους τομείς θα έπρεπε να προγραμματιστεί, τουλάχιστον, ένα μεγάλο έργο σε κάθε Περιφέρεια και ένα μεγάλο έργο σε κάθε νομό.

Δεύτερον, η Κυβέρνηση αναφέρεται συνέχεια στην περιβαλλοντική διάσταση πολιτικών και δράσεων, την ίδια ώρα, που απουσιάζει η αξιοποίηση της γεωθερμίας, των γεωθερμικών πεδίων για ενεργειακές και παραγωγικές δραστηριότητες με μηδενικό περιβαλλοντικό «αποτύπωμα», ενώ δεν υπάρχει πρόβλεψη για ολόκληρες περιφέρειες, όπως η Ήπειρος, για το δίκτυο φυσικού αερίου.

Τρίτον, στις υποδομές, προβλέπεται η ένταξη των αρδευτικών έργων και έργων που έχουν σχέση με το πόσιμο νερό μέσω ΣΔΙΤ. Για τα αρδευτικά έργα, μέσω αυτών των συμπράξεων δημοσίου - ιδιωτικού τομέα, ο κίνδυνος αφορά στην επιβάρυνση των χρηστών, δηλαδή, στην επιβάρυνση του πρωτογενούς τομέα, επιβάρυνση των αγροτών που θα το χρησιμοποιήσουν. Σε ότι αφορά στο πόσιμο νερό, σάς το έχουμε επισημάνει με τις παρεμβάσεις μας και τις ερωτήσεις μας, σχετικά με την ΕΥΔΑΠ. Το νερό είναι δημόσιο αγαθό και πρέπει να παρέχεται με ασφάλεια και χαμηλό κόστος για τον καταναλωτή και να μην υπάρχει εκχώρηση στους ιδιώτες.

Στις υποδομές, επίσης, στον άξονα 4.6, εντάσσονται οι δύο οδικοί άξονες, ο ΒΟΑΚ, ο βόρειος οδικός άξονας Κρήτης και ο Ε65, το βόρειο τμήμα. Καλώς εντάσσονται, καθώς είναι αναγκαία έργα και πολύ καθυστέρησαν. Με τους άλλους, όμως, άξονες τι γίνεται; Δεν υπάρχει αναφορά, γιατί δεν εντάσσονται και τι προγραμματίζεται γι’ αυτούς, όπως ο Πάτρα- Πύργος. Τι θα πείτε στην Περιφέρεια αυτή και σε κάθε Περιφέρεια που περιμένει ένα μεγάλο οδικό έργο; Τι θα απαντήσετε στους φορείς της Ηπείρου και στους Ηπειρώτες για την ανάγκη ολοκλήρωσης της Ιονίας Οδού με τη διευρωπαϊκή σύνδεση μέχρι την Κακκαβιά, ένα έργο αυτοκινητοδρόμων με εθνική σημασία, για το οποίο συζητούνται σχεδιασμοί υποβάθμισης, άρα, εγκατάλειψης του. Σε ποιο πρόγραμμα θα ενταχθεί μελλοντικά, εάν δεν απενταχθεί οριστικά;

Επίσης, προβλέπεται μέσω ΣΔΙΤ και εδώ η αναβάθμιση του σιδηροδρομικού δικτύου, γραμμή Πειραιάς - Θεσσαλονίκη, όπως και ο ψηφιακός μετασχηματισμός του ΟΣΕ. Δεν είναι ούτε τώρα η ώρα να μιλήσουμε για την επέκταση του σιδηροδρομικού δικτύου στην Πελοπόννησο, στη Δυτική Μακεδονία, στην Ήπειρο μέχρι το λιμάνι της Ηγουμενίτσας; Για όλα αναφέρομαι στην ανάγκη έλλειψης ολοκληρωμένων σχεδιασμών. Δεν υπάρχουν και δεν συζητούνται, γι' αυτό και υπάρχουν αποσπασματικές εντάξεις και καταγραφές παρεμβάσεων, δράσεων και έργων.

Στις υποδομές, επίσης, προβλέπονται επενδύσεις 107 εκατ. ευρώ στα δεκατρία περιφερειακά αεροδρόμια της Fraport. Από πού προκύπτει η συμβατική υποχρέωση; Πού αναφέρεται; Γιατί επωμίζεται το Κράτος όλο αυτό το κόστος; Ποιες είναι οι επενδύσεις της εταιρίας, που είναι υποχρεωμένη, παράλληλα, να υλοποιήσει;

Σε ότι αφορά δε στην επένδυση για ένα διαλειτουργικό σύστημα ηλεκτρονικών διοδίων, είναι χρήσιμο, αλλά αυτό που περιμένει ο κόσμος, που είναι περισσότερο αναγκαίο, είναι η αναλογική χρέωση με προσιτή τιμή και δίκαιο τρόπο. Επιτέλους, πρέπει να λυθεί αυτή η εκκρεμότητα. Να σταματήσει η αδικία στις χρεώσεις, ιδιαίτερα, στις κοντινές τοπικές διαδρομές.

Τέλος, γίνεται αναφορά -ενδεικτικά θα αναφέρω ορισμένα πράγματα- στον άξονα 1.2, και στην ανάπλαση του παραλιακού μετώπου της Αθήνας. Ρωτάμε. Σε τι ακριβώς αφορά αυτό; Για ποιο τμήμα του έργου πρόκειται; Αφορά στην ολοκλήρωση της πρώτης φάσης ή στη δεύτερη φάση του έργου; Η ανάπλαση του Φαληρικού Όρμου είναι ένα έργο που καθυστερεί και δημιουργεί προβλήματα στην περιοχή. Μήπως είναι κάποιο άλλο έργο που δεν έχει ανακοινωθεί και δεν γνωρίζουμε; Θα θέλαμε μία απάντηση.

Κλείνοντας, όλα αυτά και πολλά άλλα σε άλλους τομείς, δεν είναι παρά αποτέλεσμα της απουσίας, όχι μόνο ολοκληρωμένου, αλλά και στοιχειώδους διαλόγου και διαβούλευσης, αλλά και της απουσίας ενός ολοκληρωμένου σχεδίου αξιοποίησης όλων των πόρων, των 90 -και πλέον- δις, που θα είναι διαθέσιμα την επόμενη επταετία. Η Κυβέρνηση προχωρά, χωρίς συναίνεση και εθνική συνεννόηση. Προχωρά ένα Σχέδιο με δική της ευθύνη, που δεν αξιοποιεί τους σημαντικούς αυτούς πόρους, δεν αξιοποιεί τη σημαντική αυτή ευκαιρία προς όφελος της κοινωνίας, αλλά και της μακροπρόθεσμης αναπτυξιακής προοπτικής για τη χώρα μας.

Ευχαριστώ πολύ, κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Προεδρεύων των Επιτροπών):** Τον λόγο έχει η κυρία Σκούφα.

**ΕΛΙΣΣΑΒΕΤ (ΜΠΕΤΤΥ) ΣΚΟΥΦΑ:** Ευχαριστώ κύριε Πρόεδρε. Πρώτα απ’ όλα, θα ξεκινήσω με μία σημαντική παρατήρηση. Ενώ ο Αναπληρωτής Υπουργός, ο κ. Σκυλακάκης, πήρε αρκετές φορές τον λόγο, παρεμβαίνοντας και μιλώντας μετά τους Βουλευτές της Αντιπολίτευσης, δεν μάς διευκρίνισε ένα κύριο και καίριο σημείο. Τελικά, κύριε Αναπληρωτή Υπουργέ, ποια εκδοχή του Εθνικού Σχεδίου συζητάμε σήμερα; Ο Ευρωβουλευτής του ΣΥΡΙΖΑ- Προοδευτική Συμμαχία, ο κ. Παπαδημούλης, ανέφερε, ότι στις Βρυξέλλες έχει καταθέσει η Κυβέρνηση της Νέας Δημοκρατίας ένα εκτενέστερο σχέδιο. Αν, όντως, συμβαίνει αυτό, δεν συνιστά υποβάθμιση της κοινοβουλευτικής διαδικασίας, να έχουμε μία περίληψη του εκτενέστερου σχεδίου που κατατέθηκε στις Βρυξέλλες; Για ποιον λόγο συμβαίνει αυτό, αν συμβαίνει;

 Επίσης, σε ότι αφορά στη διαβούλευση με τους κοινωνικούς εταίρους. Αυτοί, δυστυχώς, ενώ έχουν πρωτεύοντα ρόλο στον συν καθορισμό και στη συν σχεδίαση ενός τόσο σημαντικού Σχεδίου για την ανάκαμψη της εθνικής μας οικονομίας, είχαν στα χέρια τους μία, ακόμη πιο στενή, περιγραφή του Εθνικού Σχεδίου, της τάξης των εβδομήντα σελίδων. Άρα, δεν μπορεί να ισχυρίζεται η Κυβέρνηση, ότι έγινε πραγματική διαβούλευση με τους κοινωνικούς εταίρους. Φυσικά, δεν έγινε καμία διαβούλευση με τα Κόμματα της Βουλής, τη στιγμή που το Εθνικό Σχέδιο Ανάκαμψης, εκτείνεται μέχρι το 2026. Άρα, επεκτείνεται πολύ περαιτέρω από τη συγκεκριμένη κοινοβουλευτική και κυβερνητική θητεία της Κυβέρνησης της Νέας Δημοκρατίας.

Δεύτερη παρατήρηση, επειδή και ο Πρωθυπουργός, ο κ. Μητσοτάκης, στην παρουσίαση του Σχεδίου, έκανε θριαμβευτικό λόγο για τη δημιουργία 200.000 θέσεων εργασίας, τελικά, θα είναι 200.000, θα είναι 180.000; Ακόμη και αυτή η μη λεπτομερής πρόβλεψη για τις νέες θέσεις εργασίας, υποδεικνύει, ότι, μάλλον, πρόκειται για μία αίωλη πρόβλεψη, η οποία, βέβαια, δεν εξασφαλίζει σε τίποτα στους εργαζόμενους, ότι αυτές οι νέες θέσεις εργασίας θα είναι και πλήρους απασχόλησης. Είναι περιττό να τονιστεί, ότι, ήδη, ο αριθμός των ανέργων, της επίσημης ανεργίας στη χώρα μας, ανέρχεται στο 1.150.000 συμπολίτες μας. Άρα, επειδή εδώ μιλάμε για 180.000 νέες θέσεις εργασίας, μάλλον, μικρότερο «καλάθι» θα πρέπει να κρατούμε και να μην παρουσιάζουμε το Εθνικό Σχέδιο, ως κάτι φοβερά πρωτοπόρο, φοβερά καινοτόμο και φοβερά αναπτυξιακό και φοβερά φιλοεργατικό.

Για να μην τονίσω το γεγονός, ότι στο ίδιο το Εθνικό Σχέδιο, στο προκείμενο, στον άξονα 3.1, γίνεται, ξεκάθαρα, λόγος για τον εκσυγχρονισμό του πλαισίου του ατομικού εργατικού δικαίου, κάτι, που συνδέεται, ασφαλώς, με το νέο νομοσχέδιο του κ. Χατζηδάκη, στο οποίο γίνεται λόγος για ατομικές συμβάσεις και όχι για συλλογικές συμβάσεις εργασίας, για κατάργηση του οκτάωρου, για απλήρωτες υπερωρίες και φυσικά, για «καταβαράθρωση» του εισοδήματος των εργαζομένων. Άρα, για κοινωνική «ζούγκλα».

Ένα ακόμη σημείο, στο οποίο θέλω να αναφερθώ και το οποίο συνιστά φοβερή έλλειψη του συγκεκριμένου Εθνικού Σχεδίου, είναι ότι δεν γίνεται καμία, απολύτως, αναφορά στην περιφερειακή κατανομή των κονδυλίων. Κι αυτό συμβαίνει και αφορά τη χώρα μας, την Ελλάδα, στην οποία παρατηρούνται τεράστιες, όχι μόνο περιφερειακές, αλλά και ενδοπεριφερειακές ανισότητες. Εμβληματικά έργα που προβλέπονται στο Εθνικό Σχέδιο, όπως για παράδειγμα, τα αντιπλημμυρικά και τα αρδευτικά, δεν γνωρίζουμε πώς θα κατανεμηθούν στις Περιφέρειες και πολύ περισσότερο, στις περιφερειακές ενότητες. Και θέλω να σας ρωτήσω, όπως ρώτησαν και άλλοι συνάδελφοι Βουλευτές της Νέας Δημοκρατίας, αν, για παράδειγμα, σε αυτά τα κονδύλια, θα συμπεριληφθεί, επιτέλους, ο συνολικός αντιπλημμυρικός σχεδιασμός. Πολύ περισσότερο, η κατασκευή συνολικού αντιπλημμυρικού έργου για τον Νομό, στον οποίο εκλέγομαι, και αν, επίσης, θα συμπεριληφθεί ο Νομός, στον οποίο κατοικώ και από τον οποίο κατάγομαι, η Πιερία, στα αρδευτικά έργα. Και α προπό, σε ότι αφορά στα αρδευτικά έργα, έχουμε ξεκάθαρη πρόβλεψη για σύμπραξη με τον ιδιωτικό τομέα, άρα, για κατασκευή μέσω ΣΔΙΤ. Φαντάζομαι όλοι καταλαβαίνουμε, ότι αυτό σημαίνει ιδιωτικοποίηση ή, ως έναν βαθμό, ιδιωτικοποίηση βασικών υποδομών και φυσικά, αύξηση του κόστους της αγροτικής παραγωγής, η οποία θα επέλθει φυσικά και πάλι μέσα από την αύξηση της τιμής του νερού.

Σε σχέση με τις μικρομεσαίες επιχειρήσεις, δεν προβλέπεται τίποτα απολύτως ή, μάλλον, συμπεριλαμβάνονται σε δύο μόνο από τα 190 έργα και δράσεις, συγκεκριμένα, στη δράση για τον ψηφιακό μετασχηματισμό και το «Εξοικονομώ». Κύριε Σκυλακάκη, πιστεύετε σοβαρά, ότι οι μικρομεσαίες επιχειρήσεις, δηλαδή, η «ραχοκοκαλιά» της εθνικής μας οικονομίας, θα μπορέσουν να στηριχθούν, πραγματικά, μέσα από τον ψηφιακό ανασχηματισμό τους και μέσα από το Πρόγραμμα «Εξοικονομώ» που είναι σημαντικά έργα; Δεν πιστεύετε, αλήθεια, ότι το πρόβλημα της υπερδιόγκωσης του ιδιωτικού χρέους είναι, αρκετά, σοβαρότερο και αφορά άμεσα την επιβίωση των μικρομεσαίων επιχειρήσεων; Πότε και πώς θα αντιμετωπίσει η Κυβέρνηση της Νέας Δημοκρατίας το πρόβλημα της υπερχρέωσης, της υπερσυσσώρευσης ιδιωτικού χρέους; Μήπως το μοναδικό σχέδιο για τη μικρομεσαία επιχειρηματικότητα είναι οι συνεργασίες, οι συγχωνεύσεις και η εξαγορά μικρομεσαίων επιχειρήσεων; Χρησιμοποιώ, ακριβώς, τρεις όρους, που καταγράφονται μέσα στο Εθνικό Σχέδιο για την Ανάκαμψη και φυσικά, στο Σχέδιο Πισσαρίδη. Και το Εθνικό Σχέδιο για την Ανάκαμψη κάνει λόγο για συνέργειες του μικρομεσαίου αγροτικού κλήρου. Αυτά τα δύο τα τονίζω, γιατί μας ακούν και πολίτες.

Πέμπτον, όπως τονίστηκε και το θεωρούμε πάρα πολύ σημαντικό, δεν υπάρχει καμία πρόβλεψη και πρόνοια για ένα ολοκληρωμένο Εθνικό Σχέδιο για την Ανάπτυξη, ανά κλάδο και ανά οικονομικό τομέα. Χωρίς αυτή την πρόβλεψη και χωρίς αυτό τον εθνικό σχεδιασμό - δεν το λένε μόνο οι Βουλευτές του ΣΥΡΙΖΑ, το λέει και η μελέτη της ΙΜΕ ΓΣΕΒΕΕ- δεν μπορεί να υπάρξει δίκαιη και βιώσιμη ανάπτυξη.

Εν τέλει, το συγκεκριμένο Εθνικό Σχέδιο, που αφορά στο Ταμείο Ανάκαμψης και στο οποίο προσπαθείτε να επενδύσετε τις ελπίδες της μικρομεσαίας επιχειρηματικότητας και της μικρομεσαίας αγροτιάς, δεν κάνει τίποτε άλλο, πέρα από το να κρύβει, επιμελώς, την παντελή έλλειψη οράματος για μία δίκαιη, συμπεριληπτική και βιώσιμη ανάπτυξη. Ένα όραμα που, δυστυχώς, δεν έχει η Κυβέρνηση της Νέας Δημοκρατίας.

Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Προεδρεύων των Επιτροπών):** Τον λόγο έχει ο κ. Υπουργός.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Κύριε Πρόεδρε, για να υπάρχει και μία ποικιλία σε αυτή τη συζήτηση, θα δώσω δυο-τρεις σύντομες απαντήσεις. Το Σχέδιο δεν έχει κατατεθεί στην Ευρωπαϊκή Επιτροπή. Θα κατατεθεί, περίπου, στις 20 του μηνός. Συνεπώς, δεν έχει οριστικοποιηθεί και παραμένουν αξιόλογα θέματα, τα οποία πρέπει να επιλύσουμε.

Ο κ. Παπαδημούλης, ανακριβώς είπε, ότι είχαμε καταθέσει 700 σελίδες στην Ευρωπαϊκή Επιτροπή τον Νοέμβριο. Οι στρατηγικές κατευθύνσεις του Σχεδίου στη λεπτομέρειά του στο προσχέδιο ήταν 230 και από αυτές, περίπου, μία σύνοψη 70 σελίδων, που είχαν τις στρατηγικές κατευθύνσεις και τις βασικές δράσεις, τις παρουσιάσαμε. Κάναμε διαβούλευση, αλλά αν η Αντιπολίτευση θεωρεί, ότι όταν κάνεις διαβούλευση, δεν κάνεις, επειδή δεν της αρέσει, αυτό με υπερβαίνει. Δεν μπορώ να κάνω κάτι παραπάνω γι’ αυτό.

Σε ό,τι αφορά τις θέσεις εργασίας, εξήγησα πολύ αναλυτικά, ότι αυτές οι θέσεις εργασίας είναι μόνιμες. Είναι πρόσθετες, σε σχέση με αυτές που θα δημιουργηθούν, όταν η οικονομία επιστρέψει από τη σημερινή ύφεση σε σημείο ισορροπίας, όταν θα τελειώσει, δηλαδή, το λεγόμενο παραγωγικό κενό, το output gap. Συνεπώς, μιλάμε για δύο μειώσεις των θέσεων. Η μία είναι μέσω της μείωσης του παραγωγικού κενού, των θέσεων ανεργίας- δύο γενναίες αυξήσεις θέσεων εργασίας- και η μόνιμη προσθήκη των 200.000 θέσεων.

Τέλος, σε ό,τι αφορά τις μικρομεσαίες επιχειρήσεις. Εξαντλητικά τοποθετήθηκα το πρωί και εξήγησα πρόγραμμα-πρόγραμμα στην Επιτροπή και στους αξιότιμους Βουλευτές που, συγκεκριμένα, υπάρχει ενάμισι δις σε επιδοτήσεις για μικρομεσαίες επιχειρήσεις. Η αξιότιμη Βουλευτής, προφανώς, δεν είχε τον χρόνο ή κάτι είχε συμβεί και δεν παρακολούθησε τη συγκεκριμένη τοποθέτηση. Όμως, ακούω με ενδιαφέρον όλα αυτά που λέγονται από την Αξιωματική Αντιπολίτευση για τις μικρές και μεσαίες επιχειρήσεις και αισθάνομαι λίγο σαν «λοβοτομημένος», διότι αυτές, ακριβώς τις επιχειρήσεις η Αξιωματική Αντιπολίτευση τις φορολόγησε με, εξαιρετικά, σκληρό τρόπο και έκανε και μία αντίστοιχη συμπεριφορά σκληρής μεταχείρισής τους σε θέματα ασφαλιστικών εισφορών. Αυτή είναι η πραγματικότητα. Μέγα μέρος του ιδιωτικού χρέους που προκλήθηκε, ήταν εξ αυτού του λόγου.

Συνεπώς, ας είμαστε όλοι προσεκτικοί και συγκρατημένοι, γιατί ο κόσμος έχει μνήμη και κρίση.

**ΑΘΑΝΑΣΙΟΣ ΚΑΒΒΑΘΑΣ (Προεδρεύων των Επιτροπών):** Ευχαριστούμε, κύριε Υπουργέ.

Τον λόγο έχει η κυρία Νοτοπούλου Αικατερίνη.

**ΑΙΚΑΤΕΡΙΝΗ ΝΟΤΟΠΟΥΛΟΥ:** Ευχαριστώ, κύριε Πρόεδρε. Μετά και την τελευταία παρέμβαση του Υπουργού, εξακολουθούμε να συζητάμε, για άλλη μία φορά, εκ των υστέρων, -θα πω εγώ- ένα, εξαιρετικά, κρίσιμο ζήτημα για την ελληνική οικονομία, χωρίς, όμως, να έχει τεθεί στην πραγματικότητα σε διαβούλευση με τους παραγωγικούς φορείς και την κοινωνία.

Όπως ειπώθηκε νωρίτερα, υπάρχουν και τα αναπτυξιακά περιφερειακά συνέδρια που έγιναν σε όλη τη χώρα και αυτό «πετάχτηκαν» που; Στον κάλαθο των αχρήστων; Σήμερα, είναι φανερό, πως δεν έχει γίνει ούτε ουσιαστική διαβούλευση με τους παραγωγικούς φορείς, με την κοινωνία, αλλά μοιάζει για ένα Σχέδιο που ήρθε «πίσω από κλειστές πόρτες» και θα συζητηθεί και σε κάποιες Επιτροπές. Αυτό, όμως σημαίνει, ότι είναι «ναρκοθετημένο» εν τη γενέσει του, αυτό το Σχέδιο. Μάλιστα, είναι ένα Σχέδιο που αφήνει την πλειοψηφία της ελληνικής κοινωνίας εκτός της τοποθεσίας του, καθώς πάνω από το 80%, όπως είναι φανερό, αναμένεται να διοχετευθεί σε σκληρές νεοφιλελεύθερες μεταρρυθμίσεις, οι οποίες δεν έχουν καμία σχέση με την αναγκαία απάντηση σε μία τόσο μεγάλη, τόσο συγκλονιστική κρίση, για την ελληνική οικονομία.

Αντιθέτως, ένα πολύ μικρό μέρος του Σχεδίου προβλέπεται να κατευθυνθεί προς την «ραχοκοκαλιά» της ελληνικής οικονομίας, τη μικρομεσαία επιχειρηματικότητα, η οποία, όμως, κατ’ όνομα, τουλάχιστον, αποτελεί μία από τις προτεραιότητες του Ταμείου Ανάκαμψης, βάσει και των συστάσεων του Συμβουλίου προς την Ελλάδα.

Έρχομαι, όμως, στο μείζον θέμα του τουρισμού σήμερα. Παρά την, κοινώς, ομολογούμενη ανάγκη να επαναπροσδιορίσουμε τον ρόλο του τουρισμού στην ελληνική οικονομία και παρά και την πολύ μεγάλη σημασία που έχει να διασυνδεθεί η τουριστική δραστηριότητα με την υπόλοιπη οικονομία, όπως λέμε τόσους μήνες, να φύγουμε, δηλαδή, από τη μονοκαλλιέργεια, αλλά να «θωρακίσουμε» το τουριστικό μας προϊόν και κατά συνέπεια την οικονομία μας, το Σχέδιο Ανάκαμψης της Κυβέρνησης δεν λαμβάνει υπόψη, ούτε τις δραστικές αλλαγές που χρειάζονται, ούτε και τη συζήτηση που διεξάγεται διεθνώς, προκειμένου να επικαιροποιηθεί η τουριστική και αναπτυξιακή πολιτική στην Ελλάδα, να προσαρμοστεί, μάλλον.

Κυρίως, όμως, δεν ανταποκρίνεται, κατά τη γνώμη μας, ούτε καν στις ανάγκες που δημιούργησε η κρίση στον τομέα του τουρισμού. Δεν έχει σαφή στόχευση για έναν κλάδο που αντιστοιχεί σε ένα πάρα πολύ μεγάλο κομμάτι του ΑΕΠ της χώρας, ενώ μέσα στα έργα που παρουσιάστηκαν, δεν είδαμε κανέναν, απολύτως, σχεδιασμό για τη «θωράκιση» του τουρισμού, ώστε να μπορέσει να αποτελέσει αναπτυξιακό «εργαλείο». Φαίνεται να εντάσσεται, κατά τη γνώμη μας, σε ένα πλαίσιο business as usual, που ενισχύει συγκεκριμένα ιδιωτικά μεγάλα συμφέροντα, αλλά δεν αποτελεί ένα πλαίσιο στήριξης σε έναν κλάδο που έχει χάσει, περίπου, 70% της αγοράς.

Άρα, και από άποψη ποιότητας και από άποψη ποσότητας, οι δράσεις είναι, κατά το επιεικέστερο, ανεπαρκείς. Είναι ανεπαρκείς, για να βοηθήσουν τον κλάδο να επιβιώσει, για να ανακάμψει από την πανδημία. Ακόμη χειρότερο είναι, ότι είναι και αποσπασματικές. Δεν συνδέονται μεταξύ τους και αυτό αναδεικνύει μία έλλειψη μιας ολοκληρωμένης στρατηγικής για τον κλάδο, η οποία υπήρχε για δεκαετίες και σήμερα έρχεται με ακόμη μεγαλύτερη ένταση ως πρόταση, όμως, η έλλειψη στρατηγικής και αυτό είναι το τρομακτικό.

Το Σχέδιο Ανάκαμψης θα έπρεπε να είναι «εργαλείο» εφαρμογής μιας στρατηγικής που στοχεύει στη βιωσιμότητα, στην ανθεκτικότητα, αλλά και στην ανταγωνιστικότητα του κλάδου και του τουριστικού μας προϊόντος. Είναι ελάχιστα τα κονδύλια που θα διατεθούν, αμιγώς, για τον τουρισμό. Είναι της τάξης των 372 εκατομμυρίων ευρώ, 0,65%, περίπου, του σχεδίου, όταν ο Επίτροπος Εσωτερικής Αγοράς, ο κ. Μπρετόν, είχε δηλώσει κάποιους μήνες πριν, πως το 20% του Σχεδίου Ανάκαμψης της Ε.Ε. θα κατευθυνθεί στον τουρισμό. Τα ποσά, λοιπόν, που προβλέπονται, για να είμαστε ειλικρινείς, είναι, οφθαλμοφανώς, δυσανάλογα με τη συμβολή του ελληνικού τουρισμού στην εθνική μας οικονομία.

Και είναι, ακριβώς, ο τουρισμός, που όχι μόνο ως κλάδος, αλλά ως οικοσύστημα δραστηριοτήτων που περιλαμβάνει μία σειρά από επιμέρους κλάδους, την εστίαση, τις μεταφορές, την ψυχαγωγία, που δέχτηκε ένα τόσο τρομακτικό πλήγμα. Το ισχυρότερο στην παγκόσμια ιστορία ήταν το πλήγμα από την πανδημία. Παρά την ευαλωτότητά του, όμως, αυτή, διατηρεί και μία, ιδιαίτερα, σημαντική θέση στο υφιστάμενο αναπτυξιακό πρότυπο της χώρας.

Άρα, λοιπόν, εμείς ζητούμε να χρηματοδοτηθεί γενναία από το Ταμείο Ανάκαμψης με την ένταξη ενός συνόλου διακριτών δράσεων, όχι μόνο οριζόντιων που θα το διατηρήσουν, αλλά που θα βελτιώσουν και την ανταγωνιστικότητά του, η οποία, για να είμαστε ειλικρινείς, αυτή την περίοδο κινδυνεύει. Χρειαζόμαστε, λοιπόν, προσφορά μιας βιώσιμης, μίας υψηλού επιπέδου τουριστικής εμπειρίας.

Θα μπορούσε το Ταμείο Ανάκαμψης να είναι «εφαλτήριο» για την επιβίωση, για την ανάπτυξη του κλάδου, για τη μετάβαση στην επόμενη μέρα, τη λεγόμενη επόμενη μέρα. Η κυβερνητική σας πρόταση, όμως, κύριε Υπουργέ, αποτυγχάνει σε αυτούς τους στόχους. Οδηγεί, πολύ φοβάμαι, τη χώρα σε μία ακόμη χαμένη ευκαιρία.

 Κλείνω με ένα σχόλιο, σχετικά με την ισόρροπη ανάκαμψη της χώρας. Είναι χαρακτηριστικό, ότι προς το παρόν -και φαντάζομαι και προς το μέλλον- κατά την πάγια συνήθειά σας θα απουσιάζει η Βόρεια Ελλάδα, η δε Θεσσαλονίκη αγνοείται. Όπως αγνοείται από τον σχεδιασμό για την αντιμετώπιση της πανδημίας. Μονίμως, όμως, είναι αντιμέτωπη με αδικίες, ενώ αγνοείται και από τα μεγάλα έργα.

Και εδώ έχετε μία παρακαταθήκη που σας άφησε η Κυβέρνηση του Αλέξη Τσίπρα με ένα «πλέγμα» παρεμβάσεων σε όλα τα επίπεδα της πολιτικής ζωής για δυναμική επανατοποθέτηση της πόλης στην περιοχή, αλλά και στον διεθνή χάρτη, σαν έναν κόμβο οικονομικής ανάπτυξης, έναν κόμβο καινοτομίας. Όμως, τα έχετε ξεχάσει. Από τη σιδηροδρομική Εγνατία, από τα στρατόπεδα και το Εμπορευματικό Κέντρο, από το Μουσείο Ολοκαυτώματος και το Τεχνολογικό Πάρκο. «Αχνοφαίνεται», λοιπόν, μία στήριξη που έχει γίνει «καραμέλα» από τα κυβερνητικά χείλη σε κάθε πρόβλημα που αντιμετωπίζει ο πολίτης της Βόρειας Ελλάδας, από την επιβίωσή του την οικονομική έως και την ασφάλειά του, αλλά δεν βλέπουμε κανένα σχέδιο, στην πραγματικότητα.

Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Προεδρεύων των Επιτροπών):** Τον λόγο έχει ο κ. Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:**  Κυρίες και κύριοι συνάδελφοι, το Ταμείο Ανάκαμψης είναι μία ιστορική ευκαιρία για την ευρωπαϊκή κοινότητα, μία «ρήξη» με τις πρακτικές και τα «εργαλεία» άσκησης πολιτικής που εφάρμοσε η Ένωση μέχρι σήμερα και, υπό συνθήκες, ένα έναυσμα, ώστε στο μέλλον να αλλάξει και η ίδια η «αρχιτεκτονική» της Ευρώπης.

 Στη σημερινή Επιτροπή καλούμαστε να συζητήσουμε, όχι αν φέρατε χρήματα στη χώρα μας. Εξάλλου, δεν τα φέρατε εσείς. Η διαπραγματευτική στάση των μεσογειακών χωρών, της Ισπανίας και κυρίως της Ιταλίας, κάλυψε τη δική σας αβελτηρία. Γι’ αυτό και αυτές οι χώρες σήμερα λαμβάνουν μεγαλύτερες ενισχύσεις, σε σχέση πάντα με τον πληθυσμό και την Ελλάδα. Σήμερα, κρίνεστε για τον τρόπο που επιλέγετε να αξιοποιήσετε αυτή την ιστορική ευκαιρία.

Επιτρέψτε μου, λοιπόν, να θέσω επτά συγκεκριμένα ερωτήματα, ελπίζοντας, ότι οι κύριοι Υπουργοί θα έχουν την καλοσύνη να απαντήσουν σε αυτά.

Πρώτο ερώτημα, ποιος, ακριβώς, είναι ο μηχανισμός εποπτείας και η λειτουργία του σημερινού σας Σχεδίου; Το κείμενο που καταθέσαμε τεχνηέντως παρουσιάζει τα πάντα ως δράσεις. Ο προσεκτικός, όμως, αναγνώστης παρατηρεί, ότι κάποιες δράσεις συνοδεύονται με μεγάλα χρηματοδοτικά ποσά, ενώ άλλες έχουν μηδενικό κόστος, καθώς αποτελούν διαρθρωτικές μεταρρυθμίσεις. Τα καταστατικά κείμενα της Επιτροπής προσδιορίζουν με σαφήνεια, ότι το «ξεκλείδωμα» συγκεκριμένων ποσών προϋποθέτει την εφαρμογή συγκεκριμένων μεταρρυθμίσεων, συσχέτιση που εσείς συνειδητά αποκρύπτετε στο κείμενο που καταθέσατε στην ελληνική Βουλή. Αν, λοιπόν, μία από τις μεταρρυθμίσεις που περιλαμβάνεται στο Σχέδιο σας δεν υλοποιηθεί, τι, ακριβώς, θα συμβεί και ποιος μηχανισμός είναι αυτός που θα καταγράψει τη μη συμμόρφωση της χώρας μας με αυτή;

Ερώτηση δεύτερη. Η φόρμουλα υπολογισμού των ενισχύσεων και των δανείων, που δικαιούταν η κάθε χώρα, συνυπολόγιζε το ακαθάριστο εθνικό της προϊόν, τη «συρρίκνωσή» του, εν μέσω πανδημίας και φυσικά την ανεργία. Το Ταμείο Ανάκαμψης είναι, λοιπόν, ένα «εργαλείο» επανεκκίνησης της ευρωπαϊκής οικονομίας. Είναι, όμως και ένα «εργαλείο» άρσης των περιφερειακών ανισοτήτων -το ανέφερε και η συνάδελφος η κυρία Νοτοπούλου, προηγουμένως-, όπως, εξάλλου, ήταν πάντοτε και τα ΕΣΠΑ. Αν αυτά ισχύουν σε πανευρωπαϊκό επίπεδο, γιατί δεν αντιμετωπίζεται αυτή η φιλοσοφία και σε εθνικό επίπεδο; Γιατί, δηλαδή, η πρόταση «Ελλάδα 2.0» που φέρνετε σήμερα στη Βουλή δεν έχει καμία μέριμνα για την άρση των περιφερειακών ανισοτήτων στη χώρα μας;

Ερώτηση τρίτη. Η πρότασή σας προβλέπει, ότι σε βάθος εξαετίας θα δημιουργηθούν 180.000 νέες θέσεις εργασίας. Η πρόβλεψη αυτή φαντάζει και μεγάλη, αλλά και μικρή, ταυτόχρονα. Μεγάλη, καθώς δεν είναι σαφές από πού τεκμηριώνεται και μικρή, όταν συγκριθεί με το πάνω από ένα εκατομμύριο ανέργους που έχει η χώρα μας.

Προς χάριν της συζήτησης, όμως, αξίζει να διερωτηθούμε, ποια ήταν η συνεισφορά των προηγουμένων μεγάλων «πακέτων» χρηματοδοτικής ενίσχυσης της Κοινότητας προς τη χώρα μας στην απασχόληση και πόσα χρήματα αντιστοιχούσαν σε κάθε νέα θέση εργασίας; Τα Μεσογειακά Προγράμματα, αν θυμούνται οι παλαιότεροι, τα ΚΠΣ, τα ΕΣΠΑ, πόσες νέες θέσεις εργασίας δημιούργησαν και τι ποσά αντιστοιχούσαν σε νέες θέσεις;

 Τέταρτη ερώτηση. Η Κυβέρνηση πανηγυρίζει σήμερα για 30 δις που έφερε στη χώρα και μετά παρουσιάζει ένα Σχέδιο για κατανομή, μόλις, των 18. Με τα άλλα 12 δις τι γίνεται; Η λογική, με την οποία θα διανεμηθούν αυτά τα δάνεια, υπάγεται σε κάποιον αναπτυξιακό σχεδιασμό ή κάποια όρια και κυρίως κάποιους περιορισμούς; Αφορά κάποια υποκείμενα από άλλα; Αφορά κλάδους που κρίνετε, ότι έχουν μέλλον στην ελληνική οικονομία ή μήπως πρόκειται, αποκλειστικά και μόνο, στον τραπεζικό τομέα να επιλέξει τους προτιμητέους χρεωστές του και ο ελληνικός λαός δεν δικαιούται, δυστυχώς, να ενημερωθεί γι’ αυτό;

Ερώτηση Πέμπτη. Το Ταμείο Ανάκαμψης, χαιρετίστηκε στην Ελλάδα ως μία ευκαιρία για τον παραγωγικό μετασχηματισμό της ελληνικής οικονομίας και την υπέρβαση της αποδεδειγμένης μονοκαλλιέργειας στον τουρισμό. Θα περιμέναμε, ότι υπήρχε μία ισχυρή μέριμνα στην ελληνική πρόταση για την ενίσχυση της μεταποίησης. Διαβάζουμε, λοιπόν, ότι όλες οι προβλεπόμενες ενισχύσεις για την περιβαλλοντική αναβάθμιση της ελληνικής μεταποίησης είναι 300 εκατομμύρια, μαζί με τις επεμβάσεις στην ελληνική ναυτιλία. Ποια είναι η μέριμνα σας, λοιπόν, για την ελληνική βιομηχανία και ποια είναι η μέριμνά σας συγκεκριμένα για τη νέα «πράσινη» βιομηχανία, όταν έχετε καταθέσει, πριν από δύο βδομάδες, το τροποποιημένο Εθνικό Σχέδιο για την Κυκλική Οικονομία και από τις δράσεις της δεν βλέπουμε τίποτα, απολύτως, στο «Ελλάδα 2.0;»

Ερώτηση έκτη. Μικρομεσαίες επιχειρήσεις. Θα ήθελα, σας παρακαλώ, να μου πείτε μία φράση, μόλις μία ζητώ, όχι παραπάνω, στις 200 σελίδες που να συμπεριλαμβάνει bad bank μικρομεσαίες επιχειρήσεις. Παρακαλώ, μόνο μία αν είναι εφικτό.

Ερώτηση έβδομη. Η Ευρώπη έδωσε μία κατεύθυνση για «πράσινη» μετάβαση των ευρωπαϊκών οικονομιών. Εσείς ακούσατε «πράσινη» μετάβαση και από αυτό καταλάβατε μόνο την ενεργειακή πρόταση. Καμία μέριμνα για τις προστατευόμενες περιοχές, καμία μέριμνα για τη βιοποικιλότητα, καμία μέριμνα για τις περιοχές NATURA. Ακόμη και η μέριμνα της Επιτροπής Πισσαρίδη για ενίσχυση του Σώματος Επιθεώρησης Περιβάλλοντος, απουσιάζει από τις προτάσεις σας. Αυτό είναι απορίας άξιο.

Τέλος, ο μεγάλος «ασθενής» της ελληνικής πρότασης για το Ταμείο Ανάκαμψης είναι το κοινωνικό κράτος. Δεν θα αναφερθώ αναλυτικά, καθώς αναφέρθηκαν, με επάρκεια, προηγουμένως άλλες και άλλοι συνάδελφοί μου. Εκεί, εξάλλου, δεν έχουμε απορίες. Δυστυχώς, έχουμε μόνο βεβαιότητες. Οι άνεργοι θα σιτιστούν από τα ΚΕΚ, οι φοιτητές θα σπουδάσουν με ψηφιοποιήσεις εκπαιδευτικού υλικού ύψους μισού δις και οι ασθενείς θα ιαθούν από μόνοι τους.

Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Προεδρεύων των Επιτροπών):** Τον λόγο έχει ο κ. Σκυλακάκης.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Δεν θα απαντήσω σε όλες τις ερωτήσεις, γιατί θα το κάνω στο τέλος αυτό, στη δευτερολογία. Απλώς, να επισημάνω κάποια στοιχεία που αναφέρονται στο Σχέδιο Ανάκαμψης. Στη σελίδα με το ποιοι επωφελούνται, κατά κεφαλήν, από τις επιδοτήσεις του Ταμείου Ανάκαμψης, αναφέρεται, ότι η Ελλάδα έχει τη μεγαλύτερη επιδότηση από κάθε άλλη ευρωπαϊκή χώρα. Αυτό φαίνεται, ότι δεν αρέσει στον αξιότιμο Βουλευτή της Αξιωματικής Αντιπολίτευσης και δεν τον καταγράφει στη μνήμη του, παρά το γεγονός, ότι έχει λεχθεί, ξανά και ξανά. Επιπλέον, μάς λέει, ότι τα χρήματα ήρθαν εξαιτίας της Ισπανίας και της Ιταλίας. Το ερώτημα είναι τόσο γαλαντόμοι είναι οι φίλοι μας οι Ισπανοί και οι φίλοι μας οι Ιταλοί, ώστε να εξασφάλισαν αυτοί, ότι η Ελλάδα παίρνει τα περισσότερα χρήματα από κάθε άλλη χώρα στην Ευρώπη; Αναρωτιέμαι.

**ΑΘΑΝΑΣΙΟΣ ΚΑΒΒΑΔΑΣ (Προεδρεύων των Επιτροπών):** Τον λόγο έχει ο κ. Συρμαλένιος.

**ΝΙΚΟΛΑΟΣ ΣΥΡΜΑΛΕΝΙΟΣ:** Καλησπέρα σε όλους. Σας ευχαριστώ, κύριε Πρόεδρε. Θέλω να πω, καταρχήν, ότι η συζήτηση για το Ταμείο Ανάκαμψης ανέδειξε, ευτυχώς, για πρώτη φορά, την κοινή πολιτική που ακολούθησε η Ε.Ε. σε αυτές τις κρίσιμες στιγμές της πανδημίας για έναν κοινό δανεισμό, με βάση τον οποίο χρηματοδοτείται το Ταμείο Ανάκαμψης, κάτι που αποδεικνύει, ότι στις μεγάλες κρίσεις της ανθρωπότητας και στις μεγάλες κρίσεις της Ευρώπης μόνο μία γενναία δημόσια παρέμβαση μπορεί να διασώσει, ότι μπορεί να διασωθεί. Επίσης, από το γεγονός, ότι σήμερα έχουν ανασταλεί όλες οι δημοσιονομικές δεσμεύσεις και οι περιορισμοί, αυτό αποδεικνύει, ποια είναι η πορεία που θα πρέπει, επιτέλους, να χαράξει η Ε.Ε., αν θέλουμε να γίνει η Ε.Ε. της σύγκλισης και της κοινωνικής συνοχής.

Η ανύπαρκτη διαδικασία διαβούλευσης που ακολούθησε η Κυβέρνηση για το Ταμείο Ανάκαμψης, διαδικασία ανύπαρκτη προς την ελληνική κοινωνία και προς τους φορείς, είναι μία επιλογή παράκαμψης της ελληνικής κοινωνίας και των φορέων που την εκπροσωπούν. Η επιλογή αυτή σηματοδοτεί την, εκ διαμέτρου, αντίθετη επιλογή που επέλεξε η Κυβέρνηση του ΣΥΡΙΖΑ, που μέσα από μία διαδικασία διαβούλευσης με εκατοντάδες κοινωνικούς φορείς σε όλη την Ελλάδα, προχώρησε στη διοργάνωση δεκατεσσάρων περιφερειακών συνεδρίων και διαμόρφωσε έτσι τους άξονες της αναπτυξιακής μας στρατηγικής.

 Οι τέσσερις «πυλώνες» και τα 170 έργα, που παρουσιάζει σήμερα η Κυβέρνηση, μέσω του συνοπτικού αυτού Σχεδίου Ανάκαμψης και όχι του ολοκληρωμένου, δεν μπορούν να κρύψουν τις νεοφιλελεύθερες επιλογές που προωθεί με ιδεολογικό «μανδύα» την Έκθεση Πισσαρίδη, αφού όλες οι επιλογές της υποτάσσονται στις αγορές και στην εξυπηρέτηση των μεγάλων ιδιωτικών συμφερόντων. Κάτω από τους, φαινομενικά, ουδέτερους τίτλους των τεσσάρων κύριων «πυλώνων», «πράσινη» μετάβαση, ψηφιακός μετασχηματισμός, κοινωνική συνοχή, ιδιωτικοποιήσεις κρύβονται, σκληρά, ταξικές πολιτικές υπέρ των ισχυρών.

 Πιο συγκεκριμένα, στον πρώτο «πυλώνα» και στην «πράσινη» μετάβαση, που είναι ο κρίσιμος «πυλώνας» για την αντιμετώπιση της κλιματικής κρίσης, η Κυβέρνηση αναθέτει τα πάντα στις αγορές και στον ιδιωτικό τομέα και ιδιαίτερα στις μεγάλες εταιρείες του ενεργειακού χώρου. Σε αντίθεση με τη δική μας προγραμματική πρόταση, όπου το 50% των ενεργειακών επενδύσεων θα ανατεθούν στη δημόσια και κοινωνική οικονομία, στα νοικοκυριά, στις ενεργειακές κοινότητες, στην Τοπική Αυτοδιοίκηση, σε τοπικούς επιχειρηματίες και λοιπά. Στα πλαίσια, βεβαίως, ενός επεξεργασμένου χωροταξικού σχεδιασμού.

 Σε ότι αφορά, στον δεύτερο «πυλώνα» τον ψηφιακό μετασχηματισμό του Κράτους, της Διοίκησης των επιχειρήσεων, προφανώς, η απλοποίηση των διαδικασιών και η συνακόλουθη ταχύτητα διεκπεραίωσης των αποφάσεων, αποτελεί ένα πάρα πολύ σημαντικό έργο. Έργο, όμως, που δείχνει τη συνέχεια του Κράτους, μιας και πολλά από αυτά, ήδη, είχαν δρομολογηθεί από την Κυβέρνηση του ΣΥΡΙΖΑ. Το ζήτημα είναι ποιος «καρπώνεται», κυρίως, το όφελος της αξιοποίησης των νέων τεχνολογιών, στα πλαίσια της τέταρτης βιομηχανικής επανάστασης.

Σε αυτό το σημείο, θα απομονώσω χαρακτηριστικά τον ψηφιακό μετασχηματισμό, παραδείγματος χάρη, των ΕΛΤΑ, όπου με ορίζοντα εξαετίας 2021-2027, τίθεται ο στόχος της αναβάθμισης, αυτοματοποίησης, παροχής ψηφιακών υπηρεσιών προς τους πολίτες και λοιπά. Την ίδια ώρα, και πριν καν προχωρήσει ο μετασχηματισμός αυτός, κλείνουν σε όλη την Ελλάδα, και μάλιστα σε απομακρυσμένα χωριά και νησιά, εκατοντάδες καταστήματα. Θα σας αναφέρω χαρακτηριστικά την Ανάφη, όπου το εκεί υποκατάστημα αποτελεί τη μοναδική εταιρεία ταχυμεταφορών, καθώς, επίσης, εκπροσωπεί μέσα από το υποκατάστημα των ΕΛΤΑ και την Eurobank. Αυτό συμβαίνει, βεβαίως, σε πάρα πολλά νησιά και σε πάρα πολλές περιοχές.

 Στον τρίτο «πυλώνα» είναι εντυπωσιακό καταρχήν, ότι μέσα στην επόμενη εξαετία, προβλέπεται αύξηση θέσεων εργασίας, μόνο κατά 180.000 θέσεις, την ώρα που αυτή τη στιγμή έχουμε, ήδη, 1.130.000 ανέργους και οι προβλέψεις για τη μετάβαση από την πανδημία στην κανονικότητα είναι ζοφερές. Όσα ωραία κι αν ακούγονται για ενεργητικές πολιτικής απασχόλησης, για αύξηση των θέσεων εργασίας και λοιπά, «προσκρούουν» στην υφιστάμενη πολιτική και σε αυτή που επίκειται από την Κυβέρνηση της ΝΔ για απορρύθμιση των εργασιακών σχέσεων περαιτέρω, για υπονόμευση των συλλογικών συμβάσεων, για «μπλοκάρισμα» της αύξησης του κατώτατου μισθού και ό,τι έχουμε να δούμε με το επικείμενο νομοσχέδιο που, όπως φαίνεται, θα κατατεθεί και θα συζητηθεί τον Μάιο.

Η δε αναβάθμιση της επαγγελματικής εκπαίδευσης, είδαμε πως εφαρμόστηκε από την Κυβέρνηση της ΝΔ, αφού από τις πρώτες της ενέργειες κατήργησε τα διετή τμήματα εξειδίκευσης στα Ανώτατα Εκπαιδευτικά Ιδρύματα για τους αποφοίτους των ΕΠΑΛ.

 Σε ότι αφορά στην υγεία προβλέπεται 1,5 δις σε έξι χρόνια, όταν και μόνο στον προϋπολογισμό του 2021 οι δαπάνες ανέρχονται σε 4.257.000 εκατομμύρια. Βεβαίως, όλα αυτά ειπώθηκαν και από τον Ανδρέα Ξανθό, αλλά και από άλλους συναδέλφους. Δεν υπάρχει επέκταση των δομών υγείας, ούτε στην πρωτοβάθμια, ούτε, συνολικά, στο Εθνικό Σύστημα Υγείας, παρά μόνο αναδιαρθρώσεις και ψηφιακές αποφάσεις.

Η πιο -επιτρέψτε μου τον όρο- αστεία μεταρρύθμιση, είναι η ενίσχυση της Εθνικής Υπηρεσίας κατά της Διαφθοράς με το αστρονομικό ποσό των 8 εκατ. ευρώ για μία εξαετία. Θα έλεγα ότι είναι κάτι, χωρίς σχόλιο, και δεν θα ήθελα να επεκταθώ, όπως, επίσης, και το σχέδιο αποκατάστασης του στόλου της επιβατηγού ναυτιλίας και η μείωση του «αποτυπώματος» του διοξειδίου του άνθρακα με ένα εκατ. ευρώ.

Στον τέταρτο «πυλώνα» των ιδιωτικών επενδύσεων με τον «μανδύα» των ΣΔΙΤ, συνεργασίας δημόσιου και ιδιωτικού τομέα, παραδίδονται δημόσιες υποδομές, όπως οδοποιία, αρδευτικά έργα, τουριστικοί λιμένες, ιαματικές πηγές, ακόμη και η προσβασιμότητα στις παραλίες, στα μεγάλα ιδιωτικά συμφέροντα, σε βάρος του περιβάλλοντος, σε βάρος του δημοσίου συμφέροντος και του κοινωνικού οφέλους.

Τέλος, έχουμε έλλειψη εξειδίκευσης σε περιφερειακό επίπεδο και το έχουν επισημάνει και άλλοι συνάδελφοι. Δεν ξέρουμε τι θα γίνει ακριβώς και ποια είναι η κατανομή αυτών των κονδυλίων στην Περιφέρεια, καθώς, επίσης, και στις επιμέρους κλαδικές πολιτικές.

Η δε χορήγηση των δανείων μέσω των συστημικών τραπεζών, ουσιαστικά, αποκλειστικά, από τα 12,5 δισεκατομμύρια ευρώ η Αναπτυξιακή Τράπεζα θα διαχειριστεί μόνο 500 εκατομμύρια. Καταλαβαίνουμε, παρά τα όσα λέει ο κ. Σκυλακάκης, και αν είναι 1,5 δις € ακόμη, αυτό που άκουσα ότι απευθύνεται στις μικρομεσαίες επιχειρήσεις, πάλι είναι «σταγόνα στον ωκεανό», σε σχέση με το συνολικό κονδύλι, το οποίο θα διατεθεί μέχρι το 2026.

Ο δημόσιος τομέας, λοιπόν, είναι χωρίς διακριτό στρατηγικό ρόλο. Όλα ανατίθενται στους μεγάλους ιδιωτικούς «παίκτες» της εγχώριας και της διεθνούς αγοράς και η Ν.Δ. με αυτή την απόφασή της, χωρίς διάλογο με τους πολίτες, με τους κοινωνικούς φορείς και συνολικά με την κοινωνία, δεσμεύει τις επόμενες κυβερνήσεις, μέχρι μία περίοδο που, πλέον, δεν θα είναι Κυβέρνηση.

Τέλος, ελάχιστα ποσά «σκόρπια» και όχι ιεραρχημένα απευθύνονται στη νησιωτικότητα. Δεν υπάρχουν, πραγματικά, συγκεκριμένες πολιτικές, οι οποίες να απευθύνονται στη νησιωτικότητα, σε αυτό που λέμε άρση των ανισοτήτων μεταξύ της ηπειρωτικής χώρας και των νησιών μας που είναι και συνταγματική επιταγή.

Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Προεδρεύων των Επιτροπών):** Τον λόγο έχει ο κ. Ιλχάν Αχμέτ.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε. Κυρίες και κύριοι συνάδελφοι, η δεκαετής οικονομική κρίση, σε συνδυασμό με την πανδημία του κορονοϊού, μάς επιβάλλουν να «τρέξουμε» με άλλους ρυθμούς, επιβάλλουν κοινωνικές και πολιτικές συναινέσεις για ένα εθνικό σχέδιο - «οδικό χάρτη» προς την ψηφιακή εποχή. Χρειαζόμαστε, δηλαδή, μία αλλαγή οικονομικού παραδείγματος, έναν «οδικό χάρτη» επιβίωσης για την οικονομία και τους θεσμούς με τη μεγαλύτερη δυνατή νομιμοποίησή του, τόσο από την κοινωνία, όσο και από τη Βουλή.

Αυτό θα έπρεπε να συζητήσουμε σήμερα. Αντ’ αυτού, όμως, η Κυβέρνηση μάς έχει απογοητεύσει. Και μας έχει απογοητεύσει, γιατί αυτό που συζητούμε σήμερα δεν είναι το ολοκληρωμένο σχέδιο, αλλά είναι μια «περίληψη».

Τι εξυπηρετεί αυτή η επιλεκτική παρουσίαση, αυτή η περίληψη; Βλέπουμε και διαπιστώνουμε μία προσχηματική διαβούλευση, έναν προσχηματικό διάλογο και μεγαλοπρεπείς ανακοινώσεις από πλευράς της Κυβέρνησης που, στην πραγματικότητα, επιχειρούν να κρύψουν την αλήθεια για το, δήθεν, «σωτήριο» Εθνικό Σχέδιο. Η αλήθεια είναι, πως, δυστυχώς, μιλάμε για ένα Σχέδιο, χωρίς όραμα κατ’ εμάς, ένα Σχέδιο που κοιτά το παρελθόν και όχι το μέλλον και τις προκλήσεις που φέρνει και που πρέπει ως χώρα να προετοιμαστούμε γι’ αυτές. Εμείς διαπιστώνουμε, ότι αυτό το Σχέδιο περισσότερο «γιγαντώνει» το Κράτος και θα έχουμε ένα πολύ μεγάλο Δημόσιο. Θα εξηγήσω, στη συνέχεια, τι σημαίνει αυτό κατά τη γνώμη μου.

 Πρόκειται, δυστυχώς, για ένα Σχέδιο που έρχεται να «ταΐσει» και να τροφοδοτήσει, αρχικά, την υπάρχουσα παραγωγική δομή και όλες τις «παθογένειες», τις υποκρύπτουσες πελατειακή διαχείριση πόρων από γνωστούς και φίλους. Αν ο στόχος της Κυβέρνησης ήταν η μετάβαση της χώρας σε μία νέα πραγματικότητα, σε ένα νέο παραγωγικό μοντέλο, θα «κυνηγούσατε» τον διάλογο, θα επιμένατε στη διαφάνεια, στη συμμετοχή των πολιτών και θα επιλέγατε μία ανοιχτή συζήτηση στη Βουλή. Αυτό είναι το πρώτο ζητούμενο, στο οποίο έχουμε μεγάλο πρόβλημα.

 Κυρίες και κύριοι συνάδελφοι, η χώρα μας καταλαμβάνει, δυστυχώς, την προτελευταία θέση μεταξύ των μελών της Ευρωπαϊκής Ένωσης στον τομέα της ψηφιακής «ωριμότητας» και του ψηφιακού μετασχηματισμού, με βάση τον σύνθετο δείκτη SEV, Digital Maturity Index, τον, πλέον, περίφημο. Είναι σαφές, πως, για να πετύχουμε την προσδοκώμενη ψηφιακή σύγκλιση, δεν αρκούν τα όσα μας ανάγκασε η πανδημία του κορονοϊού να κάνουμε σε αυτό το πεδίο. Στο Σχέδιο που κρατάμε στα χέρια μας γίνεται εκτενής αναφορά στην ψηφιακή μετάβαση της χώρας και ορθά γίνεται. Όμως, ανησυχούμε, για το πώς θα γίνει αυτή η υλοποίηση όλων αυτών των έργων. Ποιες διαχειριστικές δομές θα «τρέξουν» τα έργα και πώς θα στελεχωθούν αυτές; Έχουμε χρονοδιαγράμματα; Τα έργα που αφορούν στον ψηφιακό μετασχηματισμό του Κράτους, για παράδειγμα, θα εκτελεστούν από το κάθε Υπουργείο ξεχωριστά ή θα επιλεγεί η εύκολη λύση της Κ.Τ.Π. Ανώνυμης Εταιρείας;

Κι’ αυτό δεν το ρωτάμε χωρίς λόγο. Ρωτάμε και επιμένουμε, γιατί, μέχρι σήμερα, έχουμε ακούσει για ένα δωρεάν πρόγραμμα τηλεκπαίδευσης που τελικά, όχι μόνο δεν ήταν δωρεάν, αλλά στοίχισε, περίπου, δύο εκατομμύρια ευρώ, πολύ ακριβότερα και πληρώθηκε στη Cisco μέσω της «Σύζευξις ΙΙ». Έχουμε δει την εταιρεία Palantir Technologies να ανακοινώνει η ίδια τη Σύμβαση που έχει συνάψει με την ελληνική Κυβέρνηση, με αντικείμενο την αντιμετώπιση της Πανδημίας. Έχουμε δει, επίσης, για την αντιμετώπιση των εκτάκτων αναγκών του κορονοϊού και πλήθος απευθείας αναθέσεις από το Υπουργείο Ψηφιακής Διακυβέρνησης. Ρωτάμε, γιατί φοβόμαστε πως θέλετε να συνεχίσετε αυτό το μοντέλο της κατασπατάλησης πόρων με λίγους και «εκλεκτούς», με απευθείας αναθέσεις.

Στον «πυλώνα ΙΙ» τώρα για την ψηφιακή μετάβαση και ως Τομεάρχης του Κινήματος Αλλαγής για την ψηφιακή πολιτική, παρ’ ότι η χώρα μας έχει μείνει «ουραγός», σε σχέση με τις υπόλοιπες ευρωπαϊκές χώρες, δεν γίνεται, δυστυχώς, καμία αναφορά για την υλοποίηση των υποδομών της Εθνικής Υποδομής Γεωχωρικών Πληροφοριών, βάσει της Κοινοτικής Οδηγίας INSPIRE. Ξέρουμε πως τα ελεύθερα γεωχωρικά δεδομένα συμβάλλουν στην αύξηση του ακαθάριστου προϊόντος μιας χώρας.

Για τον ψηφιακό μετασχηματισμό των επιχειρήσεών μας, λέτε πως θα δοθούν, μόλις, 375 εκατομμύρια ευρώ, όταν για τον ψηφιακό μετασχηματισμό του Κράτους, δηλαδή, του Δημοσίου θα διατεθούν 1,3 δισεκατομμύρια ευρώ και άλλα 453 εκατομμύρια ευρώ για τη συνδεσιμότητα με τους πολίτες, επιχειρήσεων και Κράτους. Γιατί υπάρχει μία τέτοια δυσανάλογη συγκέντρωση πόρων για τον ψηφιακό μετασχηματισμό του Κράτους, ενώ η σύνδεση της επιχειρηματικότητας και η εξωστρέφεια των επιχειρήσεων είναι, μόλις, 375 εκατομμύρια; Πώς εξυπηρετεί αυτό το πέρασμα της χώρας και των ελληνικών επιχειρήσεων στην τέταρτη βιομηχανική επανάσταση; Είναι μεγάλο λάθος, η ανταγωνιστικότητα των ελληνικών επιχειρήσεων πληροφορικής να κατευθυνθεί ξανά γύρω από υπηρεσίες μόνο προς τις ανάγκες του δημόσιου τομέα και όχι με γνώμονα τις απαιτήσεις της τέταρτης βιομηχανικής επανάστασης. Αυτές είναι οι επιλογές, χωρίς καμία εξωστρέφεια.

Θα έπρεπε το Εθνικό Σχέδιο να προσανατολίζεται στην προετοιμασία του ιδιωτικού τομέα, στις ανάγκες του ιδιωτικού τομέα. Όμως, φοβάμαι, ότι θα γίνει, ακριβώς, το αντίθετο. Θα σας αναφέρω ένα παράδειγμα και με αυτό θα κλείσω. Πριν καν η Ευρωπαϊκή Επιτροπή εγκρίνει το Εθνικό Σχέδιο, η κοινωνία της πληροφορίας προχωρά σε διαγωνισμό για την παροχή εξειδικευμένων υπηρεσιών συμβουλευτικής υποστήριξης για την οριζόντια εποπτεία και τον συντονισμό έργων και προγραμμάτων που θα χρηματοδοτηθούν από το Ταμείο Ανάκαμψης και την προετοιμασία του Μηχανισμού Διαχείρισης. Πριν οριστικοποιηθεί το φυσικό αντικείμενο διαλέγουμε, δηλαδή, σύμβουλο και πώς θα είναι εξειδικευμένος;

Η εκτιμώμενη αξία της σύμβασης ανέρχεται, περίπου, στο ένα εκατομμύριο ευρώ. Μάλιστα, θα καλυφθεί η δαπάνη από το τεχνικό δελτίο για τη λειτουργία του Κ.Τ.Π. Α.Ε.. Αυτό δείχνει τι είναι το Δημόσιο. Θα πληρώνουν, δηλαδή, το ΕΣΠΑ, για να «απορροφά» με το Ταμείο Ανάκαμψης; Αυτό σας ρωτάμε. Δεν ξέρω αν αυτές είναι οι συνέργειες του ΕΣΠΑ ή του Ταμείου Ανάκαμψης, όπως αναφερθήκατε.

Κυρίες και κύριοι συνάδελφοι, αλλά όλα αυτά εμένα, πάντως, μου δείχνουν, εξαιρετικά, μεγάλη βιασύνη, που δεν μπορεί να αποδοθεί μόνο σε υπερβάλλοντα ζήλο. Φοβάμαι, ότι η χώρα θα «θυσιάσει» και πάλι την αξιοποίηση στον «βωμό» της απορρόφησης. Θα θυσιαστούν όλα αυτά στον «βωμό» της αξιοποίησης. Δυστυχώς, φοβάμαι πώς θα μιλάμε πάλι για μία χαμένη ευκαιρία.

Ευχαριστώ πάρα πολύ.

**ΑΘΑΝΑΣΙΟΣ ΚΑΒΒΑΔΑΣ (Προεδρεύων των Επιτροπών)**: Τον λόγο έχει ο κ. Σκυλακάκης.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών)**: Ένα λεπτό θέλω, κύριε Πρόεδρε, για να μην υπάρχουν παρεξηγήσεις. Ο ψηφιακός μετασχηματισμός, αξιότιμε Βουλευτά του Κινήματος Αλλαγής, φίλε Ιλχάν, σε ό,τι αφορά στα δάνεια περιλαμβάνει, κατ’ ελάχιστο, 20% των δανείων που πρέπει να πάνε στον ψηφιακό μετασχηματισμό. Το 12,7, επί 20%, κάνει 2,5 δις από τα δάνεια που πρέπει να πάνε στον ψηφιακό μετασχηματισμό. Είναι «τρομακτικό» το ποσό. Επίσης, στις δεξιότητες, περίπου, το 40% με 50%, τουλάχιστον, των επενδύσεων στις δεξιότητες, θα πάνε πάλι στον ψηφιακό μετασχηματισμό και αυτά αφορούν, κατά κύριο λόγο, τον ιδιωτικό τομέα.

Οπότε, το ποσό που αναφέρατε στην αρχή, συν αυτά που σας λέω, κάνουν ένα πάρα πολύ μεγάλο ποσό για τον ψηφιακό μετασχηματισμό.

Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Προεδρεύων των Επιτροπών)**: Τον λόγο έχει ο κ. Σαντορινιός.

**ΝΕΚΤΑΡΙΟΣ ΣΑΝΤΟΡΙΝΙΟΣ**: Κυρίες και κύριοι συνάδελφοι, κύριε Υπουργέ, μιας και η συζήτηση, πλέον, έχει εξελιχθεί σε συζήτηση ανάμεσα στον κ. Σκυλακάκη και τους Βουλευτές της Αντιπολίτευσης, θα μπω και εγώ στον «πειρασμό» να πω κάποια πράγματα που άκουσα από τον κ. Σκυλακάκη.

Άκουσα, λοιπόν, όταν αναφερόμαστε εμείς και το ενδιαφέρον μας για τις μικρομεσαίες επιχειρήσεις, να λέει ο κ. Σκυλακάκης, ότι εμείς τις φορολογήσαμε υπέρμετρα και επομένως, ο κόσμος έχει μνήμη και κρίση. Ξέρετε, μάλλον, καταλαβαίνουν στην Κυβέρνηση, ότι, πλέον, οι μικρομεσαίοι τους έχουν «γυρίσει την πλάτη», γιατί αντιλαμβάνονται, ότι καμία σχέση δεν έχουν με τους μικρομεσαίους, αλλά το μόνο που θέλουν να εξυπηρετήσουν είναι τα μεγάλα οικονομικά συμφέροντα.

Θα θυμίσω στον κ. Σκυλακάκη, ότι, όταν εμείς ασκήσαμε αυτή τη φορολογική πολιτική, η οποία, πράγματι, ήταν μία δύσκολη φορολογική πολιτική, το κάναμε για να βγάλουμε τη χώρα από τα μνημόνια που η δική σας παράταξη μας είχε οδηγήσει τη χώρα σε αυτά. Το κάναμε, για να αφήσουμε ένα αποθεματικό, το οποίο είχε η Ν.Δ. και μπορούσε να το διαχειριστεί σε αυτή τη δύσκολη κρίση. Αν δεν υπήρχε το αποθεματικό που άφησε η κοινωνία με την Κυβέρνηση του ΣΥΡΙΖΑ, σήμερα δεν θα μπορούσαν να διαχειριστούν αυτή την κρίση. Επομένως, ναι, ο κόσμος έχει κρίση και θα το αποδείξει πολύ σύντομα.

Ξέρετε, καλό θα ήταν ο κ. Σκυλακάκης, να δει τις επιχειρήσεις που κλείνουν, να δει τους επιχειρηματίες της εστίασης που πουλάνε τα υπάρχοντά τους, για να μπορέσουν να ξεχρεώσουν, να δει τα ξενοδοχεία στην περιοχή μου, αυτή τη στιγμή, που έχουν βγει στο «σφυρί» και τα οποία θα πάψουν να είναι σε ελληνικά «χέρια» και μετά να συζητήσουμε για το πώς στηρίζει, αλλά και πώς θα στηρίξει η Νέα Δημοκρατία και η Κυβέρνηση της Νέας Δημοκρατίας τη μικρομεσαία επιχειρηματικότητα.

Όμως, από την πανδημία, κατά κύριο λόγο, οικονομικά επλήγησαν τα νησιά, γιατί, κυρίως, η οικονομία των νησιών στηρίζεται στον τουρισμό. Εδώ βλέπουμε, ότι δεν υπάρχει κανένα σχέδιο για τη νησιωτικότητα. Πέρα από τα καλώδια της διασύνδεσης, δεν αναφέρονται πουθενά αλλού τα νησιά. Δεν αναφέρονται τα νησιά, δεν αναφέρεται η διασύνδεση με την ακτοπλοΐα, δεν αναφέρονται τα λιμάνια των νησιών.

Βλέπω ένα ποσό που είναι στον άξονα 1.3, σχετικά με την αναβάθμιση της ακτοπλοΐας και τις «πράσινες» τεχνολογίες στην ακτοπλοΐα. Όμως, ξαφνικά, αντιλαμβάνομαι, ότι το μόνο που αναφέρει το συγκεκριμένο μέτρο είναι το να μπουν φίλτρα για τη συγκράτηση του διοξειδίου του άνθρακα. Ξέρετε, έχει προχωρήσει πάρα πολύ η τεχνολογία στην ακτοπλοΐα και στόχος είναι να βάλουμε νέες τεχνολογίες, όπως είναι τα υβριδικά πλοία, όπως είναι τα ηλεκτρικά πλοία και για να υπάρξουν αυτές οι νέες τεχνολογίες πρέπει να υπάρξουν επενδύσεις και στα λιμάνια. Το μόνο που αναφέρεται για τα λιμάνια και για επενδύσεις στα λιμάνια για έξι χρόνια είναι 20 εκατομμύρια, ένα ποσό αστείο, όταν εμείς ως Κυβέρνηση του ΣΥΡΙΖΑ δίναμε από το Πρόγραμμα Δημοσίων Επενδύσεων 12 εκατομμύρια τον χρόνο.

Άρα, λοιπόν, δεν υπάρχει κανένα σχέδιο για τα νησιά, κανένα σχέδιο για την ακτοπλοΐα, κανένα σχέδιο για τα λιμάνια.

Σε ότι αφορά στον τουρισμό, η αναπροσαρμογή του μοντέλου του τουρισμού, ούτως ώστε να γίνει πιο ανθεκτικός, είναι ζητούμενο και αναδείχθηκε μέσα από την πανδημία. Δυστυχώς, βλέπουμε, ότι, επί της ουσίας, δεν υπάρχουν ουσιαστικές προτάσεις προς αυτή την κατεύθυνση, όπως δεν υπάρχουν και ουσιαστικές προτάσεις, για να ενισχυθούν επιχειρήσεις εποχικές, αλλά και οι εποχικοί εργαζόμενοι, οι οποίοι έχουν πληγεί μέσα από την πανδημία. Ταυτόχρονα, βλέπουμε, ότι ακόμη και στον πρωτογενή τομέα το φοβερό σχέδιο της Κυβέρνησης είναι να ιδιωτικοποιηθεί η άρδευση μέσω των ΣΔΙΤ. Από κει και πέρα, δεν υπάρχει κανένα σχέδιο για την ενίσχυση του πρωτογενούς τομέα, τη διασύνδεσή του με τον τουρισμό, αλλά και κανένα σχέδιο για την ενίσχυση των αλιέων, καμία μέριμνα για τη δημιουργία αλιευτικών πεδίων, διότι, αυτή τη στιγμή, υπάρχει τεράστιο πρόβλημα στην αλιεία και οι αλιείς έχουν τεράστιο πρόβλημα και κανένα σχέδιο για την ενίσχυση των παράκτιων αλιέων, που, έτσι κι αλλιώς, η μόνη που ενισχύθηκαν μέσα στην πανδημία δεν ήταν οι παράκτιοι αλιείς, αλλά οι αλιείς της μέσης αλιείας, για να μην μιλήσω για τον θαλάσσιο χωροταξικό σχεδιασμό, ο οποίος περιγράφεται μέσα στο Σχέδιο με το «αστρονομικό» ποσό, προϋπολογισμού μηδέν εκατομμύρια ευρώ. Πάρα πολύ σημαντική θα είναι η ενίσχυση του θαλάσσιου χωροταξικού σχεδιασμού.

Κλείνοντας, ειπώθηκε και από τους άλλους συναδέλφους, ότι δεν υπάρχει καμία αναφορά στην περιφερειακή κατανομή των ποσών και των δράσεων του Σχεδίου Ανάκαμψης. Αυτό νομίζω, ότι είναι σκόπιμο, γιατί, επί της ουσίας, το Ταμείο Ανάκαμψης θα κατευθυνθεί σε πολύ συγκεκριμένα συμφέροντα και όχι στην Περιφέρεια, όχι στις τοπικές κοινωνίες. Επειδή άκουσα και το ότι -σε αυτό έχει δίκιο ο κ. Σκυλακάκης, ότι τα 18 δις θα δημιουργήσουν 180 χιλιάδες θέσεις εργασίας τα επόμενα έξι χρόνια, είναι φοβερό αυτό το νούμερο, αλλά θα είναι αθροιστικό και έχει δίκιο σε αυτό.

Αλήθεια, μήπως σας κάνει κάποια σύνδεση, αν διαιρέσει κανείς τις 180.000 θέσεις εργασίας με τα 18 δις; Μήπως βγαίνει ένα πολύ στρογγυλό νούμερο, μία θέση εργασίας, ανά 100.000 ευρώ; Μήπως, τελικά, δεν είναι πραγματικές θέσεις εργασίας, αλλά είναι υπολογιζόμενες θέσεις εργασίας, όπως πολύ καλά ξέρουμε, όσοι έχουμε ασχοληθεί με τα προγράμματα του ΕΣΠΑ, ότι για κάποιες χιλιάδες ευρώ πρέπει να δείξεις και κάποιες θέσεις εργασίας;

Η πραγματικότητα είναι, ότι, πολύ λίγο, σας ενδιαφέρουν οι θέσεις εργασίας. Η σκληρή πραγματικότητα είναι, ότι όταν σταματήσουν, πλέον, τα προγράμματα αναστολής της εργασίας, η έκρηξη της ανεργίας θα είναι τέτοια που κανένας δεν θα μπορεί να τη διαχειριστεί στη χώρα μας και με τέτοιου είδους προγράμματα, δεν πρόκειται ούτε να ενισχυθεί η εργασία πραγματικά, ούτε, όμως, να ανασχεθεί και η «έκρηξη» της ανεργίας.

Θέλουμε ένα σοβαρό πρόγραμμα, ένα σοβαρό σχέδιο για την ανάκαμψη της χώρας. Δυστυχώς, ένα Σχέδιο, το οποίο δεν συζητήθηκε με κανέναν, δεν μπορεί να είναι σοβαρό.

**ΑΘΑΝΑΣΙΟΣ ΚΑΒΒΑΔΑΣ (Προεδρεύων των Επιτροπών):** Τον λόγο έχει η κυρία Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ**: Σας ευχαριστώ, κύριε Πρόεδρε. Κυρίες και κύριοι συνάδελφοι, κύριε Υπουργέ, η υγειονομική κρίση και η συνακόλουθη και, μερικώς, προδιαγεγραμμένη ύφεση αποκάλυψαν και τα ερωτήματα της επόμενης ημέρας. Το Ταμείο Ανάκαμψης ήρθε ως απάντηση της Ευρωπαϊκής Ένωσης σε αυτό ακριβώς. Κάθε κρίση παράγει ερωτήματα και μπορεί να ζούμε μία πρωτόγνωρη κατάσταση, αλλά η εμπειρία της προηγούμενης δεκαετίας πρέπει ή θα έπρεπε να μας κάνει πιο σοφούς.

Η Κυβέρνηση δεν θέλησε ποτέ να μπει στη συζήτηση για αύξηση των δαπανών σε κρίσιμους τομείς, όπως είναι η υγεία και η παιδεία. Δεν ενδιαφέρεται για διασφάλιση των μισθών και των εισοδημάτων των πολιτών, τα οποία θα διοχετευθούν στην κατανάλωση, ώστε να μείνουν «όρθιες» και οι επιχειρήσεις. Προσπαθεί να προχωρήσει σε μία αναδιάρθρωση της αγοράς.

Αυτή η περίοδος, όμως, αναδεικνύει ερωτήματα για τον τρόπο που αντιλαμβανόμαστε το Κράτος, ως παρέμβαση ύστατης καταφυγής ή ρυθμιστή της αγοράς. Εγείρονται ζητήματα για τον ρόλο του Κράτους στην οικονομία και σε βασικούς «πυλώνες» του κοινωνικού κράτους, όπως της παιδείας, της υγείας και της εργασίας. Εσείς όλο αυτό το διάστημα, κάθε τέτοιο ερώτημα το «πασάρετε» στο Ταμείο Ανάπτυξης.

Στο σημείο αυτό, θέλω να σημειώσω κάτι, μιας και κάνουμε διάλογο με τον κ. Υπουργό, που αφορά στις ανισότητες και την Αριστερά. Κύριε Υπουργέ, έχετε ένα δίκιο και ένα άδικο. Ναι, η σοσιαλδημοκρατία άλλαξε ρότα τα τελευταία τριάντα χρόνια, σχετικά με το μοντέλο δόμησης της κοινωνικής πολιτικής και έστρεψε το ενδιαφέρον της σε ανοικτά συστήματα. Οι θεωρίες τότε υπονοούσαν, ότι αυτού του τύπου τα συστήματα κάνουν το κοινωνικό κράτος βιώσιμο. Προσέξτε τους ορισμούς, είναι οικονομικοί όροι. Βεβαίως, πρέπει να είναι βιώσιμο το κοινωνικό κράτος, αν εξαρτάται πως το εννοούμε κάθε φορά.

Χρειαζόμαστε ένα κοινωνικό κράτος που θα διασφαλίσει την αποεμπορευματοποίηση της εργασίας, να μπορεί να εξασφαλίζει ένα επίπεδο διαβίωσης σε όλους και σε όλες, γιατί στο τέλος της ημέρας ακόμη κι αν η ανάπτυξη «τρέχει» με 7%, όπως λέτε εσείς, και αν αυτό το 7% δεν αναδιανέμει τον πλούτο και τα οφέλη, δεν έχει κανένα, απολύτως, νόημα.

Μπορεί μόνο η ανάπτυξη να εξαλείψει τις ανισότητες στην πρόσβαση στην υγεία ή στην παιδεία; Όχι, δεν μπορεί, γιατί, ακριβώς, δεν έχουμε όλοι τις ίδιες ευκαιρίες σε αυτή τη ζωή, γιατί ο πλούτος που παράγεται δεν ισοκατανέμεται και δεν αποσαφηνίζεται, ότι πιστεύετε κάτι τέτοιο.

Το Ταμείο Ανάκαμψης, λοιπόν, δεν μπορεί να είναι πανάκεια για όλα. Δεν μπορεί να λειτουργήσει ως «πυκνωτής» ανάπτυξης, με τον τρόπο που θέλετε, αν δεν υπάρχει σοβαρό σχέδιο από πίσω, που θα στηρίξει, εξίσου, τις παραγωγικές δυνατότητες της χώρας και της οικονομίας.

Η Κυβέρνηση στον προϋπολογισμό σημείωσε, ότι αναμένει το Ταμείο να συνεισφέρει ένα πρόσθετο 2,1% στο ΑΕΠ του 2021. Ουσιαστικά, προβλέπετε, ότι το 45%, περίπου, της προβλεπόμενης ανάπτυξης θα προέλθει από τους πόρους του Ταμείου Ανάκαμψης. Είναι προφανές, ότι, όταν η ύφεση απλώνεται σε βάθος, πρέπει να παραδεχθείτε, ότι κάτι δεν έγινε σωστά.

Με δεδομένο, ότι οι οικονομικές προεκτάσεις πανδημίας θα γίνουν ορατές σε δεύτερο χρόνο και δεν θα εξανεμιστούν με τη λήξη του υγειονομικού συναγερμού, πρέπει να προβλεφθούν μέτρα, όπως η ενίσχυση της υγείας, η προστασία των εισοδημάτων και η «θωράκιση» της ρευστότητας των επιχειρήσεων. Από εκεί θα εξαρτηθεί και θα κριθεί, τόσο το Ταμείο, όσο και οι στόχοι της Κυβέρνησής σας.

Με την παραπάνω μέτρηση και με αυτό το σκεπτικό, τι περιμένατε για φέτος και πόσο ρεαλιστική και ποσοτικά μετρήσιμη είναι η αύξηση του πραγματικού ΑΕΠ 7%, σε βάθος εξαετίας;

Θα αναφερθώ τώρα και σε κάτι πιο εξειδικευμένο, στον άξονα 4, σχετικά με τις επενδύσεις, τα φορολογικά «εργαλεία» και τη βελτίωση της φορολογικής διοίκησης.

Πρώτον, βλέπουμε πως εγγράφονται δράσεις, που λογικά δεν θα είχαμε διαφωνία, αλλά γνωρίζουμε, ότι υπήρχαν πρακτικά εμπόδια, όσο και διαφωνίες από τους άμεσα ενδιαφερόμενους. Λογικές, θα έλεγα, σε έναν βαθμό.

Δεύτερον, δημιουργεί μεγάλο ερωτηματικό, τι σημαίνει η κοστολόγηση για δύο εκατομμύρια στην κωδικοποίηση της φορολογικής νομοθεσίας.

Τρίτον, ο ψηφιακός μετασχηματισμός των φορολογικών και τελωνειακών αρχών, τι σημαίνει; Ποιες δράσεις και ποιες υπηρεσίες καταλαμβάνει; Περιλαμβάνετε, για παράδειγμα, την ενίσχυση των τελωνείων με ελεγκτικά μέσα, όπως τα μηχανοκίνητα x ray, με βάση το πρόγραμμα που ξεκινήσαμε το 2017; Επί της ουσίας, για την καταπολέμηση της φοροδιαφυγής και του λαθρεμπορίου το τοπίο είναι αρκετά «θολό» και βασίζεται σε, ήδη, τρέχουσες δράσεις και σε γενικόλογες αλλαγές πλαισίου, για άλλη μία φορά.

Τέταρτον, δεν υπάρχει καμία, απολύτως, αναφορά για τη δημόσια περιουσία και τις δράσεις, όπως είναι η ψηφιακή απεικόνιση των αιγιαλών που είχαμε ξεκινήσει εμείς ή οποιαδήποτε ενίσχυση της εν λόγω ελεγκτικής υπηρεσίας. Η αλήθεια είναι, ότι απουσιάζει η κοινωνική και ανταποδοτική πλευρά της φορολογικής διοίκησης, ενώ δεν συνδέεται το σχέδιο καθόλου με την παραγωγική ενίσχυση της εργασίας.

Κλείνοντας, η Κυβέρνηση προχώρησε στο πιο απλό πλαίσιο, καταρτίζοντας σχέδιο που περιλαμβάνει, ήδη, υπάρχουσες δράσεις και τις ενώνει σε ένα ενιαίο κείμενο. Παράλληλα, πρέπει να σημειώσω, ότι με τον τρόπο υλοποίησης του Ταμείου, είναι αβέβαιο, το κατά πόσο τα πολυπόθητα κονδύλια που αναμένει η Κυβέρνηση θα μπορέσουν να κατευθυνθούν προς την πραγματική οικονομία. Δυστυχώς, όμως, επιχειρείτε να μας φέρετε προ τετελεσμένων γεγονότων. Με ποιον διαβουλευτήκατε, για να καταρτιστεί το συγκεκριμένο Σχέδιο; Με τις Περιφέρειες; Με τους Δήμους; Σας το ανέφερε και ο Βουλευτής της Νέας Δημοκρατίας, ο κ. Κέλλας. Στα αντιπλημμυρικά έργα, δεν προβλέπεται ούτε ένα έργο για τη Θεσσαλία. Ακόμη και μετά την αναγκαιότητα από τον «Ιανό». Έχει πληγεί πάρα πολύ η Θεσσαλία.

Έχετε καταλάβει, ότι η διάρκεια του Σχεδίου ξεπερνάει τη συνταγματική θητεία της δικής σας Κυβέρνησης; Πως προσπαθείτε να δεσμεύσετε το Κοινοβούλιο και τα Κόμματα, χωρίς να διαβουλευτείτε; Για εμάς, για να είναι πετυχημένο το Σχέδιο, πρέπει πρώτα να στηρίζει τη συμπερίληψη όλων. Να είναι προσβάσιμες σε όλους και σε όλες οι ωφέλειές του. Δεύτερον, στην κοινωνική αποδοχή και συμμετοχή. Δηλαδή, συμμετοχή, άνευ κοινωνικών αποκλεισμών και διάχυση των οικονομικών οφελών στο σύνολο της κοινωνίας και τρίτον, στη λογική που εμπλέκει τους παραγωγικούς φορείς και θα ενισχύσει, όχι απλά την ανάπτυξη, αλλά θα την επιμερίσει και δίκαια.

Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Προεδρεύων των Επιτροπών):** Τον λόγο έχει ο κ. Αραχωβίτης.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ, κύριε Πρόεδρε. Κύριε Υπουργέ, ένα χαρακτηριστικό της Κυβέρνησής σας είναι, ότι δεν ακούτε ή ότι δεν θέλετε να ακούσετε την κοινωνία. Δεν εξηγείται αλλιώς, γιατί επιμένετε να μην θέσετε σε διαβούλευση τις προτάσεις στη διαμόρφωση τους στην κοινωνία, στους κοινωνικούς φορείς, στους παραγωγικούς φορείς, έτσι ώστε να «μπολιαστείτε» με βελτιώσεις, με νέες απόψεις και αγωνίες.

Εμείς ως ΣΥΡΙΖΑ, κατά καιρούς, έχουμε καταθέσει προτάσεις για το Ταμείο Ανάκαμψης, για το τι χρειάζεται για την υλοποίησή του, για τις στρατηγικές που πρέπει να ακολουθηθούν, για τον επιμερισμό των κονδυλίων, για τις προτεραιότητες. Θα μου πείτε βέβαια, εδώ υπάρχει και μία ιδεολογική διαφορά. Προφανώς, και πώς άλλωστε να μην υπήρχε. Όμως, όταν συζητάμε για ένα Ταμείο που περιλαμβάνει έργα, τα οποία υπερβαίνουν τα όρια μιας κυβερνητικής θητείας, αφενός, και απουσιάζει η κοινωνική συνοχή αφετέρου, χρειάζεται, οπωσδήποτε, να προχωρήσουμε σε μία διαβούλευση. Από την άλλη, θεωρώ, ότι η Αντιπολίτευση, όλοι οι Βουλευτές και φυσικά οι κοινωνικοί φορείς που ζούμε μέσα στην κοινωνία, αφουγκραζόμαστε τις ανάγκες μας, είναι απαραίτητο να εκφραστούμε σε ποια κατεύθυνση θα κινηθεί το Ταμείο Ανάκαμψης. Τι έχει ανάγκη κοινωνία και η χώρα, δηλαδή.

Για όλους τους τομείς σάς μίλησαν και οι συνάδελφοί μου. Εγώ θα εστιάσω περισσότερο στον πρωτογενή τομέα. Να ξεκαθαρίσουμε από την αρχή, για να μην «τρέφουμε» αυταπάτες, ότι αυτά που θα φτάσουν πρακτικά στους παραγωγούς του πρωτογενούς τομέα, άμεσα, είναι ελάχιστα. Άρα λοιπόν, μην τάζει η Κυβέρνησή σας και οι Βουλευτές σας, ότι όλα θα τα λύσει το Ταμείο Ανάκαμψης, για να είμαστε συνεννοημένοι.

Δεύτερον, συνολικά, το πρόγραμμα είναι, ιδιαίτερα, φτωχό για τον πρωτογενή τομέα. Το σύνολό του δεν υπερβαίνει τα 800 εκατομμύρια, όταν εμείς στις προτάσεις που είχαμε καταθέσει μιλούσαμε για, τουλάχιστον, 1.750.000.000 και είναι κοστολογημένα όλα όσα προτείναμε. Είναι, ιδιαίτερα, φτωχό, τόσο στην πρωτογενή παραγωγή, όσο και στην αγροδιατροφή που είναι η κινητήρια δύναμη και στην απασχόληση και στις εξαγωγές και κινητοποιεί μία σειρά από άλλα επαγγέλματα συναφή. Οι εξαγωγές παρουσίασαν ρεκόρ το 2018, το οποίο καταρρίφθηκε το 2019. Υπάρχει μία δυναμική, δηλαδή, στον τομέα. Άρα, καταλαβαίνετε, ότι εδώ χρειάζεται να υπάρξει μία στήριξη, έτσι ώστε αυτή η δυναμική να μην ανακοπεί, όπως απειλείται από την πανδημία.

Ως προς τη διαχείριση των αρδευτικών υδάτων, να πω -γιατί αναφέρθηκε και κάποιος συνάδελφος προηγουμένως- ότι στο Πρόγραμμα Αγροτικής Ανάπτυξης, λίγο πριν λήξει η θητεία μας, λίγο πριν από τις εκλογές του 2019, εντάχθηκαν 31 έργα, με συνολικό προϋπολογισμό 450 εκατομμύρια ευρώ. Αυτά υπογράφηκαν. Εσείς προβλέπετε για τα αρδευτικά, συνολικά, 200 εκατομμύρια, λιγότερα από το μισό ποσό, για να καταλάβουμε και τα μεγέθη, ότι, πραγματικά, το ποσό είναι μικρό. Αυτό το κάνετε, μέσω ΣΔΙΤ, δηλαδή, με τη σύμπραξη του ιδιωτικού τομέα, το οποίο γιατί είναι κακό; Προφανώς, γιατί αυξάνει το κόστος παραγωγής για τον αγρότη, για τον τελικό χρήστη, όταν έχει να κάνει αποσβέσεις στον ιδιώτη που συμμετέχει με τα δικά του κεφάλαια, γιατί, προφανώς, ο ιδιώτης δεν συμμετέχει για να χρηματοδοτήσει τον αγρότη. Συμμετέχει να πάρει τα χρήματά του πίσω με ένα επιτόκιο, ενδεχομένως, καλύτερο από αυτό που θα είχε σε μία άλλη επένδυση. Άρα, λοιπόν, γι’ αυτό τα ΣΔΙΤ μάς βρίσκουν αντίθετους.

Υποδομές στην πρωτογενή παραγωγή χρειάζονται; Χρειάζονται υποδομές. Προτείναμε συγκεκριμένες δράσεις, προτείναμε τον αγροτικό εξηλεκτρισμό, προτείναμε την αγροτική οδοποιία, προτείναμε μία σειρά από άλλες υποδομές, οι οποίες ήρθαν και θα μείνουν εκεί. Ο βασικός τομέας, όμως, στον οποίο χρειάζεται να κατευθυνθούν τα κονδύλια, έτσι ώστε να «θωρακιστεί» η χώρα και η πρωτογενής παραγωγή, είναι στην αντιμετώπιση των επιπτώσεων της κλιματικής αλλαγής. Τόσο η αγροτική παραγωγή, όσο και η αλιευτική δραστηριότητα, αλλά και η κτηνοτροφία, είναι και οι τρεις κλάδοι, οι οποίοι επηρεάζονται άμεσα από την κλιματική αλλαγή. Μην ξεχνάτε, ότι, ήδη, ζούμε τις επιπτώσεις της. Ο Μάρτιος που πέρασε ήταν ένας από τους πιο ψυχρούς και άνυδρους Μαρτίους των τελευταίων χρόνων, με μεγάλες επιπτώσεις στην παραγωγή, κάτι που θα δούμε το επόμενο διάστημα.

Γι’ αυτό σας καλώ και εγώ, όπως και οι συνάδελφοί μου, να θέσετε ξανά το Σχέδιο σε διαβούλευση και να δεχτείτε προτάσεις για την αξιοποίηση του Ταμείου.

Σας ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Προεδρεύων των Επιτροπών)**: Τον λόγο έχει ο κ. Κουρουμπλής.

**ΠΑΝΑΓΙΩΤΗΣ ΚΟΥΡΟΥΜΠΛΗΣ**: Κύριε Πρόεδρε, άκουσα στην κατακλείδα της ομιλίας του τον Υπουργό, τον κ. Σκυλακάκη να ζητάει συνεννόηση. Όμως, η Κυβέρνηση, επιδεικνύοντας, για άλλη μία φορά, αυτόν τον κακό σύμβουλο, που πολλές φορές έχει εξουσία της αυτάρκειας και της αυταρέσκειας, δεν έδωσε τη δυνατότητα στα Κόμματα της Αντιπολίτευσης και στους κοινωνικούς θεσμούς, σε μία τόσο μεγάλη ευκαιρία για τη χώρα, να υπάρξει πραγματική και ειλικρινής διαβούλευση, για να φθάσουμε σε επιλογές που θα δώσουν τη μεγαλύτερη προστιθέμενη αξία, ώστε η χώρα να κερδίσει τον χαμένο χρόνο που τη χωρίζει από πάρα πολλές άλλες χώρες.

Έτσι, σήμερα, συζητούμε ένα Σχέδιο που, σχεδόν, έχει προ αποφασιστεί και που δεν νομίζω, ότι θα δώσει την ευκαιρία σε όλους, με τον τρόπο που εξελίσσεται, ώστε να πουν τις απόψεις τους, για να έχουμε αυτό το αποτέλεσμα. Η Ευρωπαϊκή Ένωση, θετικά, ξεκίνησε αυτή την προσπάθεια για το Πρόγραμμα Ανάκαμψης, αλλά πάλι με τη λογική της μιζέριας.

Όταν η Αμερική, κύριε Πρόεδρε, κυρίες και κύριοι συνάδελφοι, δίνει δύο τρισεκατομμύρια, έχοντας, περίπου, τον μισό πληθυσμό από την Ευρώπη, και έρχεται η Ευρώπη, και επειδή οι μεγάλες δυνάμεις που την αποτελούν, δεν ήθελαν κάτι τέτοιο, όχι μόνο δεν προχώρησε σε ένα πιο γενναίο πρόγραμμα, αλλά, αντίθετα, παρέμεινε και σε ότι αφορά τον προϋπολογισμό της, χωρίς την ανάπτυξη των ιδίων πόρων, για να μπορέσει μία Ευρώπη πολύ πιο ισχυρή, έχοντας φορολογήσει τις χρηματοπιστωτικές συναλλαγές στις μεγάλες ψηφιακές πλατφόρμες -αυτό κάνει ο σημερινός νέος Πρόεδρος των Ηνωμένων Πολιτειών- να συμβάλει στη σύγκλιση των λαών της και όχι στην απόκλιση.

Κύριε Πρόεδρε, με ποιο τραπεζικό σύστημα θα προχωρήσουμε σε μία τέτοια προσπάθεια φιλόδοξη, ακόμη και αν δεχτεί κανείς αυτή την πρόταση της Κυβέρνησης; Σήμερα, αυτή τη στιγμή που μιλούμε, έχουμε μία πραγματικότητα. Έχουν αυξηθεί οι καταθέσεις του ελληνικού λαού στο τραπεζικό σύστημα, το οποίο, για άλλη μία φορά, επιχειρεί να κάνει αυτό που έκανε μία ζωή. Δηλαδή, το 94% αυτών των πόρων πάνε στους λίγους, σε πολύ λίγες επιχειρήσεις και το 6% σε 400.000 -και πλέον- επιχειρήσεις. Αυτό και μόνο δείχνει τη νοοτροπία που διακατέχει το τραπεζικό σύστημα.

Επίσης, θα υπάρξουν δεσμεύσεις, ώστε αυτοί που θα πάρουν τα χρήματα, να έχουν δέσμευση, ανάλογη των χρημάτων που θα πάρουν, για τη δημιουργία θέσεων εργασίας;

Θα έχουν εξασφαλιστεί, κύριε Πρόεδρε, οι απαραίτητες εγγυήσεις, ώστε να μην έχουμε άλλη μία γενιά «θαλασσοδανείων» από τους ημετέρους, όπως είχε γίνει όλα αυτά τα προηγούμενα χρόνια;

Έρχομαι στον πρωτογενή τομέα. Κύριε Πρόεδρε, η πανδημία ανέδειξε κρίσιμα ζητήματα και «σκιερές» πλευρές και της ελληνικής οικονομίας και της ευρωπαϊκής. Η Ευρώπη, συνολικά, απεδείχθη, ότι ήταν ανέτοιμη. Δεν είχε αναλώσιμα προϊόντα και πρώτες ύλες για τη βιομηχανία και τις φαρμακοβιομηχανίες της. Αυτός ο τομέας δεν φαίνεται να πριμοδοτείται, προκειμένου να περιοριστούν αυτά τα ελλείμματα.

Επίσης, ένα άλλο ζήτημα που ανέδειξε η πανδημία έχει να κάνει με τα προϊόντα διατροφής. Δεν συναντώ στο κείμενο των προτάσεων πρωτοβουλίες που, πραγματικά, θα περιορίσουν τις εισαγωγές σε τρόφιμα, σε τομείς που πρέπει η Ελλάδα να επενδύσει, ώστε να περιορίσει τις εξαρτήσεις της σε περιόδους, εξαιρετικά, δύσκολες. Παράλληλα, είναι ένας τομέας που μπορεί, λόγω και της έλλειψης τροφίμων και της μεγάλης ζήτησης, η Ελλάδα να παίξει έναν ρόλο και γιατί διαθέτει ποιοτικά προϊόντα και γιατί θα μπορεί να κάνει καλύτερες εξαγωγές.

Σε ότι αφορά στον τομέα της ψηφιακής τεχνολογίας, είναι και εδώ μία πολύ μεγάλη ευκαιρία και μία μεγάλη πρόκληση, αν, πραγματικά, αξιοποιηθούν, με σωστό τρόπο οι επενδύσεις, για να αποδώσουν το αποτέλεσμα που προσδοκούμε, ώστε να φέρει τη χώρα πιο κοντά στις εξελίξεις των νέων τεχνολογιών.

Όμως, η χρήση των νέων τεχνολογιών, όπως είναι, λόγω της πανδημίας, η επίσπευση της χρήσης τεχνητής νοημοσύνης, θα φέρει πολύ μεγάλες ανακατατάξεις στις εργασιακές σχέσεις και εδώ ακούμε τις περίφημες μεταρρυθμίσεις της Κυβέρνησης. Όταν ακούς για μεταρρυθμίσεις, «τρέμε» εργασιακές σχέσεις και εργασιακά δικαιώματα. Είναι ένα κρίσιμο ζήτημα, για το οποίο πρέπει, συνολικά, να υπάρξει ένας διάλογος και αυτό ήταν ευθύνη της Κυβέρνησης να επιδείξει μία γενναιότητα. Είχε να κερδίσει από έναν τέτοιο διάλογο, γιατί όσοι δεν θα συνηγορούσαν σε έναν διάλογο παραγωγικό, εκείνοι θα ήταν εκτεθειμένοι. Όμως, η Κυβέρνηση εξακολουθεί να έχει μία λογική, όπως είπα, αυταρέσκειας.

Σε ότι αφορά στον τομέα της υγείας, κύριε Πρόεδρε. Μέσα από την πανδημία ο τομέας της υγείας έδειξε σε πάρα πολλές πολιτικές σε όλες τις χώρες, ότι είναι τομέας που πρέπει να έχει χαρακτήρα δημόσιο, γιατί απεδείχθη, ότι οι χώρες που είχαν συστήματα δημόσια μπόρεσαν να αντιμετωπίσουν, σε μεγάλο βαθμό, καλύτερα την κρίση. Η χώρα μας, όμως, έπειτα από σαράντα χρόνια λειτουργίας του Εθνικού Συστήματος Υγείας έχει ανάγκη από έναν διάλογο για τη νέα «αρχιτεκτονική» του. Και εδώ θα μπορούσε η Κυβέρνηση -θα είχε να κερδίσει και πολιτικά, γιατί αυτή είναι η Κυβέρνηση- να ανοίξει έναν διάλογο.

Ακούω για την πρωτοβάθμια φροντίδα 250 εκατομμύρια, δηλαδή, στα έξι χρόνια 40 εκατομμύρια τον χρόνο. Να κάνουν τι, κύριε Πρόεδρε, τα 40 εκατομμύρια για μία πρωτοβάθμια φροντίδα υγείας που θα πρέπει να έχει επίκεντρο την κοινότητα; Μία πρωτοβάθμια φροντίδα υγείας διεπιστημονικού και διατομεακού χαρακτήρα, που μέσα από τη δικτύωση με όλες τις πρωτοβάθμιες πρωτοβουλίες, όπως το Πρόγραμμα «Βοήθεια στο Σπίτι», τους σχολικούς νοσηλευτές και άλλες δραστηριότητες στις δημοτικές υπηρεσίες υγείας, θα μπορούσαμε να «χτίσουμε» ένα σύστημα πρωτοβάθμιας φροντίδας υγείας που θα μπορεί να εξασφαλίζει τον γιατρό στην οικογένεια, δηλαδή, να πάει ο γιατρός στην οικογένεια.

Η πρωτοβάθμια φροντίδα, όπως μέχρι τώρα έχει οριστεί, είναι πρωτοβάθμια φροντίδα διαχείρισης νόσου και θα πρέπει να συμπληρωθεί αυτό το σύστημα με μία παρέμβαση στην κοινότητα. Με έναν τέτοιο τρόπο η Κούβα και άλλες χώρες -και ας μην μας ξενίζει- κατόρθωσαν να αντιμετωπίσουν με πιο αποτελεσματικό και με πολύ λιγότερες οικονομικές επιπτώσεις την πανδημία. Όταν διατηρείς υγιή την κοινωνία, είναι βέβαιο, ότι η κοινωνία αυτή είναι και παραγωγική. Όσα χρήματα και να επενδύσεις σε ένα σύστημα διαχείρισης της νόσου, που είναι σωστό να είναι, εξαιρετικά, πανέτοιμο, θα είναι μία χοάνη, αν δεν έχεις κάνει, προηγουμένως, την προσπάθεια να οργανώσεις την πρόληψη, τον προσυμπτωματικό έλεγχο σε ένα τέτοιο επίπεδο που θα διατηρείς υγιή την κοινωνία.

 Κυρίες και κύριοι συνάδελφοι, υπάρχουν πάρα πολλοί τομείς που θα μπορούσε κανείς μέσα από τον διάλογο να εξασφαλίσει τα καλύτερα δυνατά αποτελέσματα, για να μπορέσει αυτή η ευκαιρία που έχει δοθεί στη χώρα να της δώσει την πορεία μιας ανάπτυξης. Άλλοι μιλούν για 4%, άλλοι μιλούν για 4,5%, άλλοι μιλούν για 5%.

 Το ερώτημα που τίθεται και στην περίπτωση αυτή, κύριε Πρόεδρε, είναι αν το «χαμόγελο» αυτής της ανάπτυξης θα αγγίξει τα χείλη όλων των Ελλήνων ή θα περιοριστεί στα χείλη πολύ λίγων και τους υπόλοιπους θα τους «αγκαλιάσει» το «χαμόγελο» της μοιρολατρίας.

Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Προεδρεύων των Επιτροπών)**: Τον λόγο έχει ο κ. Φόρτωμας.

**ΦΙΛΙΠΠΟΣ ΦΟΡΤΩΜΑΣ**: Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, η Κυβέρνηση της Νέας Δημοκρατίας, παρά τη δύσκολη συγκυρία στην οποία βρίσκεται η χώρα μας, ιδίως τον τελευταίο χρόνο, δεν σταματά να έχει το βλέμμα της στραμμένο προς το μέλλον, κυρίως, προωθώντας μία επενδυτική αναπτυξιακή πολιτική, με στόχο την ανάκαμψη της εθνικής οικονομίας.

Σε αυτόν τον δρόμο κινείται και αυτό το Εθνικό Σχέδιο Ανάκαμψης. Πρόκειται για ένα εμβληματικό σχέδιο, που θα καθορίσει το μέλλον της χώρας, αλλά και για μία ευκαιρία σπουδαία, η οποία θα επαναφέρει την Ελλάδα στη θέση που της αρμόζει, ανάμεσα στις υπόλοιπες ανεπτυγμένες χώρες της Δύσης.

Δεν θα σταθώ στους βασικούς στόχους, καθώς αναλύθηκαν από τους προλαλήσαντες. Όμως, αυτό το Σχέδιο Ανάκαμψης δίνει βάση στις ιδιωτικές και τις δημόσιες επενδύσεις, με σκοπό την ανάκαμψη της οικονομίας, αυξάνοντας, παράλληλα, τις ιδιωτικές και τις δημόσιες επενδύσεις, επιτυγχάνοντας την αύξηση του ΑΕΠ, κατά επτά μονάδες, μέσα στην επόμενη εξαετία.

Κυρίες και κύριοι συνάδελφοι, το Σχέδιο αυτό αφορά συνολικούς διαθέσιμους πόρους από το Ταμείο Ανάκαμψης, οι οποίοι ανέρχονται στα 31 δις, περίπου, ευρώ, ενώ οι συνολικοί επενδυτικοί πόροι θα αξιοποιηθούν και θα φθάσουν, σχεδόν, στα 52 δις ευρώ. Ανάμεσα σε αυτά τα «εργαλεία», τα οποία και θα συνδράμουν, είναι και το νέο ΕΣΠΑ, με προϋπολογισμό κοντά στα επτά δις ευρώ και το οποίο αφορά, κυρίως, στην περιφερειακή ανάπτυξη της χώρας, μιας και ακούσαμε πολλά από τους συναδέλφους της Μείζονος Αντιπολίτευσης.

Συγκεκριμένα, περίπου, το 30% των πόρων του ΕΣΠΑ, για την περίοδο 2021-2027, θα κατευθυνθεί, κυρίως, προς τις Περιφέρειες. Ειδικότερα, για την Περιφέρεια Νοτίου Αιγαίου, την οποία έχω την τιμή, μιας και είμαι από τις Κυκλάδες, να εκπροσωπώ, αλλά και η Περιφέρεια Αττικής, συμπεριλαμβάνονται στις Περιφέρειες σε μετάβαση, για τις οποίες το ποσοστό χρηματοδότησης θα ανέρχεται, σχεδόν, στο 55%. Πέραν, όμως, από το ΕΣΠΑ για το 2021 - 2027, εξίσου, σημαντικό είναι και το Εθνικό Πρόγραμμα Ανάπτυξης.

Τέλος, στην επίτευξη όλου αυτού του Σχεδίου αυτού θα συμβάλλουν και άλλα, εξίσου σημαντικά, εθνικά, αλλά και κοινοτικά προγράμματα, όπως το Πρόγραμμα Δημοσίων Επενδύσεων ΠΔΕ, τα διάφορα προγράμματα αγροτικής ανάπτυξης, μιας και ακούσαμε πολλά από τους συναδέλφους της Μείζονος Αντιπολίτευσης για την απαξίωση, κυρίως, του πρωτογενούς τομέα.

Επίσης, μηχανισμοί, οι οποίοι αφορούν την ενέργεια, τις μεταφορές, αλλά και τις επικοινωνίες, τα έργα του ευρωπαϊκού οικονομικού χώρου. Τέλος, υπάρχουν προγράμματα, τα οποία προωθούν την έρευνα, την καινοτομία και τις επενδύσεις, αλλά και την απασχόληση. Φυσικά, για την ενεργοποίηση αυτής στο ακέραιο, για τα ανωτέρω αυτά «εργαλεία», απαιτείται πλήρης υποστήριξη, αλλά και συνεργασία από όλους τους φορείς της χώρας. Πρώτα από το ίδιο το Κράτος, αλλά και τους θεσμούς και έπειτα και από τις επιχειρήσεις, αλλά και από τους ίδιους τους πολίτες.

Κυρίες και κύριοι συνάδελφοι, ξέρουμε πολύ καλά, ότι, επί διακυβέρνησης ΣΥΡΙΖΑ, οι επενδύσεις στη χώρα μας έμειναν στάσιμες, αφού, κυρίως, «σκόνταφταν» σε διάφορα πολιτικά και κυβερνητικά εμπόδια. Τα έχουμε αναφέρει, πολλάκις, από αυτό εδώ το βήμα. Η πιο τρανή απόδειξη αυτού, όμως, αποτελεί και το γεγονός, ότι η «απορρόφηση» του ΕΣΠΑ 2014-2020, το β΄ τρίμηνο του 2019, επί ΣΥΡΙΖΑ, δηλαδή, ήταν ένα ποσοστό, μόλις, 25,53% σε όρους κοινοτικής συνδρομής, ενώ στο 4ο τρίμηνο του 2020, έφτασε στο 58,61% και αυτή είναι και η μεγάλη μας διαφορά, κυρίες και κύριοι συνάδελφοι της Αντιπολίτευσης.

Σήμερα, η εικόνα της χώρας αλλάζει και η Κυβέρνηση της Νέας Δημοκρατίας κινείται σταθερά σε όλο αυτόν τον δρόμο, ενισχύοντας και την απασχόληση και την καινοτομία και την επιχειρηματικότητα, με σημαντικές μεταρρυθμίσεις στην παιδεία, στη ναυτιλία και στην ενίσχυση της νησιωτικότητας.

Στο σημείο αυτό, θα σταθώ, γιατί ακούσαμε από διάφορους συναδέλφους, κυρίως από νησιωτικές περιοχές, από τη Μείζονα Αντιπολίτευση, ότι κόπτονται για τον όρο αυτό. Νομίζω ότι έχουν γίνει πολλά και σημαντικά από την Κυβέρνηση της Νέας Δημοκρατίας όλα αυτά τα δύο χρόνια. Δεύτερον, μην ξεχνάμε, ότι ήταν αυτοί, οι οποίοι κατήργησαν τους μειωμένους συντελεστές Φ.Π.Α. στην ευρύτερη περιοχή.

Έτσι, λοιπόν, εμείς δίνουμε βαρύτητα και στην επιχειρηματικότητα, αλλά και στην προώθηση των μεγάλων επενδύσεων και στον τομέα της ενέργειας, που είχαν μείνει όλα αυτά τα χρόνια «ανέγγιχτες». Με την προώθηση νομοσχεδίων που εισάγουν καινοτόμες ρυθμίσεις και στον τομέα της υγείας και των υποδομών, αλλά και της ψηφιακής διακυβέρνησης, κυρίες και κύριοι συνάδελφοι, η χώρα προχωρά μπροστά.

Η Κυβέρνηση της Νέας Δημοκρατίας αποδεικνύει κάθε στιγμή, ότι έχει έναν βασικό στόχο, την προώθηση αναπτυξιακών επιλογών, αλλά και πολιτικών, με κύρια προτεραιότητα τον εκμηδενισμό των ανισοτήτων, αλλά και τη δίκαιη και ισόρροπη ανάπτυξη όλης της Περιφέρειας, με γνώμονα την οικονομική και την κοινωνική ενίσχυση, αλλά και την προστασία του περιβάλλοντος και τον μετριασμό των οικονομικών και κοινωνικών επιπτώσεων της οικονομικής κρίσης, αλλά και της πανδημίας.

**ΑΘΑΝΑΣΙΟΣ ΚΑΒΒΑΔΑΣ (Προεδρεύων των Επιτροπών):** Τον λόγο έχει ο κ. Τριανταφυλλίδης.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ευχαριστώ πολύ. Κύριε Υπουργέ, σήμερα η εφημερίδα «ΚΑΘΗΜΕΡΙΝΗ» στην αγγλική της έκδοση γράφει στο editorial, στη γνώμη της, «discouraging uncertainty», δηλαδή, αποθαρρυντική αβεβαιότητα και κλείνει αυτή την ολιγόλογη γνώμη, στην πρώτη σελίδα της «ΚΑΘΗΜΕΡΙΝΗΣ» επαναλαμβάνω, κάνοντας λόγο για την αίσθηση ανασφάλειας και αβεβαιότητας των πολιτών. Τι αθροίζουμε; Απογοήτευση, αβεβαιότητα και ανασφάλεια.

 Κύριε Σκυλακάκη, επειδή ξέρετε πολύ καλά, ότι η οικονομία και η παραγωγή είναι θέμα ψυχολογίας, αντιλαμβάνεστε, ότι σε αυτή την κατάσταση μάς οδηγήσατε εσείς, με, απόλυτα, δική σας ευθύνη, σε τέτοιο σημείο που η φράση που κυκλοφορεί στα στόματα όλων των πολιτών είναι «έχουν χάσει τον έλεγχο». Και ξέρετε αυτός είναι ο πιο δυσάρεστος «δρομοδείκτης», για να εμπεδώσεις ένα κλίμα ασφάλειας, δημιουργίας σταθερότητας, για να μπορέσεις να δείξεις, πράγματι, έναν ασφαλή διάδρομο, όπως τον είχαμε δημιουργήσει εμείς, για νέες επενδύσεις και νέες θέσεις εργασίας.

Μιλήσατε για το Ταμείο Ανάκαμψης που κανονικά θα έπρεπε να είναι ταμείο αναπροσανατολισμού της παραγωγικής οικονομίας, της επόμενης μέρας της πανδημίας, να φύγουμε από τη μονοκαλλιέργεια του τουρισμού και του τριτογενούς τομέα των υπηρεσιών και να πάμε στην πολυκαλλιέργεια, που θα δώσει σαφή και ουσιαστικά κίνητρα για τον πρωτογενή τομέα, για να «κουμπώσει» με τον τουρισμό, ως αγροτουριστικό προϊόν, να δώσει brand name στο παραδοσιακό προϊόν της ελληνικής γεωργίας και της κτηνοτροφίας, να δώσει έμφαση στις μικρομεσαίες μεταποιητικές επιχειρήσεις. Ουσιαστικά, πλέον, στη νέα ψηφιακή, ρομποτική, τεχνολογική, μεταρρύθμιση που θα δώσει τον λόγο και τον ρόλο στους νέους ανθρώπους.

Αυτό θα έπρεπε να εμπνέει αυτή η παρουσίαση ενός Ταμείου, δηλαδή, μιας προοπτικής ανάκαμψης και αναπροσανατολισμού της οικονομίας, έχοντας στο μυαλό μας τα διδάγματα από την πανδημία, που φαίνονται απτά στους δείκτες της οικονομίας και στα ελλείμματα που, διαρκώς, «διογκώνονται».

Ένα δεύτερο θέμα, κύριε Σκυλακάκη, είναι η ανθρωπογεωγραφία της ανάπτυξης. Να φύγουμε, δηλαδή, από το αθηναϊκό, πολιτικό, επιχειρηματικό και «μιντιακό πριγκιπάτο» και να πάμε στην Ελλάδα των πολλών πρωτευουσών, την πολυπολική περιφερειακή Ελλάδα, που δίνει έμφαση στη Θεσσαλονίκη, στην Αλεξανδρούπολη, στο Ηράκλειο, στο Μεσολόγγι, στα νησιά μας και δίνει, πραγματικά, τη δυνατότητα και τα κίνητρα της αποσυγκέντρωσης του κόσμου και των πολιτών, που θα έχει κίνητρα να επιστρέψει πίσω στην περιφέρεια. Αντίθετα, φαίνεται καθαρά, ότι αυτή τη διαδικασία δεν την προτεραιοποιείτε.

Θα έρθω στην πόλη μου, τη Θεσσαλονίκη, που η απόλυτη ανάγκη για ένα ειδικό αναπτυξιακό πρόγραμμα, μετά μάλιστα και από την πανδημία, υπάρχει ως SOS, ως «κόκκινη γραμμή». Όμως, εσείς «γυρίσατε την πλάτη» στη Θεσσαλονίκη και την Περιφέρεια. Καμία αναφορά για την επόμενη ημέρα της πανδημίας για την πόλη που ουσιαστικά, αφήσατε αβοήθητη τον Νοέμβριο του 2020. Μία πόλη αποδιοργανωμένη, πρωτεύουσα της ανεργίας των νέων και των γυναικών, με ουρές συσσιτίων, με τα νοσοκομεία της να «λυγίζουν» από την πανδημία.

Όχι μόνο δεν συμπεριλαμβάνετε την ανάπλαση της ΔΕΘ, κύριε Σκυλακάκη, με πρωταγωνιστικό ρόλο του δημόσιου τομέα, έτσι ώστε να διασφαλιστούν οι κοινωνικές ανάγκες σε πράσινο και λειτουργικότητα στο κέντρο της πόλης, όχι μόνο εγκαταλείψατε τη δημιουργία του διαμετακομιστικού κέντρου των logistics στο Λιμάνι της Θεσσαλονίκης, αλλά δεν είπατε και κουβέντα για το εμβληματικό έργο. Αναφερθήκατε, μάλιστα, για το 2007. Ποιο 2007, κύριε Σκυλακάκη; Η Θεσσαλονίκη από το 1985 περιμένει το ΜΕΤΡΟ και μάλλον, πιο γρήγορα θα φτάσει στη Θεσσαλονίκη ο προαστιακός της Αθήνας που έχει φτάσει στη Λαμία, απ’ ότι το ΜΕΤΡΟ.

Τι να πούμε εμείς οι Θεσσαλονικείς για το πολυαναμενόμενο ΜΕΤΡΟ; Τι ακούσαμε από τον Πρωθυπουργό; Ότι πάμε τρία χρόνια μετά. Η ταλαιπωρία του επαγγελματικού κόσμου στο κέντρο της Θεσσαλονίκης πάει τρία χρόνια μετά. Και ο κόσμος της Θεσσαλονίκης που δεν έχει την πολυτέλεια των έξι μέσων μαζικής μεταφοράς, όπως στην Αθήνα, θα πρέπει να αρκεστεί σε έναν κολοβό ΟΑΣΘ και σε ένα ΜΕΤΡΟ που του λέτε, ότι θα το παραδώσετε τον Απρίλιο του 2023. Γιατί; Θα μπορούσε το ΜΕΤΡΟ, ήδη, να λειτουργεί από το 2020, με τους 12 από τους 13 σταθμούς, θα μπορούσε να έχει «τρέξει» και η πόλη δεν θα συνωστιζόταν στο κέντρο.

Η πόλη της Θεσσαλονίκης ρωτάει και αναμένει απαντήσεις. Γιατί παίζετε με την καθημερινότητα των Θεσσαλονικέων; Η πόλη μιλάει για συμφέροντα, για προεκλογικά γραμμάτια και deals που τα «εξαργυρώνετε» τώρα, μετεκλογικά. Αλλιώς, δεν βγαίνει νόημα.

 Ήδη, κύριε Σκυλακάκη, εσείς, οι άλλοι Υπουργοί και ο Πρωθυπουργός σας, μέσα στο 2020, θα είχατε «κόψει την κορδέλα». Θα είχατε συμβάλει και ουσιαστικά, ακολουθώντας το χρονοδιάγραμμα που σας αφήσαμε, που είχε φτάσει στο 70%, 90% και 100%, σε σχέση με τη δημιουργία των σταθμών. Και τι κάνατε; Το αφήσατε και λέτε στον κόσμο «περίμενε». Και περιμένει ο κόσμος, εδώ και δύο χρόνια, τι θα γίνει με την, ουσιαστικά, «αποξήλωση» της ιστορίας από τα «σωθικά» της πόλης που αφορά στη στάση του ΜΕΤΡΟ στη Βενιζέλου. Υπάρχει κραυγή αγωνίας της δυτικής πλευράς της πόλης, για την κατάσταση στην οποία έχει περιέλθει με τη στασιμότητα και την έλλειψη αναπτυξιακού οράματος.

Σας παραδώσαμε -ειπώθηκε και από τους συναδέλφους μου- τα τρία πρώην Στρατόπεδα στο σώμα της πόλης, του Παύλου Μελά, στη Δυτική Θεσσαλονίκη, το πρώην Στρατόπεδο Κόδρα στην Καλαμαριά, την επέκταση του ΜΕΤΡΟ στην ανατολική και δυτική Θεσσαλονίκη, τη δημιουργία εμπορευματικού κέντρου στο πρώην Στρατόπεδο Γκόνου, την ανάπλαση του παράκτιου δυτικού μετώπου, αλλά και την ανάπλαση του ενιαίου θαλασσίου μετώπου της Καλαμαριάς, με την αξιοποίηση και όχι την εκποίηση, μέσω ΤΑΙΠΕΔ και το «ξεπούλημα» της μαρίνας της Αρετσούς. Τέλος, την αντιμετώπιση των μεγάλων περιβαλλοντικών προκλήσεων.

Η σημερινή Κυβέρνηση της Νέας Δημοκρατίας, δυστυχώς, όπως λέγαμε προφητικά και προειδοποιούσαμε προεκλογικά, προχώρησε στο «πάγωμα» όλων αυτών των αναπτυξιακών παρεμβάσεων και πρωτοβουλιών.

Κύριε Σκυλακάκη, δεν είδαμε -γιατί είναι μετρήσιμη και αφορά τον κόσμο που μας ακούει- την ανάπτυξη, όταν υπάρχουν μετρήσιμες θέσεις εργασίας, απέναντι στην ανεργία, στη φτώχεια και στα συσσίτια. Δίπλα σε κάθε κωδικό, σε κάθε τομέα, σε κάθε έργο, μικρό, μεσαίο, μεγάλο, έπρεπε να βάλετε, ότι αυτό ερμηνεύεται σε τόσες θέσεις εργασίας, που να αθροίζει και να δίνει προοπτική, αισιοδοξία και ελπίδα. Όμως, δυστυχώς, όπως σας λένε και οι πολίτες, έχετε απολέσει τον έλεγχο.

Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Προεδρεύων των Επιτροπών):** Τον λόγο έχει ο κ. Παπαδόπουλος.

**ΑΘΑΝΑΣΙΟΣ (ΣΑΚΗΣ) ΠΑΠΑΔΟΠΟΥΛΟΣ:** Ευχαριστώ, κύριε Πρόεδρε. **«**Δεν θα σταματήσουμε πουθενά, προκειμένου να σώσουμε ζωές», δήλωνε στο Ευρωπαϊκό Κοινοβούλιο η Πρόεδρος της Κομισιόν, τον Μάρτιο του 2020, παρουσιάζοντας τους στόχους του Ταμείου Ανάκαμψης και Ανθεκτικότητας.

Κι’ όμως από τις δράσεις, τις μεταρρυθμίσεις, τις χρηματοδοτήσεις του Ταμείου, όπως παρουσιάζονται, δεν προκύπτει μία τέτοια συνειδητοποίηση. Δεν προκύπτει η πορεία προς ένα ολοκληρωμένο ευρωπαϊκό σύστημα υγείας, φαρμάκου, εμβολίων, το οποίο να καλύπτει όλα τα συμπεράσματα που έχουμε βγάλει από όλη αυτή τη θλιβερή περιπέτεια της πανδημίας. Δεν οδηγεί στην παραγωγή ακριβών καινοτόμων φαρμάκων για σπάνια νοσήματα με παρεμβάσεις της Ευρωπαϊκής Ένωσης. Δεν προκύπτει, ότι για την παραγωγή εμβολίων μπορούμε να έχουμε την ελπίδα, ότι δεν θα προκύψουν όλα αυτά τα προβλήματα με τις πατέντες που εντοπίσαμε στο προηγούμενο χρονικό διάστημα και συνεχίζουν να ταλαιπωρούν την πορεία των εμβολιασμών στην ευρωπαϊκή κοινότητα.

Νομίζω ότι αυτά τα ζητήματα, καθώς και το γεγονός ότι δεν προβλέπονται συνοδευτικές δράσεις που να επιτρέπουν οι παρεμβάσεις στην υγεία να αφορούν και μία ολιστική αντιμετώπιση των ζητημάτων του περιβάλλοντος, της κλιματικής αλλαγής, των αναδυόμενων απειλών, της διατροφής, των όρων διαβίωσης, των συνθηκών εργασίας, που να μας επιτρέπουν να ελπίζουμε σε μία ποιότητα ζωής στην εξαετία μετά το Ταμείο, που να δίνει μία προσέγγιση προς την Ευρώπη που ονειρευόμαστε.

Αυτά για την Ελλάδα είναι ακόμη πιο σημαντικά, γιατί και στο ίδιο το κείμενο αναγνωρίζεται, ότι υπάρχει πάρα πολύ σοβαρό ζήτημα με την προσέγγιση των πολιτών στην κάλυψη αναγκών. Μάλιστα, καταγράφηκε ένα ποσοστό, μεγαλύτερο του 8%, για τις αδυναμίες του συστήματος υγείας να καλύπτει φανερές ανάγκες.

Η χρηματοδότηση δράσεων και μεταρρυθμίσεων που περιγράφονται και χρηματοδοτούνται με 1.536 εκατομμύρια ευρώ, προφανώς, δεν οδηγεί στο να έχουμε το 2027 ένα ολοκληρωμένο και ποιοτικό εθνικό σύστημα υγείας, ενώ δεν ενισχύει, ουσιαστικά, το κοινωνικό κράτος, την κοινωνική συνοχή.

Είναι καλό βέβαια -και θέλω να το επισημάνω- ότι μέσα στους στόχους που χρηματοδοτούνται, υπάρχει και το Κέντρο Ακτινοθεραπείας στο Σωτηρία, όπως και το Κέντρο Μεταμοσχεύσεων Αιμοποιητικών Οργάνων και Γονιδιακής Κυτταρικής Θεραπείας στο Νοσοκομείο Παπανικολάου Θεσσαλονίκης, το οποίο δείχνει και μία πολύ σημαντική δραστηριότητα και στην αντιμετώπιση της πανδημίας, με παρεμβάσεις για τα Τ-λεμφοκύτταρα, κ.α..

Όμως, βάζετε μία χρηματοδότηση 7 εκατομμυρίων ευρώ, όταν η μελέτη είναι, ύψους 10,5 εκατομμυρίων. Με αυτόν τον τρόπο το προσεγγίζαμε και εμείς στην κυβερνητική μας περίοδο, ώστε να βρούμε τα 10,5 εκατομμύρια ευρώ, προκειμένου να υπάρξει χρηματοδότηση. Να η ευκαιρία.

Βέβαια, στην αναγκαιότητα δράσεων, που για εμάς έχουν προτεραιότητα, πρέπει να πούμε ότι, αλίμονο, αν δεν υπάρχει, τουλάχιστον, η προοπτική για 2.000 έως 3.000 κλίνες ΜΕΘ, για να μην έχουμε όλη αυτή την «τραγωδία» με διασωληνωμένους ασθενείς, εκτός ΜΕΘ, ακύρωση χειρουργείων και ούτω καθεξής.

Πρέπει, ακόμη, να συμπληρώσουμε, ότι για την οργάνωση του ΕΚΑΒ, ώστε να καλύπτει ανάγκες αεροδιακομιδών, πλωτών και χερσαίων διακομιδών, χρειάζεται μία πάρα πολύ τολμηρή χρηματοδότηση.

Στον τομέα του πρωτοβάθμιου συστήματος υγείας με τοπικές μονάδες υγείας, κινητές μονάδες υγείας, που συμβάλλουν πάρα πολύ στην υγειονομική φροντίδα στην κοινότητα, είναι πάρα πολύ καλό να συμπληρωθεί στις χρηματοδοτήσεις που κάνετε η αναγκαιότητα για 380 τοπικές μονάδες υγείας με οικογενειακούς γιατρούς, επισκέπτες υγείας, νοσηλευτές, κοινωνικούς λειτουργούς, που περιλαμβάνει το Σχέδιο, το οποίο έχει υποβάλει ο ΣΥΡΙΖΑ στο πρόγραμμά του για την υγεία.

Ακόμη, θέλουμε να σημειώσουμε, ότι για δομές υγείας και στα απομακρυσμένα μικρά νησιά και σε όλους τους διάσπαρτους τουριστικούς προορισμούς που υπάρχουν στη χώρα μας, οφείλουμε να κάνουμε ένα αποτελεσματικό σχέδιο οργάνωσης τους, που δεν περιλαμβάνεται στην πρόταση που γίνεται. Δεν περιλαμβάνεται, ακόμη, η επαρκής στελέχωση του εθνικού συστήματος υγείας, στη βάση των αναγκών που διαπιστώθηκαν και στην πορεία αντιμετώπισης της πανδημίας και όλων των αναγκών που θα επιτρέπουν στο εθνικό σύστημα υγείας να καλύπτει όλους τους στόχους τους οποίους βάζει.

Επίσης, θέλω να σημειώσω, ότι στους προσανατολισμούς πρέπει να υπάρχει η αναγκαιότητα η εγχώρια φαρμακοβιομηχανία να κατευθυνθεί στο να οργανωθεί και στον τομέα παραγωγής εμβολίων. Έχω υπόψη μου, ότι το Σχέδιο που έχει υποβληθεί στην ευρωπαϊκή κοινότητα, για να υπάρξει μία συνέργεια 52 ευρωπαϊκών εταιρειών που θα συμμετέχουν σε εργοστάσια συμπαραγωγής εμβολίων και δικτύων συνεργασίας, παραγωγής δραστικής ουσίας ή βασικών συστατικών, ανοσοενισχυτικών αντιγόνων, οι πέντε ελληνικές εταιρείες που υπέβαλαν σχέδιο για να χρηματοδοτηθούν, δεν περιλαμβάνονται. Όλα αυτά οδηγούν, στο να συνειδητοποιήσουμε, ότι τις προτάσεις τις οποίες κάνουμε τώρα, συζητώντας για το Ταμείο Ανάκαμψης, πρέπει, όχι μόνο να τις σημειώνουμε, αλλά να υπάρχει δυνατότητα μιας ουσιαστικής συμβολής αυτών των προτάσεων στο τελικό σχέδιο που θα υποβληθεί ως Εθνικό Σχέδιο.

 Να κλείσω με το γεγονός, ότι το ενάμιση δις που περιλαμβάνεται στον τομέα της υγείας δεν επαρκεί. Προτείνουμε να υπάρξουν στα έξι χρόνια χρηματοδοτήσεων του Ταμείου Ανάκαμψης, τουλάχιστον άλλα τρία δις, ώστε να ελπίζουμε, ότι στο τέλος της εξαετίας θα υπάρχει και η προσέγγιση με τον ευρωπαϊκό μέσο όρο χρηματοδοτήσεων για τις ανάγκες του συστήματος υγείας, ώστε να ελπίζουμε, πραγματικά, στην ποιότητα, την οποία την ανακυκλώνετε, αλλά δεν την βλέπουμε μέσα στις δράσεις, οι οποίες περιλαμβάνονται στο υποβαλλόμενο Σχέδιο.

Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Προεδρεύων των Επιτροπών):** Τον λόγο έχει ο κ. Σκυλακάκης.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Ήταν μία κοινή συνεδρίαση, μαραθώνιος κυριολεκτικά, όπως θα είναι και το Ταμείο Ανάκαμψης. Τέσσερις Επιτροπές συνεδρίασαν, από κοινού, 180 Βουλευτές μετέχουν σε αυτές τις Επιτροπές. Μίλησαν 52 Βουλευτές και Ευρωβουλευτές και νομίζω, ότι πρέπει να ήταν από τις μεγαλύτερες, σε διάρκεια, συνεδριάσεις Επιτροπών της Βουλής. Τουλάχιστον, έτσι μου λένε οι έμπειροι Βουλευτές. Αυτό ήταν μία θετική πλευρά.

Άκουσα πάρα πολλή κριτική για το θέμα της διαβούλευσης και πόσο συζητάμε. Έμεινα εδώ αυτές τις εννέα ώρες, χωρίς, σχεδόν, να λείψω λεπτό. Χαίρομαι που υπάρχουν κάποιοι Βουλευτές της Αντιπολίτευσης που παρακολουθούν διαδικτυακά. Στην Αίθουσα, πάντως δεν υπάρχει κανείς Βουλευτής της Αντιπολίτευσης για να ακούσει τις απαντήσεις, παρά το γεγονός, ότι διατυπώθηκαν, ξανά και ξανά, κατηγορίες για προσχηματική διαβούλευση και προσχηματικό διάλογο. Το να ακούς τις απαντήσεις, νομίζω, ότι είναι το ουσιαστικότερο στοιχείο ενός πραγματικού διαλόγου.

Παρ’ όλα, αυτά, εγώ πιστεύω, ότι έγινε πραγματικός διάλογος στη Βουλή και χαίρομαι που έρχεται, αυτή τη στιγμή, ο κ. Κατρίνης και έτσι με διαψεύδει. Ο πραγματικός διάλογος, έστω και αν είχαμε πολλούς μονολόγους, έστω και αν σε πολλές περιπτώσεις, λόγω του πολύ τεχνικού χαρακτήρα αυτού του Σχεδίου και του υψηλού βαθμού πληροφοριών που πρέπει να επεξεργαστούν οι Βουλευτές, δεν ήταν πάντα ακριβολόγος. Αυτό δεν το θεωρώ πραγματικό πρόβλημα. Θεωρώ ότι θα έχουμε τον καιρό να τα συζητήσουμε, ξανά και ξανά, και ενδεχομένως να έρθουμε πιο «κοντά» απ’ ότι στη σημερινή συνεδρίαση.

Σημειώνω, ότι αυτό που κάναμε εδώ, ας πούμε σε μία χώρα, όπως η Ισπανία που έχει ένα πολύ καλό Σχέδιο -αναφέρεται μαζί με το δικό μας ως τα δύο καλύτερα στο Economist που σας είπα το πρωί- και κυβερνάται από μία κυβέρνηση της σοσιαλδημοκρατίας και της Αριστεράς μαζί, οι Podemos είναι μέσα στην κυβέρνηση- δεν έχει συζητηθεί το Σχέδιο στο Κοινοβούλιο και το περιεχόμενό του δεν έχει δημοσιοποιηθεί. Αυτό ως μία απλή παρατήρηση.

Τώρα, να μπούμε λίγο στην ουσία. Άκουσα με πολύ προσοχή και πολλές ώρες τις παρατηρήσεις της Αξιωματικής Αντιπολίτευσης. Αυτό που δεν είδα ήταν εναλλακτικό σχέδιο. Δεν το είδα. Κάθε φορά, άκουγα τη λέξη «σχέδιο ανάπτυξης», αλλά δεν άκουγα τίποτε για το βασικό θέμα, το οποίο έθεσα στην αρχή, από την Αξιωματική Αντιπολίτευση, δηλαδή, το πώς θα αντιμετωπιστεί το επενδυτικό κενό. Άκουσα, ότι όλα γίνονταν καλά, ότι, περίπου, δεν υπήρχε επενδυτικό κενό. Βέβαια, οι αριθμοί λένε το, τελείως, ανάποδο, διότι το επενδυτικό κενό υπάρχει από το 2011 και αν κοιτάξουμε τις ιδιωτικές επενδύσεις μόνο των επιχειρήσεων, υπάρχει από το 2000.

Αν δεν αποφασίσουμε, κάποια στιγμή, να συζητήσουμε τα πραγματικά προβλήματα της χώρας και το μεγαλύτερο πρόβλημα της οικονομίας, την επόμενη μέρα της πανδημίας, που είναι αυτό το τεράστιο επενδυτικό κενό, -είμαστε στο μισό της Ευρώπης με όλους τους άλλους να είναι πάνω από επτά, οκτώ, δέκα μονάδες του Α.Ε.Π., δηλαδή, περίπου στο διπλάσιο-, τότε δεν υπάρχει περίπτωση να έχουμε, ούτε θέσεις εργασίας, ούτε καλούς μισθούς, ούτε ανάπτυξη, ούτε τεχνολογία που να μεταφέρουμε, ούτε τίποτε.

Αυτή την ανάγκη καλύπτει αυτό το Σχέδιο και γι' αυτό έχει τόσο μεγάλο «βάρος» στις ιδιωτικές επενδύσεις και γι’ αυτό οι θέσεις εργασίας που θα δημιουργήσει θα είναι μόνιμες, γιατί θα προέρχονται, κατά κύριο λόγο, από ιδιωτικές επενδύσεις. Αυτές οι θέσεις εργασίας προβλέφθηκαν από την επεξεργασία του μοντέλου, γιατί ακούστηκε κι’ αυτό, της Τράπεζας της Ελλάδος. Υπάρχει μέσα στο Σχέδιο όλη η σχετική αναφορά και συμφώνησε και το μοντέλο SOR, το μακροοικονομικό, που βασίζεται στο μοντέλο που χρησιμοποιεί η Ευρωπαϊκή Επιτροπή.

Η Αξιωματική Αντιπολίτευση, αντίθετα, παρουσίασε έναν κόσμο στην κουβέντα αυτή, ο οποίος, να σας πω την αλήθεια, εγώ δεν έχω διαπιστώσει να υπήρχε. Το πιο χαρακτηριστικό ήταν, ότι ένας αξιότιμος Βουλευτής της Αξιωματικής Αντιπολίτευσης μίλησε για τα ψηφιακά και παρουσίασε, σαν να υπήρχε την περίοδο του ΣΥΡΙΖΑ, κάποιου είδους ψηφιακό θαύμα. Θυμάμαι, ότι όταν έγινε η τραγωδία της Μάνδρας, ανακάλυψα, ψάχνοντας τους κανονισμούς και πώς έγινε αυτό το πράγμα, ότι ακόμη και το 2017 που έγινε η Μάνδρα και αργότερα όλη η κινητοποίηση σε περιόδους έκτακτης κρίσης της Πολιτικής Προστασίας των Δήμων, των πάντων, ήταν με FAX και μιλάμε για το 2017. Και άκουγα, ότι όλα τα χρόνια μέχρι το 2019 έγιναν ψηφιακά θαύματα. Μα, αν γίνονταν ψηφιακά θαύματα, δεν θα ξεκίναγε κανείς πρώτα από τις κρίσεις που απαιτούν άμεση αντίδραση; Θα τις άφηνε σε μία δεκαετία που είμαστε «μεγάλοι;» Στη δεκαετία του ΄80 ήταν το φαξ. Το 2017 είχε καταργηθεί παντού στον αναπτυγμένο κόσμο.

Τα ίδια παράδοξα άκουσα και για τις δομές υγείας, αν και ήταν πολύ ευγενής ο τελευταίος Βουλευτής της Αξιωματικής Αντιπολίτευσης, όπως και ο κ . Ξανθός, που τον εκτιμώ και το ξέρει. Όμως, στις δομές υγείας ο ΣΥΡΙΖΑ έβαλε προϋπολογισμούς στο συγχρηματοδοτούμενο 900 εκατομμύρια και «απορρόφησε» τα πέντε χρόνια 177 εκατομμύρια. Στο Εθνικό Πρόγραμμα των Δημοσίων Επενδύσεων έβαλε 207 εκατ. και «απορρόφησε» 30 εκατομμύρια. Αυτές είναι οι πραγματικές πληρωμές και του φαίνεται λίγο το 1,5 δις €, περίπου, που θα πάει στην υγεία.

Δεν είναι λίγο αυτό το ποσό. Είναι ένα πολύ μεγάλο ποσό, είναι πολύ μεγάλες αυτές οι επενδύσεις και νομίζω ότι θα έχουν αποτέλεσμα, ιδίως, γιατί είναι η πρώτη φορά που η χώρα θα ανακαινίσει νοσοκομεία, κατά κύριο λόγο. Δηλαδή, θα πάμε σε όλα τα νοσοκομεία μας και σε όλα τα κέντρα υγείας να κάνουμε ανακαίνιση και εκσυγχρονισμό του εξοπλισμού και να βοηθήσουμε όλους αυτούς που δουλεύουν εκεί, να είναι πολύ πιο αποτελεσματικοί, γιατί θα έχουν τα «εργαλεία» της δουλειάς τους, καθώς, σήμερα, δεν τα έχουν αυτά τα «εργαλεία», συν ότι το Σχέδιο έχει και ένα πολύ μεγάλο πρόγραμμα για την πρόληψη.

Ακούστηκαν πολλά για τον τουρισμό. Ο τουρισμός έχει ένα ειδικό πρόγραμμα, το οποίο είναι 260, συν 43 εκατομμύρια. Σημειώστε, ότι, κάθε φορά που λέμε εδώ ένα ποσό, αναφερόμαστε στο καθαρό ποσό μετά τις εκπτώσεις. Για να το βάλετε και να είναι το ίδιο με αυτό που θα μπει στο Πρόγραμμα Δημοσίων Επενδύσεων, πρέπει να προσθέσετε τις εκπτώσεις, που εμείς έχουμε υπολογίσει γύρω στο 10% με 15%, και να προσθέσετε μετά και τον Φ.Π.Α., που δεν είναι επιλέξιμη δαπάνη και πρέπει να τη χρηματοδοτούμε εμείς.

Συνεπώς, μιλάμε για ένα αξιόλογο ποσό στον τουρισμό, αλλά αυτό είναι ένα μικρό κομμάτι των επενδύσεων που επηρεάζουν τον τουρισμό. Πάρα πολλές επενδύσεις που έχουμε επηρεάζουν άμεσα τον τουρισμό. Ένα παράδειγμα είναι αυτό που κάνουν με τις οπτικές ίνες στα νησιά. Μεγάλο κομμάτι του Προγράμματος Οδικής Ασφάλειας, που είναι 450 εκατομμύρια, θα κατευθύνεται σε περιοχές με υψηλούς δείκτες ατυχημάτων σε τουριστικές περιοχές το καλοκαίρι. Επίσης, θα είναι οι υπογειοποιήσεις και οι αστικές αναπλάσεις. Τα λύματα αφορούν, κατά κύριο λόγο, παρέμβαση σε τουριστικούς προορισμούς. Τα περιφερειακά λιμάνια τις αναφέραμε, ενώ οι επενδύσεις στα περιφερειακά αεροδρόμια δεν είναι υποχρέωση της FRAPORT. Εδώ μιλάμε για τις υποχρεωτικές επενδύσεις του Δημοσίου που βάζουμε, με βάση τους ευρωπαϊκούς κανονισμούς. Την υδροδότηση νησιών, τη βιοποικιλότητα. Ένα από τα Προγράμματα που μου αρέσει πολύ, είναι οι ξερολιθιές που είναι, κυρίως, στα νησιά μας, που κάνουμε μία πολύ καλή παρέμβαση. Είναι τα πολιτιστικά μνημεία, πολύ σημαντικά, όπως το Μουσείο Ενάλιων Αρχαιοτήτων στον Πειραιά ή το Τατόϊ και πάνω απ’ όλα, μεγαλύτερη δαπάνη σε ένα μόνο έργο που είναι ο ΒΟΑΚ, ο οποίος αφορά ένα πολύ μεγάλο τουριστικό νησί μας -και θα το βοηθήσει πάρα πολύ- την Κρήτη.

 Αναφέρθηκαν πολύ οι περιφερειακές ανισότητες. Το πρόγραμμα, κατά κύριο λόγο εξελίσσεται στην Περιφέρεια και σε ότι αφορά στο κομμάτι των δανείων, ευνοεί την Περιφέρεια, γιατί στα δάνεια αυτά θα δίνουμε δανεισμό, μέχρις εξάντλησης της κρατικής ενίσχυσης. Δηλαδή, αν είσαι επιλέξιμος, θα μπορείς να παίρνεις δανεισμό, μέχρι να εξαντληθεί η κρατική ενίσχυση και η κρατική ενίσχυση στην περίπτωση των δανείων θα υπολογίζεται ως εξής. Θα έχουμε, περίπου, μηδενικό επιτόκιο που θα δίνει το ελληνικό κράτος, παίρνοντας τα χρήματα από την Ευρωπαϊκή Επιτροπή, αυτή είναι η λογική, και θα καλύπτει από 30% μέχρι 50%, κατά μέσο όρο 40%. Θα μπαίνει εκεί το ελληνικό ή και οι ευρωπαϊκοί τραπεζικοί οργανισμοί, όπως είναι η EIB και η BRD που θα πάρουν μεγάλο κομμάτι, και η διαφορά των δύο επιτοκίων, του εμπορικού επιτοκίου και του επιτοκίου που δίνουμε, θα είναι η κρατική ενίσχυση. Θα εφαρμόζεται, δηλαδή, ο γενικός απαλλακτικός κανονισμός σε θέματα κρατικών ενισχύσεων, που σημαίνει, ότι η Καβάλα, για παράδειγμα, έχει 35%, άρα, έχει δικαίωμα να πάρει μία επιχείρηση πολύ μεγαλύτερο δάνειο, αν κάνει την επένδυσή της στην Καβάλα, με βάση τις κρατικές ενισχύσεις, απ’ ότι αν κάνει στην Αττική την επένδυση. Οπότε, είναι εγγενής, σε ότι αφορά στα δάνεια η αντιμετώπιση των περιφερειακών ανισοτήτων.

Από εκεί και πέρα, όποιος κάνει τον κόπο και διατρέξει τα 170 έργα και δράσεις, θα δει, ότι αφορούν όλη την Ελλάδα και ότι έχουν πολύ μεγάλη έμφαση σε πάρα πολλά έργα στην Περιφέρεια.

 Αναφέρομαι σε ένα μόνο από αυτά που είναι στην Περιφέρεια, που είναι τα αρδευτικά, για να λύσουμε μία παρεξήγηση. Στα αρδευτικά λέμε, ότι θα κάνουμε ΣΔΙΤ. Τι σημαίνει αυτό; Θα συνδέσουμε τα ΣΔΙΤ με τις πληρωμές των αγροτών; Η απάντηση είναι όχι, γιατί τότε τα ΣΔΙΤ δεν θα είναι ρεαλιστικά. Τι θα κάνουμε;

Θα συνδέσουμε τα ΣΔΙΤ με πληρωμές διαθεσιμότητας, που θα εγγυάται το ελληνικό κράτος, το ελληνικό δημόσιο. Ταυτόχρονα, θα γίνει μία συνολική μεταρρύθμιση, σε ό,τι αφορά στο νερό στις αγροτικές περιοχές, που όλοι οι Βουλευτές της Περιφέρειας ξέρουν ότι είναι αναγκαία, διότι είναι πολύ μεγάλα τα προβλήματα των δικτύων άρδευσης που έχουμε και της διαχείρισης των δικτύων άρδευσης. Πολλές φορές, έχουμε καταστροφές και δεν θα μπω σε λεπτομέρειες, γιατί αυτά τα δίκτυα άρδευσης, έτσι όπως διαχειρίζονται, είναι φραγμένα και έρχεται η πλημμύρα και αν είναι φραγμένο το δίκτυο άρδευσης, που δουλεύει και ως αντιπλημμυρικό έργο, ταυτόχρονα, συμβαίνουν αυτά που συμβαίνουν.

Έφυγα από τις περιφερειακές ανισότητες και πάω στις μεταρρυθμίσεις. Έγινε πολλή κουβέντα για τις μεταρρυθμίσεις. Καταρχήν, να ξέρουμε, ότι χωρίς μεταρρυθμίσεις δεν υπάρχει Ταμείο Ανάκαμψης και δεν το παίρνουμε. Αυτή η περίπτωση είναι «σας αρέσει, το παίρνετε με τις μεταρρυθμίσεις, δεν σας αρέσει, αφήστε το, ουδείς υποχρεώνεται». Εδώ λοιπόν, πρέπει να έχουμε μεταρρυθμίσεις, αυτές που ψήφισε ελληνικός λαός, όταν ψήφισε εμάς. Στον ΣΥΡΙΖΑ φαίνεται αυτό, ότι είναι νεοφιλελεύθερο, ή δεν ξέρω τι άλλο, αλλά αυτό ψήφισε ο λαός ελληνικός. Ο ελληνικός λαός ψήφισε και έχει αυτή την Κυβέρνηση που ψήφισε. Δεν μπορεί να έχει την Κυβέρνηση, που θα ήθελε ο ΣΥΡΙΖΑ, που καταψηφίστηκε.

Μεταρρύθμιση σημαίνει αύξηση αποτελεσματικότητας ενός συστήματος, με προϋπόθεση να αφήνει αυτή η αύξηση κοινωνικό περίσσευμα. Με αυτό το κοινωνικό περίσσευμα είναι πολύ πιο εύκολο να πετύχεις τη μεταρρύθμιση, γιατί υπάρχουν χρήματα. Αυτή είναι η διαφορά αυτού του Ταμείου από τα προηγούμενα χρόνια. Στα προηγούμενα μάς έβαζαν να κάνουμε μεταρρυθμίσεις, θέλαμε δεν θέλαμε, και δεν είχαμε και άλλη επιλογή, όπως ανακάλυψε και ο ΣΥΡΙΖΑ το 2015. Οι μεταρρυθμίσεις αυτές δεν είχαν πρόσθετη χρηματοδότηση. Εδώ έχουμε ένα τεράστιο πακέτο χρηματοδότησης που διπλασιάζει για πέντε χρόνια τους πόρους που θα έχουμε διαθέσιμους. Θα έχουμε τεράστια δυσκολία να κάνουμε την «απορρόφηση». Είναι τόσο μεγάλο το πακέτο, αντικειμενικά, δηλαδή, και μας επιτρέπει να αυξήσουμε την αποτελεσματικότητα πολλών συστημάτων.

Σε ότι αφορά στη Θεσσαλονίκη δεν θα πω πολλά. Έχουμε έργα και θα βάλουμε και πολλά παραπάνω. Όμως. αν ήμουν στη θέση του ΣΥΡΖΙΑ, δεν θα μιλούσα για το ΜΕΤΡΟ της Θεσσαλονίκης με τέτοια έμφαση. Δηλαδή, τα εγκαίνια του ΜΕΤΡΟ της Θεσσαλονίκης έχουν μείνει «χαραγμένα» στη συλλογική μας μνήμη από τον ΣΥΡΙΖΑ. Όπως ξέρετε, δεν έχει υπάρξει ΜΕΤΡΟ στη Θεσσαλονίκη. Όσο για τον ΟΑΣΘ, να μην περιγράψουμε σε ποια κατάσταση ακριβώς τον βρήκαμε και προσπαθούμε να τον σηκώσουμε «όρθιο» και βάζουμε λεωφορεία που θα πάνε στον ΟΑΣΘ με κρατικό χρήμα, όπως θα πάνε και στην Αθήνα ηλεκτρικά λεωφορεία.

Τέλος, άκουσα, «γιατί δεν έχει αυτό, γιατί δεν έχει εκείνο». Ο καθένας, κυρίως από την Αξιωματική Αντιπολίτευση -αλλά η αμαρτία αυτή εξομολογούμενη δεν είναι πια αμαρτία- και από τα έδρανα της Συμπολίτευσης, βλέπει στο Ταμείο Ανάκαμψης αυτό που θα ήθελε να γίνει στην περιοχή του Νομού του ή και στη χώρα. Αυτό είναι ανθρώπινο και λογικό. Όμως, θα πρέπει να θυμόμαστε, ότι το Ταμείο Ανάκαμψης είναι ένα κομμάτι των πόρων που έχουμε και είναι ένα κομμάτι με ειδικές ανάγκες, γιατί θέλει τεράστια ταχύτητα. Δεν έχει περιθώρια αποτυχίας, να πεις ότι μου «φεύγει αυτό το έργο, δεν πειράζει, θα περιμένω τρία χρόνια», γιατί αν αποτυγχάνει στα έργα, τίθεται σε αμφιβολία όλη η χρηματοδότηση του Ταμείου και αν έρθει η ώρα στις 31 Αυγούστου του 2026 και δεν έχουμε τελειώσει όλους τους τόκους και όλα τα ορόσημα, όσα χρήματα δεν αξιοποιήθηκαν, τέλος.

Συνεπώς, αυτό το Ταμείο δουλεύει με αυτές τις ειδικές ανάγκες και τις επιλεξιμότητες που έχει, κατά 37% «πράσινη» μεταρρύθμιση και κατά 20% ψηφιακή και τα, μαζί με το ΕΣΠΑ, το ΠΔΕ, τα ΣΔΙΤ, τα Προγράμματα Αγροτικής Ανάπτυξης και τα άλλα ευρωπαϊκά προγράμματα. Είναι ένα ενιαίο σύνολο και έτσι πρέπει να το αντιμετωπίζουμε. Δεν μπορεί να λέμε κάθε τόσο, γιατί αυτό δεν είναι εκεί και γιατί αυτό δεν είναι εδώ. Θα περιμένουμε να τα δούμε αυτά ως ένα συνολικό αναπτυξιακό σχέδιο.

Τελειώνοντας, θέλω να κάνω μία μικρή παρατήρηση. Οι επενδύσεις δεν ήρθαν, όλα αυτά τα χρόνια που περιγράφουμε. Και δεν θα έρχονταν ποτέ, αν, απλώς, εμείς οι Έλληνες, δέκα και μισό εκατομμύριο που είμαστε σήμερα, διαδηλώναμε, φωνάζοντας «θέλουμε επενδύσεις» όπως νομίζει η Αριστερά, ότι έρχονται οι επενδύσεις. Οι επενδύσεις δεν έρχονται, επειδή διαδηλώνεις, θέλοντας τις επενδύσεις, αν και δεν έχω δει καμιά διαδήλωση της Αριστεράς με αυτό το αίτημα. Οπότε, θα ήταν ένα ενδιαφέρον πείραμα να το δούμε.

Οι επενδύσεις έρχονται για τρεις λόγους. Ο ένας είναι, γιατί μπορούν να γίνουν σε μία χώρα, που σημαίνει να έχει πολεοδομικά, χωροταξικά, αδειοδότηση, γραφειοκρατία και όλα αυτά, γιατί αν ο άλλος δεν μπορεί να κάνει την επένδυση, πώς θα την κάνει;

Ο δεύτερος λόγος που έρχονται οι επενδύσεις, είναι, γιατί εκτός από τα δικά σου λεφτά, όταν δανείζεσαι, για να μπορείς να κάνεις αυτή την επένδυση και αυτός είναι ο ρόλος που έχουν οι τράπεζες και οι καταθέσεις, δεν μπορεί να είσαι διακόσες μονάδες βάσης, πάνω από τον ανταγωνιστή σου και να περιμένεις να κάνεις εσύ την επένδυση. Θα γίνονται πολύ λιγότερες. Ο τρίτος λόγος είναι η φορολογία και το εργατικό κόστος.

Αυτοί οι τρεις λόγοι είναι που πρέπει να αντιμετωπίσουμε, για να λύσουμε το μεγάλο πρόβλημα των επενδύσεων στην Ελλάδα και του επενδυτικού κενού. Εφόσον το λύσουμε, το είπα και το πρωί, το μέλλον της χώρας μπορεί να είναι λαμπρό. Η χώρα έχει μία περίεργη ιστορία. Αν κοιτάξουμε την ιστορία αυτή της χώρας, πηγαίνουμε με λαμπρά «άλματα», κάθε δέκα, είκοσι, τριάντα χρόνια και μετά από μεγάλες καταστροφές και πάλι με λαμπρά «άλματα». Αυτή είναι η «κατάρα» της σύγχρονης Ελλάδας. Δεν χρειάζεται να διαγράψουμε την ιστορία. Άλλωστε, τη θυμόμαστε όλοι όσοι αγαπούμε την ιστορία.

Αυτή είναι μία περίοδος που έχουμε την ευκαιρία να κάνουμε ένα «άλμα» προς το μέλλον. Έχουμε την ευκαιρία και έχουμε και την υποχρέωση. Υπάρχουν γενιές που έφυγαν, αλλά υπάρχουν και οι γενιές που έρχονται. Τα παιδιά μας και τα εγγόνια μας. Εγώ έχω δύο εγγονές για την ώρα και θα ήθελα αυτή η χώρα, με αυτή τη δουλειά που κάνουμε, να είναι καλύτερη, όταν θα τελειώσουμε. Ελπίζω και πιστεύω, ότι με τη βοήθεια όλων θα το καταφέρουμε.

Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Προεδρεύων των Επιτροπών):** Ευχαριστούμε τον Αναπληρωτή Υπουργό Οικονομικών, τον κ. Σκυλακάκη.

Πριν κλείσω τη συνεδρίαση, αν και πήρα τον λόγο από το Βήμα της Βουλής, ως Βουλευτής Λευκάδας, θα ήθελα να σας ευχαριστήσω, κύριε Υπουργέ, για την επικείμενη ένταξη του αγωγού ύδρευσης, μήκους 90 χλμ., που ξεκινά από τις πηγές του Αγίου Γεωργίου στην Πρέβεζα και θα υδροδοτήσει, διαδοχικά, την Πρέβεζα, την Άρτα και τη Λευκάδα. Ένα έργο, αξίας 130 εκατομμυρίων ευρώ, που εντάχθηκε στα έργα αναβάθμισης ύδρευσης αναπτυσσόμενων περιοχών του Εθνικού Σχεδίου Ανάκαμψης και Ανθεκτικότητας, το οποίο θα δώσει οριστική λύση στην, κατά καιρούς, προβληματική υδροδότηση της περιοχής. Το έργο αυτό «αγγίζει» τέσσερις Νομούς: την Πρέβεζα την Άρτα τη Λευκάδα, αλλά και ένα τμήμα της Αιτωλοακαρνανίας, και εκατοντάδες χιλιάδες πολίτες, όχι μόνο στην ποιότητα της καθημερινής τους ζωής, αλλά και στις προοπτικές προσέλκυσης επενδύσεων και περαιτέρω ανάπτυξης των περιοχών.

Επειδή μου δίνεται η ευκαιρία από το Βήμα αυτό, όπως είπα και προηγουμένως, κύριε Υπουργέ, ένα πολύ μεγάλο έργο για το νησί μου είναι η υποθαλάσσια ζεύξη της Λευκάδας με την Αιτωλοακαρνανία. Από τη στιγμή που βλέπω, ότι δεν υπάρχουν οι πόροι από το Ταμείο Ανάκαμψης, εύχομαι να βρεθούν από άλλους πόρους χρηματοδότησης, έτσι ώστε να γίνει ένα σημαντικό και μεγάλο έργο για την περιοχή μου, αλλά και το νησί μου.

Στο σημείο αυτό, ολοκληρώθηκε μετά από εννέα ώρες και είκοσι λεπτά η κοινή συνεδρίαση των Διαρκών Επιτροπών, Οικονομικών Υποθέσεων, Κοινωνικών Υποθέσεων, Παραγωγής και Εμπορίου και Ευρωπαϊκών Υποθέσεων. Πήραν τον λόγο, συνολικά, 52 Βουλευτές, όπως είπε και ο κ. Υπουργός, κατά τη διάρκεια της συνεδρίασης που είχε ως θέμα ημερήσιας διάταξης την ενημέρωση από τον Αναπληρωτή Υπουργό Οικονομικών, κ. Θεόδωρο Σκυλακάκη, σύμφωνα με το άρθρο 36 παρ. 5 του Κανονισμού της Βουλής, σχετικά με το Εθνικό Σχέδιο Ανάκαμψης και Ανθεκτικότητας «Ελλάδα 2.0», πριν αυτό υποβληθεί προς έγκριση στην Ευρωπαϊκή Επιτροπή».

Κυρίες και κύριοι συνάδελφοι, θέλω να ευχαριστήσω όλους, όσοι συμμετείχαν στη σημερινή μας, εξαιρετικά, ενδιαφέρουσα και εποικοδομητική συζήτηση, μέλη της Κυβέρνησης, Βουλευτές και Ευρωβουλευτές.

Πιστεύω ότι έγινε ένας «γόνιμος» διάλογος και ότι εκφράστηκαν όλες οι απόψεις για ένα θέμα, που θα επηρεάσει την οικονομική ζωή της χώρας μας τα επόμενα χρόνια.

Ευελπιστώ, ότι το Ταμείο Ανάκαμψης, αυτό το πολύ σημαντικό «εργαλείο», που μας προσφέρεται, μέσα από τη συμμετοχή μας στη μεγάλη ευρωπαϊκή οικογένεια, θα αξιοποιηθεί με τον καλύτερο δυνατό τρόπο. Πιστεύω ακράδαντα, ότι οι κοινοβουλευτικές διαδικασίες, όπως η σημερινή, συμβάλλουν, τα μάλα, προς αυτόν τον σκοπό.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών των Επιτροπών.

Από τη Διαρκή Επιτροπή Οικονομικών Υποθέσεων παρόντες ήταν οι Βουλευτές κ.κ. Βρούτσης Ιωάννης, Καββαδάς Αθανάσιος, Κόνσολας Εμμανουήλ (Μάνος), Αυγερινοπούλου Διονυσία - Θεοδώρα, Υψηλάντης Βασίλειος – Νικόλαος, Κόκκαλης Βασίλειος, Κουρουμπλής Παναγιώτης, Κατρίνης Μιχαήλ και Χήτας Κωνσταντίνος.

Από τη Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ. Ακτύπης Διονύσιος, Δημοσχάκης Αναστάσιος, Ευθυμίου Άννα, Ιατρίδη Τσαμπίκα (Μίκα), Κεφαλά Μαρία – Αλεξάνδρα, Κρητικός Νεοκλής, Λεονταρίδης Θεόφιλος, Λιάκος Ευάγγελος, Μαντάς Περικλής, Μπλούχος Κωνσταντίνος, Πνευματικός Σπυρίδων, Τζηκαλάγιας Ζήσης, Τσιλιγγίρης Σπυρίδων (Σπύρος), Βαρδάκης Σωκράτης, Βαρεμένος Γεώργιος, Γεροβασίλη Όλγα, Θραψανιώτης Εμμανουήλ, Κασιμάτη Ειρήνη (Νίνα), Μεϊκόπουλος Αλέξανδρος, Μπαλάφας Ιωάννης, Μπάρκας Κωνσταντίνος, Ξανθός Ανδρέας, Ξενογιαννακοπούλου Μαρία – Ελίζα (Μαριλίζα), Σκουρλέτης Παναγιώτης (Πάνος), Τριανταφυλλίδης Αλέξανδρος (Αλέκος), Μουλκιώτης Γεώργιος, Μπαράν Μπουρχάν, Πουλάς Ανδρέας, Λαμπρούλης Γεώργιος, Αθανασίου Μαρία και Ασημακοπούλου Σοφία-Χάιδω.

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ. Καρασμάνης Γεώργιος, Χαρακόπουλος Μάξιμος, Κάτσης Μάριος, Παπαναστάσης Νικόλαος και Κομνηνάκα Μαρία.

Από την Ειδική Διαρκή Επιτροπή Ευρωπαϊκών Υποθέσεων παρόντες ήταν οι Βουλευτές κ.κ. Γιαννάκου Μαριορή (Μαριέττα), Κουμουτσάκος Γεώργιος, Μάνη – Παπαδημητρίου Άννα, Μπούγας Ιωάννης και Τσαβδαρίδης Λάζαρος.

Τέλος και περί ώρα 21.35΄ λύθηκε η συνεδρίαση.

 **Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

 **ΑΘΑΝΑΣΙΟΣ ΚΑΒΒΑΔΑΣ**